
Vrei să fii iubit, dacă-i lipseşte asta, vrei să fii admirat, dacă nu, temut, 
dacă nu, urât, disprețuit. Vrei să trezești în oameni un sentiment oarecare. 
Sufletul se înfioară în fața vidului, vrea o legătură, cu orice preț. 


Din Doctor Glas, de Hjalmar Söder 


PROLOG 


O pungă de plastic se lipise de gardul de sârmă ghimpată care înconjura 
Penitenciarul Åkersberga. Emelie Rydén, în vârstă de douăzeci şi cinci de 
ani, întoarse în contact cheia de la Kia ei verde, iar motorul se opri. Tânăra se 
aplecă, sprijinindu-și capul de volan. 

Cu doi ani în urmă o născuse pe fiica lor, Nova. Acum venise ca să pună 
capăt relaţiei cu Karim, bărbatul pe care-l crezuse dragostea vieţii ei. 

Îi era frică. Îşi îndreptă spatele, ridică buza de sus şi se privi în oglinda 
retrovizoare. Jumătatea de jos a unuia dintre dinţii din faţă era galbenă. Cu 
patru ani în urmă, Karim o aruncase într-un calorifer când se certau. Emelie 
leșinase. Când își revenise, bărbatul nu mai era acolo. Se întorsese după două 
zile, duhnind a băutură şi transpiraţie, şi îi ceruse iertare privind-o cu niște 
ochi injectaţi. 

Emelie deschise portiera și călcă în balta care se formase într-o groapă. 
Trebuia să încheie asta. De dragul Novei. Fiica ei nu merita să aibă un tată 
aflat la închisoare. Deşi Karim avea să fie eliberat în trei luni, Emelie era 
sigură că urma să se întoarcă acolo. Mai devreme sau mai târziu. Probabil că 
mai devreme. 

Merse cu paşi mari spre intrarea pentru vizitatori, apăsă pe sonerie și i se 
dădu voie să intre. Timp de trei ani, cu câteva excepţii, venise aici în fiecare 
săptămână. Nova fusese concepută într-una dintre camerele pentru vizite. 
Unii paznici dădeau dovadă de empatie, alţii de un dispreţ abia ascuns. 

De-a lungul anilor făcuse tot ce-i stătuse în putere ca să ţină capul sus, să 
străbată coridoarele cu spatele drept. Îl recunoscu pe paznicul de la recepție. 
Era tăcut, părea timid. Deşi se întâlniseră de mai multe ori, nu dădu niciun 
semn că ar fi recunoscut-o. 

— Am venit să-l văd pe Karim Laimani, spuse Emelie. 

Agentul aprobă din cap. 

— Aş putea să împrumut un pix? 

Bărbatul rămase cu ochii aţintiţi în ecran şi îi dădu ceva de scris. Emelie 
desfăcu desenul Novei şi adăugă data în colţul din dreapta sus. 

Apoi, procedura se derulă ca de fiecare dată: îi încuiară haina, geanta, 
telefonul mobil şi cheile într-un dulap, pe urmă o conduseră la un detector de 
metale și o verificară. 


Emelie își întinse brațele și îl lăsă pe paznic să o percheziționeze. 

— Urmează-mă, spuse acesta mecanic şi lipi o cartelă de acces de senzor. 

Merseră mai departe pe coridor, apoi o luară spre dreapta. Emelie păşea în 
urma paznicului, ţinând în mână desenul Novei împăturit. Bărbatul se opri în 
faţa unei uşi albe cu un geam rotund de sticlă. Emelie aruncă o privire 
înăuntru. Karim stătea aşezat şi cu mâinile pe masă. Pe cap avea gluga 
hanoracului gri. Ușa se deschise iar Emelie păși în încăperea de dimensiuni 
reduse. Inspiră adânc. Îi tremurau mâinile şi picioarele. În timp ce uşa se 
închidea în spatele ei, îşi repetă în minte tot ce urma să spună. 

Karim se ridică. Parcă toate cuvintele acelea pe care le ştia pe de rost 
dispăruseră. Bărbatul o trase spre el şi o apucă de sâni. 

— Karim, opreşte-te... 

Se prefăcu că n-o aude. În schimb, se frecă de ea și îi băgă limba în gură. 
Femeia îl împinse. 

— Ce dracu” e cu tine? întrebă Karim. 

O privi furios preţ de două clipe, se întoarse şi se aşeză pe scaun. Emelie 
puse desenul Novei pe masa din faţa lui. Bărbatul îl privi impasibil. 

— Te-ai îngrăşat. N-ai rămas borţoasă iar, nu-i așa? 

Emelie își aranjă o șuviță rebelă. Deschise gura, dar avea gâtul uscat. 
Odată ce spunea acele cuvinte, n-avea să mai fie iubita lui, ci un dușman. În 
lumea lui Karim, totul era în alb şi negru. Cuvintele acelea nu puteau fi luate 
înapoi. Îşi drese glasul şi încercă să aibă un ton calm. 

— Nu vreau să mai fim împreună. 

Karim ridică din sprâncene. Se auzi cum își zgreapțănă barba neagră. 

— Taci. 

— Nu poate să meargă, continuă ea. 

Vocea îi pieri. Îşi drese glasul din nou. 

— Nu mai rezist. 

Karim miji ochii. Picioarele scaunului zgâriară podeaua când se ridică. 
Scrâşni din dinţi şi se îndreptă spre ea. 

— Da” tu crezi că ai de ales? 

Mai avea puţin și o atingea. Emelie se pregăti. 

— Te rog... şopii ea. 

Ochii i se umplură de lacrimi. Îi închise şi înghiţi în sec. 

— Nu poţi pur și simplu să mă laşi în pace? Poţi s-o vezi pe Nova după ce 
ieși. 

— Ţi-o tragi cu careva? 


— Nu. 

Faţa lui Karim se opri cam la vreo zece centimetri de a ei. Bărbatul 
adulmecă aerul. 

— O, ba da, niciodată n-ai fost în stare să minţi. Ai dat ture de oraș ca să-ți 
desfaci picioarele? A dracu”. Târfă. Proastă. 

Emelie se întoarse şi încercă să ajungă la clanţă. Karim i-o luă înainte şi o 
prinse de mână. 

— Nu scapi tu aşa uşor. Dacă aflu că ţi-o tragi cu altu” te omor. 

Paznicul dădu ușa de perete. Karim o eliberă şi ridică mâinile. Emelie își 
trase braţul şi îşi masă încheietura. 

În clipa următoare, glasul lui Karim răsună în camera pentru vizite: 

— O să te omor! Las că vezi tu! O să-ţi pară rău! 

Paznicul păşi între ei. 

— Încetează. 

Karim se holbă la Emelie peste umărul paznicului. În timp ce se dădea 
înapoi, bărbatul zâmbi. 


PARTEA I 


Și noi suntem oameni. Pur şi simplu vrem să fim iubiți pentru ceea ce 
suntem. Disperarea noastră are o sursă. Mă bucur că nu v-aţi simţit așa 
niciodată, dar sper că puteţi empatiza cu noi. Vă bateţi joc de noi, ne 
dispreţuiţi. Peste tot. În loc să faceţi asta, mai bine v-aţi întreba ce ne-a făcut 
să ne simțim așa. Deseori avem o poveste care ne-a adus în punctul ăsta. 
Dacă ne-ati asculta poveștile, poată că aţi empatiza mai mult cu situația 
noastră, în care am ajuns, până la urmă, fără să vrem. 


Un bărbat anonim 


p 


Din molidul din Parcul Monica Zetterlund atârna o ghirlandă de lumini 
mov. Inspectorul Vanessa Frank purta un palton albastru-închis. Avea 
pantaloni negri de costum și o cămașă albă, proaspăt călcată. 

Îşi trecu vârful limbii peste buze. Pentru prima oară în viață, Vanessa își 
luase un angajament de Anul Nou: să nu mai folosească tutun snus!2. Nu se 
ținuse de promisiune toată iama. Acum era aprilie. Nu mai era zăpadă. În 
urmă cu patruzeci și opt de ore îşi terminase ultima cutie, iar abstinența o 
făcea să n-aibă stare deloc. 

În Magazinul de 'Telefoane Mobile al lui Hassan, care, în ciuda numelui, 
vindea de toate, luminile erau în continuare aprinse. 

Auzind soneria, Hassan zâmbi când văzu că era Vanessa. 

— Doamna agent Frank, o întâmpină acesta într-o suedeză cu accent 
pronunțat, după care îi făcu o plecăciune fără tragere de inimă. Sper că n-aţi 
venit ca să cumpăraţi snus? 

— Termină, am patruzeci şi trei de ani. Dă-mi o cutie. 

— Acum două zile stăteați exact acolo şi mi-aţi interzis să vă mai vând 
snus. 

— Ori îmi vinzi o cutie, ori te jefuiesc. 

Hassan se mișcă repede ca să ajungă între frigiderul de tutun și polițistă. 


— Luaţi ţigări electronice, sunt mai puţin periculoase şi vă ţin ocupată, 
spuse Hassan, arătând spre o vitrină. Serios, Vanessa. M-aţi făcut să promit. 
Vreau să mă ţin de cuvânt. 

Vanessa oftă şi își aranjă gulerul cămășii. Îi plăceau oamenii care se țin de 
cuvânt. 

— Bine, bine, atunci dă-mi rahatul ăla. Dar, Hassan, ai grijă să nu zgârii 
podeaua. 

Amuzat, bărbatul se uită mai întâi la ea, apoi la podea. 

— Poftim? 

— Da, cu băţul ăla pe care-l ai în fund. 

La colț cu Odengatan, Vanessa se opri, aprinse ţigara electronică, trase un 
fum și apoi studie cu un aer meditativ aburul alb care se împrăștia spre cerul 
nopții. Se îndreptă spre Sveavägen. Restaurantele își deschiseseră terasele. 
Aplecaţi deasupra meselor șubrede din lemn, oamenii stăteau cu pături pe 
umeri și beau bere. 

Viaţa Vanessei era în plină transformare. În decembrie, Natasha — fata 
siriană de şaisprezece ani cu care locuia Vanessa — primise un apel telefonic 
de la tatăl ei. Supravieţuise războiului, era mutilat, dar în viaţă. De Crăciun, 
în timp ce ningea zdravăn, Vanessa îi făcuse cu mâna în semn de rămas-bun 
Natashei şi privise cum taxiul dispare în drum spre Surbrunnsgatan. Stopurile 
se aprinseseră pentru o clipă şi o făcuseră pe Vanessa să spere, preţ de o 
secundă, că Natasha o să iasă din maşină trăgându-și valiza și că o să fugă 
înapoi la ea ca să-i explice că totul fusese o greșeală. Trecuseră patru luni, iar 
singurătatea îi dădea senzaţia că are un lanţ ruginit de bicicletă atârnat în jurul 
corpului. 

La Sveavăgen, mașinile de epocă erau prinse într-un du-te-vino neîncetat, 
transportând fanii îmbrăcaţi în veste și cămăși în carouri care cântau peste 
melodiile lui Eddie Meduza și Bruce Springsteen. Se vedeau gaze de 
eșapament și steaguri confederate. Un bărbat își lipi fesele anemice de luneta 
unui Chevrolet alb care trecea pe acolo. Vanessa voia să facă dreapta, spre 
Parcul Vanadis, însă chiar în faţa ei se înălța pe trotuar o ditamai schela. Nu 
suporta să treacă pe sub ele, păreau gata să se prăbușească în orice clipă. În 
schimb, traversă Odengatan şi continuă să meargă paralel faţă de staţia de 
autobuz. 

Când se opri la barul Storstad, zări un chip pe care-l recunoscu — cel al 
regizorului de teatru Svante Liden. Fuseseră căsătoriți doisprezece ani, până 
când aflase că bărbatul lăsase însărcinată o tânără actriță. Vanessa nu avu 


nicio reacție, doar îşi văzu de drum. Nu apucă să străbată nici doi metri când 
se auzi strigată. 

— Poţi măcar să dai bună ziua! 

— Bună. 

Făcu stânga-mprejur, iar Svante se grăbi să ajungă lângă ea şi îi puse cu 
tandreţe o mână pe umăr. 

— Nu poţi să intri puţin? 

Bărbatul avea o privire rugătoare. Alternativă era să meargă acasă, să se 
trântească pe canapea şi să se uite la Animal Planet. 

— Bine. 

Svante îi ţinu uşa şi o întrebă ce ar vrea să bea. Vanessa ceru un gin tonic 
şi se așeză lângă fereastră. Aruncă o privire către spaţiul dintre bar și mese, 
unde mai mulți oameni ameţiţi de băutură încercau să flirteze unii cu alții. 

Îi trecu prin minte că oamenii nu sunt altceva decât niște animale sălbatice 
îmbrăcate în haine colorate. Peste o sută de ani, toți cei din încăperea asta vor 
fi morţi. Oase albe și praf îngropat la doi metri sub pământ. Nimeni n-o să 
mai ştie de acest timp pe care l-am petrecut împreună. Realizarea o întristă. 

— Arăţi grozav! spuse Svante așezând băutura pe masă, între ei. 

Vanessa ridică paharul spre el. 

— Tu arăţi de parcă ai fi murit în 2003. 

— Noroc! răspunse Svante netulburat. Cum îți merge? Vanessa luă o 
înghițitură. Dacă tot intrase, putea la o adică să se comporte civilizat. De 
dragul vremurilor bune. În ciuda a tot ce se întâmplase, era bucuroasă că-l 
vede pe Svante. 

Petrecuseră împreună câţiva ani frumoși. Se obișnuise cu ideea că el şi-o 
trăgea cu orice mişcă. Ce o rănise era faptul că îi refuzase un copil. Cu ceva 
vreme înainte de divorț, când Vanessa rămăsese însărcinată, Svante o 
convinsese să facă avort. lar acum era prea târziu. 

— Am un loc de muncă nou. 

— Nu mai ești în poliție? 

Vanessa clătină din cap. 

— O divizie nouă. Am plecat din NOVA și acum sunt detectivă la 
Omucideri. 

Bărbatul luă un cub de gheaţă în gură şi-l fărâmă cu dinţii. 

— Riksmord? 

Din difuzoare se auzea „Piano Man”. Vanessa se aplecă spre el, ca să se 
facă auzită peste Billy Joel. 


— Mă plimb prin ţară ajutându-mi colegii să ancheteze crime. 

— Aşadar, eşti în delegaţie pentru crime. Ar fi un titlu bun de film. lar 
momentan ai de muncă până peste cap, dacă e să dăm crezare ziarelor. 

O oră şi trei ginuri tonice mai târziu, Vanessa se simţea ameţită. Nu voia 
să meargă acasă. Din multe puncte de vedere, Svante era groaznic, un bărbat 
jalnic, dar îl plăcea. Tot nu ajunseseră la subiectul Johanna Ek, actriţa cu care 
locuia Svante acum. Și nici nu aduseseră în discuţie copilul pe care-l aveau 
cei doi. Vanessei îi era teamă să nu strice momentul, însă până la urmă nu se 
mai putu abţine. 

În mijlocul unei întrebări, ridică palma spre Svante. 

— Şi, ce face fetița? Mă refer la cea de un an, nu la cea pentru care m-ai 
părăsit. 

Svante deschise gura ca să-i răspundă, însă Vanessa i-o luă înainte din 
nou. 

— Cum aţi botezat-o? Yasuragi Lidén? 

— Yasuragi? Spa-ul? De ce am fi... 

— Am găsit o factură de la hotel într-o haină de-a ta, plătită cu nouă luni 
înainte să se nască. Voi, vedetele, vă numiţi de obicei copiii după locurile în 
care i-aţi făcut, nu-i aşa? 

Svante îşi scărpină obrazul. 

— Recunosc, nu am gestionat prea bine situaţia aia. Îmi pare rău. 

Se priviră fix în ochi preţ de două secunde, până când Vanessa făcu semn 
cu mâna. 

— Să nu-ţi pară. 

Îi privi ochii căprui şi mută privirea în sus, până la bretonul ţepos. Mai 
încărunţise față de ultima oară când îl văzuse. De fapt era aproape complet 
cărunt. 

Vanessa îşi lăsă privirea să rătăcească până la mâinile lui mari, cu unghii 
roase. 

Îi era dor de umorul lui. De sentimentul de siguranță pe care i-l dădea. De 
felul în care-și mușca buza de jos când citea în ziar ceva cu care nu era de 
acord. De felul în care o apuca. Hotărât. De parcă ar fi avut drept de 
proprietate asupra ei. Îi era dor de gelozia lui prost mascată atunci când 
observa că e atrasă de altcineva. 

— Eşti fericit cu ea? 

Svante își sprijinea bărbia în mână. 

— E altfel. E mai uşor, cumva. 


— Chiar trebuie să fii atât de al dracu” de sincer? 

Un bărbat se lovi de spatele Vanessei. Ea își mută scaunul mai aproape de 
al lui Svante. 

— Ştii ce mă enervează cel mai tare? întrebă poliţista. 

— Nu. 

— Faptul că m-ai transformat într-un clișeu. 

Svante ridică din sprâncene. Vanessa îi luă mâna şi i-o puse în interiorul 
hainei descheiate, pe sâni. Își făcuse o operaţie în urmă cu şase luni. 

— Într-un nenorocit de clișeu al femeii care îmbătrâneşte şi e înşelată. 

El râse și își retrase mâna. Puțin prea lent ca Vanessa să nu observe. De ce 
voia ca Svante s-o dorească? De ce avea efectul ăsta asupra ei? Nicio 
problemă. Nu avea nevoie de el. Bărbatul îşi făcuse alegerea. 

Oare voia să se răzbune pe Johanna? Să fi fost chiar atât de simplu? 

— Spune-o. 

— Ce să spun, Vanessa? 

Femeia se aplecă și îi simţi mirosul de aftershave. 

— Că încă mă vrei. 

Jasmina Kovač îşi scoase ochelarii cu ramă rotundă, iar redacţia 
„Kvăllspressen” se pierdu brusc într-o ceață difuză. Începu să scotocească 
prin rucsac, care era atârnat de scaunul pe care stătea. Odată ce găsi tocul, 
scoase din el mica lavetă albastră și îşi şterse ochelarii cu mișcări atente. 

Îi puse la loc pe nas. Scaunele, oamenii și ecranele calculatoarelor îşi 
recăpătară contururile precise. 

Jasmina se gândea deseori că dacă ar fi avut ghinionul să se nască înainte 
de inventarea ochelarilor n-ar fi ajuns la vârsta de douăzeci şi opt de ani şi că 
probabil ar fi devenit mâncare pentru lupi cu mult înainte. 

Chicoti imaginându-și că e îmbrăcată doar cu o bucată de pânză. Colegul 
său, Max Lewenhaupt, care stătea la biroul de lângă, se întoarse către ea. 

— Ce-i aşa amuzant? întrebă, aruncând un ochi la ecranul Jasminei. 

— Ei, nimic, răspunse ea, simțind cum roșeşte toată. 

Max deschise gura să spună ceva, dar o voce din spatele lor îl întrerupse. 

— Ce faceţi, tinerilor, veniţi la cafea? 


Hans Hoffman, un reporter mai în vârstă care venea din când în când ca să 
se ocupe de ştirile de seară și de peste weekend, îşi iți capul de după ecran. 
Max dădu ochii peste cap, mimând exasperarea. Jasminei îi părea rău de 
Hoffman. 

— Super! răspunse ea și se ridică. 

Trecură pe lângă mesele de lucru și de biroul cu geamuri al redactorului- 
şef. Aparatul de cafea scuipă un lichid maroniu şi apos. 

— Eşti din regiunea Småland, așa-i? 

Jasmina aprobă din cap. 

— Växjö. 

— Şi te cheamă Kovač. Eşti croată? 

— Bosniacă. 

Jasmina voia să se întoarcă la calculator ca să termine ultimul articol din 
seara aceea — ceva despre o pisică din îndepărtatul oraș nordic Ange care se 
întorsese acasă după ce lipsise vreme de doi ani. Hoffman, în schimb, îi făcu 
semn să rămână. 

— Va trebui să începi să vii cu idei proprii dacă vrei să rămâi la ziarul 
ăsta. Altminteri, cei ca el o să te mănânce de vie, spuse Hoffman, făcând 
semn cu capul spre Max Lewenhaupt. 

— Ştiu. Am una bună despre William Bergstrand. Ştii, parlamentarul? 

— Bun. Cu dreptul înainte, puştoaico. Așa trebuie să faci. Eşti bună, ai 
citit ce trebuie. Articolul ăla despre cazurile nerezolvate cu femeile ucise a 
fost grozav, dar trebuie să îţi lărgeșşti orizonturile. Trebuie să-i tragi la 
răspundere pe politicieni. 

Jasmina aruncă un ochi spre biroul unde redactorul de la secţiunea de știri, 
Bengt „Chifla” Svensson, stătea cu picioarele pe masă. [inea laptopul pe 
burtă. Jasmina își luă inima-n dinţi. Se întoarse la calculator și îşi deschise 
fişierul cu ancheta. Cu câteva zile înainte ceruse de la administraţia 
parlamentară copii după facturile politicianului social-democrat William 
Bergstrand. Fusese de curând la Paris, iar printre facturi figurau și două note 
de plată la restaurant, fiecare în valoare de cinci mii de coroane, hoteluri de 
lux și cumpărături. Toate plătite cu cardul de parlamentar. Chiar mai jenant 
pentru Bergstrand — căruia i se întrevedea un viitor strălucit în partid — era 
faptul că parlamentara Annie Källman îi ţinuse de urât. Însă, dacă era să dai 
crezare contului de Instagram, ea se aflase în tot acel timp la Sundsvall. 

— Încotro? întrebă Max. 

— Doar mă duc să scot ceva la imprimantă. 


— Vorbeşte mai tare, n-aud ce spui, zise Max. 

Colegul ei mimă un telefon pe care-l puse la ureche. 

— Ce scoţi la imprimantă? 

— Lucrez la ceva. 

Tânăra ezită, se aşeză din nou la birou şi se aplecă spre Max. Se pricepea 
la gazetărie. Jasmina îi povesti pe scurt ce descoperise printre facturile lui 
Bergstrand. 

— Dar nu pot să dau de el. Mă evită. Vrei să mă ajuţi? 

Max dădu din cap lent. Jasmina băgă de seamă că era impresionat fără 
voia lui. Se bucură. 

În timp ce imprimanta vâjâia, Jasmina se uită la ştirile şi titlurile clasice 
care înțesau pereţii. Ziua Victoriei împotriva Japoniei din 1945, drama 
ostaticilor de la Norrmalmstorg din 1973, bombardarea ambasadei Germaniei 
Federale din 1975, dezastrul MS Estonia din 1994, atacul de la Turnurile 
Gemene din 2001. 

Jasmina se apropie de Bengt şi rămase în spatele lui. El continuă să 
privească în ecran. 

— Da? spuse, scărpinându-se în ureche. 

— Mă gândeam să te întreb dacă... ai câteva minute, am ceva la care 
lucrez. 

Bengt își privi degetul cu dezgust, după care și-l şterse de coapsă, lăsând o 
dâră galbenă pe blugi. 

— Jessica, nu știu... 

— Jasmina. 

Tânăra zâmbi nesigură. 

— Jasmina, spuse Bengt oftând. Nu ştiu cum mergeau lucrurile la 
Norrköping sau unde... 

— Växjö. Sunt din Växjö. 

Bengt era ocupat cu cealaltă ureche. 

— Mă rog. Singurul articol pe care-l vreau de la tine e ăla de trei paragrafe 
despre pisica aia cretină care s-a întors în... unde dracu” s-a întâmplat asta, 
Haparanda? 

— Ånge. 

— Da. E gata? 

— Practic da, dar... 

— Niciun dar, mormăi Bengt iritat. Cară-te înapoi la biroul tău şi fă ce ți 
se zice. Aşa merg lucrurile la „Kvällspressen”. E un concept care a funcționat 


de când a fost fondat ziarul, în 1944. Sunt convins că ideea care ţi-a venit e 
grozavă, dar n-am timp de ea. 

O oră mai târziu, Jasmina plecă din redacţie şi se aşeză în partea din spate 
a autobuzului 1. Abia când ajunse la Fridhemsplan mai urcară și alți pasageri. 
O ambulanţă depăși în trombă mijlocul de transport. Era o seară rece de 
vineri, iar Kungsholmen era scăldat în lumina gălbuie a stâlpilor. În faţa 
barurilor se strângeau oameni înfrigurați. Boschetarii căutau adăpost în 
scările blocurilor şi sub copertine. Dormeau adunaţi unii în alţii, ca niște 
animale rebegite de frig şi lihnite. 

Stockholmul era orașul de vis al Jasminei. Îşi dorise mereu să fie 
jurnalistă, la fel cum fusese tatăl ei, până să înceapă războiul din Iugoslavia. 

Cu două luni înainte, ca reporter la ziarul local „Smâlandsposten”, Jasmina 
investigase mai multe crime nerezolvate ale căror victime erau femei. În 
unele cazuri, reușise să demonstreze că omuciderile rămăseseră nerezolvate 
din pricina greșelilor poliţiei. Articolul avusese impact și fusese preluat de 
agenţia de presă TI şi de ambele ziare principale. La două ore după 
publicare, redactorul-şef de la „Kyvăllspressen” o sunase ca să-i ofere un post 
temporar. 

Până acum, însă, nimic nu-i mergea cum trebuie. 

— Mai e și mâine o zi, murmură Jasmina. 


3. 


Îşi smulseră hainele imediat ce intrară în hol. Svante o împinse pe Vanessa 
în perete, se răzgândi, o împinse în fața lui spre canapea, o făcu să se aplece 
şi o penetră din spate. Ca un animal. Cu brutalitate. Cu disperare. Aşa cum îi 
plăcea ei; aşa cum îi plăcuse dintotdeauna. 

După aceea, Vanessa scoase o sticlă de vin roşu. Îi dădu lui vinul şi un 
tirbuşon, în timp ce ea îşi aprinse ţigara electronică. 

Vanessa se uită la tavan prin aburul alb. 

— Nu mi-a mai tras-o nimeni atât de bine de când... murmură ea înainte 
să-și dea seama ce spune și să tacă. 

— De când? 

— Voiam să spun „de când am avut o poveste de dragoste pasională cu 
profesorul meu din liceu”, dar mă gândeam să nu-ţi rănesc sentimentele. 


— Te-ai culcat cu profesorul tău? 

— Nu ţi-am povestit niciodată de Jacob? Avea douăzeci şi opt de ani şi era 
suplinitor la matematică. Eu aveam șaptesprezece ani şi viaţa în general mă 
călca pe nervi. Obişnuiam să... 

— E de-ajuns, nu crezi? 

Svante îi întinse sticla. 

— Apropo, care-i treaba cu ferestrele? întrebă el. 

Erau acoperite cu folii de plastic albe. 

— Restaurează faţada. 

— Nici nu poţi să-ţi dai seama dacă e întuneric afară. 

— Nu, chiar e un mediu în care îţi pierzi minţile. 

Vanessa şi-ar fi dorit ca Svante să poată spune ceva cu miez. Cum ar fi că 
viaţa era plictisitoare fără ea. În schimb, bărbatul începu să-i povestească o 
întâmplare de la o repetiție pe care o mai auzise. Vanessa asculta doar pe 
jumătate, în timp ce îi masa interiorul coapsei. Ce ciudat, cum afectează 
timpul sentimentele, se gândi ea. Lui Svante îi venea din ce în ce mai greu să 
povestească anecdota în timp ce mâna ei ajungea tot mai sus pe coapsă. 
Începu să gâfâie. Vanessa începu să-l călărească. Bărbatul închise ochii şi 
întredeschise gura. Ea își imagină că se gândea la Johanna și îl plesni. Luat 
prin surprindere, Svante deschise ochii. O clipă, Vanessa crezu că o s-o 
lovească la rândul lui, dar el râse și închise ochii la loc. Se apăsa din ce în ce 
mai tare pe el, cu mișcări lente, circulare, simțind cum o pătrunde tot mai 
adânc. 

Când Vanessa ajunse la orgasm, îşi înfipse unghiile în pieptul lui păros, iar 
bărbatul îi dădu violent mâinile la o parte. 

i 

Era două şi jumătate dimineața când Svante bălmăji că trebuia să meargă 
acasă. Îşi strânse hainele. Vanessa îl urmă cu o pătură înfășurată în jurul 
corpului. 

— Cum o să explici zgârieturile? 

Bărbatul aruncă o privire în josul cămășii negre în timp ce o încheia și 
dădu din umeri. 

— Te-ai supărat? întrebă ea. 

— Nu. 

Vanessa strânse din buze, oprindu-se să-l întrebe dacă nu rămâne la ea 
peste noapte. Se sărutară înainte să-i dea un brânci ușor. 

— Ne vedem mai încolo, zise Svante. 


— Aşa cred, răspunse ea şi închise uşa. 


4. 


Redacţia „Kvăllspressen” era cuprinsă de calmul somnoros de sâmbătă 
dimineaţă. Jasmina Kovač se îndrepta spre cantină ca să-și ia un pateu 
congelat, când Bengt o strigă. Tânăra presupuse că era vorba de o greșeală în 
articolul despre pisică şi se pregăti de muștruluială. 

— Am nevoie de un text cu impact. Pentru ediţia de luni. 

— Sigur, răspunse Jasmina, încercând să-şi ascundă surpriza. 

— La ce te gândeai? 

— Un documentar. 

De fapt, Jasmina ar fi trebuit să-și termine tura. 

Încercaseră să-l contacteze pe parlamentarul William Bergstrand, care în 
continuare le evita apelurile. Max și Jasmina hotărâseră că o să încerce să dea 
de el săptămâna următoare, când pleacă de la serviciu. Jasmina plănuia să 
meargă la Växjö, ca să-și viziteze mama. Deja îşi luase biletele. Dar nu avea 
ce să facă, trebuia să profite de ocazia de a scrie un articol important. 

— Sigur. Despre ce e vorba? 

— Un rezumat al noutăţilor despre 7/metoo. Hoffman era ocupat şi când l- 
am întrebat dacă poate să se ocupe mi-a zis să vorbesc cu tine. Știi că nu sunt 
încă sigur dacă eşti pregătită, aşa că nu mă dezamăgi. 

Jasmina nu-și putu ascunde zâmbetul în timp ce se îndrepta spre biroul ei. 
Hoffman veni spre ea ţinând numărul din ziua aceea deschis în faţa lui. 

Tânăra sări spre el şi îl îmbrăţișă. 

— Mulţumesc! şopti ea. 

— Pentru ce? Sunt prea bătrân ca să stau treaz toată noaptea scriind 
articole, răspunse el. Dar dacă ai de gând să faci asta, ar fi cazul să te apuci de 
pe-acum. Dacă te văd ăştia pe-aici, o să-ţi dea și mai multe de făcut. 

Jasmina îşi dădu seama că Hoffman avea dreptate. Articolul putea fi calea 
ei spre nivelul următor, dar trebuia să lucreze netulburată. Îşi strânse 
lucrurile, puse laptopul în rucsac și își luă la revedere în grabă de la ceilalți. 

Mama avea să fie dezamăgită. O adora pe Jasmina. Citise fiecare articolaş 
scris vreodată de ea, decupase paginile şi le păstra în niște cutii pe care le 
ținea sub pat. 


— Bună, mamă. 

— Ai ajuns deja? Am crezut că vii diseară. 

— Trebuie să rămân aici. Mi-au cerut să scriu un articol important. 
Trebuie să fie gata până mâine. 

În ciuda tuturor eforturilor Jasminei, mama ei înţelesese că la Stockholm 
lucrurile nu se desfăşuraseră chiar cum şi-ar fi dorit. 

— Grozav! exclamă mama ei. Bineînţeles că trebuie să-l scrii. 

— Eşti sigură? Mi-e dor de tine. Sper că-ţi dai seama că vreau să ne 
vedem, nu? 

— Şi mie mi-e dor de tine, scumpo, dar o să vii data viitoare când ai liber. 

Jasmina coborî din autobuz la Stureplan. 

Mereu scrisese cele mai bune articole când era înconjurată de oameni 
pentru că îi venea greu să se concentreze de una singură. Apartamentul 
întunecos pe care-l închinase în Valhallavägen nu o inspira. Trecu pe zebră şi 
intră în Hotelul Anglais. Holul de la recepţie era pe jumătate gol. Perfect, își 
spuse și comandă o apă minerală şi o cafea. Ceru parola de la internet, se 
aşeză pe una dintre canapelele de la geam și scoase laptopul. 

Înainte să înceapă, simţi cum e cuprinsă de un val de mândrie. Stătea în 
barul unui hotel şi scria un articol pentru cel mai important ziar din Suedia. 
Ăsta era visul ei. 

e 

Când ridică din nou ochii din ecran, holul de la recepţie se umpluse. 
Paharul ei era gol, iar cafeaua rece. La câți oameni se adunaseră acolo, abia 
dacă mai vedea barul. Un DJ stătea lângă platane. 

Înţepenise şi o usturau ochii. Se îndreptă de spate și hotărî să ia o pauză. 
Un bărbat din apropiere se holba la ea. Jasmina își feri privirea și închise 
laptopul. Jasmina bănui că el înţelesese altceva decât trebuia, pentru că veni 
țintă la ea. 

— Pot să-ţi ofer un cocktail? 

Arăta de vreo treizeci și cinci de ani. Purta o cămaşă neagră. Avea o 
frumuseţe aspră. Jasmina făcu semn spre laptop. 

— Lucrez, așa că nu beau în seara asta, răspunse zâmbind. Mulţumesc, 
oricum. 

Bărbatul se așeză lângă Jasmina. 

— Haide. Un cocktail. E sâmbătă. 

La urma urmei, chiar avea nevoie de o pauză. Fiecare propoziţie din 
articol trebuia să fie perfectă, iar dacă voia să se poată concentra trebuia să-și 


mute atenţia spre altceva o vreme. 

— O cafea? întrebă ea. Apoi trebuie să merg acasă și să mai lucrez. 

— Numele meu e Thomas, spuse celălalt ridicându-se. 

După ce îi strânse mâna, bărbatul i-o sărută, iar barba lui îi înţepă pielea 
delicată. 

Ceva mai târziu se termină şi cafeaua. În timpul conversaţiei, Thomas se 
mutase din ce în ce mai aproape de ea. Îi pusese o mulţime de întrebări fără 
să pară deosebit de interesat de răspunsuri. O sorbea din priviri, uitându-se tot 
mai des la sânii ei. Jasminei i se părea dubios individul, iar ei îi era somn şi se 
simţea obosită. 

Îşi ceru scuze, spunându-i că trebuie să meargă la baie ca să-și mai revină. 

Camera începu să se învârtă, picioarele îi cedară și se sprijini de masă. 
Thomas o prinse. Unde era rucsacul? Calculatorul! 

— Mersi, se auzi rostind cu greu. 

Į se părea că avea o voce metalică, de parcă ar fi vorbit dintr-o conservă. 

Cu un braţ o sprijinea, iar pe celălalt și-l trecu în jurul taliei ei. Jasminei îi 
amorţise mandibula și avea pleoapele grele, abia putea să le ţină deschise. 
Încercă să protesteze în timp ce bărbatul o conducea prin mulțime, dar pe 
gură nu-i ieși niciun sunet. 

Deodată se pomeniră afară. Sub picioare vedea trotuarul, iar pe umăr îi 
simţea lui mâna puternică. Nişte faruri orbitoare. Jasmina închise ochii. Capul 
îi căzu pe umărul bărbatului. O poirtieră se deschise. Cineva râse. O așezară 
pe bancheta din spate. Motorul porni, iar mașina demară. Chipul lui Thomas 
apăru deasupra ei. Jasmina încercă să spună ceva, dar nu reuşea să scoată 
nimic coerent pe gură. Din nou râsete. Încercă să-și miște capul, dar nu reuşi 
nici asta. 

Câţi or fi fost? Unde o duceau? O mână îi intră pe sub top, o pipăi de-a 
lungul abdomenului şi o apucă de sâni. O alta își croi drum până între 
picioarele ei. Maşina mergea tot mai repede, stâlpii de iluminare dispărură, 
iar Jasmina îşi pierdu cunoştinţa. 


5. 


Emelie Rydén se uită în jur prin apartamentul cu două dormitoare de pe 
Akerbyvăgen din Taby. Deși n-ar fi recunoscut-o în veci, îi plăcea ca uneori 


să nu fie nevoită să aibă grijă de Nova. Ea și Ilan ar fi trebuit să-și petreacă 
împreună weekendurile, de asta își rugase părinţii să aibă grijă de fiica ei. 

Ilan, însă, fusese nevoit să plece la Malmö în interes de serviciu. 

Îi promisese să o sune din camera de hotel după ce lua cina cu şefii lui. 
Acum era ora 22:32 și încă nu sunase. 

Emelie pomi televizorul și butonă între canale. 

Pentru o clipă, îşi imagină cum Karim aflase cumva de relaţia lor și se 
dusese la Malmö ca să-i facă rău lui Ilan. 

Trecuseră trei săptămâni de când îl vizitase pe Karim la închisoare pentru 
ultima oară. Între timp, ar fi putut să iasă pe cauţiune fără ca ea să afle. Din 
moment ce-i mai rămăseseră numai două luni din pedeapsă, asta ar fi 
însemnat că nu-l ţinea nimeni sub supraveghere. 

Emelie îl cunoscuse pe Ilan cu patru luni înainte, când la coafor îi fuseseră 
livrate patru cutii mari cu produse cosmetice. Curierul clătinase din cap când 
îl rugase să le ducă înăuntru. 

Ilan, care din întâmplare trecea pe acolo, o zărise pe Emelie lângă cutii și o 
întrebase dacă avea nevoie de ajutor. 

Îşi suflecase mânecile, cărase cutiile înăuntru, apoi dispăruse. Următoarea 
zi, Ilan se întorsese, iar Emelie — spre surprinderea ei profundă — realizase că 
se bucura să-l vadă şi îl chemase la o cafea. 

La o săptămână după întâlnire, se culcaseră pentru prima oară. 

Femeii îi sună telefonul, iar chipul lui Ilan apăru pe ecran. 

— Îmi pare rău că a durat atâta, începu el. Nu se mai opreau odată din 
băut. 

— Eşti beat? întrebă Emelie luând o înghiţitură de ceai. 

— Deloc. M-am oprit devreme. 

Emelie lăsă cana pe măsuţa de cafea și își sprijini capul de braţul 
canapelei. 

— Îmi pare rău că aşa a fost să fie, continuă Ilan. Sincer, abia aşteptam să 
ne vedem weekendul ăsta. 

— E în regulă. O să recuperăm săptămâna viitoare. 

— Am ceva să-ţi spun, zise Ilan. 

Emelie auzi un zgomot de afară și se uită spre fereastră. Probabil că era 
doar o creangă care se lovea de geam din cauza vântului. 

— Te-am minţit. Motivul pentru care am venit aici este că mi-au oferit un 
loc de muncă. Aici în Malmö. 

Se simţi parțial uşurată, parțial îndurerată. Urma să accepte oferta și s-o 


părăsească. Și nici nu putea să-l învinovăţească în vreun fel. Abia se 
cunoscuseră. Normal că n-avea chef să crească un copil care nu era al lui. Şi, 
chiar dacă nu-i spusese totul despre Karim, Emelie presupunea că bănuiește 
deja nişte lucruri. 

— Înţeleg. 

— Știu că e aşa, din senin, dar îmi place foarte mult de tine şi de Nova. 
Poate că sunt eu razna, dar mă întrebam dacă n-aţi vrea să vă mutaţi cu mine. 

Emelie râse, luată prin surprindere. 

— Vorbeşti serios? 

— Da. 

Îi vedea trupul slab și ciolănos. Ochii lui întunecaţi și blânzi. Și-ar fi dorit 
să fie acolo. Cu ea. Când o să se mute la Malmö, n-o să-i mai ducă dorul. O 
mișcare de lângă fereastră o făcu pe Emelie să tresară. Ilan vorbea în 
continuare, dar Emelie nu-l mai asculta. Se ridică încet, cu telefonul apăsat pe 
ureche, și se uită în bezna de afară. 

Se apropie de fereastră, își lipi capul de sticla rece şi se uită într-o parte şi 
în cealaltă. Nimic. Doar curtea întunecată, goală, unde Novei îi plăcea la 
nebunie să se joace cu copiii vecinilor. 

— Ce-ai spus? 

— Că sunt fericit, răspunse Ilan. Azi am trecut pe lângă un loc 
extraordinar pentru un coafor. Nu că ar fi vreo grabă. O să primesc o mărire 
de salariu consistentă, așa că nu trebuie să te simţi obligată să începi să 
lucrezi imediat. 

Emelie traversă camera de zi, ieşi în hol şi verifică dacă ușa de la intrare 
era încuiată. 

— Credeam că o să-mi zici că te-ai culcat cu altcineva. 

Ilan râse. Un râs puternic, eliberator. 

Emelie se aşeză la loc pe canapea, dar nu se putea relaxa, nu se putea 
concentra la ce spunea Ilan. Nu suporta să stea la parter. 

În timp ce-și luau rămas-bun, auzi cum se deschide uşa de la intrarea în 
clădire și se grăbi să închidă. Nu voia ca Ilan să înceapă să pună întrebări 
dacă deodată ar fi început să se audă bătăi în ușă. 

Emelie se ridică din nou și ascultă paşii de pe scară, închise ochii, sperând 
ca persoana de afară să treacă de ușa apartamentului şi să audă liftul pornind. 
Tocmai când credea că aude sunetul familiar din casa liftului țârâi soneria. 


6. 


Jasmina se trezi după o palmă zdravănă. Era întinsă pe un pat, într-o 
cameră întunecoasă. O durea capul şi îi era greață. Încă o plesnitură pe obraz. 
Unde era? 

— E timpul să te trezeşti. 

Îşi aduse aminte de bar, de Thomas. Jasmina își prinse talia pantalonilor şi 
încercă să se opună. Îşi simţea mâinile slabe, iar materialul îi alunecă printre 
degete. Îi scoaseră pantalonii. Bărbatul se aplecă peste ea și îi smulse chiloţii. 

— Nu! bâigui ea. 

Auzea voci. Miji ochii, încercând să înţeleagă ce sau cine era în jurul ei. 
Dar totul era neclar. În dreapta era un șifonier cu o oglindă în care desluşea 
mișcare. În cameră erau mai multe persoane. 

Îi scoaseră puloverul și îi rupseră sutienul. 

— Vă rog, opriţi-vă! spuse Jasmina. 

Era tot mai panicată și începu să se zbată, lovind cu picioarele. 

O lovitură în abdomen o făcu să rămână fără aer. Șuierând și tușind, 
încercă să respire. 

— Dacă faci scandal, scoatem cuțitul, şi nu vrei asta, zise Thomas. 

Îi atinse obrazul. 

— Ar fi tare păcat, la ce faţă drăguță ai. 

Respirația îi era umedă şi acră. 

— Nu e aşa timidă pe cât vrea să pară, ia te uită! zise Thomas, apucându-i 
piercing-ul din sfârc și trăgând de el curios. Până la urmă ești o târfuliță în 
toată regula, nu-i aşa? 

— Vă rog, daţi-mi drumul, șopti Jasmina clipind. 

— Târfuliţelor ca tine le place asta, chiar dacă vă prefaceţi că nu-i aşa. 

Îi mângâie obrazul, după care își desfăcu cureaua. Nişte braţe puternice o 
întoarseră pe Jasmina pe burtă şi o imobilizară. Cineva îi apăsă capul în 
saltea. Îi venea greu să respire. Încercă să se zbată. Ţipetele i se pierdeau în 
pene. 

Thomas gemu în timp ce o penetra. Durea cumplit. Se simţea 
neputincioasă. Mică. Mişcările deveniră mai puternice, dureau din ce în ce 
mai tare. Jasmina urlă direct în saltea. 

— Să-mi bag ceva, n-a mai făcut-o de mult. Ce strâmtă e! O fi mai tânără 
decât credeam. 


— Sau poate nu i-a tras-o nimeni ca lumea. la uite ce-i mai place! 

Râseră din nou. 

Făceau cu rândul, întorcând-o, desfăcându-i picioarele când încerca să 
reziste. 

Le zări trupurile goale în oglindă. Își întoarse privirea. Își impuse să se 
uite la tavan. Parcă avea tot corpul paralizat, nici nu mai era nevoie s-o ţină 
cu forța. Nu avea scăpare. Îşi pierdu cunoştinţa și îşi reveni de mai multe ori, 
până când unul dintre ei îi smulse piercing-ul. Jasmina urlă. O mână uriașă îi 
acoperi gura. 

— Taci. 

Se chinuia să respire, şuiera. Îşi agita braţele, pradă panicii. Vedea un chip 
lucios, neclar. 

— Desfă-ţi picioarele. 

Continuară să mârâie, provocându-se unul pe celălalt, umilind-o. 

Într-un final, se plictisiră. Se ridicară și se făcură nevăzuţi. Jasmina avu un 
răgaz de linişte. Rămase complet nemișcată și îşi puse mâna între picioare, 
apoi se uită la degete. Sângera. 

Pe sub ușă se auzeau neclar niște voci răgușite şi intra fum de ţigară. 
Jasmina se întoarse pe o parte, căutându-și ochelarii. Nu reuşi să-i găsească. 
Tremura de frig. Apoi îşi atinse sânul. Între degete îi rămase sânge. 

Auzind pași, se strânse ghem, se întoarse cu faţa la perete și închise ochii. 
Nu mai putea. Nu din nou. 

— Am terminat cu tine. 

Thomas se aşeză pe marginea patului și o sili să se întoarcă. Se aplecă 
deasupra ei. 

— Dacă îi spui cuiva ce s-a întâmplat, te vom ucide, Jasmina Kovač. 

O apucă de păr şi îi întoarse faţa spre a lui. Îi ridică permisul auto la câţiva 
centimetri de faţă şi citi toate informaţiile. 

Tânăra începu să plângă. 

— Ai auzit, târfulițo? O să te găsim, iar data viitoare n-o să mai fim așa 
blânzi. 

Îi aruncă hainele în faţă, iar Jasmina reuşi să-şi pună pantalonii. Între 
picioare simţea că o ustură și că e inflamat. Cu coada ochiului vedea conturul 
feţei nerase a lui Thomas. Bărbatul o ridică în picioare şi o împinse înainte. 
Cu paşi nesiguri, Jasmina ajunse în camera de zi. Se clătina. Fiecare pas era 
dureros. 

— Pari să te fi distrat, spuse o voce. 


O conduseră în scara blocului, coborâră niște trepte și o aruncară pe 
bancheta din spate a unei mașini. 

Automobilul porni. Bărbaţii păreau obosiţi, nu prea vorbeau. Se crăpa de 
ziuă. Jasmina încercă să citească semnele ca să-şi dea seama unde era. 

— Aici e bine, îi spuse unul dintre bărbaţi șoferului. Opriră lângă bordură, 
iar portiera se deschise. Cineva claxonă. 

— Ţine minte ce ţi-am zis, Jasmina Kovač — o să te găsim şi o să te 
ucidem. 

Tânăra îşi puse picioarele pe asfalt. 

— leşi dracului odată! 

Simţi cum e împinsă, aproape că se împiedică, dar reuşi să rămână în 
picioare. 


7. 


Vanessa ridică de pe preş numărul din „Dagens Nyheter” din ziua aceea. 
Ediţia tipărită era demodată şi era o problemă în plus pentru mediul deja 
profund afectat, însă lumea oricum avea să se ducă dracului. Și, în vreme ce 
se întâmpla asta, Vanessa se putea distra punându-se la curent cu cele mai 
recente scandaluri politice, cu Brexitul și tweet-urile președintelui american. 
Lumea devenea din ce în ce mai ciudată, iar ea se simţea tot mai puţin 
adaptată. Pentru prima oară în istoria umanităţii, erau mai mulţi cei care 
mureau fiindcă mâncau prea mult, decât cei care piereau de malnutriție. 
Bătrâneţea omora mai mulți oameni decât bolile infecțioase. Și, mai presus de 
orice, mai mulți oameni mureau de propria mână decât din cauza războaielor, 
a crimelor și a terorismului. Cu toate astea, lumea se temea mai mult ca 
oricând. 

Aşeză ziarul pe bufetul de la bucătărie, porni aparatul de cafea și se 
pomeni că-i e dor de Svante. Pe fundal se auzea televizorul. 

Trei bărbaţi au fost găsiţi morţi în Frihamnen. TV 4 a aflat că bărbaţii au 
fost împușcați în cap. Toţi trei se aflau în baza de date a poliţiei”. 

Vanessa dădu mai tare. 

Încă o reglare de conturi între găști. 

Stockholmul era plin de arme de foc şi de tineri gata să le folosească 
pentru a-și însuşi o parte din piaţa de cocaină sau ca să se răzbune pentru cine 


ştie ce insultă închipuită. Kalașnikovurile se vindeau pe străzile din 
Stockholm pentru douăzeci şi cinci de mii de coroane bucata. Un pistol costa 
zece mii. O grenadă putea fi achiziționată pentru vreo mie, dacă nu cumva era 
în desfăşurare un conflict de proporţii, caz în care traficanţii ridicau prețul la 
două mii cinci sute. 

Execuţiile din Frihamnen probabil că aveau de-a face cu drogurile, dar 
orice era posibil — criminalii se simțeau lezați mai ușor decât Donald Trump, 
ai cărui ochișori furioși o priveau de pe prima pagină a „Dagens Nyheter”. 

După ce părăsise ceea ce fusese cunoscut sub numele de NOVA şi care 
după reorganizare se numea Unitatea de Investigaţii, Grupul de Supraveghere 
5 & 6, Vanessa reușise în sfârșit să evite să mai fie implicată în acele reglări 
de conturi dintre găști care erau atât de greu de rezolvat, în care nici martorii, 
nici cei implicaţi în mod direct nu erau dispuşi să spună ceva poliţiei. 
Săptămâna dinainte şi-o petrecuse la Kalmar, unde o petrecere scăpase de sub 
control şi unul dintre oaspeţi fusese găsit mort, înjunghiat cu o foarfecă. 

Vanessa îşi turnă nişte cafea şi se pregătea să se întoarcă pe canapea, când 
îi sună telefonul. 

— Bună dimineaţa! spuse cu voioșie Mikael Kask, șeful Riksmord. Cum 
îţi merge? 

— Sunt la jumatea micului-dejun. 

— Ceva bun? 

— Cafeaua şi ţigara electronică. Micul dejun al campionilor. 

— Sună sănătos. 

Probabil că Mikael învățase la un curs de management să folosească un 
ton familiar cu subordonații săi. 

La televizor, ştirea despre tripla omucidere se terminase şi fusese înlocuită 
de un talk-show despre petrecerile de copii. 

Mikael Kask îşi drese glasul. Gata cu flecăreala. 

— Știu că azi ai liber, dar m-au sunat de la Infracţiuni Grave. Au nevoie 
de ajutor. 

— Tripla omucidere din Frihamnen. 

— Nu, deşi sunt ocupați până peste cap cu ea. Azi-dimineaţă, o tânără a 
fost găsită moartă la Taby. Nu au destui detectivi. Poţi să te duci acolo? 
Criminaliștii sunt deja la locul faptei. 

Deşi poate că era greşit din partea ei să simtă asta, întotdeauna Vanessa se 
înfuria mai tare dacă victima violenţei era o femeie, decât atunci când erau 
găsiți împușcați membri ai diverselor găști. Poate simţea asta pentru că își 


pierduse la rândul ei fiica, pe Adeline, când era mai tânără. Probabil că nu o 
tulbura moartea femeilor în sine, ci pierderea suferită de părinţi. Vanessa știa 
la ce viaţă erau condamnați. 

— Sigur. 

Mikael îi dădu adresa. Vanessa fugi în duș, apoi se îmbrăcă — pantaloni de 
costum și cămașă. Se opri în dreptul oglinzii și îşi studie chipul. Pe urmă tastă 
codul de la seiful de arme şi își vâri Sig Sauer-ul în toc. 

După ce distrusese reţeaua Södertälje cu doi ani înainte, Vanessei i se 
dăduse voie să aibă arme la ea acasă. În ultimii ani, pericolul cu care se 
confrunta poliția crescuse simţitor, însă principalul motiv pentru care Vanessa 
își ținea arma acasă era altul decât credeau șefii ei. 

Cu puţin mai mult de un an înainte, fusese implicată într-o anchetă ce 
privea o organizaţie criminală care se autointitula Legiunea. În timpul unei 
confruntări dintr-o ascunzătoare aflată la nord de Stockholm, Vanessa și 
Nicolas Paredes, un fost soldat de elită, împușşcaseră patru membri ai 
grupului, ucigându-i. Pe lângă faptul că aprovizionase zona metropolitană a 
Stockholmului cu cantităţi impresionante de cocaină de calitate superioară, 
Legiunea răpise copii de refugiaţi și îi trimisese în America de Sud. 

Un polițist și un martor erau deja morţi în ascunzătoare când Nicolas şi 
Vanessa ajunseseră acolo. 

Aerul părea proaspăt şi uscat în timp ce Vanessa ieși în Odengatan. Un 
soare palid se chinuia să se ridice deasupra clădirilor înalte. Oamenii mergeau 
agale, croindu-şi drum printre băltoace ca să ajungă la cafenele și la barurile 
vegane. Un bărbat musculos, cu tatuaje verzi-albăstrui ivindu-i-se de sub 
guler, trecu de garaj. Era ras în cap. Cu un braţ susţinea o femeie cu părul 
cărunt. Părea minusculă pe lângă el, aproape sprijinindu-se cu totul de bărbat. 

O fi fost mama lui? Înainta lent, cu grijă, astfel încât femeia să poată ţine 
pasul. Vanessa se gândi cum, cu patruzeci de ani în urmă, el era cel care se 
sprijinea de ea. 

Jos, în garaj, îi sună din nou telefonul. Numele femeii ucise era Emelie 
Ryden. 


8. 


Nicolas Paredes, în vârstă de treizeci de ani, aşteptă să fiarbă apa din ibric, 


după care se ridică de pe canapea, luă o cană, își puse o lingură de nescafe în 
ea şi vărsă apă clocotită peste. Deschise ușa de la balcon şi își făcu mâna 
streaşină la ochi. 

Pe balconul de vizavi, o fată cu păr lung şi verde stătea pe balustradă. 
Picioarele îi atârnau mult deasupra pământului. 

— Bună, Nicolas! spuse cu voioșie, fără să întoarcă privirea spre el. 

Făcu un semn cu cana spre ea, dar nu spuse nimic. 

— Vrei să tragi un fum din cui? întrebă fata. 

Nicolas clătină din cap. 

— Câţi ani ai, Celine? 

— Doişpe. 

— Iisuse. 

— Ce zici de o omletă? continuă ea netulburată. 

Nicolas îi aruncă o privire obosită și băgă de seamă că unul dintre ochi îi 
era proaspăt învineţit. Probabil opera tatălui ei. Sau a unui coleg de clasă. 
Nicolas trebuia să stea de vorbă cu tatăl ei, sau măcar să sune la serviciile 
sociale, dar nu avea cum să se implice în ceva care putea atrage atenţia 
autorităţilor. 

— Altceva în afară de omletă mai gătești? 

— Pot să fierb ouăle, dacă preferi. 

— Găteşte ce vrei tu, dar nu mai sta aşa — ştii că-mi dă palpitaţii. Dacă 
mănânc omletă, promiţi să nu fumezi iarbă? 

Celine dădu din cap, sări jos de pe balustradă și dispăru înăuntru. Nicolas 
auzi cum la el în apartament se deschide fanta pentru scrisori și cum ceva 
cade pe parchet. Intră, se aplecă și ridică plicul maro. Numele și adresa lui 
erau scrise parcă de mâna unui copil. Nicolas luă scrisoarea cu el şi se 
întoarse pe balcon — în acelaşi moment în care Celine apăru cu tigaia în mână. 
Gustă folosindu-se de linguriţa pentru cafea. Celine se uită la el nerăbdătoare. 
Ca de obicei, omleta era mult prea sărată. 

— E bună. 

Nicolas mâncă pe nerăsuflate pentru că încă nu-și luase micul-dejun. 

— Mulţam, spuse el, se şterse la gură şi îi întinse tigaia înapoi. 

Celine o aşeză pe jos. Se aplecă, sprijinindu-și braţele pe balustradă. Părea 
deprimată. 

— Știu că pe niciunul dintre noi nu ne aşteaptă o zi prea bună. Vrei să ne 
auzi horoscopul? 

Fără să aştepte ca Nicolas să răspundă, Celine luă ziarul de pe jos, din 


balcon, şi începu să citească cu voce tare. Nicolas sfâşie plicul. 

Mesajul scurt era scris pe mijlocul unei coli de hârtie A4. 

Trebuie să vorbim. Ivan. 

— Se pare că o să fie o zi foarte de rahat, comentă Nicolas în timp ce 
mototoli scrisoarea. 

— Ţi-am zis eu. 


9. 


Clădirile aveau trei etaje, iar spaţiile dintre ele erau pline de peluze şi 
locuri de joacă. Vanessa se apropie de agentul în uniformă care fusese pus de 
pază, îşi arătă legitimaţia și ridică banda alb-albastră. 

Uşa din faţă era deschisă. 

— Hei. 

În timp ce aştepta să vină cineva să o conducă, studie încuietoarea. Nu se 
vedea niciun semn că ar fi fost forțată. Pe de altă parte, apartamentul era la 
parter — nu trebuia să fii acrobat ca să intri pe geamul deschis. O criminalistă 
într-un combinezon alb îţi capul. 

Vanessa se îmbrăcă în combinezon, își puse botoșii de unică folosinţă și 
mănușile de plastic pe care i le înmână femeia, apoi călcă pe unde i se spuse. 
În camera de zi se afla alt criminalist, care stătea în genunchi și fotografia 
cadavrul. 

Emelie Rydén zăcea pe parchet într-o baltă de sânge. Avea abdomenul și 
gâtul perforate de lovituri de cuţit. Se holba în gol, cu gura larg deschisă, ceea 
ce-i aşternea pe chip o expresie surprinsă. Vanessa ocoli cadavrul și se 
întoarse spre criminalista care o condusese înăuntru. Deasupra măștii, desluși 
o pereche de ochi negri și un ten măsliniu deschis. 

— Ce știm? 

Femeia făcu semn cu degetul mare că ar trebui să meargă în bucătărie. 
Lângă bufet, îşi dădu jos gluga. Sub aceasta, o plasă de păr abia îi ţinea în loc 
şuvițele groase și, probabil, lungi. 

Arăta de vreo treizeci de ani, iar Vanessa bănui că era de origine indiană. 

— A găsit-o mama ei azi-dimineaţă, când a venit să o aducă pe nepoată, 
de care a avut grijă peste weekend, zise femeia cu un accent norvegian. Are 
peste douăzeci de lovituri de cuţit în abdomen și gât. Era în vârstă de 


douăzeci şi cinci de ani. Oferea tratamente faciale, avea un salon la demisol. 

— Vecinii au auzit ceva? 

Femeia dădu din umeri. 

— Habar n-am. Colegii tăi merg din uşă-n ușă să întrebe. 

Vanessei îi era simpatică. Îi mergea mintea, vorbea clar și concis şi nu 
dădea amănunte de prisos. 

— Telefonul mobil? 

— E parolat. Specialistul IT tocmai l-a sigilat ca să-l trimită la 
departamentul tehnic. 

— Cât mai staţi pe-aici? întrebă Vanessa. 

— Dacă nu mai e nimic altceva de făcut, o să terminăm în curând. 

Vanessa auzi zgomotul unui motor și întoarse capul. 

Pe geam văzu că o mașină de la pompe funebre tocmai parcase ca să ia 
cadavrul. În timp ce doi bărbaţi ridicau cu gesturi mecanice trupul însângerat 
care cu doar câteva ore înainte fusese o persoană vie cu visuri, sentimente și 
amintiri din copilărie, Vanessa intră în dormitor. 

Patul dublu din mijlocul camerei era făcut. Detectiva deschise șifonierul. 
Hainele erau fie împăturite cu grijă, fie atârnate pe umerașe. Se întoarse și se 
apropie de scrin, pe care se aflau trei fotografii înrămate. 

Încadrată de patru prieteni, adolescenta Emelie Rydén scotea limba și 
făcea semnul coarnelor. Avea părul de un blond platinat, era machiată cât 
cuprinde şi purta un aparat dentar strălucitor. Era îmbrăcată cu un tricou pe 
care scria „Tokio Hotel”. 

Vanessei îi venea greu să se uite la fotografiile oamenilor decedați. La un 
moment dat, când o să fiu moartă, cineva o să se uite la poze cu mine. 

Așeză fotografia la loc și merse în celălalt dormitor. 

Lângă geam era un pătuţ pentru copii. Nişte cutii de plastic transparente, 
pline de jucării, erau clădite unele peste alte. Vanessa adulmecă aerul. I se 
părea că simte un iz de detergent. Pe pervaz erau două poze în rame Disney. 
Una dintre ele, făcută pe plajă, o înfățișa pe Emelie Rydén ridicându-și fiica 
în aer. În spatele mamei și fiicei, soarele apunea. Fetiţa părea să râdă în 
hohote. 

Vanessa se uită la cealaltă poză. Era alb-negru, făcută la spital. Un bărbat 
musculos, cu capul ras, ţinea un nou-născut înfășurat într-o pătură. Studia 
bebelușul cu dragoste. Braţele încordate îi erau acoperite de tatuaje. 

— Nu se poate, murmură detectiva. 

Din spatele ei auzi pe cineva dregându-și vocea, iar ea se întoarse, cu poza 


încă în mână. În prag stătea un bărbat roşcat, de vreo patruzeci și cinci de ani, 
tuns scurt, cu burdihanul acoperit de o bluză verde cu mâneci lungi. 

— Vanessa Frank? 

Îşi strânseră mâinile înmănușate. 

— Ove Dahlberg. De la Omucideri. 

Vanessa îi întinse fotografia înrămată și i-l arătă pe bărbatul tatuat. 

— Ştii cine e? 

Polițistul miji ochii, după care clătină din cap. 

— Să mă tai dacă ştiu dar, dacă-mi permiţi să fiu răutăcios, nu pare să fie 
vânzătorul local de biblii. 

— Karim Laimani. Membru al rețelei Sätra. E la închisoare pentru 
violenţă fizică, droguri, arme şi violență domestică. E tatăl copilului victimei. 

— Unde e? 

— În Penitenciarul Åkersberga, dacă bine ţin minte. 


10. 


Jasmina se împletici până la măsuţa de lângă pat şi-şi scoase ochelarii de 
rezervă pe care-i ţinea în sertarul de sus. Îi tremurau mâinile. Trupul i se 
zguduia ca şi cum ar fi intrat într-o criză. 

Întâmplările din ultimele ore i se derulau din nou pe retină. Loviturile, 
durerea... Râsetele bărbaţilor, mirosul de alcool. Apoi filmul întâmplărilor 
porni din nou de la început. Jasmina se întinse pe pat în poziţia de recuperare 
şi îşi acoperi urechile cu mâinile. Încleştă maxilarele. Scrâşnea din dinţi şi 
avea un acces de hiperventilaţie. Închise ochii, încercă să oprească imaginile, 
să facă siluetele difuze să dispară. 

Zgomotele pe care le scotea nu erau omeneşti, păreau să provină de la un 
animal rănit, hăituit. 

Îşi puse perna pe cap. Se întoarse pe spate, apăsându-și materialul moale 
pe faţă, şi urlă din toţi rărunchii. Urlă cum nu mai uriașe niciodată până 
atunci, cu întregul trup. 

Nu ştia de cât timp zăcuse în pat când se întoarse pe cealaltă parte și își 
puse cu grijă picioarele pe podea. Nu știa nici dacă rămăsese trează sau dacă 
dormise. Ochelarii îi erau strâmbi, aşa că îi îndreptă. Întinse mâna după 
fotografia tatălui ei şi întoarse ceasul spre ea. Cifrele roşii arătau ora 13:47. 


Se ridică, își găsi telefonul pe bufetul din chicinetă și văzu că avea 
nouăsprezece apeluri nepreluate, toate de pe numere de la „Kvăllspressen”. 
Un număr era al lui Hans Hoffman, celălalt al lui Bengt. 

Ratase întâlnirea, iar articolul nu era gata. 

Jasmina se sprijini de aragaz, ţinându-și mâna la gură în timp ce se 
gândea. 

Câte reportaje şi articole făcuse despre victime ale violurilor? 
Reportofonul ei înregistrase o sumedenie de polițiști spunând mereu același 
lucru: „Anunţaţi autorităţile”. 

Jasmina fusese mereu convinsă că dacă se întâmpla să fie violată n-ar fi 
ezitat să anunţe poliţia. Ar fi luat atitudine. Însă dacă ar fi mers la poliţie 
urma să afle toată lumea. Toţi colegii ei. Avea să rămână veşnic „reporterița 
aia care a fost violată”. Mai rău, ar fi aflat şi mama ei. Biata mama. Nu putea 
s-o facă să treacă prin aşa ceva. Orice, dar nu asta. 

În plus, nu era în stare să vorbească cu nimeni, nu putea să răspundă la 
întrebări, să-și aducă aminte sau să explice. Cel puţin, nu acum. 

Jasmina deschise dulapul şi scoase o geantă. Se dezbrăcă și vârî înăuntru 
hainele și lenjeria de pe ea. Merse cu greu în baie, îşi depărtă picioarele pe 
gresia rece și își introduse cu atenţie niște vată. O mişcă înăuntru. Luă încă o 
bucată și repetă procedura. Le băgă într-o cutie de plastic pentru mâncare pe 
care o înfăşură în celofan şi o așeză în frigiderul gol; 

Îi sună telefonul. Îl ridică, aşteptându-se să fie Bengt sau altcineva de la 
ziar — dar era mama ei. 

— Bună, scumpo! Nu voiam să te deranjez, dar sunt tare curioasă: cum a 
ieşit articolul? 

Jasmina închise ochii. 

— Alo? 

Îşi încleştă pumnii, făcu un efort să vorbească, încercă să pară normală. 

— N-o să apară niciun articol, zise pe un ton sumbru. 

Urmă o clipă de tăcere confuză. Jasmina se holbă în gol. 

— Ce s-a întâmplat? 

Jasmina ştia că mama ei încerca să rămână calmă, să nu pară neliniștită 
sau prea mămoasă. 

— Nimic. Nu s-a întâmplat nimic. Doar că n-au mai avut nevoie de el. 
Trebuia să apară altceva mai important. 

— Eşti supărată, scumpo? 

— Se mai întâmplă. 


— Da, exact. Dacă vrei, poţi să-mi trimiţi mie articolul. Mi-ar plăcea la 
nebunie să-l citesc. 

— Laptopul de muncă e la birou. 

Jasmina zâmbi cu tristeţe. Nu suporta să mintă. 

— Ce păcat. Ce faci diseară? 

— les la o bere cu nişte colegi. 

— A, bun. 

Mama ei tăcu, căutându-și cuvintele. 

— Orice s-ar întâmpla, ştii că poţi să mă suni. Te iubesc, fetiţa mea dragă. 

— Stai! zise Jasmina deodată. 

Trase adânc aer în piept. 

— Da? 

— Ce faci diseară? 

— Nu-ţi face griji pentru mine. Găsesc eu ceva. 

După convorbire, Jasmina rămase în picioare, cu telefonul în mână. 
Înaintă câţiva paşi şi ajunse în faţa oglinzii înalte. 

Din sfârcul ei drept nu mai rămăsese decât o gaură lipicioasă. Pe coaste 
avea o vânătaie mov. Îşi făcu poze din mai multe unghiuri şi le trimise pe 
adresa ei de Gmail înainte să le șteargă, ca să nu rămână pe telefonul de 
muncă. 

Într-un final, împinse geanta cu haine sub pat. În următoarea clipă se 
răzgândi. Apucă geanta și o îndesă în coșul de gunoi. 

Avea să uite. Să treacă mai departe. Noaptea aia nu existase. Intră în duş și 
lăsă apa caldă să curețe mirosul bărbaţilor. Îi era teamă că o să dea de ea şi că 
o să-i facă rău. 

— Sunt o ipocrită nenorocită, murmură Jasmina. 


11. 


— Deci jegosul ăla e eliberat pe cauțiune? întrebă Ove. 

Vanessa aprobă din cap fără să-și ia ochii de la asfaltul negru al șoselei. 
Era o zi cenușie, cu vreme ploioasă. Vanessa trecu pe banda a doua ca să 
depășească o dubă. 

— Iar azi-dimineaţă s-a prezentat de parcă nu s-ar fi întâmplat nimic? 
întrebă Ove fără să-i vină să creadă. 


— Aşa susţine şeful penitenciarului. 

Se arătase neliniștit când Vanessa îl sunase ca să-i explice ce avea de 
făcut. Înţelegea de ce. Dacă Laimani o înjunghiase pe Emelie Rydén în 
perioada eliberării condiționate nesupravegheate, îl așteptau consecinţe grave. 

— De necrezut, să-mi bag ceva! 

Vanessa trase de volan și se îndreptă spre Åkersberga. Depăși un teren de 
golf aflat pe dreapta, trecu direct printr-un giratoriu și ajunse în centrul 
districtului. Ove arătă către o tonetă de hotdog de lângă gară. 

— N-am avut timp să mănânc, poţi opri acolo? 

— Sigur. 

Un semn anunţa că fast food-ul era deschis 24/7. Deodată, Vanessa simţi 
un val instinctiv de afecţiune pentru tot ce era mereu accesibil: hotelurile, 
spitalele, standurile de kebab, magazinele 7-Eleven... Toate astea o ajutau să 
se simtă liniştită. 

Comandară amândoi câte un sandvici la lipie de la bărbatul cu braţele 
păroase pline de făină, după care se întoarseră în mașină. 

Ove îşi trecu degetul pe bordul din lemn de nuc al BMW-ului. 

— Aşadar, Frank. Ai fost măritată cu regizorul ăla. E adevărat că eşti plină 
de bani? 

Vanessa mușcă, înghiţi şi își șterse niște maioneză de pe obraz. 

Dădu încet din cap. 

— Putred de bogată, confirmă detectiva. 

Ove arătă spre pieptul ei. Sig Sauer-ul se ițea dintr-o cută a paltonului 
albastru. 

— Ai apucat să-ţi iei arma înainte să mergi la Täby? 

— O ţin acasă. 

— Cum aşa? 

— Risc de răpire. 

Ove ridică o sprânceană. 

— Serios? Chiar eşti atât de bogată? 

— Nu. Am lucrat pentru NOVA. Doi indivizi din Södertälje n-au fost 
deloc încântați de eforturile noastre. 

Din gura lui Ove căzu un crevete care îi ajunse pe pantaloni şi apoi se făcu 
nevăzut. Bărbatul înjură. Vanessa îi dădu un șerveţel. 

— Mulţam. Ți-e teamă? o întrebă în timp ce căuta pe jos crevetele. 

— Doar de rechini și de taxe. 

Ove pufni. În clipa aceea îi sună telefonul. Se uită la ecran şi ridică un 


deget spre Vanessa în semn de scuze. 

— Bună, scumpo. 

Vorbea pe un ton blând, docil. Vanessa își duse mâna la gură și se uită în 
altă parte. 

— Dacă am mâncat? Da, iubire, o banană. Și un shake proteic. Da, sunt un 
adevărat bodybuilder. 

Îşi lovi pieptul. 

Vanessa se şterse pe mâini cu un şerveţel, porni motorul şi se încadră încet 
pe drum. 

— Nu ştiu când ajung acasă. M-au sunat de dimineaţă, iar acum mă 
îndrept spre un interogatoriu. Dar mi-e dor de tine. 

Vanessei îi plăcea cum vorbea cu soţia lui. Deși o minţise legat de ce 
mânca, între cei doi se simţea o adevărată căldură. Nu suporta bărbaţii care-şi 
tratau partenerele ca pe niște anexe care-i incomodau. 

Odată ce închise telefonul după un „te pup, te iubesc”, Ove îşi trase în jos 
tricoul și îi arătă Vanessei partea de sus a braţului, unde se afla o cutiuţă albă. 

— Diabet, murmură bărbatul. Am fost diagnosticat acum șase luni. Stă cu 
ochii pe mine ca un șoim. Ceea ce apreciez, evident. Dar, Iisuse, uneori pur și 
simplu simţi nevoia să iei cu asalt o tonetă de hotdogi, să mănânci o lipie, s-o 
vomiţi şi apoi să mănânci încă una. 

— Nu-ţi face griji, Ove, cât timp nu vomiţi la mine în mașină, nu te spun. 

x 

La Penitenciarul Åkersberga îşi predară armele și telefoanele, după care se 
lăsară percheziționaţi şi conduși în camera de vizite. La fel ca toate 
închisorile din ţară, era plină până la refuz. 

Ca să ajungă să facă închisoare, condamnaţii erau trecuţi pe o listă de 
aşteptare. După proces, unii infractori mergeau în vacanţă în Asia de Sud-Est 
luni întregi înainte să se întoarcă în Suedia, bronzaţi şi odihniţi, ca să-și 
ispăşească pedepsele. Asta în cel mai bun caz. Uneori își continuau lanţul de 
crime. 

Vanessa şi Ove se aşezară ca să aștepte, iar după două minute uşa se 
deschise şi Karim Laimani intră escortat de doi paznici masivi. Se așeză fără 
să se uite la ei. În schimb, îşi ţinea privirea aţintită într-un punct aflat în 
stânga capului Vanessei. 

— Vrem să ştim unde ai fost azi-noapte, începu Ove. Karim Laimani își 
întinse capul într-o parte, aşa încât gâtul îi trosni. Apoi făcu același lucru în 
cealaltă direcţie. 


— Citiţi-mi cererea de eliberare condiţionată. 

— Ai o fată cu Emelie Rydén. Te-ai văzut cu ea? 

Karim își lăsă privirea să umble pe trupul Vanessei înainte să se holbeze la 
pieptul ei. Se linse pe buze. 

— Deci? întrebă Ove nerăbdător. 

— De ce să mă văd cu târfa aia? 

Bărbatul îşi încrucişă braţele și se lăsă pe spate, trecându-și vârful limbii 
peste gingii. Sub buza de sus se vedea niște tutun snus. Vanessa simțea 
sevrajul în tot corpul. 

— A fost găsită azi-dimineaţă, reluă Ove. Moartă. Înjunghiată. Karim 
ridică o sprânceană și le studie chipurile. Părea de-a dreptul surprins. 

— Faceţi mişto de mine? 

Vanessa dădu ochii peste cap. 

— Da, Karim, spuse detectiva. Suntem doi clovni care au zis să-ţi facă o 
vizită ca să mai detensioneze atmosfera. Am venit aici direct de la o 
reprezentaţie la spitalul pentru copii. Acum răspunde la întrebare: unde ai fost 
azi-noapte? 

— Am fost la un prieten. 

Nu mai vorbea la fel de sigur pe el. Vanessa arătă spre o hârtie care se afla 
într-o ţiplă de plastic de pe masă. 

— Dacă e să ne luăm după ce scrie acolo, ai ameninţat-o cu moartea acum 
trei săptămâni, când te-a vizitat. 

Vanessa citi cu voce tare raportul. Se lăsă tăcerea. Karim își studie 
mâinile. 

— De ce v-aţi certat? întrebă Ove. 

— Nu-i treaba ta, umflatule. Şi nu contează. Nu m-am atins de ea. 

— N-ar fi prima oară când dai în femei, interveni Vanessa. S-ar părea că e 
una dintre specialităţile tale. 

Karim râgâi. 

— Târfuliţă de polițistă ce eşti. Nu mai scot o vorbă până nu-mi vine 
avocatul. 


12. 


Nicolas sări în metroul de pe magistrala roșie către Vârberg ca să meargă 


s-o viziteze pe Maria, sora lui. Cu doar doi ani şi jumătate înainte fusese 
soldat cu normă întreagă, însă după tentativa de salvare eșuată din Nigeria 
fusese nevoit să părăsească Grupul de Operaţiuni Speciale — unitatea cea mai 
de elită a armatei. 

Ca să se pună din nou pe picioare, jefuise împreună cu prietenul lui din 
copilărie, Ivan Tomic, un magazin exclusivist de ceasuri de pe 
Biblioteksgatan. inta nu erau ceasurile scumpe, ci lista de cumpărători, pe 
care se regăseau adresele unora dintre cele mai bogate persoane din Suedia. 

Planul era să răpească trei afaceriști, să le şantajeze rudele pentru a obţine 
o răscumpărare şi apoi să părăsească Suedia. 

Însă nimic nu mersese bine. 

Ivan le comunicase liderilor Legiunii existenţa listei, îl trădase pe Nicolas. 
Dacă n-ar fi intervenit Vanessa Frank, Nicolas ar fi fost mort, sau cel puţin 
după gratii. Drept mulţumire, o însoţise pe Vanessa în Chile, în sud, ca să o 
salveze pe Natasha, refugiata siriană care fusese dusă acolo de către Legiune. 

Iar Ivan era în Penitenciarul Åkersberga. 

Ce voia de la Nicolas? 

Chiar dacă poliția nu avea numele lui și era cazul să se ocupe de alte 
lucruri, tot era precaut. În apartament avea o geantă sport care adăpostea 
aproape cincizeci de mii de coroane în bani lichizi și o armă de foc ilegală. 

Stockholmul se schimbase de când era mic. Devenise mai dur. Băieți tineri 
care abia terminaseră şcoala erau seduși de câștigurile rapide. Găștile 
deveniseră un soi de colonii de muncă deschise cât era ziua de lungă, unde 
nimeni nu te întreba despre note sau experienţă. 

Înainte de toate, găștile căutau respectul pe care societatea nu li-l acordase 
niciodată. Într-un fel, înţelegea asta. Nicolas crescuse cu aceeași ură și 
neîncredere față de autoritate. 

În adolescență comisese împreună cu Ivan tot soiul de infracţiuni minore, 
până când părinţii interveniseră și îl obligaseră să-și depună dosarul pentru o 
bursă la şcoala de elită Sigtuna. Fusese acceptat. La internat se schimbase şi 
intrase pe un făgaș care-l condusese într-un final către armată. 

Coborî din metrou, merse lent de-a lungul peronului și apoi prin zona 
abandonată. Bătu la ușa de la balconul Mariei. Prin geam, Nicolas îi vedea 
ceafa ițindu-se deasupra canapelei. Ca de obicei, se uita la Prietenii tăi. Bătu 
din nou, de data asta mai tare. Făcu o grimasă, își trase capul într-o parte și își 
lipi nasul şi buzele de geam. 

Maria râse şi se ridică. Se născuse cu o problemă la șold care o făcea să-și 


târască piciorul drept. Un val de tandreţe îl cuprinse pe Nicolas în timp ce 
sora lui şchiopătă către el şi deschise ușa. 

— Bună, surioară, zise bărbatul şi o îmbrăţișă. 

— Bună! răspunse Maria, dezlipindu-se de el. 

— Ţi-e foame? 

— Da. 

— Îţi luăm un burger? 

Merseră unul lângă celălalt pe potecă. Siluete singuratice veneau din sens 
opus, îndreptându-se dinspre stația de metrou spre zona rezidenţială luminată. 

Nicolas băgă de seamă că Maria se mişca mai greu decât de obicei. 

— Doare? întrebă, încercând să nu pară afectat. 

Maria ura când o dădăcea. 

— Da. 

— Vrei să te iau în cârcă? 

Ea îi aruncă o privire furioasă. Nicolas scoase limba, iar Maria își dădu 
seama că glumea. 

— Prostovanule! râse ea, dar redeveni brusc serioasă. Trebuie să promiţi 
să nu te superi, continuă cu precauţie. 

— Mă supăr eu vreodată pe tine? 

— Tata e în Suedia. Vrea să se vadă cu tine. 

Nicolas tăcu. Cu ochii minţii îl văzu pe tatăl lui. 

Eduardo Paredes. Părăsise Suedia când murise mama lor. Se întorsese în 
Chile în doliu. Dar şi după o ceartă cu Nicolas. Eduardo, care plecase după 
lovitura de stat militară din 1973, nu putuse accepta că Nicolas se înrolase în 
armată. 

— Ai de gând să vorbeşti cu el? 

Nicolas o luă pe Maria pe după umeri. 

— Nu ştiu. Te-ar bucura dacă aş face asta? 

— Da. 

Cumpărară un burger de la standul de fast-food. Maria mâncă cu poftă. În 
colțurile gurii și pe obraji îi rămaseră sos şi salată. Nicolas ceru un șerveţel și 
o şterse pe faţă în timp ce Maria mușşca și înghițea. 


13. 


Bengt o fixa pe Jasmina cu o privire furioasă. Când ea sunase de la Hotel 
Anglais, după ce căutase în zadar rucsacul în care se afla laptopul și îi 
spusese că articolul nu era gata, el îi ceruse să vină la redacţie ca să-i dea 
nişte explicaţii. O făcuse să aștepte în mod deliberat jumătate de oră înainte 
să o cheme în camera cu pereţi din sticlă de lângă biroul redactorului-șef. 

Jasmina îi spusese că i se furase geanta. 

— E absolut inacceptabil, ce dracu”! 

Bengt se ridică și își puse mâinile în şold. Jasmina aruncă o privire rapidă 
la puloverul ei gros. Îşi pusese pe dedesubt niște hârtie, astfel încât sângele de 
la piercingul smuls să nu treacă prin el. 

— De multă vreme n-am mai văzut un asemenea hal de incompetenţă! 
spuse bărbatul cu amărăciune. N-ai reușit să scrii articolul şi ai pierdut 
calculatorul de la muncă? De ce n-ai sunat? 

— Eu... 

Bengt îi făcu semn să se oprească. Făcu doi pași într-o parte și se uită în 
redacţie prin peretele de sticlă. 

— De-ajuns. O să-l anunț pe redactorul-șef. Acum ai câteva zile de 
concediu, nu-i aşa? 

Jasmina dădu din cap repede. 

— Bun. Ne auzim. Sper că înţelegi că avem nevoie de corespondenţi în 
care să avem încredere. 

— Pot să rămân și să lucrez diseară, dacă vrei, se oferi Jasmina. 

Bengt pufni. 

— leşi. Acum. 

Max Lewenhaupt trecu pe lângă încăpere. Bengt ciocăni în geam și îi făcu 
semn să intre. Când trecură unul pe lângă celălalt, Jasmina evită contactul 
vizual cu Max. 

Tremura din tot corpul și simțea zona dintre picioare inflamată. Făcu 
eforturi să meargă drept şi să se comporte normal. 

Hans Hoffman îi aruncă o privire îngrijorată, se ridică de la birou şi veni 
lângă ea. 

— Hai să te conduc, se oferi bărbatul. 

— Nu e nevoie, șopti Jasmina. 

— O s-o fac oricum. 

Străbătură redacţia, trecură de cantină şi se opriră la uşile din sticlă. La 
sfârşit de săptămână nu era nimeni la recepţie. 

— Ce s-a întâmplat? 


— N-am avut timp să termin articolul. Iar în autobuz mi s-a furat laptopul. 
Îmi pare rău dacă ţi-am stricat socotelile. 

Jasmina simţea că o podidesc lacrimile. Dintre toţi cei de la ziar, Hoffman 
era persoana care se purtase cel mai frumos cu ea și tot el îi oferise şansa să 
se afirme, sugerându-i lui Bengt că ea ar trebui să scrie un articol despre 
+metoo. 

— De ce n-ai sunat mai din timp ca să rezolve altfel? 

— Nu ştiu. 

Era limpede că e tulburat și că nu o crede. Îi era recunoscătoare că nu 
insista. 

— Bengt ce-a spus? 

Jasmina îşi drese glasul. Avea gâtul uscat. 

— Că mă sună ei. 

Tânăra apăsă un buton și încuietoarea de la uşă se deschise. 

— Jasmina, ai mult mai mult talent decât majoritatea celor care au venit 
aici în ultimi ani. Crede-mă. Mi-aş dori să-mi poţi spune ce s-a întâmplat. 
Dacă nu vrei, nu e nevoie. Dar atunci nu am cum să te ajut. 

Simţea că se îneacă. Pur şi simplu voia să plece. 

În timp ce cobora cu liftul, o podidiră lacrimile. 

Se terminase. 

În cel mai bun caz, cineva de la „Kvăllspressen” urma să o sune mâine ca 
să-i spună că nu era cazul să mai vină. Nici nu-i putea învinui. Povestea pe 
care le-o spusese nu era plauzibilă. Orice reporter ştia că dacă exista vreun 
risc să nu termine articolul la timp trebuia să-l contacteze imediat pe redactor. 
Însă Jasmina pur și simplu nu avusese energia să inventeze o altă explicaţie. 

În cel mai rău caz, avea să fie mutată în alt departament. Asta însemna să 
rămână pentru restul contractului acolo, dar să fie trecută la secțiunea de 
jocuri de cuvinte sau la unul dintre suplimentele de scandal. 

Jasmina şi-ar fi dorit să fie acasă, în Växjö. Acasă la mama ei şi la 
atmosfera somnoroasă, dar colegială a echipei de la „Smâălandsposten”. 


14. 


Chiar înainte ca uşile liftului să se deschidă, Nicolas auzi pe cineva pe 
palier. 


Celine stătea pe jos, pe jumătate întinsă în faţa ușii ei. Pe cap avea o șapcă 
albastră, iar în mână un telefon mobil. I se lumină chipul când îl zări pe 
Nicolas. 

— Sunt încuiată pe dinafară. Slavă Domnului c-ai venit! 

Nicolas trecu peste picioarele ei întinse. Se opri în faţa ușii de la 
apartamentul lui și o descuie. Îi părea rău de ea, dar chiar nu putea să 
primească în casă o fată de doisprezece ani. 

Pe lângă asta, flecăreala lui Celine l-ar fi făcut să o ia razna. Avea nevoie 
de liniște şi pace, să reflecteze cum să-și abordeze tatăl. 

— Nicolas? întrebă Celine pe un ton rugător. Mi-au luat cheile. Nu le-am 
uitat, îți promit. 

Bărbatul închise ușa și îşi atârnă haina în cuierul din hol, după care se 
aşeză pe canapea. Se auzi soneria. Nicolas dădu capul pe spate. Închise ochii. 
Câteva secunde trecură în liniște, apoi ţârâitul se auzi din nou. Fanta pentru 
scrisori se deschise. 

— Lasă-mă să intru. Haide. E așa plictisitor aici. 

— leși şi așteaptă în curte. 

— Plouă. 

Celine continuă să apese pe sonerie la intervale tot mai scurte. După un 
minut, Nicolas pricepu că n-o să se lase. Se ridică şi deschise uşa. 

— Mulţam, spuse fata şi se furișă înăuntru. 

Nicolas se întoarse pe canapea în timp ce Celine își scotea încălțările. 
Când ajunse în camera de zi se opri, duse mâna la gură și chicoti. El o privi 
surprins. 

— Care-i treaba? 

— Televizorul tău. E un televizor din ăla gras. 

— Şi ce? 

— Am văzut din astea numai în filme. 

Fata se aşeză lângă el. 

— Unde e telecomanda? 

Celine mirosea înțepător a transpiraţie. Nicolas se îndepărtă de ea. 

— Dacă vrei să te uiţi la televizor, du-te la el şi apasă pe buton. Dar 
trebuie să dai sonorul încet, am nevoie de liniște şi pace. 

— Sau pot să gătesc ceva, zise fata îndreptându-se spre frigider. Tata zice 
că voi, musulmanii, vă bateţi femeile şi le puneţi să facă toată treaba din casă. 

== În primul rând, nu e adevărat. În al doilea rând, nu sunt musulman, tata 
e din Chile, unde majoritatea sunt catolici. În al treilea rând, tatăl tău te bate. 


Celine deschise frigiderul. 

— lar eu sunt singura care găteşte şi face curat acasă, spuse Celine, 
închizându-l la loc. Dă-mi niște bani. 

Fata întinse mâna. 

— Mă duc să cumpăr ouă. Și ulei. 

Lui Nicolas îi era foame. Dacă ar fi redus cantitatea de sare, o omletă ar fi 
fost numai bună. Se duse în hol, scoase o sută de coroane și o privi fix în timp 
ce îşi punea haina. 

— Când găteşti, o să măsor eu sarea. Și dacă o să cumperi orice altceva cu 
banii ăia, o să rămâi din nou pe scara blocului. Ouă și ulei. Atât. 

— Jur pe prietenia noastră, spuse Celine, făcându-și cruce. Nicolas râse. 

Aproape că închisese ușa, când el o strigă. Ușa se deschise iar și fata își 
băgă capul înăuntru. 

— Da? 

— Cumpără şi nişte deodorant. 

— De ce? 

— Pentru că puţi. De aia la şcoală ceilalți se comportă groaznic cu tine. 

— Crezi? 

— Nu cred, știu. Miroase de parcă un animăluţ s-ar fi târât până în 
subrațul tău și ar fi murit acolo. 

Fata chicoti, îşi descheie fermoarul de la haină, îşi mirosi subraţul şi făcu o 
grimasă. 

— Da, chiar aşa e. 

Când Celine se întoarse, Nicolas o trimise în baie cu deodorantul și îi 
spuse să se spele înainte să se dea cu el. Mâncară în tăcere, aplecaţi spre 
televizor, cu farfuriile în poală. Din când în când, Celine își ridica braţul și 
mirosea mulțumită. 

— Vrei şi tu? 

— Sunt în regulă, multam, spuse Nicolas zâmbind strâmb. Se întrebă de ce 
tatăl lui Celine era plecat așa de mult. 

Era clar că avea o problemă cu băutura şi de aceea i se părea greu de 
crezut că-și putea păstra vreun loc de muncă. Dar Nicolas nu voia să întrebe — 
dacă fata începea să vorbească, nici că se mai oprea. Într-un final goliră 
farfuriile, iar el le puse în maşina de spălat vase în timp ce Celine se întinse 
pe canapea. 

— Pot să schimb canalul? 

— Dacă nu dai mai tare. 


— Ai chef să jucăm ceva? 

— Nu. 

Se auziră niște bătăi în ușă. 

— Cred că e tata, șopti Celine. 

Avea o privire temătoare. 

Nicolas cunoștea acea privire. Ştia ce înseamnă să fii mic şi vulnerabil. 

Bătăile deveniră tot mai puternice. Nicolas îi puse lui Celine o mână pe 
umăr. Nu putea să-l lase pe tatăl ei s-o abuzeze în continuare. Era doar un 
copil. Un copil singuratic. Se simţi ruşinat că nu acţionase mai din timp. Din 
cauza mândriei. 

— Vorbesc eu cu el. 

— Deschide ușa, pedofilu’ dreacu”! urlă tatăl lui Celine prin fanta pentru 
scrisori. 

Nicolas deschise ușa. O mână făcută pumn care se îndrepta spre ușă se 
opri și se trase înapoi. 

— Ce dreacu” faci cu fie-mea la tine-n apartament, căcăţoi de arab ce eşti? 
Știu eu ce vor oamenii ca tine, ce le faceţi voi fetițelor! urlă bărbatul. 

Îl privi pe Nicolas cu dispreţ. Stătea cu gura căscată și avea părul zbârlit. 
Calm, Nicolas rămase pe loc. 

— Dă-te la o parte. 

Tatăl lui Celine încercă să intre cu forța în apartament. Nicolas îi puse 
mâna pe piept și îl împinse în spate, îndepărtându-l de lângă ușă. Nu voia ca 
fata să vadă ce se petrece, așa că închise în urma lui. 

— la mâna de pe mine, tuciuriule! 

Bărbatul își încleștă mâna şi se pregăti să-i ardă un pumn. Nicolas făcu un 
pas către el şi îi apucă braţul. I-l răsuci. ÎI împinse cu faţa în perete, simțind în 
același timp cum cresc în el furia şi nevoia de a provoca suferinţă. 

— Ar trebui să ai mai multă grijă de fiica ta dacă nu vrei să mai stea pe 
aici, îi zise Nicolas. 

Tatăl lui Celine încercă să se elibereze. 

— Dă-mi drumul! 

Nicolas îi împinse braţul în sus. Bărbatul urlă de durere şi se făcu roșu la 
faţă. 

— Dacă o mai aud o singură dată cum ţipă noaptea, sar la voi pe balcon, 
sparg geamul și te strâng de gât. Ai priceput? 

Bărbatul gâfâia. Părea să fi înţeles că n-are niciun rost să se opună. Dădu 
din cap cu maxilarele încleștate. Nicolas îl eliberă şi își netezi cămașa. Celine 


era în hol, cu rucsacul pe umăr. 
— Cred că ar trebui să plec, spuse fata. 
Trecu pe lângă el cu ochii în pământ. 
— Celine? 
Fata se întoarse. 
— Da? 
Nicolas zâmbi. 
— Deodorantul? 
— E în rucsac. 


15. 


Pentru că nu avusese timp să-l citească în dimineaţa aceea, Vanessa luase 
ziarul cu ea la barul McLarens de pe Surbrunnsgatan. Îl salută pe proprietar, 
Kjell-Arne, ceru ca de obicei un cheeseburger și se aşeză la o masă de lângă 
fereastră. 

— Am introdus în meniu un fel de mâncare vegan: paste din fasole în sos 
tomat, o anunță mândru Kjell-Arne. 

Vanessa ridică privirea din ziar și studie meniul pe care norvegianul 
tocmai i-l pusese pe masă. 

— Şi are cerere printre clienţi? 

— Nu, dar eu spun ce zicea şi Henry Ford. Dacă mi-aş întreba clienţii ce- 
şi doresc, mi-ar spune „cai mai rapizi”. 

Vanessa aprecia eforturile lui Kjell-Arne de a moderniza barul McLarens, 
chiar dacă avea impresia că nimeni n-o să comande vreodată pastele de fasole 
vegane. Majoritatea clientelei era formată din semialcoolici care trăiau din 
ajutoare sociale și bolnavi cronici care ţineau cu dinţii de ultimele 
apartamente de închiriat care mai existau în Vasastan. Mergeau la McLarens 
ca să bea bere, şi să aștepte momentul în care apartamentele vor fi scoase la 
vânzare, iar ei vor fi forţaţi să se mute la periferie. Probabil că localul mirosea 
mai bine înainte ca fumatul să fie interzis. 

— E barul tău. Faci ce vrei. 

— Vrei să le încerci? Ai fi prima clientă din istoria McLarens care 
comandă ceva vegan. 

Vanessa se strâmbă. Îi plăcea de Kjell-Arne. Dacă îl făcea fericit 


mâncându-i pastele vegane, atunci așa să fie. 

— Hai, dă-i drumul. 

Kjell-Arne își încleştă pumnii în aer, ridică meniul și fugi spre bucătărie. 

— Nu o să regreţi! strigă în timp ce alerga. Dacă îţi plac, următoarea 
porţie e din partea casei. 

Deoarece Karim Laimani nu reuşise să le dea un alibi convingător, 
chemaseră o echipă de criminalişti ca să-i cerceteze celula. Vanessa nu avea 
mari speranţe că o să descopere ceva. Karim Laimani era un criminal cu state 
vechi care ştia destule despre metodele poliției și despre probe. Dacă o 
omorâse pe Emelie, cu siguranţă că nu s-ar fi întors la închisoare cu aceleași 
haine pe care le purta când săvârşise crima. 

Însă avea un mobil. Emelie îl părăsise pentru altcineva. Vanessa și Ove 
urmau să se vadă cu Ilan, noul ei iubit, luni după-amiază. 

Se chinui să se concentreze asupra ziarului şi se gândi să-i scrie Natashei, 
ca s-o întrebe dacă se simte bine, însă pur şi simplu nu putea. Pentru ca fata 
să reușească s-o ia complet de la zero, trebuia să rupă toată legăturile cu 
Vanessa. Totuși, femeia nu putea să nu se simtă abandonată, deși ştia că nu 
gândeşte rațional. Nu putea găsi vreo vină unei adolescente care voia să se 
întoarcă acasă mai ales după ce aflase că tatăl ei încă e în viaţă. 

Vanessa întoarse telefonul cu fața în jos şi începu să citească ziarul, 
străduindu-se să alunge gândurile despre Natasha şi Emelie Rydén. 

Îi sună mobilul. 

— Bună, Frank, zise Ove. 

Pe fundal se auzeau voci de copii. 

— Bună şi ţie. 

— Tocmai am vorbit cu specialiştii de la IT, începu Ove, dar o femeie îl 
întrerupse. Și... stai... nu, nici măcar nu am de gând să gust din falukorv, 
dragă, îl prăjesc pentru copii. 

Nevasta lui Ove începu o tiradă care se pierdu în zgomotul hotei. 

— Ei bine, atunci Liam n-a văzut cum trebuie. Am pus cârnatul între dinți 
ca să verific dacă e gata. Sunt foarte conștient că diseară mănânc salată! 

Vanessa zâmbi. 

— Scuze. Parcă aş fi urmărit de Stasi aici, nu pot să am încredere în 
nimeni. Ghici ce-au găsit pe tălpile încălțărilor pe care le purta Karim când s- 
a întors la închisoare. Sânge. Și o șuviţă care s-ar putea să fie a lui Emelie. 

— Nenorocitu” dracului, murmură Vanessa. 

— Ziarele or s-o ia razna dacă e găsit vinovat. Măcar Centrul Naţional de 


Criminalistică a promis să se grăbească. Rezultatele ar trebui să ne vină chiar 
începând de mâine. 

Statistic vorbind, vinovatul era Karim. În Suedia, în anul precedent, 
douăzeci și două de femei fuseseră ucise de foştii sau actualii lor parteneri. 
Și, ca o regulă, trei femei din patru mai ceruseră ajutor de la poliţie, spital sau 
serviciile sociale. 

În două ocazii, Emelie avusese nevoie de îngrijiri medicale în urma 
bătăilor încasate de la Karim Laimani. 

Un cunoscut gangster violent care își omoară fosta parteneră în perioada 
eliberării condiționate, la trei săptămâni după ce s-au despărţit, chiar era 
motiv de scandal. 

Kjell-Ame apăru din bucătărie cu o farfurie în mână. Faţa i se lumină de 
mândrie, de parcă şi-ar fi prezentat lumii întâiul născut. 

— Mersi că m-ai sunat, Ove, acum o să iau şi eu masa. Ne vedem mâine. 

— Ce mănânci? 

— Pa, Ove. Ne vedem mâine, spuse ea, și închise. Kjell-Arne așeză cu 
grijă farfuria în faţa Vanessei. 

— Voilà! 

— Arată delicios, spuse ea aprobator. 

— Sunt foarte bune. 

— Da! 

Kjell-Arne făcu un gest de victorie. 

— Ţi-am spus eu! Anunţă-mă dacă mai vrei. 


16. 


Din cerul cenușiu cădeau picături minuscule. Nicolas mergea cu gluga pe 
cap şi mâinile băgate în buzunarele gecii de aviator. Doi bărbaţi tineri care se 
țineau unul de celălalt trecură pe lângă el pe un scuter electric. 

În dreapta lui se deschidea golful Nybro. Bărcile pentru turişti, pe jumătate 
goale, dispăreau înspre arhipelag. Nicolas îşi petrecuse ziua de luni 
cutreierând Djurgârden-ul pustiu, încercând să-și dea seama cum să abordeze 
problema cu tatăl lui și cu Ivan. Însă plimbările prin ploaie nu-l aduseseră mai 
aproape de vreo soluţie. 

În vreme ce traversa pe zebra din faţa Teatrului Regal ca să ajungă la 


metrou și să meargă acasă, un bărbat într-un trenci bleu-marin se opri lângă 
el. 

— Nicolas? 

Magnus Örn fusese unul dintre ofiţerii lui Nicolas din primii ani de la 
Grupul de Operaţiuni Speciale. Un bărbat obişnuit, dar repezit, în vârstă de 
vreo cincizeci de ani, care îşi petrecuse toată viaţa în armata suedeză. Nicolas 
se abţinu să ducă mâna la tâmplă ca să salute. În schimb, îi întinse mâna lui 
Magnus, care o strânse cu căldură. 

— Am înţeles că nu mai stai în Karlsborg, spuse Magnus, referindu-se la 
un orășel unde era staționat GOS. 

— Aşa e. 

— Şi acum? Cu ce te ocupi? 

— Lucrez la o companie care transportă mobilă. 

Dacă era surprins, Magnus Orn o ascundea bine. 

— Grupul de Risc AOS, spuse bărbatul, scoțându-și mănușa de piele. 

Cu o mișcare elegantă, pescui o carte de vizită și o așeză în mâna lui 
Nicolas. 

— Londra. Schimbarea mi-a făcut bine. Salariul e incredibil. Ar trebui să 
te gândești. E puţin spus că cineva cu experienţa şi antrenamentul tău ar fi de 
folos. Dă-mi un ţâr. Asta, evident, dacă nu cumva îţi place să cari mobilă de 
colo-colo. Nu e nimic greşit în asta, presupun că poate să aibă un efect 
terapeutic. 

Nicolas privi cum Magnus Örn dispare. Băgă cartea de vizită în buzunarul 
de la blugi, își puse gluga şi reluă drumul spre stația de metrou. La depărtare 
de numai vreo sută de metri, pe Biblioteksgatan, se afla Băgenhielms, de 
unde obținuse lista de clienţi ai magazinului de ceasuri exclusiviste, lucru pe 
care nu-l spusese poliţiei, de teamă să nu-i afecteze reputaţia. 

Însă Vanessa Frank se prinsese de ce se întâmpla. La început, fusese cât pe 
ce să-l aresteze, însă apoi, în loc de asta, îl convinsese să schimbe tabăra. Ei 
trebuia să-i mulțumească pentru faptul că acum nu se afla în Penitenciarul 
Åkersberga, spre deosebire de Ivan. Nu trecea o zi fără să se gândească la 
Vanessa cu recunoștință, însă nu putea să o contacteze. Era prea riscant. Până 
la urmă, era polițistă. 

Nicolas n-avea ce căuta în Suedia. 

Londra, pe de altă parte... N-ar fi durat decât câteva ore ca să ajungă la 
Maria. Îşi căutase un ţel încă de când fusese dat afară din GOS. Nu ştia nimic 
despre Grupul de Risc AOS, dar știa că era una dintre multele firme private 


de securitate din capitala britanică. 

Nu ar mai fi trebuit să fie mereu cu ochii în patru. Nu ar mai fi trebuit să 
care mobilă. lar dacă salariul era cu adevărat generos, așa cum îl prezenta 
Magnus Orn, urma să aibă suficienţi bani încât să-i poată trimită și Mariei. 

Era o variantă la care cu siguranță merita să se gândească. 

Când cobora pe scările rulante care duceau pe peron, îi sună telefonul. 

— Tatăl tău e la telefon, spuse în spaniolă o voce pe care nu o mai auzise 
de zece ani. 

Câte nopţi nu rămăsese treaz, imaginându-și clipa asta? Știind exact ce 
urma să-i spună, ce argumente să-i aducă, cum avea să-i zică să-l lase în pace 
şi să-i explice că făcuse o alegere definitivă când îi părăsise pe el şi pe Maria 
după moartea mamei lor? lar acum, toate replicile pe care şi le repetase de 
nenumărate ori îi dispăruseră din minte complet. 

— Nicolas, zise bărbatul cu nerăbdare. Eşti acolo? 

— Da. 

— Știu că între noi lucrurile n-au fost roz. Dar sunt în Suedia de dragul tău 
şi al Mariei și vreau să ne vedem. Trebuie să stăm de vorbă. 

— Acum? 

— Nu pot acum, poate... 

— Vreau să spun că acum, după atâţia ani, vrei să ne vedem și să vorbim? 

Trenul ajunse în stație. Nicolas trecu pe celălalt peron. 

— Nicolas, chiar vreau să stăm de vorbă. Ar însemna mult pentru mine. 

Nicolas își trecu mâna prin părul tuns scurt și se opri la ceafă. 

— O să mă gândesc. 

Vocea îi era sugrumată și pierită. 

— Haide. Sunt tatăl tău. 

— Ți-am zis că o să mă gândesc. 

Închise. Ţinând telefonul în mână, se aşeză pe o bancă şi se holbă în gol. 
Oare tatăl lui era bolnav? Oare boala îi băgase minţile-n cap? Două trenuri se 
opriseră, se umpluseră cu pasageri şi plecaseră înainte ca Nicolas să se ridice 
în picioare. 

De dragul Mariei, îşi zise. De dragul Mariei, nu de al altcuiva. 

Îi trimise un SMS tatălui său. 

Ne vedem mâine la ora două în Gara Centrală, la Cafe Giovanni. 


17. 


Apartamentul lui Ilan Modiri se afla pe Wollmar Yxkullsgatan, în 
districtul Södermalm din Stockholm. Modiri era un programator fără cazier. 
Nu avea nici măcar vreo amendă de parcare. Vanessei i se păru simpatic 
chipul său cu ochi căprui, blânzi, încadrat de o barbă neagră și deasă. Era 
înalt şi zvelt, aproape slăbănog. 

Era clar că plânsese. Avea ochii roșii. 

— Scuzaţi hainele, spuse arătând spre pantalonii de trening gri. 

Îi conduse într-o garsonieră mobilată sărăcăcios, cu o chicinetă şi o firidă 
pentru pat. Pe pereţi nu era decât un poster cu Matrix. 

Încăperea avea un miros închis. Vanessa fu nevoită să se abțină să meargă 
la geam și să-l deschidă. Ilan făcu semn spre canapea, îşi luă la rândul lui un 
scaun şi se așeză. 

Ove îi explică lui Ilan că era vorba de niște întrebări de rutină și că nu era 
considerat suspect. 

— Nu, e suficient de clar cine a făcut asta, spuse bărbatul cu amărăciune. 

— Cine? întrebară Ove şi Vanessa în cor. 

— Karim. 

— Ce ţi-a spus despre el? întrebă detectiva. 

Ilan îşi puse mâinile în poală şi oftă. 

— Nu prea multe. Mi-a spus că locuia în străinătate. Dar bănuiam că era 
ceva în neregulă cu individul, aşa că m-am uitat pe lista de alegători. Şi 
apoi... Acum mi-e rușine. Rahat. Dar într-o dimineaţă, cât Emelie făcea duș, 
i-am verificat telefonul. Primise o grămadă de ameninţări din partea lui. 

— Nu ţi-a fost teamă? 

Ilan zâmbi strâmb, cu tristeţe. 

— Normal că mi-a fost, ce dracu”. De aia mi-am întrebat şefii dacă există 
un post liber în Malmö. 

— Aveai de gând s-o părăseşti? 

Confuz, Ilan se holbă la ei înainte să clatine repede din cap. 

— Nu, normal că nu. Voiam să le iau pe ea și pe Nova la mine. Am vorbit 
despre asta în noaptea în care a fost ucisă. 

— Ea voia să vină cu tine? 

— Da. 

— Părea îngrijorată sau tulburată? întrebă Ove. 


Ilan se gândi o clipă înainte să răspundă. 

— Era pur și simplu fericită. Normal că a fost surprinsă când am întrebat- 
o, nu ne cunoșteam de multă vreme, dar am simţit imediat că are ceva special. 

Bărbatul tăcu preţ de câteva clipe. 

— Sau mai degrabă că eu am ceva special, când sunt cu ea. 

După încă o jumătate de oră, cei doi plecară. Chiar când era pe cale să 
închidă ușa, Ilan se opri. 

— Trebuie să întreb asta: cum se simte Nova? Şi unde e? 

Vanessa îi aruncă o privire lui Ove. 

— E la bunicii ei, din câte am înţeles. Nu prea cred că a înţeles ce s-a 
întâmplat. 

Ilan zâmbi. Apoi expresia feţei lui redeveni serioasă. 

— Acum ceva timp am citit despre bărbaţi care-şi ucid partenerele, dar tot 
primesc custodia copiilor. Oare e posibil să se întâmple la fel şi cu Nova? 

g 

Ford-ul lui Ove era parcat în fața Hotelului Rival de pe Mariatorget. 

Afară, lumea fugea să se adăpostească de ploaia care începuse brusc să 
cadă în rafale. Ove băgă cheia în contact şi tocmai voia să o întoarcă, dar se 
opri și își pipăi în schimb buzunarul de la piept. 

Îşi scoase telefonul, se uită la ecran, răspunse şi i-l dădu Vanessei. 

— Aici Trude Hovland, zise o femeie cu accent norvegian. 

Vanessa își dădu seama că era criminalista din apartamentul lui Emelie. 

— Da, bună, răspunse Vanessa. Ove e la volan. Aici Vanessa Frank. 

Ove porni spre Homsgatan ca melcul, în timp ce ştergătoarele mașinii 
funcționau la maximum. 

— A, da. Bună. 

Trude păru surprinsă, dar îşi reveni repede. 

— Da, am primit un răspuns de la CNC. Sângele de pe pantoful lui Karim 
este al lui Emelie. 

Vanessa îi aruncă o privire lui Ove şi dădu din cap. 

— Şi părul? 

— Total ei. 

— Mersi. În cazul ăsta, o să-l sun pe procuror. 

Vanessa închise telefonul și se întoarse către Ove. 

— Am auzit, spuse el cotind spre coastă și Soder Molarstrand. 

Vanessa îi dădu înapoi telefonul. Se gândi la fotografia lui Emelie pe care 
o văzuse în apartament. Zâmbetul acela fermecător, plin de sănătate. 


Dispărut. Pe veci. lar mama şi tatăl ei erau cine ştie unde, șocați și îndureraţi. 

Noapte de noapte, Vanessa se aplecase spre chipul pașnic, adormit, al 
Adelinei și îi promisese că o s-o ocrotească de orice. Însă Vanessa dăduse 
greş, la fel și părinţii lui Emelie. Karim Laimani le omorâse fiica. În acelaşi 
timp, le luase şi lor viaţa. 

Oamenii au doar o viaţă, dar părinţii pot muri de două ori. 

Ploaia biciuia valurile întunecate, iar un tunet acoperi vuietul traficului. 

Ove râse. 

— De ce râzi? îl întrebă Vanessa. 

— De idioţii ăia nenorociţi care au venit acum câteva mii de ani aici, în 
locul ăsta afurisit de rece, și au crezut că e o idee bună să se stabilească aici! 


18. 


Nicolas se opri în prag. Eduardo Paredes stătea cu spatele la intrarea de la 
Café Giovanni. Decorul arăta ca scos dintr-un film din anii '50. De-a lungul 
unui perete se întindea o tejghea de zinc, iar mobila era din lemn masiv, 
închis la culoare. Ospătari îmbrăcaţi în alb, cu părul lins și dat pe spate, 
stăteau la coadă așteptând să-i servească pe clienți. 

Încă mai putea să se întoarcă. În spatele lui, Gara Centrală din Stockholm 
era plină de oameni grăbiţi, care trăgeau după ei valize. Totuși, Nicolas 
înaintă câţiva pași. 

— Fiule, îl întâmpină tatăl lui și zâmbi. 

Eduardo Paredes se ridică şi se grăbi să-l îmbrăţișeze pe Nicolas. Era mai 
mărunt, mai slab decât şi-l amintea Nicolas. Puținele îmbrăţișări pe care le 
primise în copilărie i se păruseră îmbrăţișările unui uriaș. Un uriaș care putea 
începe să urle în orice clipă. Să dea cu piciorul în scaune proiectându-le în 
pereţi, să răcnească și să dea cu pumnul în masă, să se ridice, să dispară brusc 
şi să nu se întoarcă decât după mai multe zile. 

Eduardo Paredes arătă spre scaunul gol de pe cealaltă parte a mesei. 
Nicolas se aşeză. 

— Au trecut, cât... zece ani, de ultima oară când ne-am văzut? întrebă 
Eduardo. 

— Unsprezece. 

Nicolas îşi întoarse privirea și își aminti de ultima întâlnire, din 


apartamentul din Sollentuna. Mama lui murise cu doar câteva săptămâni 
înainte. Pe atunci, Nicolas îşi efectua serviciul militar în cadrul pazei de 
coastă și îi spusese tatălui său că intenționa să rămână în armată. 

Traidor, îi spusese Eduardo. Trădător. Îi întorsese spatele. Apoi ţinuse ușa 
deschisă, iar Nicolas plecase. Ceva mai târziu, Nicolas aflase că tatăl lui se 
mutase în Chile. N-avea să-l ierte niciodată că o abandonase pe Maria. 

Acum se afla aici de dragul surorii lui. Ea își dorea ca puţinii membri 
rămași ai familiei să facă pace. Pentru Nicolas, o explicaţie ar fi fost de ajuns. 
Era surprins cât de impunătoare era prezenţa tatălui său, cum îl afecta, cum îl 
transforma la loc într-un băieţel fără apărare. 

„Îmi pare rău”. Numai de asta era nevoie. „Îmi pare rău că v-am lăsat 
singuri pe tine și pe sora ta după ce a murit mama voastră. Aveaţi doar 
optsprezece şi nouăsprezece ani. Am greşit”. 

În acelaşi timp, nu putea să-și scoată din minte gândul că tatăl lui era 
posibil să fie grav bolnav. Poate că de asta îi căutase. Îi studie neliniștit 
chipul, căutând un semn de boală. 

— Tot soldat eşti? 

Nicolas clătină din cap. Un chelner veni la ei. Nicolas comandă cafea. 
Neagră. 

— Mă bucur. În orice caz, te-am iertat. Am nevoie să mă ajuţi cu ceva. 

Eduardo luă ceașca şi sorbi o gură. Cu vârful limbii căută o firmitură care 
îi ajunsese în colțul gurii. 

— De fapt, e o prostie, dar am niște probleme, spuse Eduardo Paredes în 
spaniolă. Un prieten de-al meu din Suedia era tutorele Mariei și îi încasa 
ajutorul social în locul meu. Erau câteva mii pe lună, bani de care aveam 
nevoie în Chile. Acum, însă, prietenul ăsta al meu a intrat în bucluc. Am 
nevoie de cineva care să declare că a avut grijă de Maria. Şi s-o convingă pe 
ea să accepte povestea. Ar însemna mult pentru mine. 

Eduardo Paredes scoase o foaie de hârtie din buzunarul interior, o aşeză pe 
masă și o întoarse. 

Lui Nicolas îi tremurau mâinile. Şi le ascunse sub masă. 

— De asta ai luat legătura cu ea? 

— Mariei încă nu i-am spus nimic, cel mai bine ar fi să vorbeşti tu cu ea. 
După cum îți spuneam, Nicolas, am probleme. Asta e o ocazie ca noi doi să 
începem din nou, să rezolvăm niște lucruri. Nu trebuie decât să semnezi aici. 

Bărbatul arătă o linie punctată din josul paginii. Chelnerul se întoarse cu 
cafeaua. Ceașca zornăi când o aşeză în faţa lui Nicolas, care se holba la coala 


A4 de pe masă. 

Cum de nu putea spune nimic? De ce stătea acolo de parcă ar fi îngheţat 
bocnă? Tatăl lui încerca să-l împingă să comită o infracţiune. În toţi anii cât 
el fusese plecat, Eduardo primise bani de pe spinarea Mariei. Îi exploatase 
handicapul. Nicolas îşi drese glasul. 

— De asta ai vrut să ne vedem? întrebă din nou, arătând către hârtie. 
Pentru asta? 

Vocea îi suna ciudat. Chinuit. 

Tatăl lui aprobă din cap. 

Nicolas trase adânc aer în piept. Încleștă pumnii atât de tare, că unghiile îi 
intrară în came. 

— Stai departe de noi. Să nu ne mai contactezi vreodată nici pe mine, nici 
pe sora mea. 

Nicolas luă ceașca și turnă conţinutul pe foaie. Se ridică şi plecă. 


PARIEA A II-A 


Am aproape treizeci de ani. În curând las în urmă cei mai frumoși ani din 
viaţă și n-am atins o femeie nici măcar o dată — n-am avut nici vreo relaţie, 
nici vreo aventură de-o noapte. Femeile nu mă vor şi asta se vede de la o 
poștă. Poate că nu mă urăsc, dar mă tratează cu dispreţ, ceea ce e și mai 
rău. 


Un bărbat anonim. 


1. 


Pizzeria Grimaldi nu era departe de stația de metrou Bredäng. Înăuntru 
erau nouă mese acoperite cu fețe de masă roșu cu alb și un bufet de sticlă pe 
care se aflau mai multe recipiente cu sos și un castron plin cu salata balcanică 
de varză prezentă peste tot în pizzeriile suedeze. Pereții erau îmbrăcați într-un 
tapet care imita cărămida roşie, la rândul lui acoperit cu postere de fotbal și 
box, majoritatea cu Zlatan Ibrahimovic şi Muhammad Ali. 

Era cinci şi un sfert după-amiază când Nicolas comandă o pizza Vesuvius 
la pachet și se așeză la masa goală de lângă toaletă. Era treaz de la cinci 
dimineaţa. Luase camionul și cărase mobila în și dintr-un apartament de pe 
Kungsholmen. Era frânt de oboseală. Nu mai putea de somn. Nu avea cum să 
mai continue așa, să stea mereu cu ochii-n patru, temându-se că o să fie 
arestat pentru rolul pe care-l jucase în răpiri. 

Nicolas scoase cartea de vizită pe care i-o dăduse Magnus Om şi sună la 
numărul de pe ea. 

— Nicolas, zise Magnus când realiză cu cine vorbea. Chiar mă bucur că ai 
sunat. 

— Aş vrea să ne vedem. 

— Ce zici de săptămâna viitoare? 

— La Londra? 

— Nu, nu. Atunci o să fiu la Stockholm. Revin eu cu un telefon zilele 
următoare și stabilim atunci. 


Se auzi clopoţelul de la uşa pizzeriei. 

Intrară doi bărbaţi şi o femeie. Toţi trei aveau cam douăzeci și cinci de ani. 
Bărbaţii păreau drogaţi. Aveau priviri fixe. De neîncredere. Nicolas se gândi 
imediat la Ivan. Hotărâse să nu se vadă cu el. Nu putea să iasă nimic bun din 
aşa ceva. Nu îl interesa ce voia să-i spună Ivan. Nicolas îi aruncă o privire 
femeii. Era frumoasă, iar pletele șatene îi ajungeau până la talie. Ochii îi erau 
de un albastru deschis. Îl ţinea de mână pe unul dintre bărbați. 

— Mâncaţi aici? întrebă bucătarul. 

— Da. 

Cei trei își umplură farfuriile cu salată de varză, își luară câte o băutură din 
frigider şi se aşezară la un separeu din colț. 

Lui Nicolas i se derula din nou în minte conversaţia pe care o avusese cu 
tatăl lui, deşi trecuseră două zile de atunci. N-avea niciun rost să-i spună 
Mariei. Ar fi afectat-o. Ar fi făcut-o să se simtă vinovată, din moment ce ea 
era cea care îşi dorise ca el să se vadă cu Eduardo. 

După o vreme, unul dintre bărbaţi se ridică, trecu de Nicolas şi se duse la 
toaletă. Prin uşa subţire, Nicolas auzi cum capacul de la closet e lăsat jos şi 
cum bărbatul murmură câteva cuvinte înainte să tragă puternic ceva pe nas. 

Apoi pufni zgomotos, trase apa și deschise ușa. 

Când trecu pe lângă el, Nicolas își întoarse privirea spre ușa de la intrare, 
pentru că auzi din nou clopoţelul. 

Intră un bărbat în negru, având pe cap o căciulă și un fular înfășurat în 
jurul feţei. Îşi ţinea arma într-o parte, ascunsă. Când ajunse la mai puţin de 
jumătate de metru de cel care ieșise din baie, ridică mâna şi trase. Glonţul îl 
lovi pe bărbat în ceafă şi îl aruncă peste o masă goală, pe care o răsturnă. 

Ceilalți clienți se adăpostiră sub mese. Bucătarul fugi în spatele 
restaurantului. O femeie stătea cu fața în jos, ţinându-și mâinile deasupra 
capului şi abia respirând. 

Criminalul continuă să înainteze prin restaurant către cuplul de la separeul 
din colţ. 

Nicolas rămase pe loc și aruncă o privire spre bărbatul mort. Pe linoleumul 
strălucitor îi curgeau din ceafă sânge şi bucăţi de creier. 

În cădere, puloverul bărbatului se ridicase, dezvăluind un pistol Glock 
negru care i se ițea din blugi. 

Nicolas era la doi metri de armă. Aruncă o privire spre individul îmbrăcat 
în negru, care era cu spatele la el. În faţa vitrinei, un alt bărbat în negru 
aştepta pe un moped, cu privirea aţintită la pizzerie. 


Nicolas înțelese că era vorba de un soi de răfuială între găști. Asasinul 
trebuia să termine ce avea de făcut, să-l împuște pe bărbatul din pizzerie, să 
iasă şi să sară pe moped. Droguri. Femei. O insultă închipuită. Tot soiul de 
lucruri ar fi putut să ducă la asta, iar Nicolas nu putea face nimic. Dacă ar fi 
intervenit, poliţia l-ar fi luat în vizor, iar dacă avea ghinion urmau să facă 
legătura dintre el şi răpirile din anul precedent. Nu putea să riște o percheziţie 
la domiciliu. În apartament avea încă pistolul și geanta cu cele cincizeci de 
mii de coroane. Maria n-avea pe nimeni, în afară de Nicolas. Avea nevoie de 
el mai mult ca niciodată. 

Bărbatul şi femeia din separeu ridicară mâinile. 

Asasinul se apropie fără grabă, cu arma ridicată. Aerul era îmbâcsit de 
mirosul acru de praf pușcă. 

Nicolas rămase cu privirea aţintită asupra femeii. Avea chipul palid. 
Deschise gura să spună ceva, dar nu se auzi nimic. Lui Nicolas chiar îi părea 
rău de ea. 

Probabil că nu era implicată, ci pur şi simplu îi lipsea discemnământul şi se 
îndrăgostise de cine nu trebuia. 

Bărbatul se ridică, având o atitudine sfidătoare. Apoi, brusc, parcă i se 
spulberă masca și realiză că urmează să moară. Nicolas întoarse privirea. 
Văzuse destul sânge. Și aici. Şi înainte. 

Împușcătura răsună în pizzerie, iar Nicolas se uită instinctiv în direcţia ei. 
Glonţul îl lovise pe bărbat în piept, făcându-l să cadă pe spate. Zăcea acolo, 
cu trupul cuprins de spasme. Femeia se tot uita ba la armă, ba la iubitul ei 
rănit. Asasinul rămase lângă el cu picioarele depărtate şi îl împușcă din nou în 
piept. 

Femeia plângea în hohote. 

— O să se termine curând, murmură Nicolas, aruncând o privire pe geam. 

Credea că asasinul o să se întoarcă şi o să plece din restaurant, dar el aţinti 
arma spre capul femeii. 

— Nu! urlă ea. Nu, te rog! 

Se lipi de perete, făcându-se mică, ţinându-și mâinile deasupra capului și 
cerşind îndurare. 

Nicolas fixă cu privirea Glock-ul primei victime. Pistolul se ițea din 
pantalonii bărbatului mort. Nimic nu-i obtura ţinta, până la asasin nu erau 
decât zece metri şi ştia că n-are cum să rateze de la o asemenea distanţă. 

Trebuia să se hotărască. 


2, 


Tom Lindbeck rămăsese singur în sala de cinema de la Grand în timp ce 
pe ecran rula genericul. 

De ce nu putea lumea să aibă puţin respect pentru cei care făcuseră filmul? 
Se ridică numai când de pe ecran dispăru şi ultimul nume. Pop-cornul îi 
scârțâia sub tălpi. Lovi cu piciorul un pahar de suc. Se aplecă şi îl duse la 
gunoiul de la ieșire. 

Pe hol, spectatorii se îmbrăcau, stând în grupuri mici sau croindu-și drum 
spre ieșire, spre aerul de aprilie. Nepoata lui Tom, în vârstă de douăzeci şi 
unu de ani, îl privi nerăbdătoare. Biletul la cinema fusese cadoul ei pentru cea 
de-a treizeci și treia aniversare a lui Tom. 

— Ce zici să mergem la un bar să bem o bere? întrebă fata. 

— Bine, doar una. Mai târziu merg la sală. 

Afară, pe Sveavägen, ploaia cădea cu stropi mărunți. Tom își puse haina, 
îşi trase fermoarul până la gât și îşi atârnă geanta pe umăr. 

Traversară strada şi se îndreptară spre Sergels Torg. Lângă placa 
comemorativă unde fusese ucis Olof Palme!:!, Tom se opri şi se uită spre 
trepte. Și-l închipui pe asasinul prim-ministrului grăbindu-se spre 
Malmskillnadsgatan şi făcându-se nevăzut. În copilărie, Tom visase să 
inventeze o mașină a timpului, să se întoarcă în noaptea crimei și să-l prindă 
pe asasin, devenind un erou. 

Pe Kungsgatan găsiră un bar irlandez, Galway's. Locul era pe jumătate 
gol. Tavan jos. Lambriuri. Separeuri cu bănci din piele verde. Din tonomat se 
auzeau The Pogues. Perna de piele scârțâi când Tom se aşeză. Își scoase 
telefonul, aşa cum făcea întotdeauna când se ducea într-un loc nou, pe de-o 
parte fiindcă era curios, pe de-o parte fiindcă îi conferea un sentiment de 
control. Pagina web a pub-ului se lăuda că mai mulți membri ai personalului 
erau irlandezi get-beget şi că barul în sine era unul dintre cele mai vechi din 
Stockholm. 

Katja se întoarse şi împinse pe masă un pahar de apă cu gheaţă spre Tom 
în timp ce luă o înghiţitură zdravănă din bere, după care îşi şterse spuma de 
pe buza de sus. 

— Vrei să auzi o bârfă? 

Fata se aplecă şi vorbi încet. 

— Ştii cu cine se culcă Rakel? 


Tom nu luă în seamă cât de absurdă era întrebarea şi clătină din cap. În 
faţa ochilor îi apăru imaginea prietenei Katjei. O tipă trăsnet. Nu era de nasul 
unui individ obișnuit. 

— Cu prezentatorul TV Oscar Sjölander. ÎI ştii, cel de la TV4. E foarte 
aiurea. E însurat și are două fete. 

Katja se lăsă pe spate, așteptând să vadă efectul informaţiei ei asupra lui 
Tom. El nu schiţă nicio reacţie. Nu era surprins. Oscar Sjölander era genul pe 
care-l doreau toate femeile. 

— Rakel crede că o să-și părăsească nevasta pentru ea. E cam proastă. Ai 
citit ce scrie lumea despre el pe flashback.org? 

Tom clătină din cap în timp ce duse paharul la buze. 

— Se pare că era s-o încurce cu #metoo. Pur şi simplu nu poate să și-o ţină 
în pantaloni. Și îşi bate soția. Sigur nu mai trece mult și o să înceapă s-o 
cotonogească și pe Rakel. Asta dacă nu se plictiseşte de ea și o părăsește. 

Nici asta nu-l surprinse pe Tom. Femeilor nu le păsa dacă bărbaţii se 
poartă frumos. Alte lucruri contau pentru ele: banii, cariera, ce mașină 
conduc, ce haine poartă... Tom era urât, chiar dacă reuşise — prin 
antrenamente constante, intense — să-și mai îmbunătăţească puţin înfăţişarea. 
Din păcate, asta nu-l ajutase în privinţa femeilor. Nu-l plăcuseră niciodată. Îşi 
doreau bărbați ca Oscar Sjölander — bogaţi, faimoși, siguri pe ei. Genul care 
se comportă oribil cu toată lumea din jur. Deşi Katja se prefăcea deranjată, 
adevărul trist era că, dacă ar fi avut ocazia, şi ea şi-ar fi tras-o cu 
prezentatorul TV. 

— Te vezi cu cineva? întrebă Katja. 

— Da. 

Fata păru surprinsă şi îi făcu semn cu degetul să continue. 

— O cheamă Henrietta. 

— Super! exclamă Katja. Ai cunoscut-o pe Tinder? 

În urmă cu două luni, Katja îi făcuse lui Tom un profil pe Tinder, însă îi 
configurase profilul astfel încât să includă femei între douăzeci şi șapte până 
la patruzeci de ani. Adică femei divorţate. Nedorite. Tom prefera femeile 
tinere. La fel ca orice bărbat, chiar dacă unii nu recunoșteau asta în public. 
Nu că ar fi contat. Nu prezenta interes nici măcar pentru cotoroanţele 
divorţate. 

— Nu, la sală, răspunse Tom. 

Se ridică să meargă la toaletă, de fapt mai mult ca să evite întrebările 
Katjei. 


La una dintre mesele de lângă coada pentru toaletă stăteau trei fete. Aveau 
o înfățișare obişnuită, nu tocmai niște frumuseți. Tom se uită cu speranţă în 
direcţia lor, iar una dintre ele îi răspunse cu o privire dezgustată, se aplecă 
spre prietena ei și îi şopti ceva. Fetele făcură o grimasă. Râseră. Tom simţi un 
junghi în stomac și se gândi că nici măcar nu-și mai putea da seama dacă din 
cauză că era furios sau excitat. 

Era greu să-şi dea seama unde se termina una și începea cealaltă. 

La scurt timp după ce Tom se întoarse, își terminară băuturile şi plecară. 
Katja se ducea spre casă. Locuia în Blackebeg. Tom voia să meargă la sală și 
se oferi să o conducă până la staţia de la Fridhemsplan. 

— Se întâmplă tot soiul de lucruri razna în ultima vreme, n-aş vrea să 
păţeşti ceva. 

— Mersi, răspunse Katja. De când a murit mama, tu ești singurul pe care 
am putut să contez cu adevărat. 


3. 


Nicolas nu putea să se uite cum tânăra e executată. Mai avea toată viața 
înainte. Bărbaţii al căror sânge se scurgea pe jos erau criminali înrăiți care 
ştiuseră în ce se bagă. 

Nicolas înșfăcă pistolul celui ucis. Imediat ce degetele cuprinseră arma, 
creierul îi trecu pe pilot automat. Se ridică şi trase în timp ce expira. 

Glonţul lovi ceafa asasinului, ieși pe cealaltă parte și se opri în perete. 
Instinctiv, ochise sus, ca să ucidă sigur, aşa cum fusese antrenat. 

Bărbatul căzu în faţă, iar sângele îi stropi faţa femeii, care urlă, probabil 
crezând că fusese ea însăși împuşcată. 

Nicolas se întoarse. 

Şoferul mopedului ridică o armă automată. 

— Jos! urlă Nicolas și se trânti podea. 

Vitrina se făcu țţăndări, aruncând cu cioburi în toate părțile. Nicolas se târî 
spre ieșire, simțind cum bucăţile de sticlă îi intră în antebraţe și coapse. Simţi 
gloanțele șfichiuind aerul de deasupra sa. Corpul lui ştia ce face, știa de ce are 
nevoie ca să supraviețuiască. Ajunse până în prag, se ridică în genunchi și 
pregăti arma. Tocmai voia să scoată capul ca să localizeze ţinta, când focul se 
opri. În următoarea clipă, mopedul demară, iar individul dispăru în direcția 


autostrăzii E4. 

Nicolas aruncă o privire în jur ca să evalueze dezastrul. 

Clienţii restaurantului erau în continuare ghemuiţi sub mese şi cu mâinile 
deasupra capului. Spre uşurarea lui, constată că niciunul dintre ei nu părea 
rănit. 

Femeia era plină de sângele asasinului pe față, păr și haine, dar oare era 
nevătămată? Nicolas dădu din drum cadavrul îmbrăcat în negru și o ajută să 
se ridice în capul oaselor, sprijinită de perete. 

— Te simţi bine? 

Ea dădu din cap şi se uită în jur ameţită. 

— Cum te cheamă? 

— Molly. 

Dinspre prietenul ei venea un zgomot slab, șuierător. Nicolas se lăsă în 
genunchi ca să-i examineze rănile, îşi lăsă jos arma şi apăsă cu ambele mâini 
pe una dintre ele. 

Cu coada ochiului văzu cum ceilalți clienţi se târau de sub mese și se 
ridicau precauţi în picioare. Cineva plângea. Nicolas se gândi să plece înainte 
să vină poliţia, dar hotărî că asta ar părea şi mai suspect decât dacă ar rămâne 
acolo. 

Acţionase în legitimă apărare şi îi salvase viaţa femeii. 

— Du-te la bucătărie și ia nişte şerveţele sau prosoape. Trebuie să oprim 
sângerarea, îi spuse lui Molly în timp ce-i rupea cămașa bărbatului. 

Prima mașină de poliţie opri în faţa pizzeriei după trei minute. Doi agenţi, 
un bărbat şi o femeie, stinseră sirena, dar lăsară girofarul pornit. 'Trecătorii 
curioși se strângeau în faţa vitrinei distruse şi filmau sau fotografiau cu 
telefoanele scena haotică. 

Agenţii urlară la ei să se îndepărteze. Nicolas stătea în genunchi lângă 
prietenul lui Molly și ţinea prosoapele apăsate pe pieptul lui. Bărbatul era în 
stare de șoc. Avea pulsul foarte ridicat, iar temperatura îi scădea repede. 
Corpul îi era în pragul colapsului, concentrându-se pe funcţiile vitale, nu 
renunțând pur și simplu să mai funcţioneze. Nicolas nu se aștepta să 
supravieţuiască. 

— Avem nevoie de o ambulanţă! strigă Nicolas în spate. 

— E pe drum, răspunse agenta. 

Femeia se aplecă deasupra lui Nicolas ca să vadă în ce stare era bărbatul. 

— Rahat, murmură, după care se duse la colegul ei şi îi şopti ceva. 

Nicolas îşi dădu seama că agenta îl recunoscuse pe ucigaș. Poliţiştii 


raportară prin radio. Doi paramedici în haine  galben-fluorescent 
îngenuncheară lângă bărbat. Cu puţin efort, Nicolas se ridică. La locul faptei 
mai veniră şi alți polițiști. Agenţii delimitară zona. Urlară la mulțime, 
cerându-le oamenilor să păstreze distanţă. 

— Porcii dracu”! urlă cineva. 

Nicolas rămase în spatele restaurantului ca să nu apară în vreunul dintre 
filmuleţele care cu siguranță că urmau să ajungă pe reţelele de socializare. 

Ridică un scaun răsturnat şi se aşeză greoi. Pieptul, mâinile și antebraţele 
îi erau lipicioase din cauza sângelui, atât al lui, cât şi al bărbatului pe care-l 
împușcase. Îşi scoase câteva cioburi şi urmări cu o privire obosită haosul 
organizat care se desfășura în jur. 

Paramedicii așezaseră victima pe o targă și dispăruseră, iar trei agenţi luau 
declaraţii de la clienţi. Vorbeau cu un bărbat care arăta înspre Nicolas. 

— Vă rog să veniţi cu noi la mașină. 

Nicolas se ridică încet. Agenta stătea cu mâna pe armă și avea o mină 
serioasă și precaută. 

— Aveţi vreun act de identitate? 

Nicolas îşi scoase încet permisul auto pe care-l avea în buzunarul de la 
pantaloni. 

I se spuse să aștepte în mașină. Îşi trecu unghia de la degetul arătător pe 
tapiţeria neagră. Orice se întâmpla, situația nu mai era în mâinile lui. 
Acţionase corect din punct de vedere moral. Dacă n-ar fi intervenit el, poate 
că acum o femeie ar fi fost moartă. Ea mai primise o șansă, o şansă la viaţă. 

Lângă geamul maşinii, un bărbat îmbrăcat în civil stătea de vorbă cu 
agenţii care ajunseseră primii la locul faptei. Avea în jur de patruzeci de ani şi 
era înalt de aproape doi metri. Purta un trenci gri şi avea capul ras. 

După o vreme, se așeză în scaunul șoferului și îşi întoarse trupul masiv. 

— Nicolas Paredes, citi acesta de pe permis, după care îşi ridică privirea. 
Poţi să-mi spui ce s-a întâmplat acolo? 

Nicolas nu se grăbi. Îi explică detașat, cu lux de amănunte, aproape ca și 
cum ar fi dat raportul superiorilor lui din trecut. Evită să înfrumuseţeze ce se 
întâmplase sau să modifice amănunte care puteau să nu-l prezinte într-o 
lumină pozitivă. Polițistul aproba din cap şi din când în când mai punea la 
rândul lui câte o întrebare. Spre ușurarea lui Nicolas, nu părea ostil. 

— Cum puteai fi atât de sigur că o să-ţi nimereşti ținta? Era o distanţă de 
cât? Poate doisprezece, treisprezece metri? 

— Zece. Sunt soldat. Mă rog, am fost. 


— Nu mai eşti? 

Nicolas clătină din cap. Molly stătea așezată, cu o pătură pe umeri, și 
vorbea cu un paramedic. Se spălase pe faţă, dar părul ei castaniu era în 
continuare plin de sânge închegat. 

— Pot să aflu de ce? întrebă polițistul. 

Nicolas clătină din cap. 

— Mă tem că nu pot să vă spun. Nu fără avocat. 

Bărbatul murmură ceva, se foi şi îşi mută picioarele. 

Dacă hotărau să-i facă o percheziţie la domiciliu, aveau să găsească banii 
şi arma. Trebuia să coopereze, să nu le dea un motiv să caute prin 
apartamentul lui. 

— Când pot să plec? îndrăzni Nicolas. 

— Pentru moment trebuie să mai rămâi. 

— Sunt considerat suspect? 

— Deocamdată nu. Dar tocmai ai împușcat mortal pe cineva. Prin urmare, 
o să mergi la secţie ca să continuăm interogatoriul. 


4. 


Vanessa îşi scoase pantofii, se lăsă pe spătar și îşi puse picioarele pe birou. 
Birourile de la Omucideri erau goale. Colegii ei se duseseră acasă la familiile, 
la animalele de companie și la hobby-urile lor. Ea, în schimb, îşi petrecuse 
ultima oră citind din nou cazierul lui Karim Laimani. 

Bărbatul era prototipul criminalului violent. Prima problemă cu legea o 
avusese de mic, la paisprezece ani, când atacase un băiat de vârsta lui. În 
cazier mai figurau droguri, trafic de arme, violenţă şi jaf armat. În total, 
făcuse închisoare de patru ori. 

În celula lui de la Åkersberga, criminaliștii găsiseră o pereche de pantofi 
cu sângele lui Emelie pe tălpi. Camerele de luat vederi ale închisorii arătau 
clar că erau aceiaşi pantofi cu care bărbatul fusese încălțat când se întorsese 
din eliberarea condiționată. Pe lângă asta, o şuviță de-a femeii fusese găsită 
pe un pulover pe care-l purtase el. Karim şi avocatul lui încercaseră să-i 
convingă că firul de păr ajunsese acolo cu o altă ocazie, însă Emelie se 
vopsise cu o săptămână înainte. 

Nu puteau să explice cum ajunsese sângele pe pantofi, însă Karim insista 


sus și tare că nu pusese piciorul în Tăby cât fusese eliberat pe cauţiune. 

Karim Laimani avea un mobil, iar dovezile arătau spre el. Vanessa căută 
numărul lui Ove. Când se ridică să meargă la aparatul de cafea, apăsă pe 
butonul de apelare. 

— Eşti ocupat? întrebă femeia. 

— Joc hochei pe gheaţă. 

— Asta nu se face iarna? 

— E un joc video. Mă joc cu fiul meu. 

Vanessa se gândi că, în ciuda a tot ce se întâmpla, lucrurile progresau. Cel 
puţin rolul de tată. Era imposibil să şi-l imagineze pe tatăl ei, regizorul, 
jucându-se cu ei sau interesându-se măcar puţin de vieţile lor. 

În fundal se auzi cum băiatul sărbătoreşte victoria. 

— lar acum m-am dat bătut. 

— Mă uit prin cazierul lui Karim, continuă Vanessa. E un om violent, un 
drogat nenorocit care bate femei. 

— Da? 

— Dar nu e prost. 

— Nu e chiar un potenţial laureat Nobel, râse Ove. 

— E infractor de carieră. Probabil că ştie la fel de multe despre anchete ca 
noi doi. Şi totuşi, uită să-și schimbe pantofii după ce comite crima și se 
întoarce la închisoare. Ba mai mult: poartă același pulover. 

— Ea l-a părăsit pentru altcineva. L-a rănit. Le-a dat dracu” de consecinţe. 
Nu e chiar prima oară când un om al peşterii își omoară fosta sau actuala 
prietenă. 

Vanessa se opri lângă aparatul de cafea. 

— Dar n-ar fi trebuit să încerce să scape? Trebuie să-și fi dat seama că 
primul lucru pe care urma să-l facem era să-i verificăm pe bărbaţii din viaţa ei 
care au cazier. 

Detectiva apăsă pe buton, iar aparatul prinse viaţă şi începu să verse în 
cana ei o cafea neagră din care ieșeau aburi. 

— Ascultă, Vanessa, nu știu cum funcţionează mintea clovnilor ăstora. 
Dar probele vorbesc de la sine. La fel şi statisticile. Karim Laimani a ucis-o 
pe Emelie fiindcă l-a părăsit. 

Vanessa se întoarse la birou, mișcă mouse-ul și se duse pe pagina web a 
ziarului Kvällspressen. Ştirea principală era un nou atac armat. De data asta 
în cartierul Bredäng din Stockholm. Atacul se soldase cu doi morţi şi o 
persoană în stare gravă. În pozele neclare se vedeau criminaliştii în drum spre 


pizzerie, o vitrină spartă de gloanţe și nişte agenţi în uniformă care afişau o 
mină gravă. O carte poştală a lumii găștilor din Stockholm. 

Înainte să pună la loc în seif cazierul lui Karim, Vanessa mai aruncă o 
privire asupra pozelor în care se afla trupul fără viaţă al lui Emelie Rydén. 

e 

Vanessa cobori din lift și trecu pe lângă şirurile lungi de mașini de poliţie 
din parcarea secţiei. Bărbaţilor de genul lui Karim Laimani le lipsea 
autocontrolul. Asta era tot ce îi separa de cetăţenii obișnuiți. Percepeau drept 
un afront orice lucru care nu le ieşea bine. Îşi canalizau întotdeauna furia în 
exterior, nu reflectau niciodată asupra lor înșiși. 

Porţile garajului se deschiseră și intră o mașină de patrulă. 

Maşina viră într-un loc liber din faţa detectivei, motorul se opri şi 
portierele se deschiseră. Agenţii coborâră și îi făcură semn cu mâna. Vanessa 
merse spre ei. 

— Celulele din Districtul de Sud sunt pline, aşa că a trebuit să-l aducem 
aici. 

Detectiva încercă să vadă cine era pe banchetă. 

— Atacul din Bredäng? 

Agentul dădu din cap. Era palid şi părea tulburat. 

— Cum a fost? 

— Ca dracu”, răspunse repede. Doi morţi. Al treilea probabil că o să 
moară din clipă-n clipă. Cioburi și sânge peste tot. 

Agenta deschise portiera din spate. Bărbatul care ieşi stătea cu spatele la 
Vanessa, însă detectiva îşi dădu imediat seama că are un aer familiar. 

Purta un tricou alb plin de sânge şi avea antebraţele acoperite de bandaje. 
Agenta îl conduse în jurul mașinii, pe lângă Vanessa și spre lifturi. Nicolas şi 
Vanessa se uitară unul la celălalt preţ de o jumătate de secundă. Niciunul, nici 
celălalt, nu dădură vreun semn cât de mic că s-ar cunoaște. Vanessa se 
întoarse spre agent și îl bătu pe umăr. 

— Sper că restul serii o să fie ceva mai liniştit. 

— La fel şi eu, răspunse bărbatul. 

Îi urmă pe Nicolas și pe agentă. 

Vanessa îi privi pe toți trei cum se îndepărtează. 

Cum de fusese implicat Nicolas în atacul de la Bredäng? Să fi fost el 
autorul? Era inteligent, rezervat şi calm, iar față de sora lui era tandru, plin de 
afecţiune. Dar mai avea şi o altă latură. Vanessa nu întâlnise pe nimeni cu o 
mai mare capacitate de distrugere decât Nicolas Paredes. Ministerul Apărării 


investise milioane de coroane să-l antreneze. Ca membru al GOS, era 
antrenat să omoare. Repede, eficient, fără sentimente. 

Oare fusese recrutat de o gașcă? 

Nu, nu se potrivea imaginii pe care și-o formase Vanessa despre el. 
Nicolas avea principii morale, nu s-ar fi implicat în violenţă gratuită. Nu era 
precum Karim. 

Dacă Nicolas avea probleme, Vanessa era obligată să-l ajute — cu un an 
înainte, îşi riscase de multe ori viața de dragul ei. O însoţise până în cel mai 
sudic punct al Americii de Sud ca să o găsească pe Natasha. Fără el, nici ea, 
nici Natasha nu ar mai fi fost în viață. 

Putea măcar să afle ce se întâmplase. Fugi înapoi spre lifturi. 


5. 


Tom merse mai departe pe Sankt Eriksgatan cu geanta sport pe umăr. 
Deschise ușa de la intrarea în sala de antrenament, îl salută pe tipul de la 
recepţie şi îşi scană cardul de membru. 

Femei îmbrăcate în colanţi şi maiouri subțiri pentru sport sau topuri 
minuscule nădușeau pe benzi și biciclete eliptice, abia găsindu-și suflul. 
Bărbaţi bine făcuţi ridicau greutăţi, mârâiau încet și îşi încordau mușchii. 

Tom găsi un dulap gol şi se schimbă. 

Îşi puse mai întâi pantalonii, dădu o tură până la oglindă și îşi examină 
toracele. Injecţiile cu testosteron îl făcuseră să-i crească umerii, iar barba se 
îndesise, deşi se rădea cu atenţie în fiecare dimineaţă. Era un gentleman, nu 
vreun derbedeu. Se întoarse ca să-și examineze spatele, care era acoperit de 
semne și coșuri roșii. Unul dintre colegii care-l văzuseră schimbându-se îl 
întrebase dacă dormea pe o răzătoare. Ceilalţi râseseră. Chiar dacă se 
obișnuise cu asta, Tom nu suporta să se râdă pe seama lui. 

Uşa se deschise și se auzi zgomotul unei haltere care loveşte podeaua. În 
vestiar intră un imigrant musculos cu maxilarul ca de granit, îmbrăcat într-un 
maiou alb de wrestling și cu nişte bicepși imenși, acoperiţi de sudoare. 

Tom se îndepărtă de oglindă. Nu voia să pară slab şi înfumurat. 

Îşi puse bluza în timp ce-l studia pe ascuns pe celălalt. Bărbatul se aşezase 
şi scosese o conservă de ton. Arăta ca un mic infractor. Probabil că avea o 
iubită blondă drăguță, cu un corp atrăgător. Probabil că și ea era la sală. Oare 


mai târziu urmau să meargă acasă împreună? Să facă duș împreună? 

Bărbatul nu-l băgă în seamă pe Tom, râgâi zgomotos și își scoase vesta 
subțire. 

Pe Facebook existau grupuri pentru femei. Zone fără bărbaţi, așa erau 
numite. Acolo se discuta despre sex, menstruaţie și relații. Tom, mulțumită 
unui profil fals, intrase în mai multe astfel de grupuri. Bărbaţii slabi, 
nepricepuţi, cu care femeile se culcaseră o singură dată erau batjocoriţi fără 
milă. Unele femei scriau că vor să fie „regulate ca lumea” de „bărbaţi 
adevăraţi”. Discutau despre dimensiunea penisurilor și îi criticau pe cei care 
nu erau în stare să le satisfacă în pat. Cum se potrivea asta cu toate discuţiile 
despre egalitate? Tom pur şi simplu nu pricepea. Obișnuia să pună întrebări 
femeilor, inventând tot soiul de boli de care suferea alter ego-ul său. Îi dădea 
o senzaţie de intimitate și îl excita. În mod normal, niciuna dintre femeile 
acelea nu i-ar fi dat nici măcar bună ziua. 

Se aplecă și își legă şireturile. 

Celălalt bărbat își terminase conserva de ton și se pregătea să o arunce. 
Cutia descrise un arc prin aer, trecu pe lângă coș, lovi peretele şi căzu pe 
podea. Individul o lăsă acolo. 

. 

Întins pe spate pe bancă, Tom își lucra pieptul. Opt serii de câte patru 
repetiţii. Douăzeci și şase de kilograme pe fiecare ganteră. Era mai puternic 
ca niciodată, iar muşchii bine definiţi îi străluceau sub pielea palidă. 

Nu mai era nici urmă din creatura slabă, cu aspect de pasăre, din urmă cu 
câţiva ani. 

Îşi şterse ochelarii cu un prosop, după care și-i puse la loc pe nas. 

Chiar în spatele lui, o fată de vreo douăzeci de ani ridica o halteră. Avea 
părul de un blond cenușiu adunat într-o coadă strânsă în creștet. Nu izbuti să 
se abţină. Când îşi trase sufletul, se uită la ea. Fata păru deranjată şi îi aruncă 
o privire ucigașă. Henrietta nu venise. Tom îi verifică contul de Instagram ca 
să vadă ce făcea, dar pe aplicaţie nu figura nicio activitate în ziua respectivă. 

Rămase întins pe bancă, apucă ganterele și continuă antrenamentul. Spre 
final, închise ochii şi mârâi prin dinţii încleştaţi, care îi scârțâiau din cauza 
efortului. Acidul lactic curgea din plin. Lăsă ganterele să cadă pe podea și 
rămase acolo epuizat. Spre surprinderea lui, văzu că fata venise la el. 

— Nu te mai holba. Altminteri o să anunţ la recepţie. 

Tom îşi îndreptă spatele. Ceilalţi bărbaţi îl priveau dezgustaţi. Se ridică, 
puse ganterele la loc pe suportul de lângă oglindă, după care se îndreptă spre 


bandă. Ce mai conta că îşi sculptase ani întregi corpul, depășindu-şi limitele 
şi umplându-l de testosteron? Ceva îl făcea insuportabil femeilor. Se săturase 
de disprețul lor. Tom era inteligent — putea să rezolve un cub Rubik în mai 
puţin de un minut. Sigur, era cale lungă de aici până la recordul de 4,73 de 
secunde. Însă dacă ar fi fost un om bogat, un sportiv cunoscut sau vreo vedetă 
TV, femeile ar fi roit în jurul lui. 

Era urât şi sărac. Un ratat. Locuia singur, urma să moară singur şi în afară 
de Katja nimănui n-avea să-i pese. Programă banda și alergă fără chef vreo 
două minute înainte să se şteargă cu un şervet de hârtie. 

În drum spre vestiar, văzu în oglindă cum două femei fac feţe-feţe în 
spatele lui. Îşi dădu seama că uitase să-și spele hainele de sport. Probabil că 
duhnea. Deja nu-i mai păsa şi se hotărî să schimbe sala pentru a patra oară în 
decurs de şase luni. Poate că ar fi reuşit oricum să se vadă cu Henrietta. Se 
schimbă fără să se mai spele, își puse blugii, tricoul și jacheta, iar pe cap își 
trase o căciulă. 

Hainele i se lipeau de corp. Simţea cum furia îi creşte și devine mai 
puternică decât a fost vreodată. Sau era durere? Durere fiindcă era singur, 
respins, mereu alungat? De tot şi de toți. 


6. 


Înainte ca persoanele arestate să fie duse în celulele de la etajul șapte, 
treceau pe la agentul-șef, aflat trei etaje mai jos. Vanessa cobori din lift și îşi 
şterse palmele de pantaloni. Nicolas stătea pe o bancă de lemn, cu capul căzut 
şi coatele proptite în coapse. Nu își ridică privirea. În spatele unui geam din 
plexiglas, agentul cu care Vanessa vorbise în garaj completa un raport. 
Detectiva presupuse că agenta îi explica șefului de ce Nicolas fusese aduse în 
Kungsholmen în loc să ajungă în celulele din Flemingsberg, din moment ce 
atacul avusese loc în Bredäng. 

Vanessa trecu de Nicolas, care tot n-o zărise. Ajunse lângă colegul ei și 
bătu în geamul de plexiglas. 

Surprins, agentul își ridică privirea. 

— Da? 

— Mi-am dat seama că îl recunosc din altă anchetă, spuse Vanessa, 
arătând spre Nicolas. De ce e aici? 


— Din câte am înţeles, l-a împușcat pe unul dintre bărbaţi. Treaba e puţin 
cam încurcată. Martorii spun că a făcut asta ca să protejeze o femeie. O să-l 
reținem aici peste noapte şi apoi o să facem o percheziţie la domiciliu ca să 
fim siguri că nu face parte din vreo bandă. 

Agentul își ridică din nou pixul. Vanessa înghiți în sec. Nu trebuia să-l 
facă să intre la bănuieli. 

— Pot să stau de vorbă cu el? 

Colegul Vanessei îi aruncă o privire nedumerită. 

— De ce? 

— Ti-am zis, e implicat şi în altă anchetă şi aş vrea să-mi răspundă la 
câteva întrebări. 

Agentul dădu din umeri. 

— Bine. Dar cei de la Omoruri Grave Sud o să ajungă din clipă-n clipă să- 
| interogheze, așa că trebuie să te mişti repede. 

Detectiva se îndreptă spre bancă și rămase lângă Nicolas, apoi se întoarse 
cu spatele la agent. 

— O să încerc să te ajut, dar mai întâi am nevoie să-mi răspunzi la o 
întrebare. Ce cauţi aici? întrebă femeia în șoaptă. 

— Urma să o împuște şi pe femeie, murmură Nicolas. 

— Cine? 

— Bărbatul care i-a împușcat pe ceilalți în pizzerie. Urma să o execute şi 
pe ea. Am luat pistolul primei victime și l-am ucis. 

Vanessa îşi dădu seama imediat că spunea adevărul. Se simţi ușurată. 

— Ai ceva compromiţător acasă? 

Nicolas o privi surprins. 

— De ce întrebi? 

— Pentru că în curând o să-ţi facă o percheziţie la domiciliu. 

Nicolas închise ochii și îşi încleștă maxilarele. 

— În spatele căzii e o geantă neagră plină cu bani. Şi o armă. 

— lar banii sunt din răpiri? 

Nicolas dădu încet din cap. Vanessa rămase pe gânduri o clipă. Era 
prietenul ei, sau cel puţin unul dintre puţinii oameni de care îi păsa cu 
adevărat. 

Trebuia să-l ajute, chiar dacă asta însemna să încalce legea. Urma să-și 
riște întreaga carieră. Fără munca ei, Vanessa nu avea nimic. Dar dacă nu îl 
ajuta cum putea mai bine pe Nicolas, ar fi însemnat să nu fie loială. Îşi zise că 
asta ar fi fost şi mai rău. 


— Care-i adresa? Și cum intru? 

Din cealaltă parte a camerei se auziră nişte glasuri. Agentul se apropia de 
ei împreună cu agentul-șef, care urma să-l întrebe pe Nicolas dacă știe de ce 
se află acolo, dacă e rănit sau suferă de vreo boală și dacă își dorește un 
avocat anume. 

— Algrytevăgen 14C, în Bredäng, şuieră Nicolas. Codul e 1132. Etajul 
patru. Bate la apartamentul de vizavi, scrie „Wood” pe uşă. O să te ajute 
Celine să intri. 

Vanessa privi sistemul de navigaţie şi ieşi de pe autostradă. Ceva mai 
târziu, trecu încet pe lângă centrul comercial Bredäng, unde vreo doisprezece 
trecători încă mai stăteau lângă zona delimitată de poliție. Spera ca 
interogarea martorilor să dureze, spera ca anchetatorii să nu fi intrat deja în 
apartamentul lui Nicolas. Era prima oară când îi părea bine că nu au 
îndeajuns de mulţi detectivi la secţie. Vanessa continuă pe Algrytevăgen şi 
parcă la vreo sută de metri de intrarea în blocul lui Nicolas. 

Nu se vedea nici urmă de vreo mașină de poliţie. Tastă codul şi urcă 
scările care duceau la etajul patru. Încuietoarea nu părea să fi fost forțată. 
Acum trebuia doar să o convingă pe această Celine să-i dea o cheie de 
rezervă. 

Vanessa apăsă butonul soneriei. 

În clipa următoare se pomeni nas în nas cu o fată îmbrăcată într-un tricou 
decolorat pe care scria Feminazi. 

— Da? întrebă fata, uitându-se la ea cu ostilitate. 

— O caut pe Celine, răspunse Vanessa, aruncând o privire peste umărul 
fetei, în apartament. 

— Cine o caută? 

— Eu. 

Fata ridică o sprânceană. 

— Eşti de la serviciile sociale? 


— Nu. 
— Vrei să mă bagi în vreo sectă? 
— Nu. 


— Atunci ce vrei? Eşti poliţai, sau ce? În cazul ăsta, vreau un avocat. 

— Sunt polițistă, dar nu ai nevoie de avocat. Am venit ca să-l ajut pe 
Nicolas. 

— Nu cunosc niciun Nicolas. 

Celine pufni și dădu să închidă ușa. 


Vanessa apucă să-și strecoare piciorul în prag. 

— Are necazuri. 'Trebuie să intru la el în apartament. Repede. A spus să 
vorbesc cu Celine, că mă ajută ea. 

Celine pufni în râs. 

— Crezi că m-am născut ieri, sau ce? Du-te să tragi pe sfoară un pensionar 
sau ceva. 

— Vorbesc serios. Nicolas m-a trimis. ÎL cunosc. 

— Dovedeşte-o. 

— Cum să fac asta? 

Celine dădu din umeri. 

— Tu să-mi spui. 

— Îţi dau cinci sute de coroane. 

— Crezi că mi-aş vinde un prieten pentru banii ăștia? 

— Atunci o mie? 

Muşcându-și buza, Celine clătină încet din cap. 

— Îmi pare rău, dar nu pot fi cumpărată. 

Vanessa aruncă o privire în spate, pe coridor. Nu mai avea timp. Colegii ei 
puteau să apară din clipă-n clipă. 

— Celine, înţeleg că îl placi pe Nicolas. Şi eu îl plac. De asta sunt aici. 
Am nevoie să intru în apartamentul lui, iar el mi-a dat numele tău, corect? 
Asta înseamnă că are încredere în tine, la fel cum are încredere în mine. Dă- 
mi drumul înăuntru ca să-l putem ajuta. 

Celine se uită la Vanessa, încuviință din cap şi făcu un pas înapoi. Tocmai 
când femeia voia să intre, fata ridică degetul arătător. 

— Dacă umbli cu zăhărelu”, o să-ţi pară rău. 

Celine se întoarse pe călcâie şi, cu același deget, îi făcu semn Vanessei să 
o urmeze. 'Traversară apartamentul, iar Celine deschise ușa de la balcon. 

— Trebuie doar să treci dincolo. 

Vanessa se uită la fată, apoi la uşa de la balconul lui Nicolas, care era 
deschisă, și îşi dădu seama că înţelesese greșit spusele lui Nicolas. Nu exista 
nicio cheie de rezervă. Se apropie de balustradă și se sprijini cu mâinile de ea. 
Între cele două balcoane era o distanţă de jumătate de metru. Neliniştitor, dar 
realizabil. 

— Ai niște mănuși? 

Când Celine se făcu nevăzută în apartamentul ei, Vanessa se cățără pe 
balustradă și trecu dincolo cu băgare de seamă. Rămase în picioare pe 
balconul lui Nicolas şi aşteptă să se întoarcă fata. Dacă poliţiştii ar fi găsit 


geanta cu bani, ar fi fost greu de explicat de ce se aflau amprentele Vanessei 
pe ea. 

Celine îi aruncă o pereche de mănuși negre, iar Vanessa şi le trase pe 
mâini. 

Clipi de câteva ori în bezna din apartament. I se părea ciudat să se afle în 
casa lui Nicolas, chiar dacă era acolo ca să-l ajute. Din multe puncte de 
vedere, bărbatul acela era în continuare un mister pentru ea, în ciuda tuturor 
întâmplărilor prin care trecuseră împreună. Nu se putu abţine şi se opri să se 
uite o clipă în dormitor. Patul era aranjat frumos. 

Când ajunse în baie se așeză în genunchi pe gresia gri şi se uită sub cadă. 
Înghesuită între ea şi perete era o geantă sport neagră. Vanessa se ridică în 
picioare, se aplecă deasupra căzii, o înclină spre ea și eliberă geanta din 
ascunzătoare. Când trecu pe lângă dormitor a doua oară, auzi zgomot de voci 
şi paşi de pe scara blocului. 

În aceeaşi clipă, cineva apăsă pe clanţa de la intrare. 


Ts 


— Tuva vrea să stea de vorbă cu tine, îi spuse Bengt Jasminei. 

— Acum? 

— Da. 

Era prima zi când se întorsese la redacție, după duminica în care Bengt o 
mustrase că nu respectase termenul-limită. Luni o sunase și îi zisese că poate 
să vină joi, fără să-i explice dacă asta era de bine sau de rău. 

Jasmina rămăsese în casă în tot acest răstimp. Mâncase numai sandviciuri. 
Se holbase la pereţi. Încercase să se uite la Netflix, dar orice scenă violentă 
sau cu tentă sexuală îi dădea o senzaţie de greață. leşise o singură dată din 
apartament, cât să-şi cumpere pâine uscată și ingrediente pentru sandviciuri. 
În drum spre casă, un bărbat o rugase să-i țină ușa, după care i se alăturase în 
lift. Jasmina tremurase tot timpul cât urcaseră. Când ajunse la etajul ei, se 
grăbi să iasă din lift, închise grilajul, apoi încuie ușa. Orice bărbat necunoscut 
era un potenţial violator care putea să-i facă rău. 

Jasmina bătu la ușa redactorului-șef Tuva Algotsson. Când femeia o văzu, 
îi făcu semn să intre și se ridică. Era îmbrăcată cu o rochie-pantalon albastră, 
în dungi, care părea să o facă şi mai înaltă decât era. Jasmina nu mai fusese 


niciodată singură cu şefa cea mare. Tot ce ştia despre cea care o adusese la 
ziar erau numai lucrurile care apăreau în articolele despre jurnalism, în care 
Tuva aborda pe scurt chestiuni de interes public. Viaţa ei personală era un 
mister. Jasmina nu știa nici măcar dacă are sau nu o familie. 

— Închide, te rog, ușa, zise Tuva. Mai așteptăm o persoană, o să sun ca să 
anunţ că ai ajuns. 

Îşi scoase telefonul şi aşteptă să sune. 

— Poţi veni acum, spuse Tuva scurt. 

Redactorul-șef se aşeză la birou şi îşi scoase pantofii cu toc, îi aruncă pe 
jos şi începu să-și maseze călcâiele cu o expresie plină de durere. 

Jasmina rămase în picioare. Își şterse discret mâinile pe blugi. 

— Nu suntem în armată, Jasmina. Nu trebuie să aștepți să-ţi dau eu voie să 
te așezi. 

Tânăra se grăbi să ia loc. Încă o durea când se așeza, dar strânse din dinţi. 

— Poţi citi articolul ăsta cât aştepţi, zise Tuva, împingându-i pe masă un 
număr din „Kvăllspressen”. Citeşte de la pagina paisprezece încolo. 

— Bine, zise Jasmina. 

Luă ziarul şi îl răsfoi până ajunse la pagina indicată de Tuva. 

„Un membru de seamă al Social-Democraţilor face excursii de lux în 
străinătate împreună cu soţia — pe banii contribuabililor”. În poza alăturată, 
William Bergstrand afișa un zâmbet cât roata carului. Rapoartele de cheltuieli 
arătau că se dusese la un congres al partidului. În realitate, nu avusese loc 
niciun congres. În schimb, avusese parte de huzur și mâncase la restaurante 
scumpe alături de soţia lui. 

Max Lewenhaupt se holba la ea din imaginea de lângă semnătură. 

Tuva o urmări cu atenţie, fără să-i dea de înţeles la ce se gândește sau ce 
simte. Se auzi o bătaie în ușă, iar în cameră intră Hans Hoffman. Îşi trase un 
scaun pe care-l așeză lângă Jasmina, față-n față cu Tuva. Părea cătrănit, 
aproape furios. 

Jasmina împături ziarul şi rămase cu el în poală. 

— Bun articol, nu? A fost preluat de toate ziarele din ţară. Vânzările ne-au 
crescut peste tot, spuse Tuva, privind-o calm pe Jasmina. Nu l-ai văzut până 
acum? 

— Nu, am stat doar în casă, răspunse Jasmina încet. 

Hans Hoffman se întoarse spre ea. 

— Facturile, hotelurile, restaurantele — astea au fost ideea ta. Atunci cum 
de L.ewen-prost e cel care rânjeşte lângă text? 


8. 


Vanessa alergă prin camera de zi, închise ușa de la balcon și aruncă geanta 
pe cealaltă parte. Agitată, Celine îi făcea semn să se grăbească. 

Detectiva se cățără pe balustradă, își luă avânt și zbură prin aer. 

Se auzi un zgomot puternic atunci când se lovi la genunchi de cealaltă 
balustradă, dar rămase agăţată printr-un efort titanic şi reuși să se ridice 
dincolo. Auzi dinspre apartament zgomotul cuiva care se opreşte grăbit. Se 
trânti la podea, ascunsă de paravanul de metal care înconjura balconul lui 
Celine. 

Fata rămase nemișcată, păstrându-și calmul, cu geanta la picioare, 
prefăcându-se că admiră peisajul. 

— Ai fost adineauri aici? 

Cum stătea chircită pe podeaua balconului, Vanessa se uită pe sub 
balustradă şi văzu o pereche de pantofi negri pe cealaltă parte. 

— Eşti sigură că n-ai fost aici? S-a auzit de parcă a sărit cineva în celălalt 
balcon. 

Bărbatul vorbea pe un ton bănuitor. Celine lovi balustrada cu piciorul. 

— Aşa s-a auzit? întrebă fata. Mai pocnesc lucruri când mă gândesc la 
chestii care mă calcă pe nervi. Tata zice că nu e bine, așa că de obicei fac asta 
cât nu-i acasă. 

— Nu mai e nimeni acolo? întrebă polițistul. 

— Nu, doar eu şi demonii mei, răspunse Celine și oftă dramatic. 

Urmă o clipă de tăcere. 

— Bine atunci, să ai o seară bună. 

— La fel. 

Polițistul se întoarse în apartamentul lui Nicolas, iar ușa de la balcon se 
închise. Vanessei îi plăcea fata asta sfidătoare şi ciudată. Se târî pe burtă 
împingând geanta înaintea ei, o trecu peste prag şi ajunse cu ea în bucătăria 
ce ţinea loc și de living. 

Se așeză pe canapea, făcând o grimasă în timp ce îşi studia genunchiul 
lovit. Abia atunci băgă de seamă în ce hal arăta apartamentul. Pe tavan erau 
crăpături uriașe. Tapetul era găurit. Mobila era deteriorată. Pe canapea erau 
pete negre. 

Celine închise ușa de la balcon. 

— Și-acum ce facem? Bănuiesc că trebuie să stau o vreme cu capul la 


cutie, zise ea cu indiferenţă. 

— E în regulă? 

— Sigur. Vrei nişte omletă? 

— Bine. 

— Nicolas spune mereu că pun prea multă sare. 

— Nicolas e un papă-lapte. 

Celine aprobă din cap. 

— Exact asta spun şi eu de obicei. 

Celine scoase o tigaie, deschise frigiderul şi scoase câteva ouă. Cât era cu 
spatele la ea, Vanessa controlă rapid dacă banii și pistolul erau într-adevăr în 
geantă. 

— Unde sunt părinţii tăi? 

— Mama a murit. Cancer. Tata probabil că s-a dus să se facă mangă. E 
englez. E din Hull. Știi cum se numește locul ăla? 

Vanessa clătină din cap. 

— Subraţul Angliei. 

Vanessa zâmbi. Se uită în jur și abia atunci băgă de seamă că, deși nu era 
într-o stare bună, apartamentul nu mirosea urât. Din contră, mirosea a soluţie 
de curăţat podele. Bănui că asta se datora lui Celine, că fata făcea orice-i 
stătea în puteri ca să ţină departe duhoarea, semnul de căpătâi al sărăciei. 

— Vrei să te uiţi la Netflix cât gătesc? întrebă Celine. Tata nu a plătit 
facturile de două luni, așa că folosesc Wi-Fi-ul lui Nicolas. 

— Putem să ne potolim puţin, nu crezi? Cum ai făcut rost de parolă? 

— De obicei își lasă uşa de la balcon deschisă, așa că am sărit dincolo şi 
m-am uitat pe spatele router-ului şi am găsit-o. Dar să nu-i spui. Nu cred că ar 
fi prea încântat. 

— Promit să nu-i zic. 

— De unde-l știi pe Nicolas? întrebă Celine în timp ce turna ulei în tigaia 
pe care o așeză apoi pe aragaz. 

Vanessa se lăsă pe spate pe canapea. 

De alături se auzea zgomot de voci și paşi. 

Brusc, îşi dădu seama că încă purta mănușile. Şi le scoase şi aşeză haina 
pe braţul canapelei. 

— M-a ajutat cu ceva mai demult. 

Celine sparse un ou într-un castron și ridică din sprâncene, gata s-o 
tachineze. 

— Eşti îndrăgostită de el? 


Vanessa râse. 

— Nu. 

Se lăsă tăcerea. În timp ce bătea ouăle, Celine rămase cu limba lipită de 
buza de sus. 

— Dar tu ești îndrăgostită de el? întrebă Vanessa cu șovăială. 

— Nu cred, dar mereu mi-au plăcut bărbaţii mai în vârstă, spuse Celine în 
timp ce turna ouăle în tigaie. 

— Şi mie la fel, oftă Vanessa. 


PARIEA A III-A 


Societatea ne urăște și suntem bărbați. Nimănui nu-i pasă de noi. Suntem 
nevoiţi să recurgem la violență, să forțăm societatea să ne ajute. 


Un bărbat anonim. 


E 


Vântul bătea şi smucea prelata de culoare verde-închis. Börje Rohdén, în 
vârstă de cincizeci de ani, o ţinea strâns pe Eva Lind ca să o încălzească. Deși 
erau acoperiţi de doi saci de dormit şi mai multe straturi de haine, le 
clănțăneau dinții. Pădurea întunecată se ridica peste tot în jurul lor. 

— Măcar ne avem unul pe celălalt, zise Eva zâmbind. 

Spuneau asta des. Parţial serios, parţial în glumă. 

— Indiferent dacă ne place sau nu, cred că suntem îngheţați bocnă, spuse 
Börje, întorcându-se astfel încât să nu o gâdile cu barba. 

Börje adora râsul Evei şi încerca mereu să-l scoată la iveală. Femeii îi 
lipseau doi dinţi de sus, dar pentru Börje râsul acela reprezenta singurul lucru 
care îl ținea în viaţă. 

Câteva ore mai înainte fuseseră alungaţi din faţa unei clădiri din 
Södermalm și apoi luaseră autobuzul către Tyresö şi Junibacken, cum îşi 
botezaseră adăpostul pe care şi-l construiseră în vara precedentă. 

— Mă duc să încerc să aprind focul din nou, spuse Börje, dezghiocându-se 
din sacii de dormit. Rămâi aici. 

Printre copaci, ceva mai sus pe deal, la geamul unei vile roșii se vedea o 
lumină. 

În vara şi toamna din anul acela, proprietarul vilei profitase de fiecare 
ocazie să le arunce lucrurile în apă, să-i acuze că îi fură uneltele de grădinărit 
şi că se droghează în preajma copiilor lui. 

— Crezi că-i o idee bună? Dacă vede că suntem aici? 

Lui Börje îi apăru dinaintea ochilor chipul lui Oscar Sjölander. 

— Nu poţi să te comporti cu lumea așa cum ai tu chef doar fiindcă apari la 


TV. lar dacă nu aprindem focul, chiar că degerăm. 

Eva oftă. 

— Aş vrea să ne lase în pace. 

— Promit să nu-l mai las să te rănească. 

Cu un an în urmă, în septembrie, Eva ajunsese la Junibacken înaintea lui 
Börje. Prezentatorul își făcuse apariţia și urlase la ea. Când refuzase să plece, 
el o apucase de gât. 

— Nu înţeleg de ce e atât de supărat. Are o casă frumoasă, doi copii 
drăguţi, o soţie simpatică şi frumoasă... 

O flacără mare şi portocalie se ridică din lemnul umed, iar căldura îi lovi 
chipul lui Börje. Eva se ridică, înșfăcă două felii de pâine și fugi lângă foc. 

— Ia uite, șopti femeia. S-a întors. 

Un motan tărcat se frecă de picioarele Evei și începu să toarcă. 

— Oare Gustaf te-om fi botezat vara trecută? 

Luă motanul în braţe. 

— Da, aşa e. Motanul Gustaf. 

Ţinându-l pe Gustaf lipit de piept, se duse până la unul dintre sacii negri 
pentru gunoi şi desfăcu geanta cu mâncare. 

— la să vedem dacă avem ceva bun pentru tine. 

Eva scoase o conservă de ton. Börje dădu să protesteze. Mai aveau numai 
două. Până la urmă îşi mușcă limba. 

— O s-o împărțim, spuse Eva, afundându-și nasul în blana motanului. Și 
lui îi e foame. 

Börje întinse palmele, iar Eva îi dădu conserva. Când el o desfăcu, femeia 
mângâie cu tandreţe motanul între urechi. 

Mirosul peştelui îi făcu stomacul să ghiorțăie. Börje tocmai voia să bage în 
gură o bucată, dar îi aruncă o privire Evei. Fusese o iarnă cumplit de rece. 
Femeia avea chipul palid și era trasă la faţă. Börje se răzgândi și îi dădu ei 
conserva de ton. 

— Tu nu mănânci deloc? întrebă Eva surprinsă. 

— Nu mi-e aşa de foame, am mâncat niște fructe înainte să ne vedem, 
minţi Börje. Hai, draga mea, mănâncă. 

Eva începu să mănânce cu poftă, hrănind şi motanul în același timp. Börje 
simțea calmul care se aşternuse. Motanul o făcea fericită pe Eva, iar asta 
însemna că și lui îi plăcea de micul hoţoman. 

Eva nu se mai drogase de două luni. Cu încăpăţânarea celui naiv, el spera 
că nici n-o s-o mai facă vreodată. Ce-i drept, mai avusese perioade bune și în 


trecut, după care însă dispăruse şi o luase de la capăt. De fiecare dată o găsise 
stând pe o bancă cine ştie pe unde, cu privirea goală și gura căscată. Börje nu 
puteau fi tot ce avea ea nevoie. În fiecare zi îşi făcea griji că o s-o piardă, că o 
să ia o supradoză şi că o s-o găsească fără puls, într-o toaletă împuţită, cu un 
ac înfipt în braţ. 

Într-un final, conserva se goli. Eva o aşeză jos, iar motanul lipăi ce mai 
rămăsese. 

Se strecurară toţi trei în sacii de dormit de sub prelată. Gustaf se înghesui 
între ei. Blăniţa lui îi gâdilă nasul lui Börje, iar bărbatul strănută. Se gândi la 
Oscar Sjölander, sperând că de data asta o să-i lase în pace. Îi venea să-i tragă 
una în faţă, să-i spună s-o lase în pace pe Eva, dar asta n-ar fi făcut decât să 
înrăutăţească lucrurile. Când aflase ce-i făcuse Evei, nu se putuse controla. Se 
dusese direct la vilă, bătuse la ușă și îl luase la trei păzeşte. Oscar Sjölander îi 
spusese că e un boschetar împuţit și îi trântise ușa în nas. În urmă cu câţiva 
ani, Börje i-ar fi tras un pumn fără să ezite şi fără să se gândească o clipă la 
consecinţe. Însă Börje jurase să nu mai facă vreodată rău cuiva. Anii petrecuţi 
la închisoare îl schimbaseră. 

— Ştii la ce mă gândesc destul de des? întrebă Eva. 

Börje clătină din cap. 

— La cât îmi doresc să ne fi întâlnit înainte... înainte de toate. Aș fi putut 
să mă îmbrac frumos pentru tine. N-aș fi fost urâtă ca acum. Aș fi putut să 
miros frumos. Am fi putut să avem o casă și să mergem în vacanţă. 

Börje închise ochii. Ştia că Eva nu fusese niciodată în afara Suediei. 

— Nu, răspunse bărbatul. 

— N-ai fi vrut să avem toate astea? întrebă Eva surprinsă. 

— Lucrurile n-ar fi mers. Înainte nu eram un om bun. Eram egoist, 
meschin și rece. Cam ca vedeta aia TV de colo. 


2. 


Vanessa merse până la McLarens, îi comandă un hamburger lui Kjell- 
Arne şi se așeză la o masă de la geam. Pe unul dintre pereţi se vedea o poză 
nouă, alb-negru, a unui boxer. 

— Cine e? întrebă detectiva. 

Kjell-Arne bătu din palme, dădu jos rama și i-o aduse Vanessei. 


— Johann Trollman. A câștigat titlul de campion la categoria semigrea în 
Germania în 1933, dar titlul i-a fost luat câteva zile mai târziu. De ce? Pentru 
că era sinti, pentru că era rrom. Înaintea următorului meci, i s-a zis să se lupte 
ca un neamţ. Asta însemna ca practic să stea pe loc şi să lovească. Ştii ce a 
făcut atunci? 

Vanessa clătină din cap. 

— Şi-a vopsit părul şi s-a acoperit cu făină, ca să fie alb. Caricatura unui 
arian. 

— A câștigat? 

— Nu, a pierdut. Cu demnitate. Şi curaj. Apoi a luptat pentru Hitler până 
în 1942, când a fost trimis într-un lagăr. Șeful lagărului l-a recunoscut și l-a 
pus să antreneze soldaţi SS noaptea. Ceva mai târziu, a fost găsit ucis cu 
lopata de vreun criminal. 

Vanessa oftă. 

— Interesantă poveste. 

— Tot răul spre bine. În 2003 i s-a făcut dreptate. Federaţia Germană de 
Box i-a acordat postum titlul de campion pentru lupta din 1933. 

— Cred că e încântat, zise detectiva. 

Vanessa simţea că dorinţa de onoruri și laude după moarte era o chestiune 
tipic masculină. Până şi ea îşi făcea acum griji cine o să-i viziteze mormântul, 
dar îşi dădea seama că această preocupare avea să înceteze în clipa în care îşi 
va da ultima suflare. 

Cineva uitase pe pervaz un număr din „Kyvăllspressen”. 

La ziar ajunsese ştirea despre Karim Laimani și faptul că era bănuit că-și 
omorâse fosta parteneră cât era eliberat condiționat. Deocamdată nu fusese 
menţionat nici numele lui Karim, nici al lui Emelie, vorbindu-se despre ei 
drept „gangsterul de treizeci și cinci de ani” și „tânăra”. Reporterul aflase 
cumva și că bărbatul o ameninţase cu moartea pe Emelie ultima oară când îl 
vizitase la închisoare. În articol, capetele de acuzare ale lui Karim erau 
enumerate alături de mai multe declaraţii ale unor politicieni și specialişti. Cu 
toții cereau restricţii mai severe pe perioada eliberării condiționate. Articolul 
se încheia cu amănunte despre o slujbă de priveghi pentru tânără, programată 
următoarea zi, duminică, la Sergels Torg. 

Vanessa lăsă jos ziarul şi se uită pe geam. O clipă mai târziu, îi sună 
telefonul. 

— Bună, ce faci? întrebă Ove Dahlberg. 

— Bine, mersi. 


— Şi eu fac bine, răspunse Ove cu glas cântat. Mulţumesc de întrebare. 

În fundal auzea pe cineva insistând că vrea dulciuri. Ove îl rugă pe copil 
să se calmeze, fu ignorat, aşa că se lăsă păgubaș și se mută în altă cameră. 

— Am sunat în legătură cu Emelie Rydén. Ar fi trebuit să fac asta ieri, 
dar... 

Vanessa înghiți în sec şi aşteptă ca Ove să-și ia pe sus copilul, care venise 
după el, şi să-l scoată din încăpere. 

— În fine, au venit rezultatele de pe celelalte lucruri din apartament care 
au fost trimise la analize. În interiorul buzunarului de la haina din hol era un 
pix. 

Vanessa scotoci zadarnic prin sertarele minții, încercând să priceapă 
despre ce vorbeşte. 

— M-ai rugat s-o trimit la analize fiindcă se potrivea descrierii hainei pe 
care o purta când l-a vizitat ultima oară pe Karim. 

— Aşa, şi? 

— Ştii ce era pe pix? 

— Nu, Ove, nu ştiu ce era pe pix. 

— Amprenta presupusului făptaş dintr-un caz de viol nerezolvat din 
Parcul Râlabshov. 

— Ce fel de pix e? 

— Un pix albastru obișnuit. De la Hotelul Rosersbergs Slotts. 


3. 


Lumea trecea grăbită pe lângă Börje Rohdén în Farsta Centrum. Bărbatul 
se opri lângă un coș şi căută prin el. Nu găsi nimic folositor. 

O femeie îl privi cu dezgust. Börje se obişnuise ca lumea să facă feţe-feţe 
când îl vedea. Măcar nu se mai simţea chinuit, ca în primele zile când 
rămăsese pe străzi. Pe atunci umbla cocoşat, cu ochii în pământ, ca să nu-l 
recunoască nimeni. 

Börje merse încet până la următorul coş și găsi o sticlă pe care putea să o 
recicleze ca să primească bani. Scotoci mai adânc. Simţi grămăjoara rece, 
bine-cunoscută, şi scoase mâna. Avea pe ea ceva vâscos, maroniu. Rahat de 
câine. 

— Băga-mi-aş. 


Îşi ridică mâna şi căută ceva de care să se șteargă. Lângă o bancă era un 
şerveţel boţit şi se curăţă cu el, turnând și ultimele picături din sticlă. 

Börje luă un exemplar dintr-un ziar gratuit. Pe vremuri nu prea îi păsa cum 
era vremea, excepţie făcând în timpul vacanţelor. Acum prognoza era primul 
lucru pe care-l verifica atunci când punea mâna pe un ziar. Meteorologii 
promiteau o îmbunătăţire a vremii în următoarele zile. Cincisprezece grade cu 
soare și niciun strop de ploaie. Vremea caldă părea să se fi instalat definitiv. 
Una peste alta, viaţa era destul de bună. El şi Eva supravieţuiseră a doua iarnă 
împreună și urma să îi facă o surpriză aducându-i un Big Mac aproape întreg 
pe care-l găsise în față la McDonalds. 

Börje primi banii de pe sticlele și dozele pe care le găsise, băgă în buzunar 
douăsprezece coroane şi merse cu scara rulantă până pe peronul de la metrou. 
Priveliștea îi determinase pe beţivii care se strângeau acolo pe bănci și beau 
bere să numească locul „Sky Bar”. 

În clipa aceea, „barul” avea un singur client: Elvis Redling cel cu o 
singură mână, pe scuterul său pentru invalizi, acoperit de abţibilduri cu 
echipa de fotbal Hammarby. 

— Börje! strigă Elvis când îl zări, după care tură scuterul şi ridică ciotul 
de braţ. Bate Cuba! 

Elvis crescuse în Farsta. Se născuse aici și rămăsese aici. 

Accidentul se petrecuse chiar pe acel peron, în vara lui 1994. Elvis, care 
tocmai fusese dat afară de la muncă, unde lucrase ca dulgher, se întorcea în 
oraş pentru a sărbători victoria Suediei împotriva României la Campionatul 
Mondial. Un amic se lovise de el, iar bărbatul căzuse pe şine. Trei vagoane 
trecuseră peste el. Din braţul stâng îi mai rămăseseră numai niște fâșii de 
carne. 

Börje aruncă un ochi în coşul de pe scuterul lui Elvis. Înăuntru se aflau o 
sticlă de votcă şi două beri. Åbro, 7,3% alcool. De o lună şi jumătate, de când 
murise mama lui, Elvis trăia numai cu bere și pastile. Acum, însă, venise 
momentul să se întoarcă la votcă. 

— Cum îți merge? întrebă Börje în timp ce se aşeza pe bancă. 

Elvis avea o privire chinuită. 

— Iisuse, Börje, nu ştiu dacă o să trec peste moartea mamei. E cel mai 
cumplit coșmar pe care l-am avut vreodată. Ieri am sunat-o și mă întrebam de 
ce nu răspunde. A, da, corect, fiindcă e moartă. Încă nu am priceput asta. 

Börje nu ştia ce să răspundă. Elvis întinse mâna și înşfăcă o Åbro. Un tren 
opri în staţie, iar din el coborâră niște elevi care se zgâiră la ei. Elvis își 


ascunse berea în poală până când aceștia trecură mai departe. Mereu făcea 
asta. 

„Ei, nu se bea de față cu copiii. Așa am fost crescut”, îi răspunsese lui 
Börje la începutul prieteniei lor, când îl întrebase de ce face asta. 

Doi paznici se apropiară de ei. Börje îi recunoscu. Erau niște nenorociţi ai 
dracu”. Mai ales cel mare, pe care-l chema Jörgen. Avea capul ras, burtă de 
bere şi ochii apropiaţi unul de celălalt. Era clar că îi făcea plăcere să-și 
afişeze puterea. 

Celălalt avea o constituție normală și era de înălțime medie. 

Jörgen se proțăpi în faţa lor. Al doilea paznic rămase cu un pas în spate și 
îşi puse mâna pe baston în timp ce cerceta peronul cu privirea. 

— Ştiţi că n-a veţi voie să staţi aici, spuse Jörgen, apucându-șşi strâns 
cureaua. Se sperie lumea. 

— Fii şi tu om, răspunse Börje cu calm. 

— Poţi să-ți ţii clonţul. 

Jörgen rânji zeflemitor, apoi continuă pe un ton scăzut: 

— Lepădături ce sunteţi. Dacă aţi fi avut un dram de onoare în trupurile 
alea oribile v-aţi fi luat gâtul până acum. 

Celălalt paznic dădu din cap aprobator. 

Börje puse o mână pe umărul lui Elvis. 

— Haide. N-are niciun rost să stăm aici să ne certăm. 

— Şobolani împuţiţi. Sunteţi niște paraziți care ar trebui exterminați, 
şuieră Jörgen cu zâmbetul pe buze. 

Börje şi Elvis luară liftul până la parter în tăcere, după care făcură o tură 
prin Farsta Centrum înainte să se întoarcă pe peron. 

Eva ajunse abia câteva ore mai târziu. Börje îi ieşi în întâmpinare. Îşi 
îngropă nasul în părul ei, care mirosea ca şi cum ar fi fost proaspăt spălat. 

— Luaţi-vă o cameră! strigă Elvis. A, da, fix asta nu puteți. 

Elvis se întoarse cu scuterul la locul lui, iar cei doi aşteptară metroul. 
Stând sprijinită cu capul pe umărul lui Börje, Eva părea tristă și îngândurată. 

— Se încălzeşte vremea zilele astea, spuse Börje încurajator. Cu puţin 
noroc, o să putem să ne mutăm înapoi la Junibacken de tot. 

— Ar fi minunat, bătrânul meu urs. 

Vocea îi părea sfârşită, iar bărbatul simţi cum teama i se răspândește în 
stomac precum înțepăturile de ace. Apoi își aduse aminte de Big Mac. Băgă 
mâna în buzunar. Părea ceva neînsemnat, dar era tot ce putea să-i ofere. 

— Închide ochii, îi spuse. 


Börje aşeză cutia pe bancă şi ridică burgerul în dreptul gurii Evei. Femeia 
adulmecă. 

— Gura mare! 

Eva muşcă din chifla cu carne şi deschise ochii. Înghiţi şi îi închise la loc. 
Luă burgerul în mână și îl mâncă, stând cu ochii pe jumătate închişi. Lua guri 
mici, ca să-l savureze mai mult. Lui Börje îi plăcea la nebunie să o vadă 
mâncând. Dacă voia să-și potolească foamea însemna că dorea să trăiască. 

O oră şi jumătate mai târziu, ajunseră la Junibacken. 

Dar Börje și Eva îşi dădură imediat seama că nu erau singuri. Cineva 
umbla prin lucrurile lor. 

— Aşteaptă aici, domniţă, șopti Börje, după care se îndreptă spre 
adăpostul lor. 


4. 


Tom butona la televizor. În cele din urmă alese un documentar dramatizat. 
„Paradise Hotel”. O vreme, în urmă cu doi ani, Tom se uitase la emisiune 
aproape ca un expert. Asta se întâmpla înainte să se trezească la realitate, pe 
când încă mai încerca să înțeleagă ce îi făcea pe unii bărbaţi irezistibili 
femeilor. 

Pe ecran, trei tipi stăteau și vorbeau lângă o sală de forță în aer liber. Doi 
dintre ei erau bronzaţi, musculoși și tatuaţi. Al treilea era obez, iar rolul lui 
probabil că era unul menit să stârnească râsul. Cei doi masculi alfa ridicau 
greutăți, mârâind în timp ce depuneau efort. Cel gras îi privea şi bea dintr-o 
doză de cola. Stătea aşezat pe treapta de jos, iar burta i se revărsa peste 
pantalonii scurți. 

„— Te-ai gândit să devii culturist?” îl întrebă unul dintre masculii alfa pe 
celălalt. 

„— Faza la culturism e că imediat ce te laşi de sală devii obez. Ajungi să 
arăţi ca Henke”, îi răspunse celălalt și dădu din cap spre grăsan. 

Toţi trei începură să râdă. Femeile, se gândi Tom, n-ar fi în stare niciodată 
să-şi spună așa ceva una alteia. S-ar fi iscat o ceartă, ar fi început să plângă. 
Bărbaţii sunt obișnuiți să glumească și să se tachineze. Femeilor, în schimb, 
nu le poţi zice nimic rău. Mai ales ceva despre corpul lor. 

Tom căscă, își scoase telefonul şi deschise Instagram-ul ca să vadă ce mai 


făcea Henrietta. 

Încărcase o poză în urmă cu douăzeci şi şapte de minute. Tom își îndreptă 
spatele și îşi apropie ecranul de faţă. 

„Aceste lucruri chiar se întâmplă”. era descrierea. 

Apărea și locaţia pozei: Spitalul Danderyd, la Urgenţe. 

Tom îşi muşcă buza în timp ce tastă numele prietenului ei, Douglas, în 
bara de căutare. Era plecat în străinătate. Asta era marea lui șansă să stea de 
vorbă cu ea. Să-i arate ce însemna pentru el. Era nevoie de nişte sacrificii, dar 
era un preț pe care era dispus să-l plătească. 

Se ridică. Îşi puse puloverul favorit şi se dădu cu deodorant la subraţ în 
timp ce stătea cu spatele la oglindă, ca să nu-și vadă fata. 

Se duse în bucătărie, lângă bufet, deschise un sertar şi scoase un cuţit. Îşi 
zări reflexia în geamul de la bucătărie. Verifică dacă avea la îndemână o rolă 
de hârtie de bucătărie, își trecu lama peste degete. Urma să doară, dar spera 
că nu prea tare. Cicatricea o să-l facă să pară mai bărbat. Putea să inventeze o 
poveste bună despre ea. O luptă? Poate că o avea de când salvase o fată de o 
gașcă de hoți. 

Sună la compania de taxi. Un mesaj automat îl informă că trebuia să 
aştepte. 

Apucă mânerul cu mâna dreaptă, îşi făcu curaj, închise ochii și își trecu 
lama peste palmă. Mârâi. 

Telefonul prinse viață. 

— Taxi Stockholm, aici Linda. 

Sângele i se scurgea pe bufet şi pe podea. Tom își încleştă maxilarul. Era 
un bărbat adevărat, care putea să reziste la durere. 

— Alo? 

Îşi privi fascinat rana, luă nişte hârtie de bucătărie și își bandajă mâna care 
sângera. 

— Am nevoie de o maşină în Essinge Brogata, spuse Tom sumbru. Cât 
mai repede. 

e 

Când Tom ajunse la urgente la Spitalul Danderyd, hârtia era deja roşie, iar 
sângele îi pătase puloverul și blugii. 

Încăperea era scăldată într-o lumină rece, albă. În mijloc se afla un birou 
de formă ovală unde îl trecură în registru în timp ce o asistentă îşi dădu cu 
părerea că era nevoie de copci. Doctorii alergau în toate părţile. În spatele 
femeii se afla un rând de opt paturi. În fiecare dintre ele stătea câte un 


pacient. Unul dintre ei era un pensionar înfricoşat pe care o altă asistentă 
încerca să-l liniștească. 

Tom își întinse gâtul și băgă de seamă că Henrietta era la trei paturi 
distanță de bătrânul confuz. Nu era machiată deloc și părea mai tânără decât 
de obicei. Lui Tom i se părea și mai frumoasă. Patul de lângă ea era gol. Oare 
cât de mult se putea apropia? Ce urma să se întâmple dacă-l recunoștea? Nu, 
era imposibil. El era numai o umbră și probabil că femeia nici nu-și aducea 
aminte să-l fi văzut. 

— Mă simt foarte slăbit, zise 'Tom și îi aruncă o privire rugătoare 
asistentei. E în regulă dacă mă întind puţin? Simt că leşin altfel. 

Se prefăcu că se împiedică și se sprijini de birou cu mâna la care nu era 
rănit. 

— Vino cu mine, răspunse femeia. 

Ţinându-l de braţ, îl conduse la patul gol. Henrietta nici măcar nu-și ridică 
privirea. 

— Aşteaptă aici până vine cineva să te îngrijească. 

Între paturi era o perdea, aşa că Tom nu putea să vadă ce face Henrietta. 
Începea să regrete că venise. Ce urma să obţină? Trecu o jumătate de oră. La 
spital ajunse un bărbat care urla întins pe targă. Avea brațul întors la un unghi 
nefiresc. Tom închise ochii, ascultând zgomotele şi închipuindu-și că e un 
erou din Al Doilea Război Mondial, rănit în vreo misiune secretă. 

Trecu o oră. Nu veni nimeni să-l examineze. Rana îi pulsa şi îl durea tot 
mai tare. Bătrânul confuz își croi drum pe coridor, doar ca să fie adus înapoi 
peste câteva clipe de una dintre asistente. 

Tom încercă să atragă atenţia unei asistente care trecea. Voia să afle dacă 
urmau să-l coasă în curând, dar femeia îl ignoră. 

— Mă scuzaţi, auzi din patul Henriettei. Aş putea primi niște apă? 

Nimănui nu-i păsa de ea. 

Cu atenţie, Tom își puse picioarele pe podea. Trase perdeaua într-o parte. 
Henrietta să îl fixă cu privirea. Oare îl recunoștea? 

— Da? 

Trebuia să zică şi el ceva. 

— Voia... am auzit... vrei să-ți aduc nişte apă? 

Henrietta zâmbi cu recunoștință și îşi arătă piciorul bandajat zdravăn. Deși 
Tom era pregătit pentru așa ceva, tot se simţi dezamăgit că ea nu-l 
recunoscuse. Dar poate că, de fapt, era mai bine. Acum putea să o ia de la 
zero. Să fie altcineva. 


— Ar fi foarte drăguţ din partea ta. 


5. 


Börje se îndreptă tiptil, de unul singur, spre zgomot. Privi de după un 
trunchi de copac. În întuneric se agita o lumină. Văzu cum un bărbat ridică 
pietrele din jurul unui foc şi le aruncă în pădure. Pe urmă, silueta se îndreptă 
spre sacii negri de gunoi, îi sfâșie şi împrăștie pe jos conținutul. Deşi nu îi 
zărise chipul, Börje ştia că e prezentatorul TV Oscar Sjölander. 

Aruncă o privire neliniștită spre Eva. N-ar fi vrut ca ea să se sperie sau să 
se tulbure. 

Börje ieși din ascunzătoare. Prezentatorul îngheţă, apoi îşi îndreptă spatele 
şi veni în fugă spre el. 

— I-aţi furat bicicleta lui fiu-miu! 

— Ba nu, n-am furat-o. După cum vezi, nu-i aici, spuse Börje pe cel mai 
calm ton de care era în stare. 

Oscar Sjölander îndreptă lanterna spre el. Börje miji ochii și ridică mâna 
ca să se apere de fasciculul luminos. Rămase calm. De dragul Evei. Dacă i-ar 
fi clintit dobitocului chiar şi un fir de păr ar fi avut probleme cu poliţia. 

— Atunci oți fi vândut-o ca să cumpăraţi pileală. V-am mai zis că nu vă 
vreau aici. 

— Nu tu hotărăşti asta. Aici locuim. Poţi să îndrepți aia în altă parte? 

Börje auzi un zgomot din spate. Eva. Oscar îndreptă lanterna spre ea. 
Femeia era tulburată. 

— Sun la poliţie! strigă Oscar Sjölander. 

— Cred că e de-ajuns, nu crezi? 

— Cât ne costaţi, drogangiilor, pe noi, plătitorii de taxe? Dacă exista 
vreun pic de ordine în ţara asta, i-am fi pus la zid pe cei de teapa voastră și v- 
am fi ciuruit! la-ţi baborniţa ştirbă şi căraţi-vă de aici! 

— Nu. 

Oscar Sjölander făcu un pas spre Börje. Aveau feţele la același nivel, la o 
distanță de vreo zece centimetri. 'Trecură două secunde, iar prezentatorul TV 
își dădu seama că nu mai are ce face. Lovi cu piciorul unul dintre sacii negri 
şi dispăru în pădure, în direcţia vilei. 

— Gata, spuse Börje şi îi zâmbi Evei. Te simţi bine? 


Femeia dădu încet din cap și se uită la lucrurile lor, împrăștiate pe 
pământul reavăn. Börje adună pietrele şi le așeză în cerc ca să protejeze focul, 
iar Eva adună hainele şi le atârnă pe frânghia de rufe. 

În timp ce Börje întindea prelata, atinse cu piciorul ceva tare. Rămășițele 
Walkman-ului. Aparatul era făcut zob. 

— La dracu”! exclamă bărbatul. 

Eva, care stătea pe vine şi aduna cioburile celor două farfurii, își ridică 
privirea. 

— A distrus casetofonul. 

— Poate au unul de rezervă Elvis sau unul dintre băieţi. 

Eva le spunea mereu sfrijiților de la Sky Bar băieții. Lui Börje i se părea 
drăguţ. 

— Nu, domniţă, hai să mâncăm acum. Sunt lihnit. 

Börje mai aruncă pe foc niște crengi, apoi se cuibăriră unul în altul. Eva se 
săturase după hamburger, iar acum se mulțumi cu o felie de pâine. El își unse 
pâinea cu ton și o devoră. Când termină peştele, înmuie pâinea în sosul din 
conservă și o vâri în gură. 

— Pari cam tristă, zise el şovăielnic. Nu putem lăsa oameni ca Oscar 
Sjölander să ne strice viaţa. Ştii asta, nu-i aşa? 

Eva se uita mai departe la foc, cu o privire pierdută. 

— Nu asta e problema. Azi am văzut-o pe Nina cu un cărucior de copii. A 
coborât din tren la Ålvsjö. Întâi am crezut că a dat norocul peste mine. 
Făcusem duş, miroseam bine, probabil că nici nu arătam așa de rău. Dar s-a 
prefăcut că nu mă vede. M-am bucurat aşa mult pentru ea, îmi doresc să fi 
avut curajul să mă apropii și să mă uit la copil, sau măcar să văd dacă e băiat 
sau fată. Aproape că am făcut-o. 

Îşi muşcă buza. 

— Sau poate că e mai bine așa. Am fost o mamă îngrozitoare. Probabil că 
n-aș fi fost nicio bunică prea grozavă. 

Börje o cuprinse cu braţul. Voia să o liniștească, să-i spună că totul o să fie 
bine, dar nu putea să mintă. Nina rupsese orice legătură cu Eva și nimic nu 
arăta că lucrurile aveau să se schimbe. 

— Ea e cea care a pierdut-o pe cea mai tare bunică din lume pentru copilul 
ei, spuse Börje cu convingere. 

Jumătate de oră mai târziu, când se culcară, Börje o auzi pe Eva plângând. 
O strânse în braţe, dar nu ştia ce să-i spună ca să o liniştească. 


6. 


Tom nu trase la loc perdeaua care le separa paturile cât se uită în jur. În 
cealaltă parte a biroului de la recepţie se afla un bidon de apă transparent 
montat pe un dozator. Tom se duse până acolo, umplu un pahar de plastic şi 
se întoarse. Bărbatul senil îi urmărea mișcările cu o privire lipsită de expresie. 
Îi oferi paharul Henriettei, care îl luă şi îl bău pe loc. O picătură îi curse până 
pe bărbie, apoi de-a lungul gâtului, până îi dispăru între sâni. Ea oftă şi lăsă 
jos paharul. 

— Mulţumesc. 

— Ce-ai păţit? întrebă Tom. 

Se simţea neaşteptat de sigur pe el. Îi oferise apă, iar ea nu strâmbase din 
nas. Dacă avea să aibă vreodată şansa să devină iubitul ei, atunci asta era acea 
şansă. 

— M-am accidentat la antrenament, răspunse Henrietta. Doamne, sunt atât 
de neîndemânatică! 

Tom se așeză pe patul ei. 

— Tu de ce ai ajuns aici? întrebă Henrietta, arătând spre mâna lui. 

Tom repetă povestea pe care i-o spusese asistentei. 

— M-am tăiat când găteam. 

De ce nu găsise o minciună mai bună? Dacă voia să aibă vreo şansă, 
trebuia să pară interesant și energic. Acum trebuia să-şi repare gafa. 

Însă conversaţia decurgea bine, se gândi Tom. Stătea de vorbă cu 
Henrietta fără să fie intimidat. Fără să se bâlbâie. Ea încă nu făcea feţe-feţe, şi 
nici nu îi spunea că se holbează sau că duhnește. 

Bărbatul se linse pe buze. 

— Ce lucrezi? 

— Sunt manager de proiecte la un birou de relaţii publice. 

Încă nu spusese nimic despre prietenul ei, iar asta trebuia să însemne ceva. 
Poate că, aşa cum bănuia Tom, era cu Douglas mai mult ca să aibă un loc 
unde să stea. Era mai tânără şi mai atrăgătoare decât el. 

Tom o auzea că vorbeşte, dar nu era atent. Se întreba câţi bărbaţi intraseră 
în ea până atunci. Pe forumul pe care îl vizita în mod regulat citise că, în 
Occident, în medie, până să ajungă la douăzeci și doi de ani, o persoană are 
vreo sută de parteneri sexuali. Henrietta era mai în vârstă, urma să 
împlinească douăzeci și cinci de ani în 18 mai. Două sute de bărbaţi? Penisul 


începu să i se umfle în pantaloni, frecându-se de materialul chiloților. 

Henrietta făcu semn cu mâna. 

— Alo, e cineva acolo? râse femeia. Te-am întrebat ce lucrezi. 

— Sunt agent de poliţie, răspunse Tom. 

Minciuna îi venise instinctiv și o regretă imediat. Problema nu era că 
minţise, ci profesia pe care o alesese. Până la urmă, era o meserie bună, 
masculină. Dar polițiștii nu făceau mulţi bani. Femeile voiau să fie sprijinite 
şi îngrijite. Poate că ar fi trebuit să spună că e agent de bursă? Acum era prea 
târziu. Se aplecă, se uită în jur și spuse pe un ton scăzut, conspirativ: 

— Lucrez în supraveghere, uneori și ca bodyguard. 

Femeia îl studie, iar Tom își întoarse privirea. Mereu îi fusese greu să 
păstreze contactul vizual. Oare ea bănuia că minte? Trebuia să evite să se 
simtă nesigur. Henrietta chiar stătea de vorbă cu el. Își imagină cum stau 
amândoi la masa din bucătărie și iau cina. Lângă ei, doi băieţi blonzi, fiecare 
pe câte un scaun. Bucătăria e luminoasă şi curată, parcă scoasă direct dintr-o 
revistă de decorațiuni interioare. Urma să aibă grijă de Henrietta și de fiii lor. 
Avea să facă totul pentru ei. Urmă o altă scenă. Henrietta încălecându-l. Sânii 
ei voluptuoși saltă în timp ce-l călăreșşte și îi șopteşte numele. Apoi se dă jos 
şi coboară de-a lungul trupului său, uitându-se tot timpul în ochii lui, în timp 
ce se pregăteşte să-i ia organul în gură. 

— Am minţit mai devreme, se pomeni Tom zicând. Nu m-am tăiat când 
găteam. O fată era să fie violată. Agresorul era înarmat cu un cuţit. M-a tăiat 
când am încercat să-l dezarmez. Fata e în siguranță acum. N-a avut când să-i 
facă rău. Probabil că individul o să stea la pârnaie. 

Henrietta deschise gura ca să răspundă, însă îşi întoarse capul și se uită în 
stânga lui Tom. Lângă pat venise o asistentă. 

— Tom Lindbeck, vă rog să veniţi cu mine la cabinetul doctorului. 

Douăzeci de minute mai târziu, avea rana spălată, cusută cu trei copci, şi 
mâna bandajată. Tom îşi luă la revedere de la doctor și se grăbi să ajungă pe 
coridor, aproape alergând înapoi la locul unde o lăsase pe Henrietta. Patul în 
care stătuse era gol. Merse la biroul de la recepție, îl întrerupse pe un tânăr 
care vorbea şi se aplecă spre asistenta care-i luase datele. 

— Unde e Henrietta? 

— Poftim? 

— Femeia care stătea în patul de lângă mine, spuse Tom nerăbdător, 
arătând spre patul gol. Unde e? 

Asistenta își şterse de pe buza de sus stropi din saliva lui Tom. 


— Tocmai a plecat. 

Tom făcu stânga-mprejur şi o tuli pe coridorul care ducea spre ieşire. 
Chemă liftul. Se răzgândi, trase un pumn în perete şi o luă la goană pe scări. 
Afară era întuneric. leşi și se uită în jur. Era pustiu, era linişte. Din spatele lui 
se auzi un fâsâit când ușile glisante se deschiseră. 

Henrietta tropăia pe stradă ţinând câte o cârjă în fiecare mână. În același 
timp, de după colț apăru un taxi. Farurile se apropiară, făcând ca umbrele lor 
să capete proporţii urieşești pe peretele spitalului. 

— a-l tu, spuse Tom. 

— Mulţumesc. 

Mașina încetini şi se opri, iar Tom deschise ușa. Henrietta îi dădu cârjele 
și râse în timp ce încerca să se așeze pe bancheta din spate. 

— Unde stai? 

Tom îi dădu cârjele și se aplecă. 

— În Lilla Essingen. 

— Atunci hai şi tu, spuse Henrietta. Eu stau pe lângă Sankt Eriksplan. 


Ta 


Era duminică seara, ora zece și jumătate, când Vanessa auzi o bătaie scurtă 
în ușă. Se ridică, îşi puse o pereche de blugi și un tricou, după care se uită pe 
vizor şi deschise. 

În casă intră Nicolas. Când ajunse în living, făcu un semn spre perna și 
pătura așezate pe canapea. 

— Ai trei dormitoare, dar ţii morţiş să dormi aici? 

— Să înţeleg că te-ai asigurat că nu te urmăreşte nimeni? 

— Am venit doar să-ți mulțumesc pentru ce-ai făcut joia trecută. Îmi dau 
seama că nu ţi-a fost ușor. 

— Vrei ceva de băut? 

— Beau ce bei şi tu. 

Vanessa se întoarse cu o sticlă de whisky, scoase două pahare și turnă. Se 
aşezară pe canapea. Detectiva îl privi calmă. 

— Cum ai reuşit să te implici în atacul de la pizzerie? 

Nicolas îşi lăsă paharul jos. 

— Nu puteam să-l las s-o ucidă. Dacă n-aş fi făcut ceva, ar fi împușcat-o 


şi pe ea. Primul bărbat împușcat era şi el înarmat. I-am luat arma, aveam ţinta 
în faţa ochilor și am tras. 

Vanessa se gândi că era ca un soldat care dă raportul. Concis. Factual. 
Fără regrete, doar un soldat obișnuit care-și face datoria şi anihilează 
inamicul. Însă îl cunoştea pe Nicolas îndeajuns de bine încât să-și dea seama 
că era chinuit de faptul că omorâse pe cineva. 

— Cum se simte Natasha? 

Vanessa nu răspunse. Nicolas parcă regretă că pusese întrebarea. 

— La sfârşitul anului trecut a aflat că tatăl ei e încă în viață, răspunse 
Vanessa. Acum e cu el în Siria. 

— Cum îi merge? 

Detectiva dădu din umeri. 

— N-ai vorbit cu ea? 

— Trebuie să o ia de la capăt acolo. Nu vreau să aibă impresia că o să... 

— Te venerează. Nici tu nu crezi ce spui, Vanessa. 

— Nu, aşa e. 

Femeia se lăsă pe spătarul canapelei, își termină whiskyul şi luă sticla. 
După ce-și turmă, făcu semn către paharul lui Nicolas, dar bărbatul îl acoperi 
cu mâna. 

Nu se putea preface. Nicolas intrase în viaţa lor chiar după ce Vanessa o 
întâlnise pe Natasha la adăpostul pentru orfani şi o luase cu ea. Bărbatul 
văzuse cum detectiva îşi riscase viaţa şi cariera pentru fata aceea. 

— Sinceră să fiu, nu sunt în stare să vorbesc cu ea. Mi-e prea dor de ea. 

Nicolas o atinse prietenește pe genunchi. Se ridică. 

— Pleci? 

— Presupun că mâine mergi la serviciu. 

— Nu poţi să mai rămâi puţin? 

Vanessa se ridică. 

— Sau du-te, dacă ai treabă. 

Nicolas se uită la ea. 

— Mai stau puţin, spuse el, şi îşi umplu din nou paharul. M-a contactat 
Ivan. Vrea să ne vedem. 

— De ce? 

— Nu ştiu. E la Penitenciarul Åkersberga. 

— Ciudat. Am fost acolo duminica trecută pentru anchetarea unei crime. 
A fost ucisă o tânără. Fostul ei iubit, Karim Laimani, era eliberat condiționat. 
A doua zi, s-a întors la închisoare având sângele ei pe tălpile încălțărilor. 


Imaginează-ţi ce furie l-a cuprins doar fiindcă a fost părăsit. 

— Asta zice el? 

— Nu, el neagă. Mâine e audierea și cred că o să fie acuzat. Ce-ai de gând 
să faci în legătură cu Ivan? 

— Nu ştiu. 

Nicolas rămase cu gura deschisă, dar nu mai scoase niciun cuvânt. Clătină 
din cap. 

— Rahat, chiar nu ştiu. 

Vanessa își aduse aminte de chipul lui Ivan. De trupul lui îndesat, 
puternic. De gâtul lui care parcă n-ar fi existat şi de ochii bulbucaţi. De 
neliniștea lui. De ura lui. Era greu de închipuit că Ivan și Nicolas fuseseră 
prieteni atât de buni. Cu greu puteai găsi doi oameni mai diferiți. 

— Mi s-a făcut o ofertă pentru un loc de muncă, spuse Nicolas. Cel puţin 
aşa cred. Am dat de unul dintre foștii mei ofiţeri care lucrează la o firmă de 
securitate din Londra. A spus că... m-aş potrivi. 

Vanessa îşi dădu seama că nu voia ca Nicolas să plece. Voia ca el să 
rămână în Stockholm, aproape de ea. Era un gând egoist. Nici măcar nu 
socializau. Poate că simţea asta din cauza trecutului comun cu Natasha. Asta 
o ţinea în viaţă. 

— Tu ce zici? 

Nu putea să-l roage să rămână. Nu de dragul ei. 

— Ai nevoie de un obiectiv. Altminteri o s-o iei pe arătură. Te-am văzut în 
Colonia Rhein, erai alt om pe atunci. Cred că unii oameni au nevoie de ceva 
pentru care să lupte. Ai trecut prin niște lucruri care te-au făcut să nu te poţi 
adapta unei vieţi obișnuite. 

— Am încercat, spuse Nicolas. 

Detectiva îl atinse de două ori pe coapsă. 

— Știu. 

Îşi ridicară paharele şi dădură noroc. 

Ceva o atrăsese la Nicolas de prima oară când în văzuse. Aprindea ceva în 
ea. Îi dădea furnicături. O gâdila. Din punct de vedere fizic, era unul dintre 
cei mai atrăgători bărbaţi pe care-i văzuse vreodată. Nespus de chipeș, înalt și 
musculos. Masculin, fără să fie macho. Nicolas era liniștit. Contemplativ. 
Însă în el zăcea o forță a naturii în care armata suedeză investise o grămadă 
de resurse ca să o șlefuiască. Îl învățase cum să o canalizeze într-o violență 
controlată, eficientă. 

Bănuia că şi el e atras de ea. Ştia, însă, că dacă urma să se petreacă ceva 


între ei, ea trebuia să facă primul pas. Între ei se afla o graniţă, un acord tacit 
pe care ea trebuia să-l încalce. Și nu știa dacă voia s-o facă. Fiindcă, odată 
depăşită această limită, relaţia lor avea să se schimbe pentru totdeauna. 

— La ce te gândeşti? întrebă Nicolas. 

— La nimic, răspunse Vanessa. 


8. 


Cei mai mulţi reporteri, redactori și oameni de vânzări se aflau în vreunul 
dintre cele câteva restaurante din Marieberg. Bengt, ca de obicei, rămăsese la 
biroul lui și mânca o plăcintă încălzită la cuptorul cu microunde. 

— Ce-ai vrea să fac astăzi? întrebă Jasmina. 

Bengt așeză plăcinta pe-o parte și termină de mestecat. 

O bucată de carne tocată roşie-maronie i se ițea între dinţii din faţă. 

De când Max îi furase articolul, Bengt se purtase mai drăguţ și îi dăduse 
mai multe de făcut. Probabil că Tuva fi spusese ce se întâmplase. lar Bengt îi 
era, fireşte, recunoscător Jasminei că nu amintise de faptul că el o refuzase 
atunci când făcuse aceeaşi propunere ea însăși. Tânăra nu voia un inamic în 
plus la birou. 

— La mijlocul lui aprilie, o femeie a fost ucisă în Täby. Poate că ai auzit 
de asta. Cea înjunghiată în apartamentul ei. Nu i-am dat numele în ziar, dar îţi 
pot spune că o chema Emelie Rydén. 

— Da? 

Bengt își scoase bucăţica de carne dintre dinți cu degetul arătător și o 
studie preț de o clipă înainte să o bage în gură cu zgomot. 

— Fostul ei iubit, Karim Laimani, o să fie audiat azi. Jegosul ăla era 
eliberat condiţionat. Du-te la tribunal şi urmăreşte audierea. 

Jasmina se duse la biroul ei. Locul lui Max Lewenhaupt rămăsese gol în 
mod ostentativ de când Hans Hoffman dezvăluise furtul articolului. Viitorul 
lui în cadrul ziarului era nesigur. Oficial, îşi luase concediu din motive 
personale. Tuva o rugase pe Jasmina să nu spună nimic colegilor ei până când 
nu lua o decizie. 

Deşi se bucura că nu e nevoită să-i suporte comportamentul neplăcut şi 
comentariile arogante, îi părea rău de el. Să furi ideea altui reporter era 
împotriva tuturor regulilor. Dar „Kyvăllspressen” avea de suferit fără Max. 


Într-o perioadă scurtă de timp, bărbatul îşi crease o rețea stabilă de 
informatori în cadrul poliţiei. Pentru Tuva Algotsson n-avea să fie ușor să-l 
înlocuiască. 

Jasmina îşi strânse lucrurile şi se îndreptă spre ieşire. Urcă pe scări ca să 
evite să ia liftul cu vreun necunoscut. Trecu de uşa batantă și de recepţia de la 
parter. Când ajunse afară, se aşeză pe o bancă, aşteptându-și taxiul. 

O mașină opri în zona de descărcare. Tuva coborî, îşi puse pe nas niște 
ochelari de soare uriași şi se îndreptă spre intrare. 

— Jasmina, iată-te! Mergi undeva? 

— La tribunal. 

— Ai o clipă? 

Tuva aruncă o privire în jur ca să fie sigură că nu o poate auzi nimeni. 

— E despre Max. 

Jasmina dădu din cap. Tuva îşi coborî ochelarii pe vârful nasului şi o privi 
peste ei. 

— Aş prefera să nu-l concediez. E în regulă? 

Jasmina deschise gura ca să răspundă, dar 'Tuva nu terminase ce avea de 
spus. 

— Fireşte, va trebui să-ţi ceară scuze. Dacă se mai întâmplă așa ceva, o să 
zboare. Dar nu-mi pot permite să mai pierd încă un reporter bun. 

Jasmina se gândi preţ de câteva clipe. Nu voia ca lumea să aibă probleme 
din cauza ei şi, în plus, avea un viitor încă nesigur la ziar. Dar ce voia să 
spună Tuva prin „încă un reporter”? Mai fusese concediat cineva? 

— Sună bine. 

— Dacă vrei, pot să vă pun pe ture diferite, ca să nu fie nevoie să vă 
vedeţi. 

Jasmina clătină din cap. 

— Nu e cazul. 

Tuva păru mulțumită de răspunsul ei. Loialitatea faţă de ziar era totul. Un 
mod în care puteai da dovadă de loialitate era să răspunzi întotdeauna când te 
sunau șefii, la orice oră din zi sau din noapte și indiferent de planurile pe care 
le aveai. Un altul era să nu vorbeşti despre problemele interne de la 
„Kvăllspressen”. 

— Perfect. Aşa facem. Și dacă mai ai vreo idee de articol și Bengt te 
refuză, vino la mine. 


9. 


Börje îşi dădu capul pe spate, se uită la faţada gri şi simţi fluturi în stomac. 

Nu o văzuse niciodată pe Nina, fiica Evei, decât în fotografia pe care Eva 
o avea mereu cu ea. 

Când Börje se trezi în dimineaţa aia, Eva dispăruse, iar el nu mai putea de 
îngrijorare. Disperat fiind, nu se mai întorsese la Junibacken, ci își petrecuse 
noaptea într-o scară de bloc din Södermalm. 

Cum putea o persoană pe care o cunoștea de numai doi ani să-l afecteze 
aşa de mult ca Eva? 

Viaţa i se schimbase când o cunoscuse într-o seară rece de toamnă la Sky 
Bar. 

Börje avea doi copii. Sigur, îi iubea, dar dragostea lui pentru ei fusese 
mereu complicată. Serile cu părinţii, preluarea lor de la școală, 
antrenamentele de fotbal, trimisul la culcare. Pe vremea aceea nu era pregătit 
să renunțe la el și la viața lui pentru ei. 

Poate că asta era diferența? Când o cunoscuse pe Eva, nu avusese nimic la 
care să renunţe. N-avea niciun ban și era dependent de droguri. După ce-şi 
ispăşise pedeapsa, familia îi întorsese spatele. Nu avea casă și refuza ajutorul 
autorităţilor. Îşi trecea zilele așteptând moartea la Sky Bar, cu votca în mână, 
iar duminicile zăcea în vreo pădurice sau scară de bloc, tremurând din cauza 
sevrajului. 

Eva şi Borje se ridicaseră unul pe celălalt și se iubiseră violent, 
necondiționat și fără să fie distraşi de nimic, fiindcă dragostea era tot ce 
aveau de oferit. 

Pentru prima oară în viaţă, era vulnerabil. Speriat. Ştia că fără Eva urma să 
se dezintegreze, să se prăbușească definitiv. Avea nevoie de Eva nu pentru 
cine era ea, ci pentru persoana în care-l transformase pe el. 

Dacă Eva păţise ceva, dacă făcuse supradoză sau suferise vreun accident 
care s-o bage în spital, Börje n-ar fi avut cum să afle. Nu erau căsătoriți. În 
ochii autorităţilor, dragostea lor nu exista. În schimb, în lumea lui Börje, era 
cel mai important lucru care se întâmplase vreodată, închise ochii şi încercă 
să o protejeze cu puterea minţii. În același timp, ştia ce avea de făcut. Trebuia 
să primească niște răspunsuri şi spera să o găsească pe Eva. 

Börje îşi privi chipul în geamul de lângă intrare. De obicei evita oglinzile. 
Į se părea ciudat și neobișnuit să se vadă murdar și neîngrijit. Avea tenul 


gălbui și părea bolnav. Se uită fix la reflexia lui, întrebându-se dacă fosta 
soţie şi copiii şi-ar fi dat seama cine e. Îşi dorea s-o fi cunoscut pe Nina în 
alte circumstanţe. Își dorea ca femeia să o poată ierta pe Eva, sau măcar să n- 
o urască. În acelaşi timp, o înţelegea şi pe ea, la fel cum îi înțelegea şi pe 
proprii copii. 

Îşi aranjă neîndemânatic două şuviţe. Își potrivi gulerul cămăşii ponosite şi 
încercă să scape cu unghiile de petele cele mai mari înainte de a-și scutura 
pantalonii de praf. Trebuia să fie de ajuns. Important era să afle dacă o sunase 
cineva pe Nina în legătură cu Eva. În același timp, exact de asta îi era teamă: 
că Ninei i s-ar fi spus că mama ei murise. 

Börje aşteptă să iasă cineva din clădire, păși înăuntru și se uită pe lista de 
nume de pe perete. 

Nina locuia la etajul trei. În timp ce urca pe scări auzea voci, televizoare și 
râsete. Zgomote la care nu te gândeşti decât atunci când nu ai unde să dormi. 
Îşi închise ochii şi ascultă cum plâng copiii. 

„Te rog, să fie bine”, îşi spuse în gând. În faţa ușii Ninei, îşi mai aranjă 
părul o ultimă dată înainte să apese pe sonerie. Poate că nu era corect să apară 
aşa, pe nepusă masă, nici față de Nina, nici faţă de Eva, dar ce putea face? 

Nu mai suporta incertitudinea. 

Börje auzi paşi. Se uită fix înspre vizor şi încercă să pară cât mai de 
încredere. Uşa se deschise, iar inima îi stătu în loc. Nu se așteptase ca Nina să 
semene atât de tare cu mama ei. 

— Da? întrebă ea cu un aer bănuitor, în timp ce-i studia hainele murdare şi 
ponosite. 

— Mă numesc Börje, răspunse bărbatul, încercând să zâmbească. Sunt un 
prieten de-al mamei tale. 

Expresia Ninei se schimbă dintr-una bănuitoare întruna plină de ură. 

— Eu nu am mamă, zise Nina. 

Uşa aproape că se închisese când Börje izbuti să-și strecoare piciorul în 
prag. 

— Ce dracu” faci? şuieră femeia. Dispari, sau sun la poliţie! 

— Te rog, Nina, trebuie să mă asculţi, o rugă Börje. Mama ta a dispărut. 
Nu ştiu unde e. 

— Când eram mică şi eu mă întrebam deseori pe unde umblă. 

— Ştiu că n-a fost o mamă bună. Și ea ştie asta. Dar îi pare rău, s-a 
schimbat. Poate că nu pare cine ştie ce, dar e cea mai bună persoană pe care o 
cunosc. Te rog. Ajută-mă. 


Nina pufni. Îşi scoase capul de după ușă şi își îndreptă arătătorul către 
Börje. 

— Cum poţi să spui că s-a schimbat, dacă tocmai a dispărut fără să te 
anunţe? M-am săturat de ea. Acum cară-te! 

Nina trânti ușa. 

Curtea de afară era goală. Börje suspină, își şterse o lacrimă și îşi acoperi 
gura cu mâna. Dacă rolurile ar fi fost inversate şi Eva l-ar fi căutat pe el, 
copiii lui ar fi răspuns la fel. Cel mai rău lucru era că le-ar fi înţeles reacția. 

Eva era singura persoană de pe pământ pe care nu o dezamăgise, nu o 
rănise și nu o înşelase. Era dovada că încă mai putea să facă unele lucruri 
cum trebuie. Ea conta pe el, avea nevoie de el. Atâta timp cât ea încă trăia, 
Börje avea încă dreptul să existe în bucăţica lui de univers. 


10. 


Jasmina coborî din taxi în faţa tribunalului și urcă în fugă treptele de 
piatră. Înainte să deschidă ușa, se uită la cerul de un albastru palid. 
Meteorologii estimaseră temperaturi de peste douăzeci de grade. Parcă venise 
vara, deşi mai erau două zile până în mai. 

Audierea urma să aibă loc în Sala 22. 

Afară, reporteri de la SVT, SR şi Aftonposten se împingeau unii în alții. 
Două activiste veniseră acolo cu două pancarte făcute în casă. Pe una scria 
Ucigaș de femei, pe cealaltă Misogin. Rețelele de socializare fierbeau. Chiar 
dacă numele lui Karim Laimani nu apăruse în mass-media clasică, Jasmina 
citise că existau poze şi informaţii personale atât pe Facebook, cât şi pe 
flashback.org. Un profesor de drept scrisese un articol prin care făcea apel la 
calm, amintind că încă nu se ajunsese la o concluzie. Primise imediat 
ameninţări cu moartea și fusese acuzat că îi iubește pe ucigași și pe violatori. 

Jasmina se gândi că era imposibil ca judecătoarea — care avea să decidă de 
una singură dacă acuzatul urma să fie cercetat în stare de arest — să nu-și dea 
seama de presiune. Era ceva omenesc. 

Dacă Laimani chiar ajungea să fie cercetat în stare de arest, atunci exista 
posibilitatea ca ziarele să îi publice numele şi fotografia. Deși, de regulă, 
aşteptau până când acuzatul era condamnat, în acest caz existau dovezi, iar 
interesul din partea publicului era imens — nu în ultimul rând pentru că în 
Suedia existau încă tulburări în urma campaniei 7/metoo. Jasmina nu era deloc 
de acord cu dezvăluirea identității unui suspect, mai ales înainte de a fi 


condamnat, dar din fericire nu ea era cea care trebuia să ia această decizie 
dificilă. Oricare dintre variante urmau s-o aleagă, Tuva Algotsson și ceilalți 
redactori aveau să fie criticați. 

În timp ce Jasmina aştepta ca sala să fie deschisă, se mai gândi o dată la 
conversaţia pe care o avusese cu Tuva. Sigur, avea s-o dea peste cap să-l vadă 
din nou pe Max, dar oricine merita o a doua șansă. În plus, Tuva arătase 
foarte clar că o remarcase. 

În faţa uşilor se produse o busculadă, iar mulțimea de reporteri se puse în 
mișcare. Jasmina intră ultima şi se aşeză chiar în spate. 

Era neliniştită, pentru că era prima dată când lua parte la o audiere într-un 
caz de crimă. Își puse reportofonul în poală, apăsă pe butonul de înregistrare 
şi își deschise laptopul. 

Judecătoarea, o roşcată de vreo cincizeci de ani, intră în sală. Murmurul 
reporterilor se stinse imediat. Înainte să se așeze pe scaun, judecătoarea le 
aminti celor prezenţi să păstreze liniştea. 

Jasmina simţi cum cresc tensiunea și agitația. O altă ușă se deschise și, 
când se uită într-acolo, toată sala începu să se învârtă cu ea. Reportofonul îi 
căzu pe jos cu zgomot. Jasmina se grăbi să-l ridice. 

Bărbatul care intra în sală era cel care o violase. 


11. 


Un Ford Scorpio roşu-închis încetini pe Surbrunnsgatan. Pe bancheta din 
spate, doi copii blonzi care stăteau cu fețele lipite de geam se holbară la 
Vanessa. 

Ove coborî din mașină şi le spuse ceva copiilor înainte să vină lângă 
detectivă. În spatele lui, băiatul și fata începură să se lovească. 

— Drăguţ, nu-i aşa? Am uitat lesele, altminteri i-aş fi scos la plimbare în 
natură, zise Ove, făcând semn către parcul de vizavi. 

Vanessa zâmbi strâmb. 

— Nu pot să stau mult, Liam are antrenament de fotbal, iar Sara are un 
spectacol de balet. 

— Soţia? 

— A dezertat. Sper că doar temporar. Se vede cu o prietenă să bea un 
păhărel după muncă. 


— „A dezertat”, repetă Vanessa. Bine că nu ești dintre cei care le spun 
soțiilor „guvernul”. 

— Îi spun Lenin, răspunse Ove zâmbind. Dar asta vine de la faptul că o 
cheamă Lena. Uite dosarul cu ce am dezgropat despre tentativa de viol. 

Băiatul îşi scoase centura şi sări să apese pe claxon. 

Vanessa și Ove tresăriră. 

— Gata armistițiul. Trebuie să mă întorc pe front, zise Ove. 

Vanessa rămase cu dosarul sub braţ. Era o după-amiază frumoasă. Cerul 
era de un albastru palid, iar pe străzi bătea un vânt surprinzător de cald. 

Se gândi că putea să se răsfeţe cu o cafea la o terasă. 

În faţa cafenelei Nestro găsi o masă liberă şi comandă o cafea. O tânără 
care împingea un cărucior trecu pe lângă ea. Detectiva o privi. Înghiţi în sec. 
Probabil că era primul ei copil. Când Vanessa devenise mamă, orice altceva 
pălise prin comparaţie. De atunci devenise, înainte de orice, părinte. Când 
murise Adeline, nu mai avusese cui să-i fie mamă. Copilul care ţipa, pe care-l 
crescuse în ea, pe care-l hrănise la sânul ei, nu mai era. Fusese eliminat de pe 
suprafaţa planetei. Încă simţea durerea ca pe ceva fizic. Vanessa nici nu ştia 
unde anume era îngropată în Cuba, sau dacă fusese măcar îngropată. Se 
dusese direct la aeroport, cumpărase un bilet la primul zbor spre Europa și se 
întorsese în Suedia. Nu-i spusese nimănui, nici măcar lui Svante. Poate că ar 
fi trebuit să-i spună. Poate că atunci el n-ar mai fi insistat să facă avort atâția 
ani mai târziu. 

— Du-te dracu”, Svante. 

Vanessa îşi scoase ochelarii de soare din buzunarul blazerului, și-i puse pe 
nas şi începu să citească. 

Tentativa de viol din Parcul Râlambshov avusese loc pe la ora două şi 
jumătate dimineaţa, în data de 14 mai 2014. Numele victimei era Klara 
Möller, o studentă la medicină în vârstă de douăzeci de ani care se întorcea de 
la o petrecere. Agresorul o atacase din spate, îi pusese cuțitul la gât și o 
împinsese într-un tufiș. Detectivul o întrebase pe Klara Möller de unde și-a 
dat seama care erau intenţiile agresorului. 

„Pentru că aşa a spus. A zis: o să ţi-o trag cum nu ţi-a mai tras-o nimeni 
vreodată, târfă proastă ce eşti”, relatase fata. 

Mai spusese şi că avea o constituţie firavă, chiar dacă bănuia că avea un 
metru optzeci şi cinci înălțime. Avea un început de chelie, ochii apropiaţi și 
purta niște ochelari mici și dreptunghiulari. Fetei i se păruse că avea vreo 
douăzeci şi cinci de ani și că era de etnie suedeză. 


Vanessa scoase poza pixului. 

Era un pix obişnuit, albastru. Pe el scria „Hotelul Rosersbergs Slotts”. 
Cum ajunsese la Emelie Ryden? La coafor? 

Vanessa urma să-i roage pe specialiști să treacă prin sistemul de 
programări de la coafor, ca să vadă dacă cineva de vârsta agresorului trecuse 
pe acolo de curând. Mai hotărî ca de îndată ce are timp să meargă la hotel ca 
să caute o pistă în cazul Emelie Rydén. Trebuia să facă asta cât mai repede. 
Dacă Laimani era cercetat în stare de arest, Mikael Kask urma s-o trimită în 
cine ştie ce orăşel ca să-i scoată din bucluc pe detectivii de acolo. 

Vanessa așeză foile înapoi în dosar şi mai ceru o cafea. 


12. 


Judecătoarea hotări ca Laimani să fie cercetat în stare de arest, sub 
suspiciunea de ucidere a lui Emelie Rydén. Jasmina își strânse lucrurile și o 
tuli din sală. 

Fugi pe treptele de piatră din hol și intră în baie, închise ușa, căzu în 
genunchi și vomită în vas. 

Tremurând din toţi rărunchii, Jasmina închise capacul, trase apa și își 
scoase telefonul. 

Citi articolul despre crimă din „Kvâllspressen”. Potrivit poliţiei, Emelie 
Rydén murise pe la miezul nopţii, în noaptea dintre 20 și 21 aprilie. 

— Nu, șopti Jasmina. 

Clătină din cap. Era imposibil. Îl întâlnise pe Thomas — Karim, se corectă 
— pe la opt în noaptea respectivă. În următoarele câteva ore, fusese violată de 
el şi de ceilalți doi. Sau greşea? În cazul Emelie Rydén, toate dovezile îl 
arătau pe Karim. Găsiseră până şi sângele ei pe tălpile încălțărilor pe care le 
purtase în ziua eliberării condiţionate. Oare ea, Jasmina, chiar o luase razna? 
Începu să se bâţâie înainte și înapoi, încercând să-și alunge din minte 
imaginile din timpul violului. 

Dădu ușa de perete şi se pomeni față-n față cu propria reflexie exact când 
intră în baie una dintre activiste. Îi aruncă o privire duşmănoasă Jasminei. 

— Eşti ziaristă? 

Jasmina dădu din cap. Fata pufni. 

— Nu înţeleg de ce nu daţi în presă numele jegosului ăla. Sunteţi niște lași 
nenorociti. Îi lăsaţi să scape. O să primească doi ani la pârnaie, iar în cel mai 
rău caz o să fie chiar achitat. Ce-o să păţească următoarea femeie care-l 


părăseşte? 

Jasmina nu răspunse. Încercă să treacă de cealaltă activistă, dar aceasta se 
proțăpi în faţa ei, tăindu-i calea. 

— Ca femeie, ar trebui să-ţi fie ruşine. Data viitoare poate cazi tu sau o 
prietenă de-a ta în mâinile unui individ din ăsta. 

Jasmina ieşi de la toaletă simțind în ceafă privirile femeilor. 

Se îndreptă spre ieşire, unde dădu peste mai mulți colegi de breaslă care 
mormăiau dezamăgiţi și care rămăseseră acolo în speranța că reuşeau să 
găsească ceva cu care să-şi mai completeze articolele sau intervenţiile TV. 
Avocatul lui Karim Laimani refuzase să facă vreun comentariu. La rândul 
său, procurorul evitase haita de jurnaliști. 

Jasmina hotărî să se întoarcă la redacţie pentru a-și pune ordine în gânduri. 
Niciodată nu urâse pe cineva cum îl ura pe Karim. Voia să-i facă rău fizic. 

Se confrunta cu o dilemă. Dacă nu spunea nimănui nimic despre viol, 
exista riscul ca adevăratul criminal să scape. Dar dacă Laimani ajungea la 
închisoare pentru crimă în loc de viol, pedeapsa urma să fie mult mai dură. La 
ce cazier avea, ar fi putut fi chiar condamnat pe viaţă. În sine, şansele de a fi 
condamnat erau mai mari în caz de crimă decât în caz de viol. Prin tăcerea ei, 
Jasmina l-ar fi îndepărtat din societate. 

Dar aspectul moral? Putea Jasmina să permită ca o persoană, o persoană 
dezgustătoare, care chiar merita să fie închisă, să fie condamnată pentru o 
crimă pe care n-a comis-o? Dacă i-ar fi oferit astfel un alibi, iar Karim 
Laimani ar fi fost achitat, şi apoi eliberat? Dacă urma să atace o altă femeie? 
Nu avea Jasmina o datorie ca cetățean, dar mai ales ca femeie, să ţină bărbaţii 
de teapa lui Karim Laimani cât mai departe de societate? 


13. 


Tom stătea la colțul dintre Rörstrandsgatan şi Norrbackagatan. De acolo 
putea să vadă intrarea în blocul Henriettei. Pe drum îşi cumpărase haine noi 
de la Dressmann. Era atât de mulțumit de cum îi veneau, că o rugase pe 
vânzătoare să taie etichetele şi se îmbrăcase în magazin cu blugii noi şi cu 
cămașa nouă. Pe cele vechi le pusese în sacoşă. 

În cele două ore cât stătuse acolo trecuse prin toate stările care oscilau 
între speranţă şi disperare. Se întrebă dacă prietenul ei era acolo şi dacă avea 


grijă de ea. Dacă era bun. Grijuliu. Oare asta avea să distrugă ce construiseră 
Tom și Henrietta la spital și în timpul încântătoarei călătorii cu taxiul noaptea 
prin Stockholm? În următoarea secundă, Tom se convinse singur că Henrietta 
era îndrăgostită de el, că nu aștepta decât ca el să sune la ușă ca să-și smulgă 
hainele de pe ea şi să i se supună. 

Sâmbăta trecută îşi luaseră la revedere în faţa intrării. Tom tăcuse tot 
drumul de la spital. Își petrecuse mare parte din timp uitându-se pe geam. Nu- 
şi amintea să mai fi fost vreodată atât de fericit, atât de aproape de o altă 
ființă umană care nu-l trata cu dispreţ. Henrietta nu vorbise prea mult, dar îl 
invitase să meargă împreună. Deşi taxiul era plătit de spital, faptul că 
împărțiseră mașina părea un semn de dragoste. 

Henrietta era ultima lui speranță. Încă de la pubertate, simţise o nevoie 
disperată de a se apropia de organele genitale ale unei femei. De a fi 
considerat demn să o penetreze. Nu fusese niciodată nici măcar pe-aproape. 
Niciuna nu-l considera suficient de atrăgător cât să-și desfacă picioarele 
pentru el și cât să i se ofere. La treizeci și trei de ani, era încă virgin. 

Ușa se deschise, iar Henrietta ieşi şontâcăind. Purta niște blugi deschişi la 
culoare, un maiou și avea părul strâns. 

Tom se abținu să dea fuga la ea şi s-o ajute. Henrietta își propti cârjele în 
pământ și porni spre Sankt Eriksgatan. O urmări încet. Se deplasa frustrant de 
lent. De câteva ori fu nevoit să se oprească, să rămână pe loc ca să n-o ajungă 
din urmă. Pe peretele din faţa lui era un poster. 

Dragoste. Solidaritate între femei. Muzică. 

Un festival fără bărbaţi. 

În cele din urmă, Tom își pierdu răbdarea și trecu în pas alergător pe 
celălalt trotuar, străbătu o sută de metri, apoi se întoarse. Acum mergea direct 
spre Henrietta. Oare trebuia să privească fix în faţă, să nu se uite la ea, așa 
încât ea să fie cea care-l vede prima? Dacă nu-l vedea, sau dacă nici măcar 
nu-l saluta, atunci totul ar fi fost zadarnic. Ar fi trebuit s-o ia de la capăt. 
Când îi mai despărțeau numai douăzeci de metri, Tom se întoarse spre o 
vitrină şi îi zări profilul în reflexie. 

— Ei, ia te uită peste cine am dat! zise Henrietta. 

Tom se întoarse, prefăcându-se că nu o văzuse până atunci. 

— Ai de gând să-ţi iei ceva? întrebă femeia, făcând semn cu capul spre 
vitrină. 

Tom nu băgase de seamă că era un magazin de lenjerie. Manechine cu 
membre lungi, îmbrăcate provocator, fixau strada cu priviri moarte. Tom și-ar 


fi dorit să-l înghită pământul. 

— Cum mai e piciorul? mormăi el. 

— Mă doare. 

— Încotro mergi? 

Henrietta îşi ridică o cârjă înspre mall-ul Västermalm. 

— Mă văd cu cineva la o cafea, dar încă e devreme. E greu să-ţi dai seama 
cât durează să ajungi undeva cu chestiile astea. Cum îți mai e mâna? 

Tom își trecu degetele peste bandaje. 

— Mai bine. Şi eu am ieşit să beau o cafea. Îmi aştept un coleg. 

Henrietta zâmbi, în aparenţă fără să-și dea seama că el voia să i se alăture. 

— Trebuie să plec, spuse femeia. 

Pe 'Tom îl cuprinse panica. Acum urma să-l părăsească? Cu ce greşise? 
Totul începuse atât de bine! Henrietta se oprise, îl salutase, stătuse de vorbă 
cu el. Fusese prietenoasă. 

— Vin şi eu cu tine până ajunge persoana cu care te întâlneşti. 

Henrietta ridică o sprânceană, strânse din buze şi dădu din cap. 

— Bine. 

În cafeneaua din faţa magazinului H&M din mall, Tom cumpără două 
cafele. Nu băuse niciodată cafea altundeva decât acasă şi nu avusese habar 
cât de scumpă era. Dăduse șaizeci de coroane pe două cești. Își trase scaunul, 
puse cafelele pe masă şi se aşeză. 

— Mulţam. 

Oare să întrebe dacă aștepta un bărbat sau o femeie? Nu. Oricum, avea să 
afle curând. Se bucura că ea tot nu adusese vorba despre iubitul ei. Asta 
trebuia să însemne ceva. Poate că relația lor fericită de pe reţelele de 
socializare era doar o mască. Tom îşi dăduse seama de asta. Înţelesese că, de 
fapt, ea era profund nefericită. 

Îi aruncă o privire. 

Oare doar îşi închipuia, sau era cam rezervată? Rememoră ce se 
întâmplase de când se întâlniseră pe stradă. În afară de faptul că se holbase la 
un magazin de lenjerie, nu făcuse nimic greşit. 

Cu toate astea, se simţea paralizat. Nu era în stare să găsească un subiect 
de conversație. 

Tom luă o gură din cafeaua insipidă. Îşi fripse limba şi îi dădură lacrimile. 

— E fierbinte. 

Henrietta aruncă un ochi la ceas. 

— E plictisitor să stai în casă? întrebă Tom. 


— Da. 

— Aş fi mai mult decât bucuros să-ţi ţin de urât. Am putea să ne uităm la 
filme. Aş putea să-ţi gătesc. Sau am putea comanda ceva, fac eu cinste. Îţi 
plac burgerii? 

Timpul trecea și în curând persoana pe care o aştepta urma să apară, iar 
Tom nu ştia când ar fi avut ocazia să se mai vadă. 

Henrietta verifică din nou cât era ceasul. 

Tom simţea cum disperarea îi pulsează prin tot corpul. 

— Ai avea chef? Diseară, poate? 

— Am planuri. 

Tom se linse pe buze. 

— Ce pla... mâine? 

Henrietta ridică privirea, iar Tom își întoarse capul. În spatele lui se afla o 
şatenă cam de vârsta Henriettei. Era dolofană. Coapsele grase parcă stăteau să 
rupă materialul blugilor. Brusc, se simţi ușurat. Nu era vorba de Douglas sau 
de vreun alt bărbat. Pe lângă asta, nici nu era de mirare că nu putea să se vadă 
cu Tom așa, deodată. În timp ce prietena Henriettei se aplecă s-o îmbrăţişeze, 
Tom apăsă pe comanda rapidă de înregistrare de pe mobil, se ridică şi își puse 
telefonul în sacoșa cu haine. 

Se prezentă. 

— Julia, spuse prietena Henriettei şi îi strânse mâna. 

— Puteţi să staţi cu ochii pe lucrurile mele cât mă duc și eu la toaletă? 
întrebă Tom. 

Ele dădură aprobator din cap, iar Julia se aşeză pe scaunul lăsat liber. În 
timp ce căută baia, Tom se întrebă dacă o să-l invite să rămână cu ele. Așa 
spera. Se spălă pe mâini, evitând, ca de obicei, să se uite la imaginea din 
oglindă, după care deschise ușa și se întoarse la masă. 

Așteptă în picioare ca una dintre ele să-i propună să-și tragă și el un scaun. 
Nu se întâmplă nimic. În aer plutea o tăcere apăsătoare. Își luă sacoşa. Mai 
aşteptă o clipă. 

— Pa, mormăi Tom, apoi se întoarse și plecă. 


14. 


Jasmina era tot în redacţie, deşi terminase de mult articolul de trei mii de 


cuvinte despre decizia procurorului de a-l cerceta în stare de arest pe 
Laimani, suspectat de uciderea fostei sale iubite, Emelie Rydén. 

Era neliniştită și se chinuia să se concentreze. 

Ura ei pentru Karim Laimani era în conflict direct cu codul ei etic și cu 
rolul ei de jurnalist, care-i spuneau că ar trebui să se ghideze numai după 
adevăr. Ar fi trebuit să caute adevărul. lar adevărul era că Laimani era 
vinovat de viol, ceea ce însemna că era imposibil ca el s-o fi ucis pe Emelie, 
din moment ce infracțiunile avuseseră loc în același timp. 

Nu putea să ascundă aceste reclamaţii de poliţie pentru că, dacă o făcea, 
asta ar fi însemnat ca ucigașul lui Emelie să rămână în libertate. Însă, dacă îi 
oferea lui Karim Laimani un alibi, atunci lumea avea să afle, inevitabil, că 
fusese violată. Urma să primească o etichetă pe care scria „viol” pentru tot 
restul vieţii. Dar poate că mai exista o soluţie? 

Îşi scoase telefonul şi îi scrise un mesaj lui Hans Hoffman, întrebându-l 
unde e. 

La localul meu, veni imediat răspunsul. Jasmina băgă calculatorul de 
rezervă în husa care îi fusese dată temporar și ieşi din redacţie. 

Localul lui Hans Hoffman, „Micul Bollywood”, se dovedi un restaurant 
indian din Fredhäll, la vreo sută de metri de redacţia „Kvăllspressen”. Era 
pustiu. Hoffman stătea la o masă de lângă intrare, citind un exemplar din 
„Aftonposten” şi bând dintr-o sticlă de Singha. 

— Ți-e foame? întrebă Hoffman. 

— Nu, mulţumesc, spuse Jasmina şi aşeză husa laptopului pe scaunul gol 
de lângă ea. Stai prin apropiere? 

Hoffman ridică un deget și făcu semn spre tavan. 

— La etajul trei. 

Jasmina își aduse aminte de o conversaţie pe care o auzise pe la 
începuturile ei la ziar. Un redactor se plânsese că Hoffman nu răspunde la 
telefon. Unul dintre șefi îi spusese să-l sune pe chelnerul-șef de la 
„restaurantul indian” ca să dea de el acolo. Un sfert de oră mai târziu, 
Hoffman îşi făcuse apariţia la redacţie. 

— E bună mâncarea aici? întrebă Jasmina mai mult pentru a face 
conversație. 

— Nu tocmai. Dar e mai bună decât mâncarea încălzită la microunde pe 
care obișnuiam s-o mănânc în primii ani după divorţ. 

— Îmi pare rău. 

— Nu e cazul. Soţia mea e paramedic, a salvat viaţa unui bărbat după un 


accident rutier. Un an mai târziu s-a măritat cu el. Sunt fericiţi. E genul de 
poveste care ţi s-ar părea drăguță dacă n-ar fi vorba despre tine. 

Jasmina ştia că Hoffman, care fusese cândva unul dintre reporterii de 
primă mână ai ziarului, fusese nevoit să plece o vreme de la „Kyvăllspressen”. 
Acum îşi dădu seama că probabil făcuse asta din cauza divorțului. Și din 
cauza consumului de alcool, care avea legătură tot cu separarea. Mai târziu se 
întorsese ca să se ocupe de ştirile de seară și din weekend. 

Hoffman rupse o bucăţică din eticheta de pe sticlă. 

— Să nu-ţi pară rău de mine, Jasmina. Viaţa se schimbă. Cândva stăteam 
în barurile de prin Stureplan. Riche, 'Teatergrillen, Sturehof, Prinsen. Acum 
stau aici. Cei care obișnuiau să mă salute, să mă pupe în fund, să vrea să 
ieşim la cină se fac că nu mă văd. Îi sun, dar niciodată nu mă sună înapoi. 
Nimeni nu vrea să mă angajeze. Aici îmi omor timpul și e bine așa. Te 
obişnuieşti şi cu asta. Aşadar, spune-mi: de ce ai venit? 

— Am nevoie de ajutorul tău. Dacă ai timp şi dacă vrei. Hoffman își ridică 
sticla, un gest pe care Jasmina îl luă drept un „da”. 

— Dintre toţi cei de la ziar, tu ai cele mai bune surse din poliţie și vreau să 
ştiu care sunt detectivii care se ocupă de cazul Karim Laimani. 

Bărbatul îşi scărpină barba. 

— De ce? 

— Vreau să fac o mică cercetare, nimic mai mult. 

— La şcoala de jurnalism nu vă mai învaţă să minţiţi? Jasmina deschise 
gura ca să răspundă, dar tăcu în clipa când Hoffman râse şi îşi ridică mâinile 
spre ea. 

— O să mă ocup, puştoaico. Hai, du-te acum. Te sun mai târziu. 


15. 


Tom zăcea pe podeaua din living. În apartament era beznă. De pe 
autostradă se auzeau zgomote. În birou, şobolanii chițăiau şi alergau pe podea 
cu ghearele lor ascuţite. Îşi căută telefonul. Porni înregistrarea. De ce se 
chinuia? Doar auzise conversaţia de cel puţin douăzeci de ori, o ştia pe de 
rost. 

Cine era? 

Un tip pe care l-am cunoscut la spital. 


E un dubios. Garantez. M-am prins pe loc. Și ce-i mai pute gura! 

Julia scoase un sunet de parcă s-ar fi înecat şi vomitat. Henrietta chicoti. 

Știu. O să mă feresc de el, dar părea de treabă. Singuratic. 

Opreşte-te, Henri, era naşpa. Și i-ai văzut hainele? Cu ce dracu’ s-a 
îmbrăcat? Celor ca el trebuie să le tai macaroana. Altminteri o să fii 
pescuită din port şi dusă direct la morgă. 

Henrietta și Julia începură să vorbească despre Douglas, iar Tom opri 
înregistrarea. 

Femeile erau scârboase. Tom nu greșise cu nimic, dar lor le păsa numai de 
aspect. Și de bani. Tom n-avea să ajungă niciodată aproape de organele 
genitale ale unei femei, n-avea să fie considerat niciodată vrednic să-și 
răspândească sămânţa, să se reproducă. 

Se ridică în picioare și smulse de pe el hainele noi. Le îndesă sub canapea 
cu piciorul. Nu voia să le mai vadă, să-și amintească de ele. Îi era ruşine. 
Cum de putuse să creadă că Henrietta îl plăcea? Și ea era la fel ca toate 
celelalte. 

Tom şchiopătă spre baie şi aprinse lumina. Începu să-şi smulgă bandajul, 
simțindu-se prizonier al propriului trup. Urlă. Se uită la chipul său urât, 
respingător, și urlă. Îşi făcu mâna pumn şi lovi oglinda. O explozie de durere. 
Pe braț îi curgea sânge. Trebuia neapărat să meargă la apartamentul ei şi s-o 
umilească. 

Tom se lăsă să cadă pe podeaua băii și îşi cuprinse capul cu mâinile. 
Suspina. Simţea că se sufocă. Întâlnirea cu Henrietta, fanteziile subite ale 
unei vieţi care să nu mai fie construită în jurul singurătăţii, nu schimbaseră 
nimic. Era amputat pe vecie de trupul societăţii. Un simplu apendice, un 
element de prisos. 


16. 


Un ventilator alb, aşezat în colţul camerei, funcţiona la capacitate maximă. 

Ivan Tomic se ridică atunci când Nicolas apăru în prag. Era îmbrăcat cu 
nişte pantaloni de trening albi şi o cămaşă gri. În picioare purta nişte sandale 
Adidas. Avea capul ras, iar cicatricile de pe scalp se vedeau clar. De sub 
gulerul rotund ieșeau niște tatuaje negre care-i acopereau gâtul gros. 

Ivan avea o vânătaie pe frunte. Își lipi degetul arătător de ea. 


— A pornit de la o nimica toată. De la un ou. Un tipa crezut că i l-am 
sutit. 

— Şi chiar ai făcut asta? 

Ivan pufni. Apoi dădu din cap. 

Ultima oară când se văzuseră, Nicolas îl forțase prin mijloace violente să-i 
dezvăluie planul Legiunii de a ataca ascunzătoarea unde poliţia o proteja pe 
Melina Davidson, soţia unuia dintre afaceriștii răpiți. Ivan așteptase în mod 
deliberat. Așteptase până fusese prea târziu. Când Nicolas şi Vanessa 
ajunseseră acolo, Melina era deja moartă. 

— Ce vrei? întrebă Nicolas în timp ce scoase un scaun și se așeză. 

Ivan nu se grăbea. Rămase pe scaun, fixându-l cu privirea pe Nicolas. 

— Să-ţi cer scuze. 

— N-o să te pot ierta niciodată. 

— Drogurile m-au făcut să uit ce era important. Mi-am dezamăgit cel mai 
bun prieten. Iisuse, tu m-ai protejat întotdeauna. Ai încercat să mă pui pe 
calea cea bună. 

Ivan se uită la mâinile lui, pe care le ținea acum împreunate pe masă. 

— Acum m-am lăsat, n-o să mă mai ating niciodată de porcăriile alea. 
Închisoarea te schimbă, știi ce zic? Ai timp să te gândeşti. La maturizare, la 
copilărie, la căcaturi din astea. 

Nicolas se gândi să se ridice și să plece. Făcuse o greșeală venind acolo. 
Ce-a fost a fost. Chiar dacă Ivan se schimbase, Nicolas nu-l mai voia în viaţa 
lui. Se întâmplaseră prea multe. 

— A murit tata. Cancer. Cancer la pancreas. 

Nicolas îl văzu înaintea ochilor pe tatăl lui Ivan, Milos. Era un bărbat 
autoritar. Dur. Îl bătea pe Ivan până-l învineţea, până când urla și chelălăia. 
Un bărbat din altă generaţie. Semăna destul de mult cu Eduardo Paredes. 

— Condoleante. 

— Mereu te-a plăcut. Cred că-și dorea ca tu să fi fost fiul lui. Bun la 
şcoală, plăcut de toată lumea. Ştii, tot ce nu eram eu. 

— Aţi apucat să vă vedeţi înainte să... moară? 

Ivan zâmbea, dar ochii îi erau plini de durere. Clătină din cap. 

— Mi-a scris când s-a îmbolnăvit, zicându-mi că nu vrea să vin la 
înmormântare şi că eu am fost cea mai mare greșeală din viaţa lui. Că i-am 
mâncat zilele. Tu ești prima persoană care mă vizitează. Ba nu, a doua. 

Ivan își sprijini cotul pe masă și îşi trecu o mână peste scalpul ras. Nicolas 
era curios. Ivan nu avea prieteni. Nu avusese niciodată. La școală, copiii îl 


porecliseră pe Ivan „căţelușul lui Nicolas”. Pentru o clipă, crezu că Ivan o 
manipulase pe Maria să-l viziteze. 

— Cine te-a vizitat prima dată? 

— Un tip pe care l-am cunoscut pe aici. Eyup. Când a fost eliberat, şi-a 
omorât prietena. Dar i-au dat drumul din lipsă de probe. 

Nicolas simți cum se enervează tot mai tare. Un criminal. Normal. Ivan nu 
putea să se schimbe, indiferent dacă era drogat sau nu. În goana lui disperată 
după respect şi apartenenţă la un grup, era în stare să se alieze cu oricine. Cu 
bărbaţi care omorau femei, cu gangsteri, cu violatori. 

— Şi tu? Ţie cum îți mai merge? întrebă Ivan. 

— Pot să-mi port singur de grijă. 

Ventilatorul zbârnâia, încercând din răsputeri să facă aerul îmbâcsit să 
circule. 

— Ştiu. Doar încercam să fac conversaţie. 

Nicolas își dădu scaunul în spate. 

— Asta e ultima oară când ne mai vedem. Pur și simplu aveam nevoie să 
închid cumva chestia asta. Să nu mă mai cauţi niciodată. 


17. 


TIR-urile treceau unul după altul, făcând podul de beton să vibreze. Eva se 
tinea de balustradă şi le privea cum trec. În copilărie, visase să devină şofer 
de TIR. Dimensiunea șasiului îi dădea pur și simplu un sentiment de 
siguranță. Dacă erai cel mai mare, nimeni nu putea să-ţi facă rău. Își dorise să 
meargă pe șosea, să iasă în restul Europei, în lume. 

Femeia dădu drumul balustradei și merse mai departe. 

După ce-l părăsise pe Börje cu două zile în urmă, încercase să nu atragă 
atenţia și dormise în locuri în care el n-ar fi căutat-o. Evitase toate locurile în 
care ajungea de obicei când se apuca din nou de droguri. 

În faţa ei se înălța pădurea. Chiar dacă nu putea să vadă printre copaci, ştia 
că în spatele lor strălucește lacul Insjön. Ca o fereastră către pământ, după 
cum scrisese cândva poetul Tomas Transtromer. Evei îi plăcea poezia. 
Încercase să scrie chiar ea două poezii, dar îi ieşiseră pompoase şi stupide. Nu 
i le arătase nimănui, nici măcar lui Börje. 

Sub picioarele ei, asfaltul lăsă loc pământului. Mirosea a frunze și 


umezeală. Raze de lumină își croiau drum printre copaci. Vuietul traficului se 
auzi tot mai îndepărtat, până când din el rămase numai o şoaptă. 

Lacul era mai mic decât şi-l aducea aminte Eva. De multe ori se întâmpla 
așa. Lucruri care păreau impresionante şi nemărginite pentru un copil 
deveneau mici și banale la maturitate. 

Găsi o firidă între pietre, se aşeză şi se lăsă cuprinsă de apă. 

Oare când venise aici pentru prima oară? 

Probabil că prin 1980, când avea unsprezece ani, iar tatăl ei vitreg, Kjell, o 
violase. 

După mai multe ore de drumeţie, crezuse că ajunsese la mare şi că dincolo 
de apă era Finlanda. Îşi mâncase puţinele provizii şi citise Frații Inimă de 
Leu“ la lumina lanternei pe care o primise de ziua ei. 

A doua zi, fusese zărită de un cuplu în vârstă. Bătrânii o întrebaseră unde-i 
erau părinţii și o luaseră cu ei la secţia de poliţie. 

Kjell venise să o ia, o îmbrăţișase şi le mulțumise poliţiştilor pentru efortul 
depus ca să o recupereze pe draga lui fiică vitregă. În drum spre casă, oprise 
maşina într-o parcare abandonată, o aruncase pe banchetă și o violase din 
nou. 

Eva îşi dădu la o parte o şuviţă de păr și privi fix dincolo de lac. De ce își 
amintea de toate nenorocirile care o aduseseră aici? 

Ar fi trebuit să se gândească la cele bune, la cele care o ţinuseră departe de 
locul acela. 

Nașterea Ninei, primii şase ani din viaţa fiicei ei, pe când încă ducea o 
viață normală. Pe când nu trăia pe străzi și nu avea de-a face cu peştii și 
cartoforii. Ani grei, ani de sărăcie. Dar avusese grijă ca Nina să fie curată și 
să arate respectabil. Lucra la supermarket pe atunci. Citea poveşti de Astrid 
Lindgren şi se juca. Apoi fusese concediată și nu mai văzuse nicio cale de 
scăpare decât să facă trotuarul din nou. 

Prefera să se pună în genunchi în faţa clienților decât s-o facă în faţa 
autorităților. Măcar bărbaţii care cumpărau sex spuneau direct ce voiau. 

În anii următori, începuse să-și injecteze heroină, crezând că asta avea s-o 
ajute să scape de durere. I-o luaseră pe Nina. Golul din suflet i se făcuse tot 
mai mare, întunericul devenise şi mai întunecat. Apăruseră bărbaţi care o 
loveau, care îi spuneau că nu e bună de nimic, apartamente împuţite, boli cu 
transmitere sexuală. 

Până la urmă, pur şi simplu începuse să aștepte să moară. De câteva ori 
aproape că se şi întâmplase. Făcuse supradoză, fusese bătută până la leșin, 


fusese violată în scări de bloc de alți drogați sau dealeri. Dar mereu 
supraviețuise, mereu rezistase cumva. 

Apoi îl întâlnise pe Börje la Sky Bar. 

Băgase de seamă imediat cât de stingher şi neîndemânatic devenea când 
era ea în preajmă. Era atât de diferit de toți bărbaţii pe care-i cunoscuse până 
atunci. Nu se aștepta la nimic de la ea, nu-i spunea niciodată cum ar trebui să 
fie. Lângă el îndrăznea să râdă fără să-și ascundă gura, nici nu se gândea la 
asta. Reuşea s-o facă să râdă atât de tare de starea deplorabilă în care erau, 
încât odată făcuse pe ea. Nici măcar atunci nu-i fusese ruşine. În schimb, 
intraseră goi în apa de la Junibacken, apoi făcuseră pluta și priviseră stelele. 

În adâncul fiinţei, ştiuse mereu că timpul petrecut cu Börje era timp 
împrumutat. Recidiva cu drogurile tot mai des, făcându-i rău și lui. Nu putea 
să continue asta. Era imposibil ca el să aibă la nesfârșit puterea să o ajute. 
Pentru ca el să se întoarcă vreodată la o viață normală, Eva trebuia să moară. 

Scoase seringa şi o aşeză pe piatra de alături, lângă brichetă. Spera să o 
găsească cineva în curând, aşa încât Börje să nu-și mai facă griji. Spera ca 
trupul să nu i se deterioreze prea mult. 

În geantă se aflau cele trei scrisori de adio pe care le scrisese. Una îi era 
adresată lui Börje, una Ninei și alta nepotului pe care nu avea să-l cunoască 
niciodată. Pregăti acul, găsi o venă de pe braţ și se injectă, recitând în același 
timp poezia ei favorită, de Yvonne Domeij. 

Poezia era pentru fiul ei, Torbjörn, care murise. După înmormântare, 
Yvonne devenise obsedată să verifice vremea. Nu pentru ea, ci de dragul 
fiului ei. 


Cutreier plaja adunând pietre şi scoici pe care vreau să ţi le dăruiesc. 
N-ai decât să râzi dacă vrei, dar asta-i tot ce pot să-ţi dăruiesc. 


In sărăcie nu există frumuseţe, cu atât mai puţin dragoste. 
N-ai decât să râzi dacă vrei, dar te iubesc orice-ar fi. 


Eva se gândi că probabil Börje urma să verifice vremea de dragul ei. 


PARIEA A IV-A 


Nu consider că femeile sunt oameni. Nu sunt — sau nu ar trebui să fie — 
decât slugi pentru bărbaţi. Să gătească, să curețe, să-și desfacă picioarele 
când li se zice. 


Un bărbat anonim. 


Į: 


Oscar Sjölander, în vârstă de cincizeci şi doi de ani, mergea la braț cu soția 
lui, Therese, pe covorul roșu care ducea spre camera sponsorilor. După ce fu 
oprit de fotografi de la ambele tabloide din țară și de la o revistă de scandal, 
le mulțumi și se duse la o masă înaltă de lângă bufet. 

Mai erau prezente peste treizeci de VIP-uri. 

Tineri şi vârstnici, bărbați şi femei stăteau la coadă pentru selfie-uri. 
Sjölander accepta de fiecare dată cu un zâmbet. Therese păstra aparențele. 
Ştia că face parte din meseria lui. 

Luă două pahare de vin și aşteptă supusă alături. 

— Tot mi se pare cam ciudat, șopti Therese când rămaseră singuri. 

— Copiii îşi imaginează lucruri. Ştii că așa fac. 

Oscar dădu din cap spre un coleg care trecea prin apropiere. 

— Josephine nu minte de obicei. 

Bărbatul se gândi la fiica lor în vârstă de cinci ani. La chipul său angelic, 
la părul ei blond, ciufulit, şi la năsucul ei care se încreţea de râs când el 
„făcea lucrurile să dispară”. 

— Atunci o fi visat. Locuim în Bromma, nu în Bagdad. De ce ar intra 
cineva în casă fără să ia nimic? De ce ar sta acolo şi s-ar mulțumi s-o 
privească? 

— Nu ştiu, răspunse Therese. Însă după emisiune merg acasă. 

Se îndepărtă în tăcere, aruncându-i o privire. Oscar ştia că aștepta o 
confirmare că o va însoţi. Nu voia să i-o acorde. Nu voia să-i promită una ca 
asta. Cine ştie cum se putea sfârşi noaptea asta? 


O dansatoare trecu pe lângă ei. Purta o rochie strâmtă, scurtă, din dantelă, 
iar minunatele ei picioarele bronzate erau acoperite de ciorapi de nylon 
strălucitori. Își legănă ispititor şoldurile. Nu era ea cea care-i făcuse o felaţie 
la petrecerea de Crăciun de acum câţiva ani? Cum o chema? Mikaela? 
Misha? 

Mai era o oră până începea emisiunea. În ultima vreme, nu mai suporta 
astfel de evenimente. Îl lăsa complet rece să vadă șase vedete care nu mai 
erau la modă, bronzate și disperate, încercând să danseze. Era jenant. Dar o 
fată care lucra la PR la canalul lui îl rugase să vină și să stea în public. Pe 
lângă asta, 'Theresei îi plăcea emisiunea. 

Oscar era din Växjö şi îşi începuse cariera ca reporter sportiv la TV4. 
Lucrase zi şi noapte. Comentase campionatele mondiale de fotbal, de hochei, 
de handbal și, într-un final, Jocurile Olimpice. Până la urmă ajunsese 
prezentator la rubrica de sport. 

Era tânăr, popular și arătos. Femeile îl adorau. Managerii canalului îi 
remarcaseră potenţialul și îl mutaseră de la sport. Câţiva ani prezentase 
emisiunea de dimineaţă, pe urmă preluase o emisiune de divertisment de 
vineri seară, după care primise un talk-show doar al lui. 

Câștigase premiul Prezentatorul TV al Anului, fusese numit „vedeta lângă 
care suedezii și-ar dori cel mai mult să locuiască” şi fusese votat bărbatul cu 
care cele mai multe suedeze ar vrea să se culce. 

Pe Therese o cunoscuse cu doisprezece ani înainte, într-un bar. Era blondă 
şi avea un zâmbet superb, contagios. Plecaseră acasă împreună, iar un an mai 
târziu se căsătoriseră. Pe atunci lucra ca asistentă medicală, dar acum ea era 
cea care se ocupa de conturile lui, îi planifica apariţiile și interviurile. Pe 
lângă asta, mai avea grijă şi de copii. 

Cineva îl bătu pe umăr. La naiba. Rakel. Rakel, cu o doză de Cola în 
mână. 

— Bună, Oscar. 

Palmele începură să-i transpire. Şi le şterse discret de pantaloni. Cum 
îndrăznea să vină acolo? Era nebună. 

Therese i-o luă înainte lui Oscar, îi întinse mâna și se prezentă. 

— Suntem colegi, spuse Rakel. Oscar și cu mine am colaborat la talk- 
show-ul lui acum doi ani. 

Rakel îl făcea să se simtă tânăr. În orice caz, mai tânăr. În ultima vreme se 
întrebase dacă se îndrăgostea de ea. Nu rata nicio ocazie să se vadă cu ea. Nu 
se mai sătura. 


— A, super, spuse Therese și îi zâmbi cu răceală. 

Oscar ştia că Therese nu suporta să-l ştie lucrând cu femei mai tinere. Le 
percepea în mod corect ca pe o ameninţare. Ştia că lui îi era greu să reziste 
tentaţiei. Oscar băgase de seamă o legătură între intensitatea antrenamentelor 
Theresei și faptul că el era sau nu implicat la momentul respectiv într-o 
emisiune cu multe femei tinere. Era trist. Sigur, îi părea rău de Therese, dar 
nu se putea abține. 

Adevărul era că, dacă ar fi avut timp, Oscar s-ar fi putut culca tot timpul 
cu asistente tehnice. Însă după 7/metoo, regulile se schimbaseră. Fusese cât pe 
ce să fie dat afară. În industria TV se ştia de ani buni de aventurile lui și 
escapadele amoroase. Ba mai mult, era acuzat într-un thread de pe 
flashback.org că o agresase pe Therese. 

Ceea ce înainte de #metoo fusese o simplă bârfă, acum se putea spune în 
gura mare. Ziarele începuseră să renunțe la verificarea informaţiilor și 
publicau nume peste tot. Întreaga atitudine a angajatorului se schimbase. 
Reporteri în căutare de senzaţional îi sunaseră și pe el, şi pe Therese, punând 
întrebări nepotrivite, insinuante. 

Da, o agresase. De trei ori. Nu se mai putuse controla. Dar nu era o 
persoană rea. Votase până şi Inițiativa Feministă, iar în urmă cu un an 
participase la parada de 1 mai. 

Însă odată, beat fiind, exagerase. Se certau şi îi trăsese un pumn care o 
făcuse pe 'Therese să leşine. O dusese la spital, speriat că a ucis-o. 

Fireşte, ea minţise, îl protejase, declarase că a căzut pe scări. lar pe urmă 
lui Oscar îi fusese cumplit de rușine, îi promisese că n-o să mai facă aşa ceva 
niciodată. 

La începutul campaniei 7/metoo petrecuse ore întregi sunând diverse femei 
care aveau motive să ia legătura cu ziarele. 

Pe unele le luase cu frumosul, pe altele le ameninţase și urlase la ele. 
Funcţionase. Cu excepţia unui mic articol despre industria TV, despre un 
prezentator anonim care se folosise de poziţia lui ca să se culce cu femei mai 
tinere, scăpase basma curată. 

— Încântată de cunoştinţă, îi spuse Therese lui Rakel, după care se 
întoarse către Oscar. Să mergem să ne găsim locurile, dragule. 


2: 


Vanessa coborî din mașină și privi spre Hotelul Rosersbergs Slotts. Fațada 
era scăldată în lumina proiectoarelor, iar făcliile care pâlpâiau desenau o 
cărare prin pietriș. Judecând după zgomot, înăuntru avea loc o petrecere. 
Probabil un team building, unde lumea bea peste măsură, își înșela partenerii, 
se lua la harţă şi se făcea de râs. Pietrişul scrâșnea plăcut sub pașii ei. 

Vanessa voia să afle cum de ajunsese în haina lui Emelie pixul în legătură 
cu care sunase Ove Dalhberg, pe care se aflau și amprentele agresorului din 
cazul tentativei de viol din urmă cu cinci ani. Până acum nu avusese timp să 
se ocupe de asta fiindcă fusese ocupată cu un atac din Linköping. 

Șeful ei, Mikael Kask, o sunase ca să-i explice că urma să fie trimisă peste 
o săptămână în Halmstad ca să-și ajute colegii într-o anchetă despre o crimă 
comisă cu doi ani înainte la un coafor. 

Vanessa ar fi putut să sune înainte, dar recepţionera ar fi trebuit să dea un 
telefon ca să-i verifice identitatea. Experienţa îi spunea Vanessei că asta ar fi 
însemnat şi să devină mai puţin dispusă să o ajute. 

Deschise ușa și păși într-un hol mare, luminat de candelabre. Un covor 
îngust, verde, ducea către biroul de la recepţie, de unde îi zâmbea o femeie 
îmbrăcată într-un blazer negru. 

— Bună seara. Aveţi rezervare? 

Vanessa îşi ridică legitimaţia. Zâmbetul dispăru de pe buzele femeii. 

— Am nevoie de ajutorul tău, spuse detectiva, după care își mută privirea 
pe insigna recepționerei. Charlotta. Aţi avut vreo clientă pe nume Emelie 
Ryden? 

— Nu ştiu dacă eu... 

Pe birou se afla un bol plin cu pixuri identice cu cel găsit în haina victimei. 

— Ei bine, după cum vezi, sunt polițistă. 

Femeia mai aruncă o privire legitimaţiei, după care își mută mâinile la 
tastatură și începu să scrie cu degetele arătătoare. Vanessa își aduse aminte că 
şi tatăl ei obișnuia să tasteze la fel la mașina de scris. 

— Nu, nu am găsit nicio Emelie Ryden, zise într-un final Charlotta. 

Se deschise o uşă laterală. Doi bărbaţi intrară în hol împleticindu-se. Râsul 
lor zgomotos reverberă între pereţii de piatră înainte ca ei să dispară pe trepte. 

— Oaspeți de la conferinţă”? întrebă Vanessa. 

— Da. 

Detectiva luă un pix și îl învârti între degete. Cineva care avea legătură cu 
Emelie stătuse exact unde se afla ea acum. Luase un pix și plecase cu el. 
Poate că vorbise chiar cu aceeaşi recepţioneră. 


— Am nevoie de o listă a companiilor care au organizat aici evenimente în 
ultimele șase luni. Petreceri de Crăciun, conferinţe — tot. 


Charlotta făcu ochii mari. 

— Acum? 

— Dacă se poate. 

— S-ar putea să dureze ceva, sistemul nostru... 

— Ar putea fi gata până mâine? o întrerupse Vanessa. 

e 

Detectiva parcă în locul ei obișnuit, în garajul de sub Norra Real. Era o 
seară călduroasă. Îşi puse haina pe braţ și deschise portiera. 

De pe terenul dejoacă al școlii se auzeau glasuri și zgomot de mingi 
bătute. Câţiva adolescenţi jucau baschet și beau bere. Oare câţi ani aveau? 
Șaisprezece? Șaptesprezece? Vanessa rămase locului. Ascultă râsetele, vocile 
răgușite, fericite, care erau din când în când acoperite de vreun taxi sau 
autobuz care trecea în viteză. 

În timp ce se îndrepta spre casă, o cuprinse un sentiment familiar, 
deranjant, de singurătate, care o însoţise de când o pierduse pe Adeline. Pe 
când avea abia două luni, fetița se îmbolnăvise. O dusese la spital, unde 
doctorii îi spuseseră că se infectase cu niște bacterii imposibil de tratat. Nu 
puteau decât să-i aline suferinţa în timp ce se stingea și până la urmă Adeline 
îşi dăduse ultima suflare având-o pe Vanessa alături. 

Ce o oprea pe Vanessa să sară de pe un pod? Sau, ca mai devreme, când 
era pe autostradă, să intre pur și simplu pe contrasens în faţa unui camion? 
Nu ştia să răspundă. Nu îi plăcea în mod deosebit să trăiască. Oamenii de care 
îi păsase nu mai erau. Adeline. Natasha. Pe Svante nu-l punea la socoteală și i 
se părea trist că nu-l iubise cu adevărat pe bărbatul alături de care-şi petrecuse 
mai bine de zece ani din viaţă. 

Și acum? Nu mai avea decât serviciul. Iar întrebarea era dacă îi păsa cu 
adevărat de victimele ale căror ultime ore din viață încerca să le deslușească. 
Sau era mai mult vorba despre ea, despre faptul că nu voia să fie păcălită de 
vreun suspect, că voia să-i pedepsească pe cei care se jucau de-a Dumnezeu, 
care provocau durere şi suferință? Că voia să pună lucrurile în ordine. Să 
controleze. 

Se gândi la Nicolas şi cum, în mod destul de trist, în ultimii ani el fusese 
singurul om pe care-l putea considera cât de cât prieten. Îi era dor de el. 
Pentru prima oară de multă vreme, Vanessa simțea nevoia să bea. Nu câteva 


păhărele, ci să bea zdravăn. Să bea până nu-și mai simţea corpul. Să piardă 
controlul. Să moară puţin. Își scoase celălalt telefon, cel pe care-l folosise ca 
să comunice cu sursele ei cât lucrase la Nova, şi îl sună pe Nicolas pe 
numărul pe care i-l dăduse când venise la ea. 


3. 


O fostă vedetă de reality TV dansa Paso doble împreună cu o brunetă 
superbă pe podeaua lucioasă a studioului. Oscar Sjölander se abţinu să caşte 
în timp ce încerca să o zărească pe Rakel în rândurile publicului de pe 
cealaltă parte. 

Vedeta îngheță cu bruneta în braţe, iar în următoarea clipă izbucni un 
ropot de aplauze. În spatele lui, un bărbat fluiera atât de tare încât lui Oscar îi 
țiuiau urechile. Vedeta își ridică mâinile către ceruri, dezvelindu-și dinţii albi 
ca fosforul. 

Publicul se ridică și aclamă. Oscar aplaudă mecanic și îşi simţi telefonul 
vibrând în buzunar. Îşi dădu seama că era Rakel şi îi aruncă o privire 
Theresei, care stătea cu sufletul la gură, așteptând verdictul juriului. 

Ne vedem mai încolo? 

Oscar se gândi. Urma să-și ducă fiica mai mare, pe Laura, la un turneu la 
unsprezece dimineaţa. După asta, întreaga familie urma să-şi petreacă după- 
amiaza de sâmbătă la casa de vacanţă. Nu-i plăcea s-o tragă pe sfoară pe 
Therese, dar oricare alt bărbat ar fi procedat la fel în locul lui. Oricine care 
susținea altceva era homosexual sau nu înțelegea de ce erau în stare femeile 
astea ca să şi-o tragă cu o vedetă. Oscar era realist, nu-și făcea iluzii. Sigur, 
era arătos, nu avusese probleme cu femeile nici înainte să fie prezentator, însă 
în mod clar statutul său de vedetă îl făcuse de mii de ori mai atrăgător. Rakel 
avea ceva special. Nu era ca toate celelalte. 

Cu ea era mai mult decât sex. 

În ultima vreme se gândise deseori cum ar fi viaţa alături de Rakel, dacă ar 
părăsi-o pe Therese. Îşi iubea soţia și fiicele, dar avea nevoie şi de altceva. 
Deocamdată, asta era de-ajuns. Se vedea cu Rakel într-o cameră de hotel sau 
în micul ei apartament. Beau vin, făceau sex, trăgeau pe nas o linie de 
cocaină, discutau lucruri despre care el și Therese nu mai discutau demult. 

Dar cum aveau să stea lucrurile peste o lună? Peste șase? Divorțul 
devenise norma. Copiii ar fi suferit mai mult într-o căsnicie nereușită. N-ar fi 
fost absent, urma să-i ducă la antrenamente de fotbal, la petreceri și muzee, la 


fel ca până acum. 

— Draga mea, şopti în timp ce îi mângâie drăgăstos coapsa Theresei. Mă 
duc până la vilă când se termină asta. lar face figuri centrala. Dar mai întâi o 
să te las pe tine acasă. 

e 

O oră mai târziu, o luă pe Rakel de la Frihamnen, unde rămăsese în zona 
VIP. Între timp, o dusese pe Therese în Bromma. 

Unii spectatori erau încă acolo, așteptând o maşină cu care să se întoarcă. 
Taxiurile veneau şi plecau, iar Oscar îşi parcă Mercedes-ul SUV puţin mai 
departe de studio, astfel încât să evite privirile curioase. 

Rakel deschise portiera din dreapta și se aşeză pe scaunul pe care până în 
urmă cu cincisprezece minute stătuse soţia lui. Se aplecă spre el şi îi vârî în 
gură limba ei cu gust mentolat, apoi o învârti. 

— Hai, porneşte, spuse ea, şi îşi conectă telefonul la mașină prin 
Bluetooth. O să pun playlist-ul nostru. 

Lăsară în urmă macaralele și containerele din Frihamnen în acordurile de 
la „In a Flash”, de Ron Sexsmith. Rakel tot dădea din gură, spunându-i cum 
unul dintre dansatori încercase să se dea la ea într-o pauză. Oscar râse. Nu îi 
înțelegea pe bărbaţii care deveneau geloși. Se gândea uneori că ar fi ciudat ca 
nimeni să nu vrea să se culce cu femeia lui. Rakel era o povestitoare grozavă. 
Pe lângă ce era evident, anume că arăta foarte bine, probabil că asta 
remarcase la ea când lucraseră împreună. 

Nu fusese la fel precum celelalte fete din cadrul echipei de producţie. Nu îi 
aruncase aceleași ocheade admirative şi nu se comportase la fel de supus. Din 
contră. N-avusese pic de teamă, glumise pe seama lui și îl împunsese. Îl 
făcuse să râdă de el însuși. 

De la bun început, Rakel îi explicase clar că nu caută ceva serios. 

Îl numise în glumă futaiul de vedetă şi se văzuseră prin camere de hotel 
după ce Oscar termina de cutreierat prin baruri. Pentru prima oară, Oscar 
devenise cel care suna şi voia atenţie. Într-un final, acceptase cu greu că 
probabil se îndrăgostise de ea, chiar dacă nu voia s-o recunoască, de teamă să 
n-o piardă. În ultimele luni, şi ea se mai înmuiase. Uneori îl trata aproape cu 
tandreţe. Sigur, tot glumea pe seama lui, despre cât de înfumurat era, despre 
modul pedant în care se îmbrăca, dar în spatele tonului vesel Oscar bănuia că 
şi pentru ea relaţia începea să însemne mai mult decât sex. 

— 'Ţi-e foame? întrebă Oscar. 

— Sunt lihnit. 


— McDonald's! strigară în cor şi râseră. 

Viaţa cu Rakel nu era complicată. Ron Sexsmith. Mâncare la pachet. 
Întâmplări din baruri. Alcool. O linie sau două de cocaină. Ştia că nu e corect 
față de Therese, că şi viaţa lor fusese așa cândva, dar că acum aveau doi copii 
şi că de asta aveau alte subiecte de discuţie. Fetele. Şedinţele cu părinţii. 
Maratonul şcolii. Programe. 

Chiar înainte de Tyresö, Oscar ieşi de pe autostradă și se îndreptă spre 
restaurant. 

Ca întotdeauna, aleseră să ia de la drive-through. O făceau și fiindcă nu 
voiau să fie văzuţi împreună, dar în mare parte fiindcă le plăcea să mănânce 
în tihnă la vilă. 

Rakel aprinse niște lumânări, în timp ce Oscar despacheta mâncarea. Era o 
stare de calm dumnezeiască. Nu trebuia să se ocupe de hainele de ploaie ale 
copiilor, nici să-i trimită la baie ca să se spele pe mâini, nici să le spună să nu 
se joace cu mâncarea. După ce terminară de mâncat, luară o sticlă de vin şi 
două pahare și se îndreptară spre jacuzzi-ul de afară. 

Din apă ieșeau aburi care se îndreptau până în înaltul cerului senin. Trupul 
gol şi zvelt al lui Rakel îl ademenea spre suprafața luminată a apei. 

Oscar se gândi la cei doi oameni ai străzii. Nenorociţii care își construiseră 
un adăpost la doar două sute de metri de casa lui de vacanţă, care făcuseră 
mizerie, băuseră şi luaseră droguri lângă copiii lui. În clipa asta putea spune 
chiar că îi ura. 

O privi pe Rakel, care își sprijinea capul de marginea bazinului, stătea cu 
ochii închiși și se bucura de bule. 

Ar alege-o pe ea în locul familiei? Gândul era tentant. Așa n-ar mai fi 
trebuit să se ascundă. Nu era un om rău. O să-i plătească Theresei o sumă 
considerabilă și o să-i lase casa. Nimeni n-o s-o ducă rău. Pentru Oscar era de 
ajuns dacă le vedea pe fete o dată la două weekenduri. Putea să le ia la 
evenimente și, în timpul vacanţelor, în excursii. Putea să se mute cu Rakel 
într-un apartament la oraș, poate o convingea să aibă o relație deschisă. Să 
facă lucrurile cum trebuie de la bun început de data asta, așa încât să nu fie 
nevoit să se mai simtă vinovat. 

Avem o singură viaţă, iar el voia să obțină cât mai multe din a lui. Pe când 
era un tânăr reporter de sport chipeș la Smålandsposten, nici n-ar fi putut visa 
la statutul pe care-l avea acum. Se chinuise, se târâse, dăduse din coate ca să 
ajungă aici. 

Băgă de seamă că Rakel nu își băuse vinul. Îi luă paharul și i-l așeză în 


mână. 

Femeia îl lăsă pe margine. 

— Trebuie să-ţi spun ceva, zise ea. 

Părea chinuită, aproape neliniștită. Îşi făcu mâinile căuş, luă puţină apă şi 
se spălă pe faţă. 

— Să nu faci atac de cord şi să mori, dar să ştii că simt însărcinată. 


4. 


Vanessa se simţi ca o adolescentă când vâri două sticle de whisky în 
buzunarele hainei. Coborf la taxiul care o aștepta. Porniră pe Karlavägen. 
Ajuns la Karlaplan, şoferul făcu dreapta pe Narvavăgen. 

Vanessa crescuse prin aceste cartiere bogate, prospere. Sentimentul că era 
o străină era adânc înrădăcinat în ea şi nu o părăsea niciodată, indiferent de 
circumstanţe. Numai în anumite momente, alături de alții care erau la rândul 
lor nişte străini, avea senzaţia că aparţine unui grup. Poate că de asta simţea 
că seamănă cu Nicolas? Tipul dintr-o familie bogată care a fost trimis la o 
şcoală de elită împotriva dorinţei lui. La rândul său, relaţia pe care o avea cu 
tatăl lui era cel puţin la fel de problematică precum a ei. 

Taxiul se zgâlțâi pe Podul Djurgărds, trezind-o pe Vanessa din visare. 
Şoferul încetini dinaintea enormei fațade de piatră a Muzeului Nordic. 
Detectiva merse încet pe peluza din spatele restaurantului în aer liber, 
Josefinas, se așeză pe o bancă şi aşteptă. 

Douăzeci de minute mai târziu ajunse și Nicolas. Se așeză lângă ea fără ca 
măcar s-o salute. Îi mai crescuse barba de ultima oară când se văzuseră. 
Vanessei îi plăcea schimbarea. Era îmbrăcat cu o geacă neagră de aviator, un 
hanorac gri și blugi negri. 

Pe pontonul de pe cealaltă parte a golfului, farurile mașinilor înaintau cu 
greu. De undeva se auzea zgomotul unui motor de barcă. 

Vanessa îi dădu una dintre sticlele de whisky. Nicolas o ridică în lumina 
felinarului, îi deşurubă capacul şi o duse la gură. Ridică mâna și făcu semn 
spre dreapta, spre Strandvăgen. 

— În liceu, sora mea mai mică, Maria, ieşea cu un tip care locuia acolo. L- 
a prins cu alta. În fiecare zi, timp de o săptămână, veneam aici şi îi aruncam 
cu ouă în geam. 


Două rațe se îndepărtară de marginea apei, își scuturară penele şi porniră 
şontâcăind spre un tufiş. Vanessa luă o gură de whisky. 

— Mai târziu, a fost un moment în care Maria nu îndrăznea să se despartă 
de un alt prieten. A devenit tăcută vreme de o săptămână, tot umbla făcându- 
şi griji despre asta. Până la urmă am reuşit s-o descos și am aflat care era 
problema. Vocile noastre seamănă, aşa că până la urmă am sunat și m-am 
prefăcut că sunt ea. Pe urmă am continuat aşa. Sunam și ne anunțam reciproc 
partenerii că ne despărțim de ei. 

Nicolas ridică sticla. Vanessa îi urmă exemplul. Dădură noroc. 

— Super. Sănătate! 

— Noroc! 

Îşi dădură capetele pe spate şi băură în acelaşi timp. 

— Îmi vine să beau până cad sub masă, zise Vanessa. 

— De ce? 

Detectiva dădu din umeri. 

— Poate fiindcă e ziua Adelinei. Poate că e doar perioada asta a anului. 
Toată lumea din jur se pregătește de vară, îşi planifică excursii și cum să 
petreacă timp cu copiii. Eu n-am nimic din toate astea. Rahat, am milioane în 
bancă și n-am cu cine să plec în vacanţă. 

— Sună trist. 

Nu vorbea niciodată despre Adeline. Însă Nicolas avea ceva care-i 
permitea să devină vulnerabilă în preajma lui. Oare voia să-i explice lui 
Nicolas de ce era uneori greu de suportat? 

— Dacă ești părinte, înseamnă că poţi să mori de două ori. Când a murit 
Adeline, şi eu am murit. Înţelegi? Sunt moartă, chiar dacă respir. De asta... 

Îi pieri vocea. Luă o gură zdravănă din whisky. Simţea cum alcoolul îi 
încălzeşte gâtul şi stomacul. 

— Adeline e îngropată în Cuba. Fiica mea adoptivă, sau cum vrei s-o 
numești pe Natasha, e în Siria. Probabil că n-o să le mai văd niciodată pe 
niciuna dintre ele. De ce pierdem atâta vreme gândindu-ne la cei care nu mai 
sunt, în loc să ne concentrăm asupra celor din preajmă? 

Nicolas stătu pe gânduri o vreme. 

— Abia când dispar ne dăm seama cine erau cu adevărat. Când le scriem 
ultimul rând, avem timp să îi înțelegem. Să-i judecăm. Sau să-i eliberăm. 
Abia atunci putem spune, într-un final, „el era așa, ea era aşa”. Lucrurile sunt 
mult mai simple în felul ăsta. Ştii că nu poţi să fii niciodată contrazis. 

— Mama ta? întrebă Vanessa. 


— Ce-i cu ea? 

— Ai vorbit despre tatăl tău, dar despre mama ta n-ai suflat o vorbă. Ea n- 
a fost importantă pentru tine? 

Vanessa simţi cum alcoolul îi amorţeşte limba și o face să se 
împleticească. 

— Doare prea tare să vorbesc despre asta. E ca și cum aş duce în cârcă 
moartea ei peste tot, mereu. Cam cum e Adeline pentru tine. 

Į se părea ciudat să audă pe altcineva rostind numele fiicei sale. 

— Nue... 

Nicolas îşi dădu seama că o supărase. Îşi ridică palma în semn de pace. 

— ...acelaşi lucru. Nu, nu e. 

Tăcură. Priviră pe deasupra apelor întunecate şi a oraşului iluminat. 

Vanessa simţi că era periculos de aproape să depășească acea limită. Îi 
plăcea sentimentul de vulnerabilitate pe care putea să-l aibă în preajma lui 
Nicolas. Îi plăcea cum i se dezvăluia, scoțând de pe ea strat după strat. În 
preajma altora voia să fie invincibilă, vedea fiecare cuvânt ca pe o posibilă 
capcană. Însă era atât de evident că Nicolas nu vrea să-i facă niciun rău. 

Îşi întinse mâna, i-o strânse pe a lui şi o tinu așa. Nicolas o privi surprins. 

Oare ce-ar fi spus dacă l-ar fi invitat la ea acasă? 

Îi aruncă o privire și își dădu seama că era distras. Îl cunoştea îndeajuns de 
bine încât să-şi dea seama că se gândea la ceva. 

— Ce-i, Nicolas? 

— Oferta aia de muncă din Londra despre care-ţi vorbeam. Am acceptat- 
O. 

Vanessa își trase mâna înapoi. Încercă să accepte faptul că el urma să 
dispară. Londra era la doar câteva ore distanță, dar acum că Nicolas se 
întorsese în sfârșit în viaţa ei, i se părea prea departe. Însă pentru Nicolas era 
alegerea corectă. Era mai tânăr decât ea cu mai bine de zece ani. 

— Felicitări, îi spuse pe un ton plat. 

— Abia am supravieţuit atacului din pizzerie. Colegii tăi o să mă găsească 
mai devreme sau mai târziu și o să înțeleagă ce rol am jucat în răpiri. lar dacă 
se întâmplă asta, o să facă legătura şi cu tine. 

— Așadar, ne luăm rămas-bun? 

— Plec la sfârşitul săptămânii viitoare. 

O privi drept în ochi, zâmbi şi îşi lăsă capul într-o parte. 

— Poţi să mai treci din când în când să vezi ce face Celine? Are nevoie de 
o prietenă. 


Cine n-are? se întrebă Vanessa cu amărăciune. Își strânse buzele, nedorind 
să-i arate cât de mult o rănise. Se ridică. 
— Ne mai vedem, spuse detectiva şi se îndreptă spre Podul Djurgărds. 


5. 


Rakel Sjödin stătea întinsă în pat în timp ce zgomotul motorului se stingea 
în depărtare. Îşi închise ochii. Se bucura că era singură. Ca de obicei, voia să 
aştepte o vreme înainte să cheme taxiul. Fiind obişnuită cu orașul, liniștea era 
aproape exotică pentru ea. 

Era ceva interzis şi voluptuos în faptul că se afla singură în casa altei 
familii. Dacă până la urmă Oscar chiar urma să rămână cu ea, avea de gând să 
se bucure din plin de vilă. Înainte să se cunoască, îşi dorise un ditamai 
apartamentul la oraș, dar de la o vreme începuse să caute pe internet o casă. 

Se rostogoli pe o parte şi se uită la grinzile superbe din tavan. 

„Eu. Sunt. Însărcinată”. După ce îi spusese ieri lui Oscar aceste două 
cuvinte cumplite, minunate, închisese ochii, îşi făcuse griji de cum avea să 
reacționeze el. Și chiar că rămăsese cu gura căscată. Dacă i-ar fi cerut să facă 
avort, ar fi acceptat. Nu era ţicnită. Nu era ca genul ăla de fete de la TV care 
aleg să nască numai ca să-l păstreze pe tată în viaţa lor. Nu voia să aducă pe 
lume un copil împotriva dorinţei cuiva. Asta n-ar fi fost bine pentru nimeni. 
Cu atât mai puţin pentru copil. Sau pentru cariera lui Rakel. 

Îşi puse picioarele goale pe duşumeaua albă. Se ridică. Simţea cum sperma 
lui Oscar i se scurge pe interiorul coapselor. Poate că doar își imaginase asta, 
dar de dimineaţă, când o întorsese ca de obicei, când începuse să-i atingă 
părțile corpului care o excitau și după aceea i-o trăsese, parcă fusese altfel. 
Într-un fel ciudat, păruse mai serios. Lui Rakel îi plăcuse. Nu că nu-i plăcuse 
şi înainte. Dar acum... era altfel. 

Trecu pe lângă geamul mare de lângă ușa dormitorului. Se opri. Se privi 
din profil. Nu se vedea că e însărcinată. Încă nu. Avea aceeași figură zveltă, 
acelaşi abdomen plat. Nu, nu avea corp de mămică. Însă lucrurile urmau să se 
schimbe, trebuia să fie pregătită pentru asta. Dar nu voia să devină genul de 
mamă care vorbeşte numai despre copilul ei, care după câteva ore la 
maternitate nu se mai poate comporta decent în societate. Care nu mai e 
altceva decât o mămică. Care îşi sacrifică întreaga identitate. Era cel mai trist 
lucru la care se putea gândi. 

Rakel ieși în linvigul cu bucătăria deschisă. În aer plutea o aromă 


puternică de cafea proaspăt măcinată. Își luă o cană și o umplu. Îşi puse 
halatul Ralph Lauren pe care i-l lăsase Oscar şi luă loc pe canapea, după care 
își aşeză picioarele pe măsuţă. 

Nu voia să păţească precum soţia lui Oscar. Lui Rakel îi părea rău de 
Therese. Și de copiii lui Oscar, care trebuiau să treacă prin asta. Rakel 
crescuse ea însăși cu părinţii divorțaţi şi ştia cât de greu e. Îşi promise să fie 
întotdeauna drăguță cu fiicele lui, să le trateze la fel de bine ca pe copilul care 
creştea în ea. 

Se gândi să-și scoată telefonul şi s-o sune pe Katja. Prietena ei știa că 
urma să-i spună lui Oscar că e însărcinată și sigur se întreba cum au decurs 
lucrurile. 

Rakel căscă. Putea să mai aștepte. O s-o sune pe drum, din taxi. O s-o 
cheme la o cafea la Nytorget. Abia aștepta să-i spună Katjei, care fusese 
împotriva relaţiei lor. 

Cu buzele strânse, Rakel citise discuția despre Oscar de pe flashback.org. 
Spuneau că-şi bătuse nevasta. Rakel clătină din cap. Era genul de bârfă cu 
care trebuia să se obişnuiască de acum încolo. 

Auzi pași pe terasă şi se uită spre ușă. Dacă era Therese? Poate că veniseră 
mai repede, fără să-l anunţe pe Oscar? Însă în clipa următoare se auzi soneria. 
În cazul ăsta, sigur nu era Therese, doar ea avea propriile chei. Rakel se 
ridică, strânse cordonul halatului şi se duse să deschidă ușa. 


6. 


Börje dormise la Junibacken pentru prima oară de la dispariţia Evei. Își 
legă şireturile, simţi o durere de şale sâcâitoare și se îndreptă. Îşi aşeză 
palmele pe locul dureros, făcu o grimasă și îşi împinse șoldul în faţă până 
când pocni și se aşeză la loc. 

Părăsi Junibacken, mai aruncă o ultimă privire spre locul care fusese al lui 
şi al Evei şi merse încet pe potecă. 

Ea era în viață. Era convins de asta. 

Ultimul lucru care urma să-l părăsească era speranța. Nu avea să se 
odihnească până când nu o găsea pe Eva. I se păruse nefiresc să doarmă la 
Junibacken fără ea. Locul părea gol. Pentru că era locul lor. Se foise și nu 
prea reușise să adoarmă. Încercase să găsească o poziţie relaxantă. În scurtele 


intervale în care reuşise să doarmă, o visase pe Eva. Visase că se întorsese. 
Era vară, se duceau să înoate și împărțeau o îngheţată. 

Nu așa trebuiau să se desfăşoare lucrurile. Supravieţuiseră unei ierni reci, 
cumplite. lar acum Eva dispăruse. Partea bună era că dispăruse acum, nu în 
lunile de iarnă. Pe atunci ar fi putut să degere, să fie călcată pe întuneric de 
vreo mașină, să se pomenească pe un lac îngheţat și să cedeze gheaţa. 

— Opreşte-te, îşi spuse. 

Alungă gândurile neplăcute. 

Eva era în viaţă. În curând, avea s-o găsească, în orice stare s-ar fi aflat, și 
urma s-o ajute să-și revină. Avea să-i fie alături. S-o care în spate, dacă de 
asta era nevoie. Nu existau alternative. 

Îşi dădu seama că transpira, se opri şi îşi scoase haina. 

Văzu ceva mișcându-se în curtea lui Oscar Sjölander. Un bărbat se 
îndrepta spre ușa de la intrare. Se uită în jur de mai multe ori înainte să apese 
pe sonerie. 

Börje rămase locului în spatele tufelor, urmărind ce se întâmpla. 

Într-un final, uşa se deschise, iar în prag apăru o brunetă într-un halat 
albastru. Börje îşi miji ochii. Din cauza distanţei, conturul bărbatului era 
neclar. Dar femeia chiar nu părea să fie soţia lui Oscar, Therese. 

Femeia schimbă două vorbe cu bărbatul, după care se dădu la o parte ca 
să-i facă loc și închise ușa în urma lui. 

Börje rămase locului pentru o clipă, înainte să pornească mai departe. 
Ceva din cum era îmbrăcat, din gesturile bărbatului, îi stârniseră curiozitatea. 
Dar nu-și putea da seama ce anume. 


7. 


Vanessa mergea pe Sveavăgen. Soarele dogorea. Termometrele arătau 
douăzeci şi două de grade la umbră, iar meteorologii spuneau că vremea urma 
să se încălzească şi mai mult. Deoarece frontul de aer cald venea dinspre est, 
ziarele îl porecliseră „Valul de căldură rusească”. 

Încă o durea capul după întâlnirea cu Nicolas. Îşi petrecuse două ore 
rătăcind prin oraș, încercând să scape de migrenă, dar nu reușise. Era 
devastată că Nicolas pleca. Totuşi, îşi dădea seama că exagerează. 

Pe cealaltă parte a Sveavăgen se afla Parcul Observatorului, verde și 


primitor. Câţiva copii se dădeau pe skateboard-uri în bazinul secat al fântânii 
arteziene. Lumea de la poalele dealului stătea pe pături colorate. Lângă 
treptele Bibliotecii Municipale, un dealer aștepta clienţi. Pe Sveavăgen, 
grupuri de alergători făceau jogging pe asfalt. Vanessa cumpără un frappe 
rece ca gheaţa de la o cafenea și îşi continuă drumul spre casă. 

În timp ce se apropia de Roslagsgatan 13, văzu o femeie cu păr lung, 
cârlionţat, şi ochelari rotunzi, care aștepta sub schele. Spre surprinderea ei, 
femeia veni ţintă la ea. 

— Vanessa Frank? 

— Da? 

— Aveţi câteva minute? 

— Depinde despre ce e vorba. 

Femeia își drese glasul. 

— Despre unul dintre cazurile dumneavoastră. 

Gândindu-se mai bine, chipul celei care se afla în faţa ei nu-i era complet 
necunoscut. Vanessa se întreba unde o mai văzuse. Poate era o martoră din 
vreun caz mai vechi? 

— De unde te recunosc? 

— Mă numesc Jasmina Kovač. Sunt ziaristă. La „Kvăllspressen”. 

Vanessa își ridică sprâncenele. 

— Dacă vrei un interviu, va trebui să vorbeşti cu echipa media a poliţiei, 
spuse detectiva, făcu un pas în lateral şi porni spre intrarea clădirii. 

Jasmina Kovač întinse mâna și o atinse pe Vanessa pe braţ, dar şi-o retrase 
imediat când femeia îi aruncă o privire ucigașă. 

— Nu am venit aici în calitate de jurnalistă. Vă rog, ascultați-mă două 
minute. E important. 

Vanessa aruncă o privire în spate. Nu era bine să fie văzută stând de vorbă 
cu o ziaristă. Şi mai rău era că o abordase un reporter de la un tabloid. Putea 
să pară că dezvăluie informaţii. Dar ceva din expresia disperată a tinerei îi 
stârni Vanessei curiozitatea. Și empatia. 

— Vă rog, repetă Jasmina. 

Vanessa făcu semn spre Parcul Monica Zetterlund.  Traversară 
Roslagsgatan. Detectiva mergea înainte, iar Jasmina în urma ei. Se așezară pe 
banca de lemn unde se aud non-stop cântece ale legendelor jazz, iar Vanessa 
își duse paiul în dreptul buzelor. 

— V-am căutat pentru că sunteţi singura femeie-detectiv care se ocupă de 
caz, spuse Jasmina ruşinată. Ce urmează să vă spun... puteţi să ţineţi un 


secret? 

— Dacă vrei să vorbeşti cu cineva care a depus un jurământ al tăcerii, ar 
trebui să vorbeşti cu un psiholog sau cu un preot, răspunse Vanessa, dar 
regretă pe loc imediat ce văzu expresia Jasminei. 

Îşi termină frappâ-ul, se ridică pe jumătate şi aruncă la gunoi paharul de 
plastic. 

— Karim Laimani nu a ucis-o pe Emelie Rydén, spuse Jasmina dintr-o 
suflare. 

Luată prin surprindere, detectiva se întoarse spre ea. 

— Cum de eşti aşa de sigură? 

— Pur şi simplu o ştiu. 

— Cu tot respectul, dar probele spun altceva. 

— În 22 aprilie eram la Hotel Anglais, lângă Stureplan. M-a abordat un 
bărbat și am început să vorbim. Mi-a luat o cafea. A spus că-l cheamă 
Thomas. La început nu părea în neregulă, dar la puţin timp după aceea a 
început să se comporte ciudat. Când m-am ridicat, totul a început să se 
învârtă cu mine. Corpul pur şi simplu nu mă mai asculta. M-a dus într-o 
mașină care aștepta afară. Mi-am pierdut cunoștința pe drum. 

Jasmina vorbea încet. Vanessa se apropie de ea. 

— Când mi-am revenit, eram într-un apartament. Nu știu unde. Dar... m- 
au violat. Cel care a spus că-l cheamă Thomas, împreună cu alţi doi. 

— Şi acel bărbat era... 

— Karim Laimani. 

Vanessa o privi pe Jasmina în timp ce tânăra își trecu prin păr o mână 
tremurândă. Avea o privire fixă, goală. 

— Pot să te întreb de ce nu ai anunţat pe nimeni despre asta? întrebă 
Vanessa cu blândețe. 

Jasmina îi zâmbi strâmb, cu tristeţe. 

— Nu știam cine e. 

— Dar cum de eşti atât de sigură acum? 

— Pentru că am fost la tribunal când a avut loc audierea pentru cercetarea 
în stare de arest. Eram acolo ca să scriu un articol și l-am văzut intrând în 
sală. 

Jasmina oftă și clătină din cap. 

— Am scris o mulţime de articole despre femei care sunt violate și ştiu că 
ar trebui anunţate autoritățile. Dar nu am îndrăznit. M-au ameninţat. Știu cum 
mă cheamă, știu unde locuiesc. Și mama... Nu... nu vreau să afle ce am păţit. 


Grijulie, Vanessa o cuprinse cu brațul pe Jasmina. Voia să simtă furie, dar 
se simţea doar descurajată. Oare câte femei trecuseră prin ceva similar? Trei 
bărbaţi îi distruseseră viaţa Jasminei şi era posibil ca tânăra să nu se mai 
simtă în siguranţă niciodată. 

Jasmina se sprijini de ea şi dădu drumul lacrimilor. Vanessa o trase mai 
aproape şi încercă zadarnic să găsească nişte cuvinte care să-i aline suferinţa. 


8. 


Oscar Sjölander era la terenul de fotbal Hjorthagen și urmărea cel de-al 
treilea meci al fiicei lui mai mari pe ziua aceea. Laura dăduse două goluri, iar 
Brommapojkarna conduceau Djurgården cu 3-1. Însă Oscar nu reușea să se 
concentreze la meci şi să se bucure de golurile înscrise de fiica lui. 

Vestea pe care i-o dăduse Rakel, faptul că era însărcinată, îi dăduse peste 
cap viaţa. 

Cu cât devenea mai conștient de situație, cu atât i se părea mai greşit. 
Rakel era salvarea lui, cea care îl ajuta să iasă din rutină. Nu voia să o ia de la 
capăt, să întemeieze o nouă familie, să schimbe scutece, să stea treaz noaptea 
din cauza copiilor care urlau. În același timp, se simţea prost. Sigur că Rakel 
voia copii, că-și dorea o familie a ei. Era tânără. Oscar lăsase lucrurile să 
meargă prea departe. Și nu avusese curajul să discute cu ea pe loc. În schimb, 
se prefăcuse că se bucură, sau cel puţin nu avusese nimic rău de spus. Se 
auzise promițându-i din nou că o va părăsi pe Therese. 

Arbitrul fluieră, anunțând terminarea primei reprize, iar un tată din echipa 
adversă începu să vină spre el. Oscar știa genul: vreun înfumurat care voia să 
stea de vorbă, să discute despre fotbal sau hochei fiindcă avea impresia că are 
opinii pertinente. Unul care voia să se dea mare. Apoi urma să-l invite la o 
bere la un moment dat. 

Oscar se prefăcu că nu-l vede şi se îndreptă spre cafenea ca să-și ia un 
hotdog. Lângă parcare opri o mașină. Doi bărbaţi robuşti coborâră și se 
îndreptară spre teren. Apoi se duseră spre cafenea și îl luară complet prin 
surprindere pe Oscar, întrebându-l dacă poate să stea de vorbă puţin. 

În primul moment se simţi iritat. Idioţii ăştia voiau un selfie? Chiar acum? 
Oamenii deveneau tot mai cretini pe zi ce trece. 

Cei doi schimbară o privire rapidă. 

— Trebuie să stăm de vorbă, spuse unul dintre ei și scoase o legitimaţie de 
poliţie. 


Poate că era la camera ascunsă. Vreo emisiune tâmpită de la TV3, în care 
vedetele erau trase pe sfoară. În cazul ăsta, cel mai bine era să păstreze 
aparențele. Poliţiştii îl duseră înapoi în parcare. Părinţii coechipierelor Laurei 
începură să şuşotească între ei. 

— Bine. Ce doriţi? întrebă Oscar, făcând un gest amplu cu braţele. 

— Cunoaşteţi o femeie pe nume Rakel Sjödin? 

Era ultimul lucru la care se aştepta. Dacă era o glumă, întrecuseră limita. 
Oscar privi pe rând chipurile ca de piatră ale poliţiştilor. Cum de aflaseră de 
Rakel? 

— A dispărut, spuse unul dintre agenţi. 

În mintea lui Oscar începu o învălmăşeală de gânduri. 

— Cum adică? 

— Am fost anunţaţi că a dispărut. Prietena ei susţine că v-aţi văzut aseară 
şi că aţi petrecut noaptea împreună. 

Oscar simţi cum creşte furia în el. Ai dracu” porci. Oameni mureau 
împușcați prin tot orașul, dar ei își petreceau după-amiaza de sâmbătă venind 
aici? 

— Sunt căsătorit, ce dracu” vreţi să spuneţi, cum adică veniţi aici să mă 
insultaţi, să spuneţi că am o aventură? Chiar n-aveţi ceva mai bun de făcut? 

— Calmaţi-vă. 

Polițistul făcu un pas spre el. 

— Să nu îndrăzniţi să-mi spuneţi ce să fac! zise Oscar furios. 

Auzi un fluier şi realiză că arbitrul anunţase începutul celei de-a doua 
reprize. 

— Dacă-mi daţi voie, doresc să văd meciul fiicei mele. O cunosc pe 
Rakel, dar habar n-am unde e. 

Făcu stânga-mprejur ca să se întoarcă, dar agentul îl apucă de braţ. 

— Staţi aici. 

— Daţi-mi drumul! 

Instinctiv, Oscar se zbătu, dar strânsoarea poliţistului deveni mai 
puternică. Colegul lui îi bloca drumul şi părea gata să intervină. Oscar se 
calmă. Puteau să existe consecințe dezastruoase dacă cineva își scotea 
telefonul și începea să filmeze. Polițistul îi dădu drumul, iar Oscar își masă 
braţul. În clipa aceea staţiile agenţilor începură să pârâie. Celălalt poliţist, 
care stătuse mai într-o parte, se îndepărtă. Oscar nu auzea ce vorbea. Mormăi 
ceva în stație, dădu din cap şi se întoarse. 

— Va trebui să veniţi cu noi. 


Oscar deschise gura ca să protesteze, dar agentul i-o luă înainte. 

— Acum. Chiar acum. 

Ceva din duritatea expresiei polițistului îl făcu pe Oscar să își dea seama 
că vorbea serios. Groaza îl lovi precum un pumn în plexul solar. O groază pe 
care nu o simţise de când cu fenomenul #metoo. Oare ieşise altceva la iveală? 
Vreo veche cucerire care voia să devină faimoasă? Care susținea că o forţase 
să facă sex cu el? Poate că toată povestea cu Rakel era inventată ca să-l 
convingă să vină cu ei. Nu, asta ar fi ridicol. În plus, n-avea încotro. Nici nu 
se punea problema să încerce să scape. Era nevinovat. Cel mai bine era să-i 
urmeze. 

— Vin cu voi, răspunse Oscar. 


9. 


Când ajunse la redacție, Jasmina se duse direct la aparatul de cafea. Se 
simţea mai ușurată de când îi spusese Vanessei Frank despre viol. Jasmina 
avusese încredere în ea din prima clipă și apreciase că Vanessa nu îi spusese 
că trebuia să anunţe autorităţile. 

Când își umplu ceașca, Jasmina făcu stânga-mprejur și aproape că vărsă 
cafeaua fierbinte pe Max Lewenhaupt. 

— Ups! exclamă tânăra. 

Se întrebă de câtă vreme se afla în spatele ei. 

— Ai timp să schimbăm două vorbe? 

O conduse în camera de conferințe numită Sărutul, după sărutul dintre 
regele Carl al XVI-lea Gustaf și regina Silvia de la nunta din 1976. Era cea 
mai bine vândută ediţie a „Kyvăllspressen”: 957.000 de exemplare. 

Max, de obicei atât de încrezător, se chinui acum să menţină contactul 
vizual cu Jasmina în timp ce închise ușa. Jasmina nu mai ştia ce să creadă. 
Max era un bădăran. Un răzgâiat care crescuse cu toate la nas și nu-și dădea 
seama că nu tuturor le era la fel de ușor. Însă nu putea să facă abstracţie de 
faptul că era un reporter competent. 

— Vreau să-ți cer scuze pentru... ei bine, pentru ce am făcut. A fost o 
idioţenie. 

Jasmina dădu din cap, dar nu spuse nimic. 

— Îmi pare rău. 


Jasmina se întrebă dacă era cu adevărat sincer sau dacă purtau acea 
discuţie numai pentru că locul lui la ziar depindea de asta. Mai degrabă a 
doua variantă. Dar nu mai conta. Voia să treacă mai departe. Să uite. Tuva 
Algotsson o întrebase dacă era în regulă să nu-l concedieze pe Max, iar 
Jasmina promisese să nu sufle o vorbă despre ce se întâmplase. Nu voia să-și 
piardă cineva slujba din cauza ei. 

Strânse mâna pe care i-o întinsese Max. Chiar voia să-l roage să-i explice 
de ce îi furase textul, dar nu putea. Nu acum. 

— E în regulă, zise Jasmina. 

Max zâmbi strâmb. 

— Dacă ai de gând să furi, furi de la cei mai buni. 

— Mersi, cred. 

Lui Max îi sună telefonul. Dădu drumul mâinii Jasminei, scoase telefonul 
din buzunarul de la spate şi se uită la ecran. 

— Trebuie să răspund. 

Max trecu pe lângă masa lungă și se opri lângă tabla din fundul camerei. 
Jasmina aruncă un ochi prin redacţie şi se întrebă dacă n-ar trebui să iasă din 
încăpere, dar Max îi făcu un semn cu mâna din care înțelese că voia să 
rămână. 

Jasmina se duse la geam și se uită spre clădirile în stil funcționalist din 
Marieberg. Nu voia să se lase convinsă să declare ce se întâmplase. Nu voia 
să ia parte la un proces, să fie luată la întrebări. Voia să treacă mai departe. 
Jasmina îi spusese cuiva că Laimani nu era vinovat de crimă. Poate asta 
însemna că poliția urma să găsească persoana care o omorâse pe Emelie 
Rydén. Jasmina avea să-l uite pe Laimani și ce-i făcuse el. 

— Bine, spuse Max din spatele ei. 

Bătu de două ori cu degetele în masă. 

— Eşti sută la sută sigur? 

După încă o jumătate de minut închise telefonul. 

— O sursă din poliţie. 

Max se încruntă. 

— Oscar Sjölander a fost ridicat de poliţie de la meciul de fotbal al fiicei 
lui. Se pare că lucrurile au luat-o razna la casa lui de vacanţă din Tyresö. 

— Acel Oscar Sjölander? 

Max dădu din cap. 

— Spune-i tu lui Bengt, zise Max. Măcar cu atât să te ajut. 

Jasmina clătină din cap. 


— Gata cu minciunile. Dar îți mulțumesc. 

Se întoarse la laptop. Avea patru e-mailuri noi. Îl deschise pe ultimul, 
trimis de pe o adresă anonimă de Hotmail cu doar câteva minute în urmă. Era 
o poză cu chipul său. Expeditorul îi lipise faţa pe trupul unei femei goale. 
Femeia stătea între doi bărbaţi care o penetrau. 

Știu că-ţi place asta, scria sub imagine. 

Pe Jasmina o străbătu un fior. Trânti capacul laptopului, închizându-l. Îi 
tremurau mâinile. Rânjetul dezgustător al lui Karim Laimani îi reveni în 
minte. Își frecă faţa cu palma. Doar nu aveau cum să ştie că vorbise cu 
Vanessa Frank, nu? Aruncă o privire spre biroul 'Tuvei Algotsson. Se gândi 
să meargă să stea de vorbă cu ea. Politica ziarului spunea că toate 
amenințările trebuie aduse la cunoștință, dar asta însemna că Jasmina trebuia 
să le spună despre viol. 

Vanessa se schimbă în haine de sport, înşfăcă o sticlă de apă și ieși din 
apartament. Îşi verifică telefonul, dar nici şeful ei, Mikael Kask, nici Ove nu 
o sunaseră înapoi. 

Karim Laimani își agresa partenerele, dar nu o omorâse pe Emelie — asta 
dacă era să-i dea crezare Jasminei Kovač. lar Vanessa nu vedea niciun motiv 
pentru care să n-o facă. Laimani n-avea să mai fie cercetat în stare de arest, ci 
trimis înapoi la Akersberga. În curând urma să fie un om liber, dacă nu 
cumva Jasmina se răzgândea şi hotăra să anunţe autorităţile. Vanessa îi 
înţelegea reticența. Doar patru la sută dintre violurile raportate în Suedia chiar 
duceau la arestarea agresorului. Și lipseau probele, precum şi martorii. Nu, 
Jasmina n-avea nicio şansă dacă s-ar fi ajuns la un proces. 

Vanessa găsi o bandă liberă, îşi conectă căștile și începu să alerge în 
acordurile de la Bohemian Rhapsody, de Queen. Aerul condiționat zgomotos 
oferea o răcoare plăcută. După ce alergă cinci kilometri în douăzeci și cinci 
de minute, se declară mulțumită. Freddie Mercury cânta Somebody to Love în 
timp ce Vanessa se mută la aparatul de vâslit. Se întinse până la mâner și 
împinse cu picioarele. Vocea lui Freddie Mercury dispăru, lăsând loc unui 
apel. Vanessa verifică ecranul. Mikael Kask. 

— Mersi pentru... 


— Îmi pare rău să te sun iarăși în weekend, dar avem nevoie de tine, o 
întrerupse bărbatul. 

— Spune. 

Se opri din exerciţiu și puse încet mânerul la loc. 

— A dispărut o femeie şi am găsit urme de sânge în casa de vacanţă în 
care, potrivit unei prietene, şi-a petrecut noaptea. Casa îi aparţine lui Oscar 
Sjölander, prezentatorul TV. 

Vanessa se chinui să-şi amintească figura bărbatului, dar nu reuși. 

— Mass-media o s-o ia razna, continuă Mikael. Îţi trimit adresa. Ne 
vedem acolo. 

Vila lui Oscar Sjölander se afla într-un loc izolat, iar cel mai apropiat 
vecin era la peste trei sute de metri depărtare. Casa era înconjurată de copaci 
şi tufe, dar putea fi parţial văzută de pe cărarea care trecea pe lângă ea. 

Grădina era formată dintr-o peluză mare și câţiva pomi, o trambulină și o 
căsuţă albă pentru copii. 

Când ajunse în prag, Vanessa primi o pereche de botoși de plastic, un 
combinezon de unică folosință și mănuși. Mikael Kask o aştepta în hol. Avea 
în jur de cincizeci de ani, mult peste un metru optzeci şi avea ochii de culoare 
verde. Spre sfârșitul anilor '80 lucrase ca model la New York, apoi se 
reprofilase. În cadrul poliţiei, era cunoscut drept un fel de cuceritor. Era 
burlac. N-avea copii. Dar era un detectiv bun, iar Vanessa îl respecta. După 
şase luni la Riksmord, era destul de convinsă că sentimentul era reciproc. 

— Ce ştim? întrebă detectiva. 

— O să trec prin amănunte de faţă cu toată lumea mai târziu Dar până 
acum, nu prea multe. Katja Tillberg, prietena lui Rakel Sjödin, spune că 
Oscar Sjölander şi Rakel erau amanți. Au venit aici ieri. Și-au petrecut 
noaptea împreună. De dimineaţă, Katja a primit un SMS de la Rakel. Scria 
că-i e teamă de Oscar. Katja a încercat s-o sune, dar n-a răspuns. A sunat la 
112 şi a venit un echipaj aici. Uşa era descuiată. Poliţiştii au intrat şi au 
descoperit urme de sânge pe canapea. Oscar Sjölander este interogat chiar 
acum. 

Vanessa se apropie de canapea. Două urme de sânge de mărimea unor 
pumni străluceau pe tapiţeria albă. 

— Ce spune? 

— Că habar n-are unde-i Rakel. Zice că în pădure stau niște drogaţi care i- 
au ameninţat pe el și familia lui. Stau pe lângă marginea apei, dacă urmezi 
cărarea și faci dreapta. Poţi să iei un criminalist și să investighezi? 


— Aşadar, a dispărut doar de câteva ore şi deja ne desfășurăm toate 
forțele? 

— Aşa vor şefii, date fiind circumstanţele. 

— Adică pentru că e implicată o vedetă? 

Vanessa îi făcu semn lui Trude Hovland, specialista care fusese prezentă 
la scena crimei şi în cazul Emelie Rydén, şi îi transmise instrucţiunile lui 
Mikael. Urmară poteca şi se îndreptară spre apă. Soarele nu mai dogorea, dar 
aerul era înăbuşitor. Trude stătea cu gluga în cap, iar masca îi atârna ca o 
baveţică. 

Era incredibil cât de atrăgătoare era, indiferent cu ce se îmbrăca. Vanessa 
încercă să zărească un inel sub mănușile de plastic, dar nu văzu nimic. 

— Știu că e o întrebare incorectă politic, dar de unde ești? întrebă 
detectiva. 

— În Norvegia nu suntem așa de sensibili în legătură cu chestiile astea ca 
voi, suedezii, răspunse Trude nepăsătoare. Tata e indian, mama e 
norvegiancă. Am crescut la New Delhi și Oslo. 

La douăzeci de metri de apă, poteca se bifurca. O luară în dreapta, aşa cum 
spusese Mikael. Se afundară în pădure. Aici aerul era mai umed, aproape 
rece. 

— Nu se întâmplă de obicei invers? 

— La ce te referi? 

— Noi, suedezii, mergem în Norvegia ca să vă furăm slujbele, spuse 
Vanessa zâmbind strâmb. Cred că vi se pare că noi avem salarii de 
subzistență pe-aici, nu-i aşa? 

— M-am îndrăgostit de un suedez și m-am mutat aici acum mai mulți ani. 
Povestea n-a durat, dar eu am rămas. 

— Îmi pare rău. 

Trude dădu din umeri. 

— Să nu-ţi pară. Îmi place munca mea și îmi place să locuiesc în 
Stockholm. Pe lângă asta, eu l-am înșelat pe el, așa că e normal că m-a 
părăsit. 

Între doi copaci, Vanessa zări o prelată verde. Trude o luă înainte și cele 
două se îndepărtară de potecă. Într-un luminiş găsiră rămășițele unui foc şi un 
buştean care părea să fi fost folosit pe post de scaun. Sub prelată erau grămezi 
de ziare vechi, iar lângă ele, doi saci de gunoi negri. Trude își puse masca și 
începu să-i investigheze rapid. 

— Saci de dormit, o pâine veche, un casetofon, haine. 


Vanessa se lăsă pe vine lângă ziare. Cele mai multe erau exemplare din 
ziarul gratis „Metro”. Îşi puse o nouă pereche de mănuși şi le răsfoi. Cel mai 
nou era un exemplar din „Aftonposten” vechi de o săptămână. 

— Sjölander a zis că erau drogaţi? întrebă Trude. Nu ţi se pare puţin cam 
bine organizat totul? Ce zici? Uite, au până și o frânghie pentru rufe. 

O frânghie veche, de un albastru palid, era întinsă între doi mesteceni. Pe 
ea erau prinse vreo şase cârlige. 

Vanessa auzi niște pași, se întoarse şi îl văzu pe Ove Dahlberg venind spre 
ei pe potecă. 

— A vrut cât mai mulţi oameni la cazul ăsta. 

— Ziariştii au început deja să sune? 

— Nu, dar o s-o facă din clipă-n clipă. Tu mergi cu mine la Blackeberg să 
ne vedem cu o anume Katja Tillberg. Ea a fost prima care ne-a sunat când a 
început să-și facă griji. Kask vrea să stabilim natura relației dintre Oscar 
Sjölander şi victimă. 

— Nu e destul de evidentă? întrebă Vanessa. 

Ove dădu din umeri. 

— Părinţii? 

— Avem oameni acolo deja, răspunse Ove. Şi cu soţia lui Oscar 
Sjölander. 

Vanessa se simți ușurată. Nimănui nu-i făcea plăcere să anunțe părinții 
victimelor ce păţiseră copiii lor. Dar ea pur și simplu nu putea suporta asta. 
Ştia mai bine decât oricine ce înseamnă să-ţi pierzi copilul. 

Vanessa se întoarse către Trude, care deja scosese un aparat foto. 

— Du-te, hai, mă descurc, zise norvegianca privind fix în micul ecran din 
faţa ei. 

Oscar Sjölander îi aştepta pe cei doi anchetatori care plecaseră din cameră 
ca să facă o pauză. Îşi închise ochii, își aşeză coatele pe masă și își luă capul 
în mâini. 

Ce dracu” se întâmpla? 

Nu mai înţelegea nimic. Rakel dispăruse. Cumva, se aflase că își petrecuse 
noaptea împreună cu el. Trebuia să fie o neînțelegere la mijloc. La început, 


fireşte că minţise. Spusese că erau doar prieteni, colegi de muncă. Încercase 
să-și salveze căsnicia. Într-un final, însă, zisese adevărul. Le povestise de 
nopțile petrecute împreună, de întâlnirile lor. De copilul pe care-l aştepta 
Rakel. Îl întrebaseră dacă se certase cu Rakel şi le zisese că nu, deși 
recunoscuse că sarcina îi schimbase părerea despre relaţia lor. 

Sigur trebuiau să înțeleagă că n-avea habar unde se afla Rakel. De la vilă, 
el venise direct acasă, în Bromma, o luase pe Laura şi apoi o dusese la terenul 
de fotbal. 

Ușa se deschise, iar în fața lui se așezară doi detectivi cu figurile lipsite de 
expresie. Anchetatoarea, o femeie urâtă, tunsă scurt, pe la vreo patruzeci și 
ceva de ani, își încrucișă braţele. Bărbatul îmbrăcat într-un blazer verde, din 
catifea de cord, porni din nou reportofonul. 

— Alice Lundberg și Niklas Samuelsson reiau interviul cu Oscar 
Sjölander, zise detectivul, după care se lăsă pe spătar. 

Oscar se îndreptă şi înghiţi în sec. 

— Trebuie să mă credeţi, ce dracu”! 

Îşi dădea seama cum sună. Disperat. Neliniştit. De ce nu spuneau nimic? 
De ce stăteau acolo, fixându-l cu privirea? Doar le spunea adevărul gol-goluţ. 

— Ne vedeam, da. Ne-am văzut ieri. Dar când am plecat de dimineaţă, ea 
era teafără. Nu era niciun strop de sânge pe canapea. Trebuia să ne vedem în 
weekend. Nu i-aş face niciodată rău lui Rakel și sunt la fel de neliniștit ca voi 
în legătură cu dispariţia ei. 

Îi privi pe rând. Era clar că nu-l credeau. 

— La vreo cincizeci de metri de casa ta din Bromma a fost găsit un sac 
negru într-un tomberon, zise femeia. 

— Şi? 

— Înăuntru erau un pulover și un cuţit. Ambele pline de sânge. Soţia ta a 
confirmat că puloverul îți aparține. lar cuțitul e din casă. Poţi să ne explici 
asta? 

— Oamenii străzii. Drogaţii. Cei de care v-am spus. Trebuie să fi fost 
jegosul ăla! Nu m-am purtat mereu frumos cu ei. Le-am spus că nu-i vreau 
prin preajmă şi probabil s-au răzbunat atacând-o pe Rakel. Le-aţi găsit 
nenorocita de... vizuină? 

— l-am rugat pe colegii de la faţa locului să stea cu ochii-n patru, 
răspunse Alice Lundberg. 

Detectiva tăcu şi rămase cu privirea aţintită asupra unui punct deasupra 
frunţii lui Oscar. 


— Au ieşit la iveală informaţii care sugerează că ai mai fost violent în 
trecut. Faţă de femei. 

Oscar era convins că era una dintre acele feministe turbate, care urăsc 
bărbaţii. Probabil că-și primise locul de muncă numai fiindcă era femeie și 
trebuiau să bifeze o cotă de angajare. Cu siguranță nu părea să fi reuşit să 
ajungă unde era culcându-se cu şefii ei. 

— De unde dracu” aţi mai scos-o pe asta? Flashback? întrebă, privindu-i 
furios. 

— Nu contează de unde avem informaţia. Vrem să ne răspunzi la 
întrebarea asta. Ai agresat-o vreodată pe Rakel Sjödin? 

— Nu! exclamă Oscar. Niciodată! 

— Dar alte femei ai agresat? 

Oscar îşi încleştă maxilarele. Respiră pe nas. Îi pierea vocea. 

— Nu i-aş face niciodată rău lui Rakel, zise, încercând să vorbească pe un 
ton egal. Nu știu unde e. Vreau să plec. Trebuie să vorbesc cu soția mea. 
Asta... asta ar putea să-mi distrugă căsnicia și trebuie să-i explic ce s-a 
întâmplat. Să-i cer iertare. 

Se întoarseră în centru în mașini separate. Vanessa parcă în garaj sub 
Norra Real și își lăsă acolo BMW-ul. Ove o aştepta în faţa Cafe Nero, cu 
motorul pornit, și îi oferi o cafea. 

Vanessa luă o înghiţitură, după care puse cafeaua în suportul pentru 
băuturi. 

— Am ceva să-ţi spun, începu detectiva. E despre Karim Laimani. 

— Jegosul ăla. Bine. Dă-i drumul. 

— Astăzi, mai devreme, m-a căutat o femeie. I-a oferit un alibi pentru 
noaptea crimei. 

Ove îşi mută privirea de la drum și se uită mirat la Vanessa. 

— Ce naiba tot zici acolo? Cine e femeia? 

— Vrea să rămână anonimă. Și i-am promis că așa va fi. Are motive 
întemeiate. 

Intrară pe Sankt Eriksgatan, îndreptându-se spre Fridhemsplan. Ove avea 
o expresie încordată. Părea că vrea să obiecteze, să pună întrebări, să ceară 


mai multe detalii. 

— Bine, răspunse detectivul. Dacă tu consideri că e credibilă, n-am motive 
să n-am încredere în judecata ta. Întrebarea este: ce facem acum? Ce-i 
spunem procurorului? 

Vanessa îşi întoarse privirea spre stradă şi zâmbi. 

— Mulţumesc, mormăi. 

Ove o privi confuz. 

— Pentru ce? 

— Pentru că ai încredere în mine. 

e 

Katja Tillberg se foia în living. Canapeaua, pervazurile şi parchetul 
deschis la culoare din micul apartament cu două camere erau pline de farfurii 
murdare, pachete, haine, bijuterii şi sticle de tărie. Pe un scrin se aflau mai 
multe fotografii înrămate. 

În timp ce Ove încerca să o convingă pe Katja să ia loc şi să le spună 
despre ultima oară când a vorbit cu Rakel Sjödin, Vanessa mută o sticlă de 
vin goală ca să poată privi mai bine pozele. Una dintre ele îi atrase atenţia în 
mod deosebit. Era o poză dintr-o vacanţă petrecută într-o ţară cu un climat 
mai cald, înfățișând o Katja mai tânără şi încă o persoană. Vanessa deduse că 
era vorba despre Rakel. Cele două pluteau pe o saltea gonflabilă roz undeva 
prin Mediterană. Ambele aveau în mână câte un cocktail cu umbreluţă și 
râdeau la fotograf. 

Celelalte poze erau diferite. Păreau făcute de un profesionist. Katja, cu 
câțiva ani mai în vârstă, sărind pe o trambulină. Fotograful probabil că stătuse 
pe spate, sau chiar pe trambulină. 

— Vanessa? 

Detectiva se răsuci pe călcâie. Acum Katja era prăbușită pe canapea. Ove 
îşi luase un scaun din bucătărie şi îl pusese de cealaltă parte a mesei. Vanessa 
mută o cutie de pizza de pe alt scaun și se așeză lângă Ove. 

— Aşadar, să înţelegem că Rakel ţi-a dat un SMS azi-dimineaţă? întrebă 
Ove. 

Katja căută prin haosul de pe măsuţă. Își găsi telefonul, îl deblocă și li-l 
arătă Vanessei şi lui Ove, care se aplecară să citească ce scria pe ecran. 

Chiar e al dracu” de nervos. Mi-e teamă că o să-mi facă rău. 

Ove se lăsă pe spate. 

— Iar prin el, se referă la Oscar Sjölander? 

— Da. 


— Ce te face să crezi asta? 

— Pentru că s-a văzut cu el aseară. Trebuiau să rămână peste noapte la 
casa lui de vacanţă, de obicei fac asta când se văd în weekend. Rakel era 
neliniștită. Urma să-i spună că e însărcinată. 

Vanessa și Ove schimbară o privire rapidă. 

— Ne poţi spune ceva despre relaţia lor? întrebă Vanessa cu blândețe. 
Începând cu durata ei. 

— Cred că a început acum vreun an. Au făcut cunoştinţă când Rakel lucra 
la talk-show-ul lui. Au flirtat puţin. La început, mai mult el era cel care făcea 
eforturi. Toţi tipii o plac pe Rakel, știți cum arată. S-a simţit flatată, i s-a 
părut incitant că el e mult mai în vârstă. Și faimos. Chiar dacă ea nu e genul 
ăla de fată. 

— La ce te referi? întrebă Vanessa. Ce fel de fată? 

— Genul care se lasă impresionată de celebritate. Nu e superficială. Din 
contră. Dar în ultima vreme părea să se îndrăgostească de el. Se întâlneau din 
ce în ce mai des. Nu a recunoscut, nici măcar fată de mine, dar bineînțeles că 
m-am prins. Părea să-și facă planuri pentru o viață alături de el. Sau măcar să 
spere la asta. 

— Tu ce părere aveai? 

— Mi se părea o prostie. Sigur, la început a fost destul de amuzant. Chiar 
incitant, din moment ce el e cine e. Dar e căsătorit, are familie. Ei doi n-aveau 
nicio șansă să rămână împreună. Pe lângă asta, toată lumea știe că e un porc. 

— Ce te face să spui asta? 

— Flashback. Scrie totul acolo, tot ce i-a făcut soţiei lui. Până și Rakel a 
zis că toată lumea din industrie știe că înșală. Mereu. 

— A fost violent faţă de ea? 

— Din câte ştiu eu, nu. 

Vanessa, care stătuse aplecată în tot acest răstimp, se îndreptă. 

— Dar crezi că ti-ar fi spus? 

Katja se gândi pentru o clipă. 

— Poate că nu. Deja ştia că nu-mi place individul. 

e 

O oră mai târziu, Ove parcă lângă rândul de mașini din faţa blocului 
Vanessei. Pe drum îl sunaseră pe agentul care se ocupa de anchetă și aflaseră 
că nu era nevoie de ei în Tyresö. Ove opri motorul şi cei doi rămaseră în 
tăcere o vreme. 

— O să transcriu discuţia cu Katja şi apoi o s-o trimit, zise Vanessa. 


— Mersi. 

Ove bătu darabana pe volan. 

— O să stau de vorbă cu procurorul în ce-l priveşte pe Karim Laimani. O 
să încerc să mai obţin câteva zile ca să găsim un alt suspect. Ai vreo idee? 

— Nu tocmai. Avem amprente pe pixul ăla, de la tentativa de viol. Dar s- 
ar putea să nu aibă nicio legătură. Va trebui să aflăm mai multe despre ea. Să 
găsim alt mobil. 

— Sună bine. 

Ove deschise suportul dintre scaune, căută în el și pescui un Snickers. 
Sfâșie ambalajul și muşcă zdravăn. 

— Dar hazardul? întrebă cu gura plină de ciocolată. 

— Adică? 

— Un ţicnit. O vede pe geam, intră şi o ucide. Apoi dispare. 

— Uiţi că sângele lui Emelie a fost găsit în celula lui Karim. Asta 
sugerează o legătură. Și de ce ar fi lăsat un necunoscut în casă? 

— Poate că a trimis pe cineva s-o omoare? Pe cineva pe care Emelie îl 
cunoştea, în care avea încredere, din moment ce i-a deschis ușa? 

Vanessa dădu din umeri. Ove mormăi şi luă din nou o gură de ciocolată. 

— Ce zici de Rakel? O mai fi în viaţă? 

— Nu ştiu, oftă Vanessa. La dracu”, chiar nu ştiu. 

Cu muzica în căști şi privirea în față, Henrietta mergea cu pas alert tot 
înainte. Tom păstra o distanță de treizeci de metri față de ea. N-avea niciun 
rost să rişte să fie văzut. 

După ce trecu Podul Sankt Erik, tânăra merse mai departe, spre 
supermarketul aflat la colț cu Rorstrandsgatan, unde făcu stânga. Tom băgă 
mâna în buzunarul de la haină şi simţi energia pe care i-o dădea biletul de la 
Stadionul Stockholm, unde fusese mai devreme. 

Localurile şi restaurantele erau pline, iar prin ferestrele deschise se revărsa 
muzica. Înăuntru stăteau oameni fericiţi, de succes, fie în cupluri, fie în 
grupuri mari. 

În tinereţe, Tom era convins că se va număra printre ei. Că totul se va 
rezolva: că o să dea, cumva, de o femeie şi își va întemeia o familie. Dar anii 


trecuseră. Ajunsese să se îndepărteze tot mai tare de toate astea, se izolase tot 
mai mult. Acum nici nu mai avea impresia că face parte din aceeași specie ca 
restul oamenilor din oraș. 

Era atât de pierdut în gânduri legate de ce ar fi putut să fie, încât realiză 
prea târziu că Henrietta dispăruse. Probabil plecase spre casă, dar nu putea fi 
sigur. 

Tom grăbi pasul şi ajunse pe Norrbackagatan, unde răsuflă ușurat când o 
văzu din nou. Rămăsese prea în urmă. Mări pasul ca să o ajungă. 

Distanţa se micşoră. Cinci metri. Patru metri. Evident, intră în imobilul de 
la Norrbackagatan 36. Tom se lăsă pe vine, prefăcându-se că se leagă la șiret, 
dar între timp se uită la interfon. Unu, șapte, opt... îi scăpă ultima cifră. 
Henrietta deschise ușa și dispăru. Pașii îi răsunară pe scări înainte ca uşa să se 
trântească în urma ei. Tom întinse gâtul ca să vadă mai bine. O altă ușă se 
deschise. Așadar, locuia în anexă. Tom trecu strada ca să poată vedea mai 
bine. Clădirea, care probabil fusese construită la începutul secolului douăzeci, 
avea faţada bej. 

Tom trebuia să se ducă la serviciu a doua zi de dimineaţă, aşa că ar fi 
trebuit să meargă acasă. Drumul dura cel puţin o jumătate de oră, dar nu se 
simţea încă pregătit. 

Se apropie de interfon, se uită în jur și încercă patru combinaţii înainte ca 
beculețul să se facă verde. Ultima cifră era nouă. 1789. Tom zâmbi. Revoluţia 
Franceză. Îi plăceau codurile uşor de reținut. 

Se strecură înăuntru și deschise ușa care dădea spre anexă. Odată intrat, 
ajunse pe alte scări. Se opri pentru a se asigura că e singur, apoi urcă mai 
departe. 

Pe un semn de alamă scria Erlandsson/Bucht. Tom auzea zumzetul unui 
televizor. Acasă, pe calculator, avea fişiere cu înregistrări secrete conținând 
conversații, voci, certuri şi partide de sex. Îi făcea plăcere să spioneze 
oamenii, să găsească tot soiul de lucruri pe care nu le puneau pe reţelele de 
socializare. Noaptea, când n-avea somn, le asculta, își amintea de femeile pe 
care le urmărise, le studiase, le cunoscuse, la care se gândise și se masturbase, 
şi despre care avea fantezii că trăiesc împreună cu el. 

În spatele lui era un geam cu vedere la curtea interioară unde se afla 
anexa. Tom se uită la faţada de vizavi. În faţa scării erau câteva balcoane 
mici. De acolo, era posibil să vadă direct în apartamentul Henriettei și al lui 
Douglas. 

Tom traversă curtea interioară din nou și auzi un zgomot în tufișuri. Zări 


coada șobolanului înainte ca acesta să fugă la adăpost. 

Se regăsea în șobolani. Încă de la naştere se confruntau cu un război al 
exterminării. Cu toate astea, se reproduceau, găseau o cale de supravieţuire. 
Erau pretutindeni în societate, trăind în micile lor tuneluri. Oamenii îi vedeau 
doar pe cei mai slabi dintre ei. Cei care căutau mâncare în timpul zilei aveau 
cea mai joasă poziţie în cadrul grupului. Cei care o duceau bine erau obezi și 
trăiau liniștiți în ascunzători sigure. Când nu mâncau, şobolanii și-o trăgeau. 
Masculii erau nesăţioşi, puteau să facă sex chiar şi de douăzeci de ori pe zi. 
Uneori se întreba dacă nu ar fi dus o viaţă mai de succes, dacă n-ar fi fost mai 
fericit, dacă s-ar fi născut şobolan. 

Tom deschise uşa încet şi rămase locului o clipă pentru a se asigura că nu 
coboară nimeni. Urcă treptele care duceau spre balconul de sus, de la etajul 
patru. Apăsă pe clanţă şi văzu că ușa era descuiată. leşi. O vedea pe Henrietta 
întinsă pe canapea sub o pătură, cu părul înfășurat într-un prosop. 

Tom închise ușa în urma lui. Era destul spațiu încât să poată sta lungit pe 
burtă. Dacă aducea o pătură ca să-și acopere capul, putea să facă poze liniştit. 


14. 


Nicolas auzi un râcâit de afară. Uşa de la balcon era deschisă. leşi, rămase 
cu mâinile pe balustradă și se uită la clădirile de beton din faţa lui. 

Era o noapte frumoasă, caldă, fără nori. Auzi din nou acelaşi sunet. Venea 
dinspre balconul lui Celine. 

— Celine, eşti acolo? 

— Nu. 

Era vocea lui Celine. Nicolas zâmbi strâmb, se aplecă pe balustradă și 
încercă să arunce o privire după panoul de metal. Fata își iți capul. 

— Ce faci? întrebă Nicolas. 

— Stau cu cortul. 

Celine se ridică. Avea corpul înfăşurat într-un sac de dormit. 

— Vezi? Poţi să faci mai puţin zgomot? Strici iluzia sălbăticiei. 

— Îmi pare rău. Dar ai de gând să dormi aici, afară? 

— Te deranjez? 

— Chiar deloc, răspunse Nicolas zâmbind. Dar ai grijă să nu te mănânce 
lupii. 


Se lăsă pe spate, sprijinindu-se de balustradă, îşi dădu capul pe spate și 
privi stelele. 

— Mulţumesc că ai ajutat-o pe prietena mea când a venit aici. 

— Vanessa? Ei, e mişto. Pentru o polițistă. 

Se lăsă tăcerea. Dintr-un apartament din apropiere se auzea zgomotul unui 
negativ de hip-hop peste care un bărbat îşi răcnea ura pentru societate. 
Întâlnirea lui Nicolas cu Magnus Om fusese productivă. Îi explicase 
securitatea AOS şi cum agenţii lor erau foşti soldați de peste tot din lume. Și 
îi spusese că Nicolas, cu antrenamentul lui de la Grupul de Operaţiuni 
Speciale, o să fie primit cu braţele deschise. 

Misiunile variau: de la muncă de gardă de corp, până la ajutor acordat 
trupelor britanice şi americane din zonele militare, de la luptă până la patrule 
şi antrenament. Nicolas primea un salariu de bază de nouăzeci de mii de 
coroane pe lună şi un apartament la Londra. Pentru misiunile din străinătate 
primea sporuri generoase. Rămăsese cu gura căscată şi acceptase pe loc. Era 
singura variantă. 

Totuşi, avea inima îndoită. Maria era aici. La fel și Vanessa, care, pe lângă 
sora lui, era singura persoană în care avea încredere. Pe lângă asta, avea să-i 
fie dor de Celine. Când pleca el, fata urma să rămână de una singură. 

— Nicolas, cu ce te ocupi tu de fapt? 

— Am fost soldat. 

Se gândi să-i spună lui Celine despre noul loc de muncă de la Londra, că o 
să plece, dar hotărî să n-o facă. Nu încă. 

— Ai ucis pe cineva? 

— Am ucis un bărbat săptămâna trecută, răspunse Nicolas. În pizzerie. 

— Deci tu ai făcut asta? De aia au venit poliţaii aici? 

— Da. 

Răspunsul adevărat era că omorâse mulţi oameni, chiar dacă nu le știa 
numărul exact. Probabil că peste douăzeci, îşi petrecuse aproape zece ani în 
GOS și Grupul de Protecţie Specială. Avusese parte de acțiune în Afganistan, 
Mali, Nigeria. Operaţiuni secrete în toată lumea. Situaţii în care fuseseră în 
pericol vieţile unor suedezi. Cu un an înainte — cu Vanessa, în sudul statului 
Chile. Săptămâna trecută, la pizzerie, fusese vorba de auto-apărare, dar chiar 
şi aşa. În orice caz, era, cel mai probabil, unul dintre cei mai mari ucigaşi 
dintre toţi suedezii în viaţă. Mai ceva decât orice șef de gangsteri. Dar nu era 
considerat un criminal. Cel puţin nu din punct de vedere legal. Iar acum, 
talentul lui pentru curmarea vieților îi oferise un loc de muncă bine plătit. 


Lumea era ciudată, motivele anumitor oameni pentru a ucide erau 
considerate legitime, în vreme ce altele erau pedepsite. Chiar și trecerea unei 
granițe invizibile dintre țări putea să facă diferenţa. În anumite locuri era în 
regulă să ucizi cu pietre o femeie care fusese violată sau să omori un 
homosexual pentru că iubea pe cineva. 

— Dar nu o să ajungi la închisoare? 

Neliniştea pe care o percepu în vocea fetei îl mișcă. 

— Nu. 

— De ce l-ai omorât? 

Nicolas oftă. Nu pentru că îl irita întrebarea, ci fiindcă nu ştia cum să 
formuleze răspunsul. 

— Pentru că ar fi omorât pe altcineva. 

— Pe cineva de care-ţi pasă? 

— Nu chiar. Dar nu era implicată. Nu merita să moară. 

O auzi pe Celine foindu-se în sacul de dormit. 

— Ai omori pe cineva care ar vrea să-mi facă rău? întrebă încet. 

La început râse, după care își dădu seama că fata vorbea serios. 

— Da, Celine. Aş face-o. 

— Bine. 


PARIEA A V-A 


Genocidul împotriva femeilor ar fi complet legitim, asta e umila mea 
părere. 


Semnat, Saint Marc Lepine 


E 


Börje urcă anevoie treptele. Își simţea picioarele grele și îl durea capul din 
cauza efortului. Trebuia să primească un răspuns. lar singurul mod de a-l 
primi era să sune din nou la ușa Ninei. Pe parcursul ultimelor zile, ceva se 
schimbase în el. Îşi continuase căutarea. O făcuse mecanic. Ca să aibă 
ocupaţie. Dar speranţa şi-o pierduse. Acum era luni, iar ea lipsea de duminica 
trecută. 

Toată lumea renunţase la ea. Dar Börje nu putea s-o abandoneze. Urma s-o 
caute până când primea un răspuns, îi datora asta, după toate câte făcuse 
pentru el. 

Se opri în faţa ușii, apoi sună. Nu se chinui să-și aranjeze părul, nu-i păsa 
dacă era murdar. Se auziră pași de cealaltă parte a uşii. Cineva apăsă clanţa și 
Nina îl fixă cu privirea. Semăna atât de tare cu Eva, că-l durea s-o vadă. 

— Ai aflat ceva despre ma... despre Eva? întrebă Börje. 

Nina nu schiță nicio mișcare. 

— Te rog. Vreau doar să ştiu, ca să n-o mai caut. 

Îi dădu o lacrimă care curse în jos pe obraz şi dispăru în barbă. Nina se 
dădu la o parte. Börje rămase locului, nesigur ce să facă. 

— Vrei să... pot să intru? 

Börje simţea mirosul de mâncare gătită. O mașină de spălat vase zumzăia. 

— Fiul meu doarme, șopti Nina. 

Börje îşi desfăcu şireturile. Își puse încălțările cu grijă pe preş. Nina se 
aşeză pe un scaun din bucătărie. Börje rămase în picioare lângă chiuvetă. Nu 
voia să murdărească pernele. Nina încercă să facă tot posibilul să nu 
reacționeze la duhoarea lui. Börje îi evita privirea. Nu fiindcă îi era ruşine, ci 


fiindcă îi aducea aminte atât de mult de mama ei. 

— Poţi să te opreşti din căutări. Au găsit-o acum două zile. 

Vestea îl trăsni. Picioarele îi cedară și apucă masa ca să se sprijine înainte 
să cadă în fund. 

— Şi-a luat viaţa, continuă Nina, în timp ce-şi trecea degetele pe faţa de 
masă. 

— De ce? şopti Börje. Nu înţeleg. Se simţea mai bine. Trecuserăm peste 
iarnă, urma să... 

Scaunul hârşâi pe podea când Nina se ridică și îl ajută să se scoale. Cu o 
mână scoase un scaun, iar cu cealaltă îl îndrumă cu blândeţe să se așeze pe el. 

— Ţi-a lăsat o scrisoare. 

Nina ieși din bucătărie. Se întoarse cu un plic alb pe care scria Börje. Era 
scrisul Evei. Bărbatul suspină. Nu se putea abţine. Strânse la piept plicul, de 
parcă îi era frică de faptul că Nina urma să i-l ceară înapoi din clipă-n clipă. 
Lacrimile îi curgeau pe picioare. 

— Îmi pare rău, spuse după o vreme. 

— E în regulă. Şi eu am tot plâns. Nu credeam că o s-o fac. Dar am plâns. 

Nina se duse până la chiuvetă şi lăsă apa rece să curgă, după care îi umplu 
un pahar lui Börje şi i-l aşeză în față. Rupse o bucată de hârtie de bucătărie și 
i-o dădu. 

— O iubeai, spuse Nina. 

Börje dădu din cap. 

— Era cea mai bună prietenă a mea. Cea mai bună pe care am avut-o. 
Genul de prietenă pe care nu ţi-o poţi imagina până când nu o cunoşti. 

Nina se întunecă pentru o clipă. 

— Ce ciudat. Cum se poate ca o persoană care pentru cineva e o mamă 
groaznică să fie pentru altcineva cea mai bună. 

Börje nu ştia ce să-i răspundă. Luă o înghiţitură de apă. Așeză paharul 
înapoi pe masă cu mâna tremurândă. 

— Tu... a vorbit despre tine. În fiecare zi. Te iubea mai presus de orice. 

Börje îşi trase nasul. 

— Ce spunea? șopti Nina. 

Bărbatul încercă să-și aducă aminte. 

— Mi-a spus că odată ai salvat o altă fată de la înec. Și mi-a povestit cum 
a fost când te-ai îmbrăcat ca Ronja Rövardotter şi ai fugit în pădure. Despre 
cum te prefăceai că dormi, după care stingeai lumina când bătea la uşă, chiar 
dacă știa că citeai poveşti sub plapumă. Mi-a spus că la început voiai să fii 


mecanic de locomotivă. Apoi pescar. Şi cum ai plâns când ţi-a căzut primul 
dinte fiindcă ţi-era teamă de Zâna Măseluţă. Și de Crăciunul când... 


Din apartament se auzi țipătul unui copil. Pe Nina o străbătu un fior. Se 
ridică. Dură un timp până se întoarse cu un copilaș în brațe. Bebelușul 
gângurea. Börje se aplecă spre el. Avea nasul Evei. 

— Edvin, zise Nina zâmbind. Îl cheamă Edvin. 


2; 


Vanessa luă prânzul la Dinos, un restaurant italienesc simplu de pe 
Kronobergsgatan. Rămase cu privirea țintă la ziarul deschis de lângă ea, 
înfăşură spaghete pe furculiță, le înmuie în sosul de roșii şi le băgă în gură. 

Mikael Kask anulase drumul până la Halmstad. În schimb, Vanessa şi Ove 
trebuiau să ajute împreună la ancheta cazului Rakel Sjödin. Șefii voiau 
rezultate, nu în mică măsură fiindcă Oscar Sjölander făcuse valuri în timpul 
#metoo. 

Pentru a doua zi la rând, în „Kvällspressen” cazul Rakelei ținea prima 
pagină cu ştiri și încă patru pagini de interior. Femeile dispărute vindeau. Nu 
la fel de bine ca femeile hăcuite sau ciopârțite, dar tot cam pe acolo. Până 
acum, niciun ziar nu-l numise direct pe Oscar Sjölander. Reporterii îi spuneau 
fie starul TV, fie prezentatorul. 

Rakel era iubita lui sau tânăra lui amantă. Reporterii țineau să menţioneze 
de fiecare dată diferența de vârstă dintre cei doi și găsiseră niște poze 
frumoase în care Rakel avea o atitudine inocentă. În interviuri, Sjölander 
nega în continuare că ar fi fost implicat în dispariţia ei, chiar dacă 
recunoscuse că se culcase cu ea. Mai multe persoane care ştiau dedesubturile 
industriei TV comentaseră anonim despre apetitul starului TV pentru femei 
tinere. În mai multe poze se vedeau criminalişti care verificau strada din faţa 
casei lui Sjölander din Bromma. 

Probabil că nu mai dura mult până când ceda şi își recunoștea vina. 

Ușa se deschise, iar în restaurant intră un vânt căldicel. Vanessa își ridică 
privirea din ziar şi îl văzu pe Ove Dahlberg ștergându-și fruntea cu mâna. 

— Am primit undă verde să începem să căutăm un alt suspect în cazul 
Emelie Rydén, spuse bărbatul și se așeză în faţa ei. 


Ove ceru un pahar de apă unui chelner care trecea. Era roșu la faţă. 
Broboane noi de sudoare i se adunau pe frunte. 

— Întrebarea e: de unde începem? 

Vanessa îi dădu un șerveţel de hârtie. Ove îl primi recunoscător. 

— Refacem iarăși ultimele douăzeci și patru de ore ale lui Emelie. Trebuie 
să fie ceva ce-am ratat. Trecem în revistă probele și aflăm cum a ajuns la ea 
pixul ăla. 

— De ce e important pixul? 

— Încă nu ştiu dacă e sau nu. 

Ove privi cu jind la farfuria ei. Detectiva se strâmbă şi o împinse spre el. 

— Da, poţi să gușşti. 

— Frikadeller în sos tomat? 

Vanessa dădu din cap. 

— Vrei să te las singur cu ele? 

— Câtă vreme nu ne filmezi. Soția mea ar fi geloasă. 

În timp ce Ove mânca resturile, 'Trude Hovland o sună pe Vanessa. 

— Îţi spun direct ce-am aflat, zise Trude. 

Vanessa nu crezuse niciodată că norvegienii pot să pară serioşi. Din 
contră, intonaţia îi făcea să pară mereu surprinşi. Trude era o excepţie. 

— Am găsit în adăpost amprente care se află în bazele de date. Amprente 
şi ADN care îi aparțin unui anume Börje Rohden. Condamnat pentru 
omucidere. Violenţă. Vătămare corporală gravă. Băut la volan. Ţi-am trimis 
un rezumat prin e-mail. 

— Care e ultima adresă cunoscută? 

— Asta-i buba. N-are. După ce l-au eliberat, a dispărut pur și simplu. 
Nicio arestare, nicio problemă cu fiscul. Nimic. Dar ţi-am trimis şi datele de 
contact ale copiilor și fostei soţii. 

Vanessa îi transmise lui Trude ce aflase de la Ove. Bărbatul adăugă un 
strop de ulei de măsline la sosul de tomate și curăţă resturile cu o bucată de 
pâine. 

După ce se întoarse la secţie, Vanessa adăugă numele lui Börje pe lista de 
căutări, astfel încât colegii să o contacteze în caz că dădeau de el. 

Îşi porni calculatorul și citi pe diagonală e-mailul lui Trude. 

Börje Rohden se născuse în 1968, în Sala, Västmanland. În tinereţe intrase 
în evidenţa autorităţilor de mai multe ori pentru tot felul de mici infracțiuni 
violente. După aceea, totul părea să se fi rezolvat de la sine. Înfiinţase o 
companie de construcţii în orașul natal, întemeiase o familie, făcuse doi copii. 


Formularele de taxe arătau că timp de mai mulți ani avusese venituri de peste 
un milion de coroane. 

În urmă cu cinci ani, Börje Rohden se urcase la volan şi lovise mortal doi 
oameni. Un tată și fiul său de zece ani. Börje fugise de la locul accidentului, 
dar fusese oprit la scurtă vreme după aceea deoarece unul dintre martori îi 
văzuse numărul de înmatriculare. Etilotestul indicase o alcoolemie de 1,7 
mg/l, iar Börje fusese condamnat pentru conducerea mașinii în stare de 
ebrietate și omor din culpă. Soţia divorțase de el. Trude era conştiincioasă — 
anexase până şi o copie scanată a actelor de divorţ. După ce îşi ispăşise 
pedeapsa de doi ani la Salberga, Börje dispăruse. lar acum amprentele lui se 
găseau în adăpostul aflat la trei sute de metri de casa unde dispăruse Rakel. 
Când fusese interogat, Oscar Sjölander declarase că Börje Rohdân îl 
ameninţase. Că se droga. Că îi furase lucruri. 

Vanessa îşi scoase pantofii și îşi puse picioarele pe birou. 

Oare era implicat în dispariţia lui Rakel? 

Un cuţit şi un pulover pline de sânge, aparţinând lui Oscar Sjölander, 
fuseseră găsite în casa lui din Bromma. Teoria poliției era că prezentatorul 
intrase în panică atunci când Rakel îi spusese că e însărcinată, o atacase şi îi 
ascunsese trupul. Dar unde? Un infractor fără experiență care mai era şi 
speriat ar fi trebuit să lase niște urme. Ucigaşul intrase în casă. Sângele găsit 
pe canapea avea aceeași grupă ca al lui Rakel. Soţia lui Oscar Sjölander, 
Therese, declarase că nu fuseseră acolo mai devreme. 

Doar Rakel nu ar fi lăsat un bărbat necunoscut să intre în casă, nu-i aşa? 
Vanessa îşi dădu jos picioarele de pe birou şi își puse pantofii la loc. Îi sună 
telefonul. Era Ove. Detectiva apăsă pe Răspunde. 

— Ţi s-a făcut deja dor de mine? întrebă Vanessa. 

— Au găsit-o pe Rakel Sjödin. 


3. 


Börje se trezi pe-o parte, cu mâna sub cap, pe canapeaua lui Elvis. 
Bretonul îi căzuse pe ochi. Îşi dădu părul într-o parte şi își îndreptă încet 
corpul masiv. Îl durea capul îngrozitor. În gură simţea gust de vomă şi alcool. 

— Bună dimineaţa, Farsta, murmură Elvis pe un ton răgușit. 

Stătea pe scuterul lui, unde și adormise. 


Între ei se afla o masă plină de sticle de tărie, un radio vechi dezasamblat, 
şervete de bucătărie, facturi neplătite, diverse unelte şi o fotografie uriaşă 
înfățișând o bătrână pe care Börje o luă drept mama lui Elvis. Iar acolo, în 
toată harababura, se afla scrisoarea Evei. Era în continuare nedesfăcută. Börje 
şterse scrisoarea de coapsă și o aşeză pe braţul fotoliului. Mai conta ce-i 
scrisese? Ea nu mai era. Îl abandonase. 

Cu ceva efort, Börje se ridică în picioare şi deschise ușa de la balcon ca să 
aerisească puţin. Corpul îi cerea în continuare alcool. 

Simţea privirea lui Elvis în ceafă. Era ca în cântecul acela de Plura 
Jonsson: 

You can have all the fun you like in life. If you're prepared to pay the 
price. 

Börje nu era dispus să plătească. Prețul era prea mare. Gândul de a trăi 
fără Eva era insuportabil. Cu o zi în urmă, după ce plecase de la Nina, Börje 
bătuse în uşa lui Elvis ca să-l întrebe dacă are ceva de băut. 

— Mai ai? mormăi Börje. 

— Nu. 

Elvis făcu o grimasă, după care se aplecă pentru a-şi masa ciotul. 

— Rahat. Am băut tot? 

Elvis clătină din cap. 

— Atunci mai scoate. Am nevoie de o duşcă. 

Prietenul lui Börje străbătu camera de zi cu mopedul și se opri lângă el. 

— Am aruncat ce rămăsese în timp ce dormeai. 

Börje se holbă la Elvis, care privea spre blocurile înalte de vizavi. 

— De ce-ai făcut asta? 

— De dragul tău. Ascultă. Știu că ieri ai luat-o razna. Dar dacă ai de gând 
să bei până crapi, eu unul nu vreau să văd asta. Eva s-ar fi supărat pe mine. 

Börje simţi cum îl cuprinde furia binecunoscută. Dădu buzna în bucătărie, 
deschizând și trăgând cu violență ușile și sertarele. Aruncă lucruri pe jos. 
Când nu reuși să găsească nimic de băut, intră în dormitor. Smuci într-o parte 
salteaua de la patul pentru o singură persoană. Într-un sertar din noptieră găsi 
două sute de coroane. Băgă banii în buzunarul de la pantaloni. 

Se întoarse în camera de zi, se sprijini de mânerele mopedului şi se aplecă 
ameninţător. 

— Minţi. N-ai arunca niciodată băutură. Spune-mi unde ţii alcoolul. 

Elvis îl privi calm. Clătină din cap încet. 

— Las-o baltă, ce dracu”, zise cu amărăciune. Am aruncat-o gândindu-mă 


la tine. Fiindcă sunt prietenul tău. 

Börje zâmbi batjocoritor şi se îndreptă. 

— Prieten? De ce dracu” aş avea nevoie de tine? Eşti un handicapat 
nenorocit. 

Ducă-se dracu’, gândi Börje. Să se ducă dracului toţi bolnavii și toţi 
nenorociţii de asistați social. El nu era unul dintre ei. N-avea nevoie de ei. El 
avea nevoie de pileală. De linişte. O ultimă dușcă zdravănă care să-l facă 
neînfricat. Pe urmă, moarte. 

— Şi, apropo, ştiu că n-ai fost împins pe şina de tren. Încercai să te 
sinucizi. Toată lumea o ştie. Dar ai fost prea prost ca să reuşeşti. 

Savură senzaţia de a-l vedea pe Elvis cuprins de ruşine. Börje îndesă 
scrisoarea Evei într-un buzunar. Trase un picior în măsuţă, izbind-o de 
calorifer. Lucrurile de pe ea se clătinară şi căzură. 

— Börje. Unde te duci? 

— Unde dracu” crezi? răspunse și trânti ușa în urma lui. 


4. 


Tom stătea la masa din bucătărie. Era îmbrăcat în halatul roșu care cândva 
îi aparținuse mamei lui. Firmituri, pete și urme de arsuri de la miile de ţigări 
pe care le fumase de-a lungul vieţii ei jalnice împânzeau materialul aspru. 

Practic, mama lui îşi dusese toată viaţa în halatul acela. Deşi trecuseră ani 
întregi de când ea murise, Tom nu-l spălase niciodată. Nu prea înţelegea de 
ce nu-l arunca odată. O ura. Se cutremura numai gândindu-se la trupul ei 
palid, moale, și la părul pubian zbârlit care i se itea de sub halat. 

Și la plânsetele din timpul nopţii. În momentele când, pentru că n-avea 
bărbat, se cuibărea în pătuţul lui Tom și îi împingea faţa în sânii ei umflaţi, 
hidoși, în timp ce bocea. 

Dragul mamei. Ce-o să ne facem? 

Tom alungă din minte imaginile și se uită pe geam. Nu voia să urască 
femeile, dar asta devenea din ce în ce mai greu. Societatea le oferise atâtea 
avantaje şi privilegii la care el, ca bărbat, nu putea decât să viseze. Femeile 
erau indispensabile societăţii, erau necesare supravieţuirii speciei. De bărbaţi 
era nevoie doar în momentul concepţiei. Pe urmă puteau la fel de bine să 
moară. Dacă măcar o femeie l-ar fi dorit pe Tom! Dacă ar fi vrut să i se ofere 


şi să-l facă să se simtă ca o persoană, nu ca o aberaţie genetică! 

Cu doi ani înainte, Tom își făcuse planuri serioase să angajeze un bărbat 
care să agreseze o femeie. Îşi imagina scena în fața ochilor. Femeia trebuia să 
fie tânără şi frumoasă. Trebuia să se plimbe prin pădure. Bărbatul urma să se 
arunce asupra ei, iar femeia să-și dea seama că a încurcat-o. 

Apoi, Tom putea să vină s-o salveze. Să-l bată pe individ și s-o salveze. Pe 
urmă, ea n-ar fi avut cum să nu se îndrăgostească de el. S-ar fi căsătorit, iar la 
nuntă le-ar fi povestit tuturor cum s-au cunoscut. Timid, le-ar fi spus că 
acţionase din instinct, ca un bărbat. 

Însă acelea fuseseră numai nişte fantezii copilăreşti. Îi era ruşine că fusese 
atât de naiv. 

Fii tu însuți. 

Frumuseţea e în ochiul privitorului. 

Toată lumea are un suflet-pereche, trebuie doar să continui să cauţi. 

În copilărie şi la începutul adolescenţei, Tom sperase şi crezuse că așa stau 
lucrurile. Îi văzuse pe alții cum stau doi câte doi pe coridoarele școlii, cum se 
țin de mână, îşi văzuse colegii cherchelindu-se la conferinţe și la petrecerile 
de la muncă, apoi dispărând împreună, chicotind. Trăgându-şi-o. Oferindu-se 
unul celuilalt. În metrou, auzise bărbaţi chipeşi cu maxilare puternice și umeri 
lati cum vorbesc despre aventurile lor, cum se plâng de femeile care se ţin 
scai de ei. 

Treptat, Tom îşi pierduse speranţa. Văzuse dincolo de minciuni. Femeile 
erau pretutindeni. La muncă, la magazinul din colţ, pe trotuar, la sală. Atât de 
aproape. Însă, cu timpul, învățase că orice încercare de a aborda o femeie 
duce la umilință. La grimase dezgustate. La ameninţări care implicau poliția 
dacă nu le lăsa în pace. N-avea să reușească niciodată să facă o femeie să se 
îndrăgostească de el. Nici măcar n-avea să reușească s-o facă pe vreuna să 
vrea să-l atingă. 

Tom îşi încleştă maxilarele, se forță să scape de sila pe care o avea faţă el 
însuși, după care se concentră pe imaginile neclare de pe ecranul 
calculatorului. Henrietta Bucht. 

O să-i distrugă viaţa, la fel cum ea şi alte femei i-o distrugeau pe a lui zi de 
zi. 

Din păcate, tot n-avea nicio poză cu ea dezbrăcată. Însă ştia mai multe 
despre viața ei. Lucra la agenția de PR Ronander, de lângă Stureplan. 
Prietenul ei, Douglas, era angajat la aceeaşi firmă. Primele postări cu ei doi 
apăruseră pe contul ei de Instagram în urmă cu un an și jumătate. Henrietta 


anunţase chiar în decembrie că își cumpăraseră un apartament pe 
Norrbackagatan. 

Alese patru poze, le edită rapid şi își închise calculatorul. 

Telefonul cu cartelă al lui Tom sună. Ieri îi trimisese un mesaj criptat prin 
aplicaţia Telegram singurului om pe care-l considera prieten. 

Trebuie să mă gândesc, venise răspunsul. 

Tom zâmbi. Ştia că o să-l convingă. 

Ghearele zgrepțănară parchetul, iar chițăitul șobolanilor se auzi mai tare. 
Tom se duse la frigider, scoase o bucată de piept de pui crud și se întoarse. 
Rămase lângă panoul de plastic înalt de jumătate de metru care separa o parte 
din biroul lui. Şobolanii înnebuniră din cauza mirosului. Alergară în toate 
direcţiile. Tom aruncă bucata de came roz și auzi un zgomot înfundat. 
Șobolanii săriră pe ea. Se luptau. Chiţăiau. În mai puţin de un minut, nu mai 
rămăsese nimic din pieptul de pui. 

Se schimbă în hainele de sport. 

Pantaloni negri, hanorac negru și încălțări Adidas. Urma să fie o zi lungă, 
trebuia să-şi facă antrenamentul dimineaţa. După o oră de parkour, se ducea 
la serviciu. După ce termina serviciul, urma să vadă ce pun la cale Henrietta 
şi Douglas. 


7 


Jasmina stătea înghesuită după o masă din colț la Le Cafe din Mallul 
Sture. În jurul ei erau soţii casnice bogate care beau cu paiul din nişte băuturi 
cu puţine calorii, ca să nu-și strice dinţii. Două mese mai încolo, doi indivizi 
îmbrăcaţi la costum, care păreau să lucreze în vânzări, râdeau zgomotos. 

Se simţea epuizată. O dureau ochii de la lipsa de somn. Ajunsese deja la a 
şasea cafea din zi. O aştepta pe Simona Strand, o femeie de douăzeci și şapte 
de ani care lucra ca recepţioneră la compania de producţie TLZ din 
Frihamnen și care o contactase pe Jasmina susținând că avusese o scurtă 
aventură cu Oscar Sjölander cu câţiva ani în urmă. 

Ultimele douăzeci și patru de ore fuseseră cele mai haotice din cariera 
Jasminei. De la arestarea lui Oscar Sjölander trecuse pe acasă doar ca să 
prindă câteva ore de somn, iar apoi se întorsese la redacţie. 

Într-una dintre cele două zile de la dispariţia lui Rakel, articolul Jasminei 


ajunsese pe prima pagină, fiind lăudat din plin atât de Bengt, cât și de Tuva 
Algotsson. Totuși, Jasmina nu se putea bucura. Se uita mereu în spate, 
îngrozită că o să-l vadă în orice moment pe unul dintre bărbaţii care o 
violaseră. Alerga pe trepte până în faţa uşii. Îl ura pe Karim. Se ura pe ea 
însăși fiindcă ajutase la eliberarea lui. Ştia că fusese trimis înapoi la 
Penitenciarul Åkersberga, dar că în curând aveau să-i dea drumul. Odată ce 
îşi recăpăta libertatea, Jasmina nu știa dacă o să aibă curajul să rămână în 
Stockholm. 

Jasmina o recunoscu pe Simona Strand după poza ei de profil de pe 
Facebook. Se ridică. Simona, care se îndrepta spre o masă din cealaltă parte a 
camerei, cu un smoothie în mână, se întoarse și veni la masa Jasminei. 

Era și mai atrăgătoare decât în poze. Avea un aer văratic și era îmbrăcată 
într-o fustă şi un maiou. Buzele îi erau mari, strălucitoare, probabil că altfel 
decât i le lăsase natura. Părul blond, bogat, îi venea până la umeri. 

— Mulţumesc că ai acceptat să ne vedem. 

— Nu poţi să dai la ziar numele meu sau al companiei de producţie pentru 
care lucrez. Am prieten. 

Jasmina n-ar fi expus în vecii vecilor o sursă care ceruse anonimitate, 
nimănui. Din nou, o asigură pe Simona că urma să rămână anonimă. Împinse 
într-o parte cafeaua și aşeză reportofonul pe masă. 

— Cum v-aţi cunoscut? 

Simona îşi înfăşură câteva șuviţe în jurul degetului arătător. 

— La o petrecere de Crăciun de acum patru ani. TLZ s-a ocupat de 
producţia emisiunii despre fotbal pe care o făcea Oscar. 

Jasmina reţinu că-l numise Oscar. Nu Sjölander. Nu Oscar Sjölander. 

— Obişnuia să vină, să mă salute, să fie prietenos. Poate chiar flirta puţin. 
Eram nouă şi nu ştiam ce reputaţie are. Ştiam că e căsătorit și are copii. Dar la 
petrecerea de Crăciun era mangă. La fel și eu. Ne-am furișat la subsol şi ne- 
am giugiulit. 

Simona luă paiul între buze. Muşchii gâtului i se încordară. Jasmina tot 
nu-şi dădea seama ce părere să aibă despre ea. 

— Câteva zile mai târziu, am primit un SMS. Voia să ştie dacă am chef să 
ne vedem. Era în mijlocul săptămânii. Ne-am dus la casa lui de vacanţă, vila 
aia de unde a dispărut Rakel Sjödin. Acolo... ei bine, cât de in detaliu vrei să- 
ți povestesc? 

Jasmina simţi că roşeşte. 

— Spune-mi orice crezi că e relevant. Pun eu întrebări dacă e cazul, se 


grăbi să adauge. 

— Am făcut sex. 

Până aici, Simona nu spusese nimic ieșit din comun. Faptul că Oscar 
Sjölander era un soț nemaipomenit de infidel nu era niciun secret pentru 
cineva care citise tabloidele în ultima vreme. 

— A fost... violent? 

Jasmina nu mai pusese până acum o întrebare atât de intimă. De regulă nu- 
i plăcea să vorbească despre sex. 

Nu avusese niciodată prieteni apropiaţi și nu obișnuia să vorbească despre 
chestiuni atât de personale. În clipa aceea își dădu seama că era curioasă nu 
doar în calitate de reporter. O privi nerăbdătoare pe Simona, căreia, spre 
ușurarea ei, nu părea să-i pese. 

— Puțin. Dar așa-mi place mie, așa că n-a fost o problemă. Ne vedeam 
regulat. A început să-mi placă tot mai mult. A spus că începea să aibă 
sentimente pentru mine și că se gândea să-și părăsească soția. Privind în 
urmă... mi-e ruşine că l-am crezut. Dar am zâmbit mai departe și am 
continuat așa. Am sperat imposibilul. N-am mai pus nicio întrebare. Am 
băgat de seamă că se enerva dacă făceam asta. 

Simona își mușcă buza. Jasmina își imagină scena, și-l imagină pe Oscar 
Sjölander deasupra ei, penetrând-o din spate. Îşi dădu seama că se gândea 
pentru prima oară la sex de când fusese violată. 

— Deodată — tăcere, șopti Simona. Nu mi-a mai răspuns la apeluri, la 
SMS-uri, la nimic. M-am îngrijorat. M-am dus la sediul TV4 după serviciu, l- 
am aşteptat afară şi l-am luat la întrebări. Mi-a spus să urc în mașina lui. Am 
mers până într-o pădure pustie din Djurgărden. A urlat. M-a luat de gât. Mi-a 
spus că dacă suflu vreo vorbă cuiva, sau dacă îl mai contactez, o să trimită o 
şleahtă de motociclişti după mine. Că o să facă el cumva să mă concedieze şi 
să nu mai lucrez în media niciodată. Am crezut că o să mă omoare. 

Jasmina apropie reportofonul de Simona, care se lăsase pe spătar. 

— Ce-ai făcut? 

— Am făcut ce mi-a zis. Eram îngrozită. N-ai idee câte poveşti 
asemănătoare am auzit despre el. E un psihopat nenorocit. Nu înţeleg cum de 
n-a fost prins în /metoo. Bine, de fapt înţeleg. 

Simonei îi scăpă un râs scurt, lipsit de veselie. Jasmina înghiţi. Îi înţelegea 
groaza. 

— A sunat toate femeile cu care s-a culcat de când a venit în Stockholm. 
Le-a ameninţat. Le-a rugat. Le-a cerut iertare. E atât de al dracu” de 


manipulator. Vorbeşte despre fetele lui, despre soţia lui, zice că s-a schimbat. 
Știu că n-ar trebui să crezi tot ce citeşti pe net, dar multe dintre poveşti sunt 
adevărate, ştiu asta. 

Jasmina îşi potrivi ochelarii înapoi pe nas. 

— Cum de îmi spui toate astea? 

— Vreau să afle toată lumea cât e de jegos. Ar fi trebuit să-i spun cuiva 
până acum. Atunci nu s-ar mai fi întâmplat asta. 

— Te referi la dispariţia lui Rakel Sjödin? 

— Da. 

Jasmina nu ştia ce să răspundă. 

N-avea habar dacă Oscar Sjölander îi făcuse vreun rău lui Rakel Sjödin, 
chiar dacă multe lucruri păreau să indice asta. Ca ziaristă, trebuia să fie 
obiectivă, să prezinte faptele. Nu să speculeze dacă o crimă ar fi putut fi 
prevenită. 

Jasminei i se aprinse ecranul telefonului. Îi era teamă să nu fie o altă 
amenințare anonimă. De sâmbătă, mai primise încă una. De data asta, în 
imagine, faţa ei apărea lângă un trup de femeie decapitat, probabil din Siria 
măcinată de război. 

Acum însă primise un SMS de la Max. 

Întoarce-te repede, au găsit cadavrul lui Rakel Sjödin. 

Jasmina se ridică. 

— Trebuie să plec, spuse în timp ce-și strângea lucrurile în grabă. 


6. 


Vanessa stătea la McLarens la masa de la fereastră. Ultimele raze 
disperate ale soarelui se agăţau de fațadele clădirilor. Refuzase mâncarea 
oferită de Kjell-Arne, mulțumindu-se cu o bere de care nu se atinsese. 

Fotografiile trupului gol, palid şi însângerat al lui Rakel Sjödin îi reveniră 
în faţa ochilor. Mai văzuse oameni morţi înainte, însă decesul lui Rakel o 
afectase într-un fel la care nu se așteptase. Poate că era mai simplu să înţelegi 
un ucigaș provenit din clasa de jos? Cineva cu o copilărie grea, care și-a 
distrus viitorul luând droguri, o persoană singură, vulnerabilă, hărțuită. Dar 
Oscar Sjölander era o vedetă TV cu un salariu cu șase zerouri, era căsătorit şi 
avea două fiice. Avea o casă de vacanţă la doi paşi de oraș. Se bucurase de o 


copilărie stabilă. Părinţii lui erau căsătoriţi şi trăiau amândoi. 

Vanessa nu era singura afectată de crimă. Întreaga Suedie se cutremurase. 
Viaţa dublă dusă de Oscar Sjölander era pretutindeni subiect de discuţie. Mai 
multe femei anonime vorbeau în ziare şi pe internet despre ce le făcuse. Pe 
rețelele de socializare, lumea se întrecea inventând cele mai crude și cele mai 
creative pedepse. Vanessa nu era convinsă că aşa ar trebui să reacționeze o 
societate întreagă la cap. Cu furie. Frustrare. Dar care era alternativă? Apatia? 

Dovezile împotriva lui Oscar Sjölander continuau să se adune. Puloverul 
însângerat, precum şi un cuţit despre care se bănuia că ar fi arma crimei, 
fuseseră recuperate de la douăzeci de metri de vila din Bromma. Sjölander 
avea un mobil: nu voia să aibă copii cu Rakel. Datorită poveştilor relatate de 
femeile pe care le ameninţase și le luase de gât exista un istoric bine 
documentat al violenţei de care putea să dea dovadă. În plus, mai era şi SMS- 
ul lui Rakel către prietena ei, Katja. Acum până și soţia lui, Therese, 
recunoștea că o lovise. 

Oscar Sjölander nega. Totuşi, judecând după înregistrările pe care le 
ascultase Vanessa, o făcea cu tot mai puţină convingere. Continua să dea vina 
pe omul străzii. După ce o examinau pe Rakel, legiștii puteau să determine 
aproximativ ora la care murise. Astfel, ar fi putut verifica pe camerele de luat 
vederi dintre Tyresö şi Bromma mișcările maşinii de teren negre a lui Oscar 
Sjölander. 

Vanessa auzi un ciocănit în geam şi își miji ochii către silueta de afară. 
Trude Hovland îi făcu semn cu mâna. Din gesturile ei, Vanessa înțelese că 
voia să i se alăture. Dădu din cap, dar regretă imediat. De fapt, cel mai mult 
își dorea să fie singură cu gândurile ei. 

Trude comandă o bere şi se aşeză. 

— Ce zi, spuse femeia, luând o înghiţitură. Trebuia să fac o plimbare. 

— Locuieșşti în zonă? 

Trude dădu din cap. 

— Markvardsgatan. 

Vanessa făcu semn cu degetul mare spre clădirea în care stătea ea. 

— Roslagsgatan. Lângă Parcul Monica Zetterlund. 

— Ce-i aia? 

Trude arătă spre lista companiilor care fuseseră la Hotelul Rosersbergs 
Slotts, care se ițea din geanta Vanessei. 

— Ove şi cu mine încercăm să identificăm un alt suspect în cazul Emelie 
Rydén. Sau încercam, până când a apărut în peisaj Rakel Sjödin. 


— Asta are de-a face cu amprentele de pe pixul de la Rosersbergs? 

Vanessa dădu din cap încet în timp ce luă o înghiţitură din berea ei, care 
acum era răsuflată şi caldă. 

— Ai vreo idee? întrebă Trude. 

Vanessa se întoarse, căutându-l pe Kjell-Arne. Voia un gin tonic. Voia să 
se relaxeze. Să doarmă fără vise. Fără să vadă cadavre de femei înjunghiate. 

— Emelie Rydén îi deschide ușa ucigașului. Îl cunoaște. Sau cel puţin îl 
recunoaște. Dar mai presus de toate, el știe că ea o să fie singură în noapte 
aceea. Poate că e un client de la coafor? 

— Bărbaţii suedezi or fi ei obsedaţi de înfăţişarea lor, dar nu pot fi aşa 
mulți clienți în ultimele șase luni. 

— Cincisprezece. 

— L-ai verificat? 

Kjell-Arne o văzu pe Vanessa. Detectiva desenă cu degetele în aer un „G” 
şi un „T”. Drept răspuns, primi un semn aprobator. 

— Le-am verificat cazierele, continuă Vanessa, întorcându-se către Trude. 
Nimic ieşit din comun. 

— Dar clienţii care au plătit cash? 

Vanessa dădu din umeri. Sigur, era posibil ca unii dintre clienţii lui Emelie 
să fi plătit aşa, dar asta însemna că nu erau trecuţi în baza de date prin care se 
uitaseră detectivii. 

— Statisticile..., începu Trude. 

— Spun că Laimani e criminalul, o întrerupse Vanessa. Aproximativ 
douăzeci şi şapte de femei sunt ucise în Suedia în fiecare an. Victima nu 
cunoaște criminalul în doar şase la sută din cazurile rezolvate. Care e primul 
lucru pe care-l facem când anchetăm moartea unei femei? Îi verificăm 
partenerul. Numărul doi? Alţi bărbaţi din viaţa ei. E ca un reflex — o facem 
fiindcă statisticile indică asta. De cele mai multe ori găsim răspunsul corect 
aşa. lar de data asta, abordarea ne-a dus direct la Karim, care are o istorie 
întreagă de agresiuni împotriva femeilor și care a ameninţat-o pe Emelie. E 
un jegos, dar n-a ucis-o. 

— De unde ştii asta? 

— Are un alibi. 

— Amicul ăla al lui? 

— Nu, altcineva. O femeie. 

— Dar sângele de pe pantofi? 

Vanessa dădu din cap și puse lista de două pagini cu conferințele de la 


Hotelul Rosersbergs în faţa lui Trude, care o privi mirată. 

— Următoarea pagină. 

Trude dădu pagina. Făcu ochii mari. Rămăsese cu privirea fixată pe 
cuvintele marcate cu cariocă galbenă de către Vanessa. 

— Aşadar, asta e legătura. 


7. 


La Sky Bar era pustiu, dar Börje reuşise să împrumute bani pentru încă o 
sticlă de votcă. Stătea singur pe bancă în timp ce gândurile i se perindau prin 
mintea tulbure, anesteziată. Băuse destul pentru a-și face curaj să moară. 
Capul îi căzuse în piept şi aproape că adormise. Nu-și mai putea controla 
gura. Şuiera. Vorbea incoerent, de unul singur. 

De când fusese eliberat din Salberga, nu avusese încotro. Ce îl aștepta în 
Sala? Copiii îl urau. La fel și mama lor. Nu fusese niciodată un tată grozav. 
Când fusese condamnat, fiul lui cel mare încasase o bătaie la școală. ÎL 
strigaseră „criminalule!” pe coridoare. La proces, Börje nici măcar nu 
avusese bunul-simţ să-i ceară scuze văduvei. O pupăză de avocat sâsâit îi 
zisese să tacă. 

Când fusese eliberat, se dusese direct la gară și se urcase în primul tren 
spre Stockholm. În capitală dormise în vagoane de metrou. Fiindu-i frică de 
găştile de tineri din oraș, umblase pe străzi noaptea. Încasase bătaie de câteva 
ori. Cumva, îi plăcuse. Se simţise de parcă o merita. Doi ani la închisoare — 
cum dracu” să fie asta penitenţa pentru că luase viețile a doi oameni? 

Acum, moartea Evei era adevărata lui pedeapsă, indiferent dacă exista sau 
nu Dumnezeu. Nu puteai pur şi simplu să calci cu maşina doi oameni beat 
fiind și să scapi basma curată. 

Börje se ridică. Abia se ţinea pe picioare. Făcu un pas în lateral şi rămase 
locului un minut, ca să-şi recapete echilibrul. Merse de-a lungul peronului. 
Lumea care aştepta trenul se dădu din calea lui. 

Așa, așa. Dispreţuiţi-mă. 

Mai erau două minute până la următorul tren. 

Trebuia să se arunce în faţa lui. Așa scăpa de luni întregi de beţivăneală. 
De angoasă. De abstinenţă. De suferință. Era imposibil să nu moară până la 
finalul anului, fie că o voia, fie că nu. Mai bine își alegea el însuși sfârşitul. 
Să se termine odată. Să nu-și mai plângă de milă. Acum, că Eva nu mai era, 
nu mai era nimeni care să-i poată susține moralul. Se simţea vinovat pentru 


ce-i spusese lui Elvis. Pentru cum îl tratase. Prietenul lui nu greşise cu nimic, 
doar încerca să-l ajute. Încerca să-l tragă în sus, să-l ţină pe linia de plutire. Să 
reușească ce nu reușise el pentru Eva. 

Un minut. 

Pasagerii se ridicară de pe bănci. Farurile vagonului din faţă apărură în 
depărtare. Se apropiară. Scăldară peronul în lumină. Umbre lungi dansau de-a 
lungul pereţilor. Börje mârâi și îşi făcu loc în faţă. Abia aștepta să sară. Se 
împiedică. Scăpă sticla, care se sparse. Băutura se vărsă pe beton. În jur 
vedea priviri temătoare. O adolescentă îl săgeta cu privirea. 

— Ai grijă pe unde mergi! zise o femeie care împingea un cărucior. 

Börje mârâi din nou. Se concentră la ce urma. O săritură, apoi din el n- 
avea să mai rămână decât un cadavru însângerat. Așa nu mai trebuia să-i fie 
dor de Eva în fiecare clipă. Nu mai trebuia să fie cuprins de vinovăţie și 
ruşine. Nu mai avea nimic cu care să umple golurile. 

Frânele scrâșniră. Lumina farurilor îl orbi şi îşi ridică mâna ca să-și 
protejeze ochii. 

— Eva, micuţo. Vin, bolborosi Börje. 


8. 


Redacţia forfotea. Jasmina îi întâlni privirea lui Bengt, iar acesta veni și se 
aplecă deasupra biroului ei. 

— Kovač! Un articol al dracu” de bun! O să se vândă ca pâinea caldă! 

Bătu de două ori în birou, se dădu într-o parte şi plecă în pas de dans. 

— Când ajunge pizza, avem întâlnire lângă biroul mare, strigă Bengt către 
toată lumea. Bravo tuturor! 

Lângă Jasmina, Max Lewenhaupt tasta de zor, aplecat deasupra laptopului. 
Limba i se ițea din colțul gurii. Părul lui, de obicei atât de îngrijit, era acum 
răvășit. 

— Poţi să citeşti asta înainte s-o trimit? întrebă fără să-şi ridice privirea. 

— Sigur. 

— Mai aşteaptă două minute, vreau să aranjez ultima parte, spuse Max şi 
continuă să tasteze. 

De când fusese găsit cadavrul lui Rakel Sjödin, povestea începuse să se 
hrănească din ea însăși. Interesul cititorilor era la cote maxime. Fiecare 


articol nou bătea recordul. În ciuda a ceea ce credea lumea, echipa nu-și 
dorea click-uri rapide, ci loialitate. Cititori constanţi, care plătesc. Asta 
însemna că trebuiau să dea ce-i mai bun. 

Numărul de abonaţi la ziarul în format digital creștea cu trei sute pe zi. 

— Așa! exclamă Max, după care se lăsă pe spate şi întoarse calculatorul 
spre Jasmina. 

Tânăra se apropie cu scaunul. Își atinseră coatele. Jasmina și-l trase înapoi. 
Articolul era lung și trata noutăţile despre cazul Rakel Sjödin aflate în cursul 
zilei. Începea cu un scurt rezumat al arestării prezentatorului TV. 

Mai departe, Max relata informaţiile scurse de la poliție despre 
interogatoriul lui Oscar Sjölander. Potrivit unei surse anonime care avea 
legături cu ancheta, prezentatorul începuse să plângă când aflase că a fost 
găsit cadavrul femeii. Detectivii fuseseră nevoiţi să oprească interogatoriul. 
Avocatul lui Oscar Sjölander declarase concis că acesta nu era într-o stare 
bună. Familia lui Rakel fusese informată. 

După un subtitlu urma ceea ce probabil avea să fie ştirea principală de a 
doua zi. Poliţia confirma — pentru prima oară — că arma crimei era cuțitul 
însângerat găsit lângă vila din Bromma. 

Jasmina simţea cum Max o priveşte nerăbdător. 

Ultima parte era nelipsita declaraţie a cuiva din conducerea TV4, care 
spunea că se abţine de la orice comentariu. 

— E bun, spuse Jasmina când termină de citit. 

— Bun? Asta-i tot? 

Max părea dezamăgit. 

— E foarte bun, Max. Dar ştii asta deja. 

Jasmina se ridică. 

— Eşti sigură? 

— Da, Max, sunt sigură, răspunse tânăra zâmbind. 

Bengt îi adună pe reporterii rămași lângă birou. 

Jasmina luă o felie de pizza cu ananas, un pahar de plastic cu Fanta şi se 
alătură semicercului de reporteri care se adunaseră în jurul lui Bengt. 
Bărbatul le mulțumi pentru munca asiduă depusă în ultimele zile. Jasmina își 
dorea să fie acasă, în pat. Îşi dădu seama că era pentru prima oară când se 
gândea la micul apartament din Valhallavăgen ca acasă. Chiar voia să 
rămână. Nu trebuia să-l lase pe Karim Laimani să strice asta. De fiecare când 
se gândea că o penetrase, i se făcea scârbă. Nu era drept. El urma să fie 
eliberat, dar ea avea să şi-l amintească toată viaţa. 


Bengt începu să împartă sarcinile pentru a doua zi. Jasmina trebuia să fie 
la redacţie la ora unu. 

— Nu mai durează mult până dăm publicităţii faptul că e vorba de Oscar 
Sjölander. Vreau să scrii un articol amănunţit despre viaţa lui. Folosește-te de 
sursele tale din Växjö ca să dai de prieteni din copilărie și de oameni care l-au 
cunoscut pe când era mic. Cum sună asta, Kovač? 

— Sigur. Nicio problemă. 

Jasmina se întoarse la birou ca să-și ia lucrurile. Max era încă acolo. Căscă 
în timp ce împacheta laptopul. 

— Ai chef să bem ceva? întrebă Max. Mereu am probleme cu somnul 
după o zi ca asta. 

Jasmina ezită fiindcă voia să fie odihnită a doua zi. În acelaşi timp, avea 
nevoie și de niște momente de relaxare. Şi ei îi venea greu să se liniștească 
după o zi intensă. Pe lângă asta, era cazul să mai socializeze. De când se 
mutase în Stockholm, fusese de una singură. 

— Haide. Un cocktail e fix ce-ţi trebuie. 


9. 


Trenul era cam la vreo douăzeci de metri de Börje. Frânele scrâșniră. Făcu 
un pas către margine. Următorul pas avea să fie ultimul, cel care îl ducea pe 
şine. În faţa trenului, sub roţile lui. Tocmai voia să sară, când simţi o mână pe 
umăr. 

Cineva pe care tot nu putea să-l vadă îl ţinea locului. Börje se întoarse şi se 
holbă furios la un chip cunoscut. 

Era Jörgen, paznicul, cel care obişnuia să-i deranjeze pe Börje, Elvis şi pe 
ceilalți de la Sky Bar. Ochii lui apropiaţi îl studiară cu o privire pusă pe harţă, 
după care se îndreptară spre sticla de votcă spartă de pe jos şi reveniră la 
Börje. Vagoanele trecură vâjâind. 

— Aşadar, pui la cale o mică petrecere pe peronul meu? 

— Dă-mi drumul, zise Börje, încercând să se elibereze, în jurul lor, lumea 
cobora din tren. Börje era furios. Își încleștă pumnii. 

— Calmează-te, altminteri va trebui să folosesc bastonul, zise Jörgen. 

Colegul lui făcu un pas în față. Börje vru să-i tragă o lovitură lui Jörgen, 
care îl ținea în continuare de umăr. Dar era prea beat. Pumnul îi trecu la 


distanţă de ţintă, dar îi făcu pe paznici să-și scoată bastoanele. 

Börje urlă şi se aruncă asupra lui Jörgen. Se loviră de marginea trenului cu 
un zăngănit puternic. Lumea din jur începu să ţipe. Călătorii din tren se 
ridicară în picioare ca să vadă încăierarea. Börje stătea călare pe adversarul 
său, care încerca să se elibereze. Colegul lui Jörgen își ridică bastonul şi îl 
pocni pe Börje în spate. Ceva dinăuntrul lui se rupse. Durerea îl săgetă până 
în creier. 

Căzu pe o parte. Încasă încă o lovitură, în braţ, înainte ca paznicii să se 
arunce asupra lui şi să-l imobilizeze. Stătea cu faţa lipită de peron. Urlă la ei, 
nereușind să-și tragă sufletul. Dădu din picioare şi se zbătu, încercând să 
scape. 

După o vreme, se opri. Paznicii îl târâră spre mijlocul peronului. Jörgen îl 
țintuia pe Börje cu genunchiul în spate, făcându-l să rămână întins pe burtă. 

Uşile se închiseră. Stând cu obrazul lipit de asfalt, Börje simţi cum acesta 
vibrează în timp ce trenul pleca din stație. 

— Jegos nenorocit, murmură Jörgen în timp ce-și ştergea buza 
însângerată. 

Scuipă pe jos. 

— Să-l ducem în cameră? întrebă colegul lui. 

Börje ştia locul: un spaţiu izolat fonic, sub peron, pe care paznicii îl 
foloseau ca să rețină lumea până venea poliția. Nu existau ferestre sau 
camere. De regulă, paznicii susțineau că persoana în cauză se comportase 
violent şi fusese nevoie s-o potolească până la sosirea agenţilor. În astfel de 
condiţii, era uşor pentru cineva să se dea cu capul de zid sau să-și rupă mâna. 
Lui Börje nu-i păsa. Puteau să-l bage acolo. Putea să încaseze bătaia, pentru 
că oricum era un om mort. 

— Puţoilor, mârâi Börje, simțind cum celălalt îl apasă și mai tare cu 
genunchiul pe spate. 

Încercă să lovească cu braţul înapoi, însă singurul efect fu că Jörgen reuși 
să-l apuce de mână și să i-o răsucească la spate, împingându-i-o cu putere în 
sus. 

Börje urlă. 

— Iisuse, da” rău mai puţi, gorilă vagabondă ce ești! Ce are de spus despre 
asta hoașca aia cu care umbli de obicei? Da” probabil că și ei i se rupe, din 
moment ce e o curvă bătrână. 

— Nu vorbi așa despre ea, spuse Börje cu greu. 

Paznicul râse batjocoritor. 


— Curvă. 

Börje îşi lipi faţa de umăr. Nu voia ca paznicii să vadă că plânge. 

Îl buzunăriră. Colegul lui Jörgen găsi scrisoarea şi o ţinu la lumină între 
degetul mare şi cel arătător. 

— N-o aruncaţi. Orice faceţi, n-o aruncaţi, mormăi Börje. 

— Cât ai plăti pentru o tăvăleală cu boarfa ăstuia? întrebă Jörgen fără să-l 
bage în seamă pe Börje. 

— Nu prea mult, răspunse colegul lui. 

Îl ciupi zdravăn de braţ pe Börje. Bărbatul îşi încleştă dinţii, ca să nu 
scoată niciun sunet. 

— Ar trebui să cauţi în lung și-n lat ca să dai de o curvă mai urâtă. 

Îi puseră cătușe, după care îl conduseră cu brutalitate spre scările rulante. 

— Ştii că jos avem o grămadă de cărți de telefoane? îi şopti Jörgen la 
ureche în timp ce mergeau. Nu că le-am mai folosi acum când avem nevoie 
de un număr. Nu, până și tu pricepi asta, chiar dacă ești un clovn împuţit și 
jalnic. 'Treaba e că dacă, să zicem, loveşti o coapsă cu un baston, rămâi cu 
niște urme urâte. Şi pe urmă, poliţaii care vin să te ia o să se supere pe noi. 
Dar... poţi să pui o carte de telefoane între. Şi, surpriză! nici urmă de vânătăi. 
Dar doare la fel de tare. Îți garantez asta. 


10. 


Era opt şi jumătate seara când Tom se așeză pe balconul din 
Norrbackagatan. 

În geantă avea pături, un termos cu cafea, o pălărie neagră, o carte de 
sudoku și un aparat foto cu două obiective diferite. Apartamentul părea gol. 
Poate că Henrietta lua masa cu cineva? 

Se rostogoli pe spate și privi formațiunile de nori argintii care se strângeau 
deasupra Stockholmului. 

Îşi scoase telefonul și verifică profilul de Instagram al Henriettei. Singura 
actualizare era din urmă cu două ore. A doua zi, ea, Douglas şi prietenii lor 
făcuseră rezervare la Taverna Brillo ca să-i aniverseze ziua de naștere. 

Între timp, Douglas făcuse mai multe postări. Era în Copenhaga, iar 
Henrietta nu era cu el. Din ce-și dădea seama Tom, dacă s-ar fi aflat acolo, 
tânăra n-ar fi putut să nu se laude cu asta pe reţelele de socializare. Îşi scoase 


cartea de sudoku, rezolvă trei careuri pentru nivel avansat în câteva minute, 
după care o lăsă jos. Se plictisea. Se gândi să meargă acasă. 

Intră pe forumul pe care stătea cel mai mult. Utilizatorul Țicnitu era 
online. De fapt, era mereu online. Pur și simplu stătea în dormitorul lui, 
fumând ţigări şi holbându-se prin obiective. Îşi scriseseră de câteva ori. Îşi 
alinaseră reciproc neliniştile. Glumiseră. Vorbiseră despre sinucidere. 

Ce faci? întrebă Țicnitu. 

Aştept o gagicuţă, răspunse Tom. 

Ce-ai de gând să-i faci? 

Tom pufni. Tocmai își apropia degetele de ecran, când auzi cum se 
deschide uşa de la intrare. 

Două persoane traversară curtea. O recunoscu pe Henrietta imediat. Și pe 
bărbat. Lat în umeri, cu un maxilar de neanderthalian. Avea părul castaniu și 
era tuns scurt. Era unul dintre tipii de la sală. Tom o văzuse pe Henrietta 
vorbind cu el de două ori şi fusese cuprins de gelozie. 

Tom potrivi camera cu mişcări de expert, scoase capacul obiectivului şi se 
poziționă corespunzător. O clipă mai târziu, luminile se aprinseră în camera 
de zi. 

Bărbatul stătea cu spatele la geam. Henrietta își scosese haina, dezvăluind 
rochia neagră și scurtă pe care o purta dedesubt. Dansa prin cameră cu o 
sticlă de tărie în mână. Piciorul nu părea să o mai doară. Încercă să-l facă pe 
bărbat să i se alăture. Individul dansă și el câţiva paşi, după care se prăbuşi pe 
canapea. 

Bărbatul scoase o punguţă cu fermoar din buzunarul pantalonilor, o ridică 
şi o flutură. Henrietta dispăru, după care se întoarse câteva secunde mai târziu 
cu o tavă de argint. Când intră în cameră, umblă la întrerupător. Lumina 
scăzu în intensitate. Tom modifică setările aparatului. Henrietta așeză tava pe 
măsuţă, iar bărbatul vărsă cu atenţie conţinutul alb, după care făcu nişte linii 
cu un card de credit. 

În timp ce mărea imaginea şi ajusta focalizarea aparatului, Tom simţi cum 
îi creşte pulsul. 


11. 


Jasmina mai văzuse Grand Hotel-ul numai în poze. Un portar într-o 


uniformă verde dădu din cap şi le ţinu ușa. Max făcu în glumă o plecăciune și 
o lăsă pe ea prima. 

După ce plecaseră de la redacţie, se duseseră la Lemon Bar, aproape de 
secţia de poliţie, cu doi colegi. Băuseră o bere chioară, la douăzeci și cinci de 
coroane halba. 

Acolo vorbiseră despre evenimentele din ultimele douăzeci şi patru de ore, 
îşi bârfiseră şefii şi discutaseră despre idei de articole. Jasminei îi plăcuse. Se 
simţise relaxată. Inclusă. După ce amândoi colegii plecaseră acasă, Max îi 
sugerase să continue seara. La început, Jasmina crezuse că glumeşte când îl 
auzise că-i propune să meargă la Grand Hotel. Purta blugi şi o cămașă albă, 
veche, pe care o decorase cu o pată de cafea în ziua aceea. 

Max răsese de problemele pe care și le făcea şi oprise un taxi. 

— Barul e pe aici, zise Max, făcând semn spre dreapta. 

Doi turişti stăteau şi beau bere în timp ce urmăreau un meci de fotbal la 
televizor. Jasminei îi veni în minte o imagine din Hotel Anglais, când Karim 
se apropiase de ea pe canapea. Jasmina o făcu să dispară. 

Intrară într-o încăpere îngustă, decorată superb. Afaceriști bronzaţi, cu 
cravate lărgite, stăteau în picioare și beau cocktailuri. Chelneri îmbrăcaţi 
complet în alb se fâțâiau de colo-colo, luând comenzi. Printre coloane, 
Jasmina vedea palatul de dincolo de apă. Luminile orașului străluceau pe apa 
întunecată de lângă ponton, în timp ce pe acesta se perindau umbre. O 
melodie tristă răzbătea dinspre pianul din colţ, care semăna cu un păianjen 
negru, uriaş. Jasmina o recunoștea, dar nu reușea să-şi aducă aminte numele 
piesei. Două persoane stăteau pe scaune înalte lângă pianul pe care își 
lăsaseră cocktailurile. 

— Mergem pe terasă? întrebă Max. 

— Prefer să rămân lângă pianist. 

— De acord. 

Jasmina îl lăsă pe Max să comande cocktailurile — considera că era mai 
bine să nu dea de înţeles că era depășită de situaţie — și se lăsă pe spătar. 

— Vii des pe aici? întrebă ea după ce chelnerul se îndepărtă. 

Ochii lui Max scânteiară. 

— Pe vremea când abia începusem să visez să devin ziarist, obișnuiam să 
mă îmbrac la costum și să vin aici cu un carnet. Mă prefăceam că sunt 
corespondent de război care se recuperează după o zi lungă. Dar să nu mai 
spui asta nimănui. 

— Promit, zise Jasmina zâmbind strâmb. De fapt, şi eu făceam ceva 


asemănător. 

— Te ascult. 

— Eu o forțam pe mama să mă lase să-i iau interviuri. Ea trebuia să joace 
diverse roluri. Odată era o vedetă de cinema care tocmai câștigase un Oscar, 
altă dată un politician prins cu mâţa-n sac. Și obişnuiam să scriu titluri de 
articole pe care le agăţam în cameră. 

Max râse cu poftă. 

— Aşadar, te-a sprijinit? 

— Mereu. 

Max înghiţi în sec. Apoi dădu încet din cap. Jasmina simţea că e ameţită 
exact cât trebuie. Îl privi pe Max în ochi. 

— De ce mi-ai şutit articolul? 

Se gândi înainte să-i răspundă. Își scărpină bărbia. Jasmina băgă de seamă 
că avea unghiile roase până la came. 

— Pentru că era al naibii de bun. Dar mi-e ruşine. N-a fost un gest 
onorabil. Eram disperat. Mi-era teamă că tu o să fii cea care rămâne la ziar. 

Răspunsul o luă prin surprindere. 

— Ce naiba te-a făcut să crezi una ca asta? 

— Pentru că ai ceva, chiar dacă nu vorbeşti mult, ceva care îi face pe 
ceilalți să înțeleagă că eşti competentă. Lumea chiar te ascultă mereu când 
deschizi gura. Spune-i charismă, dacă vrei. 

Nimeni nu-i mai spusese Jasminei că e charismatică. Îl privi cu atenţie, 
încercând să-şi de seama dacă o lua peste picior. 

— Scuză-mă, spuse Max în timp ce se ridica. Revin imediat. 

Max dispăru înspre toalete. Între timp, chelnerul veni cu cocktailurile lor. 
Arătau identic, ambele decorate cu o felie de ananas și o cireașă. Jasmina 
mulțumi, chelnerul dădu din cap în semn de răspuns, iar ea duse cocktailul la 
buze. 

Max se întoarse şi arătă către paharul ei. 

— Singapore sling. Îţi place? 

— Prefer berea. 

Max zâmbi. 

— Sincer, şi eu. Ascultă, în legătură cu articolul pe care ţi l-am furat: 
suntem în regulă acum? 

— Da. 

Pus pe gânduri, Max se jucă cu paharul, după care îl așeză din nou jos. 

— Poate că sună prostesc, dar succesul e foarte important pentru mine. 


Familia mea, mai ales tata, sunt împotriva chestiei ăsteia. Jurnalismul e pe 
moarte. Nu câştigăm mai nimic. El vrea să lucrez în finanţe, la fel ca el. De 
aia... rahat, vreau să-i arăt că mă pot descurca de unul singur. Dacă nu mi s- 
ar fi prelungit contractul, aș fi dat greş. Iar în familia mea, nu dăm greș. 


12. 


De fapt, Tom nu ştia nimic despre droguri, dar bănuia că pudra albă era 
cocaină. Henrietta așeză un suport pe măsuţă și aprinse lumânările. Individul 
de la sală îi făcu semn să vină lângă el, îi spuse ceva ce o făcu să râdă, după 
care îi arătă tăviţa. 

Tom mări imaginea și mai tare, iar acum vedea fiecare dintre cele patru 
linii. 

Schimbă pe modul de filmare și imortaliză fiecare expresie facială pe care 
o avu Henrietta în timp ce trăgea pe nas. Pe urmă, tânăra se lăsă pe spate, își 
atinse nasul și îi dădu individului paiul tăiat. Pe urmă se aşezară unul lângă 
celălalt pe canapea, cu feţele apropiate. Gurile li se împreunară. Păreau să nu 
se mai poată opri din vorbit. Era unul dintre cele mai intime lucruri pe care le 
văzuse Tom vreodată. Bărbatul o mângâie pe Henrietta cu degetul, atingându- 
i burta. Ea se încovrigă, chicoti și intră în joc. Nu mai încăpea îndoială ce 
urma. 

— Henrietta cea micuță și perfectă, acum doar demonstrezi ce târfulițe 
sunteţi voi toate, murmură Tom. 

Mai traseră pe nas o linie, după care se ridicară în picioare nesiguri. 

Henrietta învârti un buton de pe difuzorul de lângă TV. Corpurile li se 
legănau, iar Tom se întrebă ce ascultau. Henrietta îşi scoase peste cap rochia 
neagră. Acum dansa în chiloţi, cu braţele în aer. Bărbatul îşi scoase tricoul. 
Avea un piept lucrat, iar pe braţele umflate i se vedeau venele. 

Henrietta îi mângâie pieptul și se împinse cu sânii în el, iar spatele ei 
lucrat străluci în lumina lumânării. În timp ce Tom urmărea dansul nuptial, 
penisul i se umflă de sânge. 

Tom o ura cu pasiune, dar în același timp nici că mai fusese vreodată atât 
de excitat. 

N-ar fi trebuit să-l umilească. Nu putea lăsa așa ceva nepedepsit. Sigur, lui 
Douglas n-avea să-i fie uşor, dar mai bine să afle cu ce curvă trădătoare își 


împărțea viaţa. 

Cei doi se sărutară. Henrietta se îndepărtă și arătă spre masă. Așeză 
sfeşnicul pe pervaz, silindu-l pe Tom să ajusteze din nou setările aparatului. 

Henrietta lovi în masă cu mâna. Avea o privire înceţoşată, pofticioasă, 
excitată. Bărbatul își scoase pantalonii şi îi aruncă pe jos. Apoi, se aşeză gol 
pe masă. 

Tânăra ridică geanta şi îngenunche lângă picioarele lui. Tipul își ridică 
privirea şi o urmări cum presară cocaină de-a lungul penisului său, cum o 
aranjează cu cardul de credit şi o trage direct în nas prin pai. Pe urmă, linse 
rămășițele. 

Henrietta făcu schimb de locuri cu el, dar se aşeză pe burtă, ridicându-și 
fundul în aer. Individul trase pe nas de pe fesa ei dreaptă, după care îi scoase 
chiloţii. 

Lui Tom îi veni o idee. Ajustă repede aparatul și îl propti pe pături așa 
încât să continue să filmeze apartamentul cât el căuta cutia microfonului. Se 
ridică precaut, deschise uşa de la balcon și ascultă. Pe scări era liniște și nu 
era nimeni. Traversă curtea interioară în fugă şi urcă pe treptele care duceau 
la anexă. Apoi se lăsă pe vine, deschise fanta 

pentru scrisori și introduse microfonul. Îi auzi gemând și răsuflând din 
greu. 

— Aşa-ţi place să ţi-o trag, nu? 

Henrietta gemu. Un scâncet răgușit, supus. Ca într-un film porno, se gândi 
Tom în timp ce i sculă din nou şi îşi duse mâna între picioare. 

— Da, da. Mai tare! 

Tom chicoti. 

Uşa de la intrare se deschise şi pe scară se aprinse lumina. Tom trase 
înapoi cablul și închise precaut fanta. Se ridică în picioare și se îndreptă calm 
spre trepte, ţinând în mână microfonul. Ajuns la jumătatea drumului, dădu 
din cap către o femeie care urca cu o pizza. 

Chiar şi-ar fi dorit să mai înregistreze material audio, dar era destul pentru 
un filmuleţ care avea să-i distrugă viața Henriettei. 

Tom descuie uşa de la apartamentul de pe Essinge Brogata 18 şi își puse 
haina în cuier. Intră mecanic în birou, mută mouse-ul și verifică înregistrarea 
de la camera de supraveghere pe care o instalase pe ascuns pe scară. Nu se 
întâmplase nimic ieșit din comun în orele cât fusese plecat. 

Intră în bucătărie, scoase din frigider nişte broccoli proaspăt, îl puse pe o 
farfurie şi se duse în birou. Lăsă farfuria pe masă, se puse pe podea și făcu 


cincizeci de flotări. Apoi se întoarse şi făcu o sută de abdomene. 

Când termină, se așeză la calculator, răsuflând din greu din cauza 
efortului, şi mușcă din broccoli. 

Deoarece suferea de anosmie, Tom nu avea miros, ceea ce însemna că nici 
nu putea să simtă vreun gust. Urma o dietă vegetariană care includea peștele 
cât de des putea, deoarece voia să trăiască mult. Pubertatea fusese un iad 
pentru el, fiindcă nimeni nu-i explicase că mirosea urât. În clasa a noua, 
profesorul de sport îl luase deoparte şi îi explicase că ar trebui să se spele mai 
des. De atunci, făcea duș în fiecare zi. 

Vizită mai multe dintre forumurile lui favorite. În geamul întunecat din 
spatele monitorului, faţa subţire a lui Tom și capul său ras se reflectau într-o 
lumină rece, albăstruie. Trase repede jaluzelele ca să nu mai fie nevoit să se 
privească. Uneori nici nu se putea uita la reflexia lui din oglindă fără să audă 
insultele cu care fusese împroşcat în curtea școlii. 

Tom își așeză picioarele pe birou, se lăsă pe spătarul scaunului și îşi 
termină broccoli-ul. Deschise sertarul de sus, scoase una dintre injecţiile cu 
testosteron pe care le cumpărase de pe dark web şi desfăcu ambalajul. Intră în 
baie, îşi trase pantalonii jos și se sprijini de chiuvetă în timp ce îşi injecta 
lichidul în fesă. Prin zid se auzeau zgomote. 

Greta, vecina lui în vârstă de optzeci şi nouă de ani, lăsase televizorul 
pornit. 

Tom ieși pe hol, unde se aflau cheile de la apartamentul ei. Dobitocul de 
fiu al Gretei, care-şi mai dădea și aere, i le lăsase lui Tom. Ușa de la intrare se 
închidea automat şi, din când în când, baba tâmpită mai bătea la ușa lui Tom 
ca să-l roage să-i deschidă apartamentul. 

În lumina pâlpâitoare aruncată de televizor, Greta dormea cu capul căzut 
în piept. Telecomanda era pe măsuţă. Tom dădu volumul mai încet. Bătrâna 
era îmbrăcată într-o cămașă de noapte care îi ajungea până la jumătatea 
coapselor și stătea cu picioarele răşchirate. Tom se lăsă pe vine, încercând să- 
i zărească organele genitale. 

Se ridică și intră în bucătărie ca să verifice frigiderul. Zări o tigaie, se uită 
sub capac şi văzu că înăuntru era o tocană de peşte. Scoase o caserolă de 
plastic dintr-un sertar, o umplu şi ieși cu ea pe hol. 

Tom căută prin buzunarele de la haina bătrânei. Oare unde-și ţinea baba 
portofelul? De regulă mai șutea câteva bancnote când o vizita. Până la urmă 
vina era a ei și, pe lângă asta, el avea mai multă nevoie de bani decât ea. 

Îşi miji ochii în lumina ciudată și se gândi că ar fi trebuit să vină cu o 


lanternă. Într-un final îi găsi portofelul într-o geantă atârnată lângă oglinda 
din hol. Deschise compartimentul pentru bancnote. Patru sute de coroane. 
Băgă trei sute în buzunarul din spate de la blugi. Brusc, se pomeni privit de 
portretele alb-negru atârnate pe perete. 

Îşi duse degetul la buze. 

— Ssst, şuieră Tom. 

Probabil că erau cu toții morţi de mult. Nu mai rămăseseră din ei decât 
fotografiile care se îngălbeneau în casa unei pensionare aproape senile. Luând 
caserola cu el, Tom plecă și închise ușa în urma lui. Când ajunse în 
apartamentul său, observă că primise un mesaj. 

Mă bag. 

Tom zâmbi. 


13. 


Vanessa şi Ove erau în maşină și se întorceau la Penitenciarul Åkersberga 
pentru a se întâlni iarăși cu Laimani. Pe dealurile şi plajele din Brunnsviken, 
turiştii veniţi doar pentru o zi, îmbrăcaţi în costume de baie, se îmbrânceau 
unii într-alții. Un cuplu vâslea într-un canoe. La radio, prezentatorul relata 
cum doi bărbați mascaţi furaseră cu o seară înainte o ambulanţă trimisă la o 
urgență în cartierul Fittja. 

— Idioţi, murmură Ove. 

Un alt poliţist, călare pe o motocicletă, îi depăși pe banda exterioară. 

— Ai auzit-o pe aia cu Gorbaciov? îl întrebă Vanessa. 

Ove clătină din cap. 

— Moscova. Cândva prin anii '80. Reagan e acolo într-o vizită oficială, 
iar Gorbaciov întârzie la întâlnire. Şoferul merge repede, însă nu destul de 
repede, după părerea lui Gorbaciov. Gorbaciov îi spune că vrea să conducă el 
însuși, așa că fac schimb de locuri. Merge aşa câţiva kilometri. Pe marginea 
drumului sunt doi polițai pe motociclete. Văd limuzina trecând pe lângă ei cu 
viteză mare. Unul dintre ei sare pe motocicletă și porneşte în urmărire. Însă la 
scurt timp se întoarce. 

— Aşa... 

— Colegul lui îl întreabă dacă i-a dat amendă. Agentul clatină din cap. „În 
mașină era cineva foarte important”. Colegul îl întreabă: „A, bun, dar cine 
era?”, la care primul îi răspunde: „Nu știu, dar șoferul lui era Gorbaciov”. 

Ove pufni. 


Pe autostradă, traficul deveni din ce în ce mai lent, după care se opri de 
tot. 

— Deschide torpedoul, zise Vanessa. 

Ove se aplecă. Volvo-ul din faţa lor se mișcă puţin. La rândul ei, Vanessa 
înainte uşor. Merse câţiva metri, după care frână încet. 

— Ce să caut? 

— Un dosar de plastic. 

Ove îl ridică. 

— Ce-i aici? 

— Lista cu numele companiilor care au organizat evenimente la Hotelul 
Rosersbergs Slotts în ultimele şase luni. Caută ce-am subliniat cu galben pe 
următoarea pagină. 

Ove dădu pagina. 

— Serviciul de Pază al Penitenciarului, mormăi, după care se întoarse 
către Vanessa. Bun, deci au organizat o conferință acolo. Emelie a luat pixul 
de la închisoare? 

— Trebuie să ne uităm la înregistrările din timpul vizitei, acum că știm ce 
căutăm. 

— Mă ocup de asta când ne întoarcem la secţie, zise Ove. 

e 

Vanessa şi Ove se apropiară de paznicul în uniformă de la recepţia 
Penitenciarului Akersberga şi îi explicară de ce se aflau acolo. Bărbatul dădu 
un telefon şi îi rugă să-și predea mobilele înainte să treacă prin detectorul de 
metale. 

— Ieri ce-ai făcut? întrebă Ove. 

— M-am văzut cu Trude. 

Ove îşi ridică sprâncenele. 

— Din întâmplare, continuă Vanessa. Se plimba și a trecut pe lângă 
localul unde eram eu. Până la urmă a intrat şi a băut câteva beri. 

— Ştii ce se zice despre ea, nu? o întrebă Ove. 

Se uită la paznicul care mergea la câţiva metri în faţa lor, după care 
continuă cu glas scăzut: 

— E nimfomană. 

— E ce? 

Ove dădu din cap. 

— De aia s-a despărţit de fostul ei. ÎI înșela. Și cu bărbaţi, și cu femei. Se 
zice că de atunci a avut o aventură și cu şeful tău, Kask. Dar cu siguranţă că 


el nu e singurul. 

Vanessa nu se putu abţine să nu şi-l imagineze pe şeful ei cu Trude. Goi, 
frumoşi, zvârcolindu-se. Îi plăcea imaginea. 

— Termină, Ove. 

— Spun şi eu ce-am auzit de la alții. Sunt neutru. Echilibrat. Sunt ca 
serviciul public. 

— Mai degrabă ca un adolescent bubos care stă în pivniță la maică-sa cu 
rola de şerveţele lângă el şi scrie mizerii pe flashback.org. 

Paznicul se opri în fața unei uși, le spuse că prizonierul urma să fie adus şi 
descuie. Vanessa şi Ove luară loc. Vanessa se aşeză picior peste picior şi se 
rezemă pe spătarul tare. 

O cheie se întoarse în lacăt și Karim Laimani își făcu apariţia între doi 
paznici. Pe chip avea un rânjet zeflemitor. Cel din faţa lor nu o omorâse pe 
Emelie Rydén, dar o drogase și o violase pe Jasmina Kovač. 

Karim merse încet până la scaunul gol. O privi fără pic de ruşine pe 
Vanessa şi se linse pe buze. Detectiva nu îşi mută privirea. Își aduse aminte 
de faţa Jasminei. De lacrimile ei. De cum tremurase din tot corpul. 

Ove dădu din cap către paznici, iar aceştia plecară. Vanessa și Karim se 
țintuiau în continuare cu priviri pline de ură. Ove își drese glasul. 

— Am venit aici ca să aflăm dacă ai vreo idee cine ar fi putut s-o ucidă pe 
fosta ta prietenă, Emelie Rydén. 

Karim nu răspunse. Făcu un V cu degetul arătător și mijlociu şi își trecu 
limba prin el. Vanessa reacţionă instinctiv, trăgându-i una între picioare cu 
călcâiul. Dădu tare şi continuă să apese. 

Karim urlă şi făcu o grimasă de durere. Se ridică pe jumătate în picioare și 
își încleştă pumnii. 

Vanessa zâmbi cu buzele lipite strâns. 

— Oricum eşti prea bătrână pentru gusturile mele, zdreanță proastă ce eşti, 
zise Karim. 

Se aplecă şi își masă cu palma locul în care fusese lovit. 

— lar tu eşti prea mic pentru mine, replică Vanessa, bâțâindu-și degetul 
mic. 

— Putem să ne calmăm? întrebă Ove. 

La rândul lui, se ridicase, gata să sară pe Karim dacă ar fi vrut să-i facă 
ceva Vanessei. 

Detectiva îşi ridică palmele și îi aruncă lui Ove o privire prin care se 
scuza. Se trânti la loc pe scaun. 


— Karim, anchetăm moartea mamei fiicei tale. Ştim că nu tu ai făcut-o, 
dar ne întrebăm dacă ai vreo idee cine ar fi vrut s-o ucidă, spuse Ove. 

— De ce v-aş ajuta, umflatule? 

— Pentru că a fost ucisă mama fiicei tale, răspunse Ove calm. 

Vanessa băgă de seamă că gâtul lui Karim era roșu. Bănui că nu era așa 
din cauza căldurii. 

— N-a fost cine ştie ce mamă. Și nici prietenă, dacă e s-o zicem p-aia 
dreaptă. 

Ove oftă. 

— Părea speriată, ultima oară când a venit aici? Avea vreun motiv anume 
pentru care te-a contactat? 

Karim îşi închise gura și îşi încrucişă braţele. 

— Ce Dumnezeu! Ajută-ne de dragul fiicei tale, Nova. 

Acum veni rândul lui Karim să ofteze. 

— Mi-a dat un desen, a spus că a terminat-o cu mine, după care a plecat. 

— Asta a fost tot? 

Karim dădu din cap. 

— Ai idee dacă avea un pix la ea? întrebă Ove. 

— Cum să ţin minte aşa ceva? 

Vanessa se aplecă în faţă. 

— Sângele lui Emelie a fost găsit în celula ta. Cineva l-a plantat aici, ca să 
ne facă să credem că tu ești vinovatul. Ai dușmani prin închisoare? Cineva 
care ar fi putut să-i facă rău ca să se răzbune pe tine? 

Karim pufni. 

— Ce bărbat e ăla fără dușmani? 

— Alţi patru deţinuţi erau eliberaţi condiționat în același timp cu tine, zise 
Vanessa, după care le citi numele. E posibil să fi fost implicat vreunul dintre 
ei? 

— Dacă aşa ar sta lucrurile, n-aş face pe sifonarul cu voi, m-aş ocupa 
singur. 

Vanessa îşi dădu ochii peste cap în timp ce Karim Laimani chemă paznicii 
şi se ridică. Înainte să se întoarcă, îi mai aruncă o ultimă privire. 

— Ne vedem când ies, Vanessa Frank. 

Vanessa îşi ridică degetul mic în semn de rămas-bun. 

— Abia aştept, puţică. 

O oră mai târziu, Vanessa şi Ove treceau cu mașina pe lângă Muzeul de 
Istorie Naturală, pe ale cărui trepte erau adunate câteva grupuri de elevi. 


Telefonul detectivei vibră. Un număr necunoscut. Își propti mobilul între 
ureche şi umăr. 

— Frank? 

Conversaţia dură exact un minut şi douăzeci și şapte de secunde. Când 
închise, făcu stânga pe Norrtullsrondellen. 

— Te las la secţie. Trebuie să ajung undeva. 

Ove se uită la ea surprins. 

— Despre ce-i vorba? 

— Rakel Sjödin. 


14. 


Nicolas Paredes auzi un țipăt puternic din apartamentul lui Celine. Se 
ridică de pe canapea şi îşi lipi capul de perete. Iarăşi țipete. Primul gând care 
îi trecu prin minte fu că tatăl lui Celine o atacase, dar din sunetele pe care le 
scotea nu răzbătea nici frică, nici durere. Părea furioasă. Nicolas se uită la 
ceas. Zece şi jumătate. Ar fi trebuit să fie la școală. 

leşi pe balcon. Cerul lipsit de nori era de un albastru deschis. Bătea 
soarele. Ușa de la apartamentul lui Celine era deschisă. O strigă, iar fata 
apăru cu niște căşti uriaşe pe cap. 

— De ce urli? întrebă Nicolas. 

— Mă joc „Formite”. 

— Ce-i aia? 

— E un joc, babalâcule. 

— E miercuri. De ce nu eşti la scoală? 

— Tocmai ţi-am zis. 

— Pentru că te joci la calculator? 

Nicolas se simţea bine. Nu prea avea chef să stea între cei patru pereţi ai 
apartamentului. În trei zile, urma să ia avionul spre Londra. Dacă de asta era 
nevoie ca s-o convingă, putea s-o ducă el însuși la școală pe Celine. 

— La ce şcoală mergi? 

Celine nu răspunse. 

— Unde e? Te duc eu, zise Nicolas. 

— Nu se poate. 

— De ce nu? 


— Clasa mea e la Băile Eriksdal. 

Celine închise ușa, iar Nicolas o privi cum se trânteşte pe canapea. 

Rămase acolo, neștiind ce să facă. Oare doar i se păruse, sau chiar văzuse 
dincolo de masca ei de obicei atât de încrezătoare? Îi părea rău de ea. Celine 
n-avea pe nimeni cu care să vorbească. Pe lângă asta, îi era dator de când o 
ajutase pe Vanessa să-i ia geanta cu bani. 

Se urcă pe balustradă, sări pe partea ei și bătu în geam. 

Surprinsă, fata se holbă la el de pe canapea, după care se ridică. 

— Ce vrei? mimă Celine prin geam. 

Nicolas se simțea nesigur. Pronunţă exagerat cuvintele aşa încât să-l 
înțeleagă prin geam. 

— Doar vreau să te întreb... ei, bine, nu că... Problema e că nu-ţi place să 
porţi un costum de baie? 

Celine îl privi preţ de două secunde, după care deschise ușa. 

— Costum de baie? 

Părea să fie un subiect sensibil. Nicolas dădu din umeri. 

— Da. Sau poate un bikini. Nu știu. 

— Eşti surd? Pur și simplu nu vreau să merg. Pe lângă asta, clorul îmi face 
părul galben. 

Nicolas îi privi claia de păr verde şi se gândi că puţin clor n-ar fi stricat 
culturilor de bacterii de acolo. Însă în același timp îşi dădu seama că nici 
clorul, nici complexele legate de corp nu erau motivul pentru care Celine nu 
voia să meargă la înot. 

— Ce-i? întrebă fata iritată. 

— Ştii să înoţi, Celine? 

Aerul era nemișcat, iar de stânci se loveau niște valuri mici, liniștite. Apa 
îi ajungea lui Celine până la genunchi. Părea îngrozită. În faţa lor, dincolo de 
apă, se vedea insula Flăsket. 

— Nu putem să lăsăm baltă asta şi să ne bronzăm mai bine? îl rugă Celine. 
E rece ca dracu”. 

După ce Nicolas reușise, în sfârşit, s-o convingă să-şi pună costumul de 
baie şi să plece din apartament, Celine refuzase să meargă oriunde putea s-o 
vadă cineva. Făcuseră dreapta în dreptul plajei de la Mälarhöjden şi 
merseseră de-a lungul malului. 

— Nu poţi să foloseşti un colac la nesfârșit. 

— Nu scrie nicăieri că trebuie să ştii să înoţi. Pot pur şi simplu să nu intru 
în apă. 


— Aşa, zise Nicolas, arătându-i o mișcare de înot. 

Ezitând, fata îi imită mișcarea. 

— Lasă-te jos aici, unde e apa mică. Încearcă. O să fiu eu lângă tine tot 
timpul. 

Celine îngenunche. Apoi se lăsă jos de tot și făcu mişcarea de înot. 

— E bine. 

— Mă simt ca dracu” de penibilă. 

— Haide. Să încercăm şi puţin mai în larg. 

Avansară încă vreo doi metri prin apa mică. 

— O să-mi ţin mâna sub tine, ca să nu te scufunzi. 

Celine îşi dădu ochii peste cap, dar făcu ce-i spusese. 

Nicolas merse pe lângă ea, susținând-o. Îşi trase mâna. Nu arăta prea bine, 
dar reușea să se țină la suprafaţă. 

— Uite, Nicolas, înot! strigă fata. 

Gura i se umplu de apă, începu să tuşească și să dea violent din braţe. 
Nicolas o ridică din apă. 

— Ai văzut? exclamă Celine, agățându-se de el. 

— Am văzut, râse Nicolas. Încearcă din nou. 

Ceva mai târziu, se ştergeau cu prosoapele la soare. Câteva şuviţe verzi i 
se lipiseră lui Celine de obraji. Zâmbea. 

— Ştii, chiar e amuzant să înveţi să înoţi. 

— Mă bucur, răspunse Nicolas, mijindu-și ochii spre ea. 

— Am degeţele ca niște chipsuri vălurite. 

Nicolas îi privi mâna. 

— Asta se întâmplă ca să poţi să apuci uneltele mai ușor în medii umede. 
Acum multă vreme, oamenii obișnuiau să prindă animale şi să lucreze pe 
lângă râuri şi lacuri. 

— Ai învăţat asta la şcoală? 

— Nu, în armată. Am făcut și scufundări. 

— Mă poţi învăţa? 

— Sigur. Când înveţi să rămâi la suprafaţă. 

— Cred că mi-ar plăcea să fac şi eu armata. Cum se numea ce-ai făcut tu? 

— Mai întâi Kustjăgarna!“!. Pe urmă scafandru de asalt. 

— Crezi că pot şi eu să fac asta? 

— Cred că poţi să faci orice, dacă depui efort. 

Celine îşi întoarse faţa. Se rostogoli pe o parte şi îşi sprijini capul pe palma 
lui Nicolas. 


— Mulţumesc, murmură fata. 

Se întinse din nou pe prosop și îşi închise ochii ca să se protejeze de razele 
soarelui. 

Telefonul lui Nicolas începu să vibreze. Acoperi ecranul cu mâna ca să 
vadă cine sună. Vanessa. Se ridică şi se îndepărtă puţin. Îşi dorise să o sune, 
să vadă care mai e situaţia dintre ei. 

— Vreau să te duci să te vezi cu Ivan din nou, zise Vanessa direct. Ştie 
cine sunt dușmanii din închisoare ai lui Karim Laimani, ştie care dintre 
deținuți ar fi putut să planteze probe care să ne facă să credem că el e vinovat 
de moartea lui Emelie. 

Nicolas voia să stea cât mai departe de prietenul lui din copilărie. Dar 
Vanessa nu l-ar fi rugat una ca asta dacă n-ar fi fost important. Dacă putea s-o 
ajute în anchetă în vreun fel, sigur că avea să facă tot posibilul. 


15. 


Vanessa aruncă un ochi în celulă prin fantă. Văzu înăuntru o fereastră 
zăbrelită și un pat. Bărbatul care stătea întins pe pat avea o barbă sură cu fire 
negre. Era slab, aproape uscăţiv. Avea fața umflată și învinețită, părul 
murdar, iar hainele îi stăteau ca pe gard. 

— Unde l-aţi găsit? o întrebă Vanessa pe agenta din spatele ei. 

— A fost reţinut de paznicii de pe peronul de la staţia de metrou Farsta, 
dar a opus rezistenţă. Urla și se agita, aşa că l-am adus aici ca să-și revină. 
Apoi, acum două ore, când şi-a recăpătat cunoştinţa, am descoperit că era 
căutat. 

Aşadar, acesta era Börje Rohdân. Amprentele și ADN-ul lui fuseseră 
găsite în apropierea casei de vacanţă a lui Oscar Sjölander. Avea antecedente 
violente. Făcuse închisoare pentru omor din culpă. În maşină, în drum spre 
Văstberga, Vanessa încercase să-l sune pe Mikael Kask, dar acesta nu-i 
răspunsese. Când o sunase înapoi o jumătate de oră mai târziu, ea ajunsese 
deja. Vanessa îi spusese că Börje Rohdân era în arest și se întrebă dacă era 
nevoie să trimită agenţi care să-l interogheze, dar șeful îi răspunsese că n- 
avea niciun rost, din moment ce erau atâtea probe care-l indicau pe Oscar 
Sjölander. 

— Colegii noştri îl cunosc? 


— E prima oară când ajunge aici. Dar mi-a stârnit curiozitatea când am 
aflat că îl cauţi, așa că am început să întreb prin jur. De obicei stă la Sky Bar. 

— Sky Bar? 

— Așa au poreclit beţivii peronul de metrou de la Farsta. Cred că datorită 
priveliştii. Mi se pare destul de drăguţ. În general sunt inofensivi, chiar dacă 
unul sau doi dintre ei au mai exagerat uneori și au trebuit să-și petreacă 
noaptea aici ca să-și revină. 

Femeia întoarse cheia în lacăt, deschise ușa, iar Vanessa intră. Adulmecă 
aerul. Vomă și alcool. Un iz de Ajax. Börje Rohden abia de păru să bage de 
seamă că intrase în celulă. 

— Mă numesc Vanessa Frank. Bărbatul nu schiţă nicio reacţie. 

— Sunt detectivă la Omucideri. 

Börje Rohdén își încrucișă braţele şi continuă să se holbeze la tavan. 

— Pot să te întreb ce-ai păţit la faţă? 

— Întreabă-i pe paznicii de la peron, mormăi Börje. M-au dus într-o 
cameră şi m-au bătut măr pur și simplu fiindcă aşa au vrut. Dar ei o să-ţi 
spună că m-am dat cu capul de un perete. 

— De o masă. Au spus că te-ai dat cu capul de o masă. 

— Dobitoci. 

— Îmi pare rău, zise Vanessa. O să vorbesc cu personalul medical să-ţi 
bandajeze rănile. 

Börje Rohden se întoarse pe o parte şi făcu o grimasă de durere. Continua 
să-i evite privirea Vanessei. Se încăpățâna să se uite pe lângă ea, fixând 
peretele. 

— Unde ai fost sâmbătă dimineață? 

— Habar n-am. 

— Haide. Asta a fost acum patru zile. 

Börje nu răspunse. 

— Nu eşti bănuit de nicio crimă. 

Privirea îi era goală. Indiferentă. 

— Nu știu dacă ai petrecut în ultimele zile, dar... 

Börje ţâşni de pe pat și se îndreptă cât era de lung. Abia acum îşi dădu 
seama Vanessa cât de înalt era. O ţintuia cu o privire plină de ură. 

— Petrecut?! urlă el. 

Vanessa își adună curaj ca să nu dea în spate, să nu-i dea de înţeles că 
fusese surprinsă de agresivitatea lui bruscă. Situaţia era cât pe ce să scape de 
sub control. N-ar fi avut nicio şansă într-un spaţiu atât de îngust. Se gândi să 


cheme un agent, dar concluzionă că momentan era în regulă. Börje îşi încleștă 
maxilarele. 

— Nici n-ai habar despre ce dracu” vorbeşti. 

— Luminează-mă. 

Börje Rohden pufni. Clătină din cap. Umerii îi căzură, iar postura îi deveni 
mai puţin agresivă. Atitudinea bătăioasă îi dispăru, fiind înlocuită de 
sfârşeală. 

Se trânti pe pat. Vanessa își auzea respiraţia. Omul șşifonat și trist din faţa 
ei îi stârnea compasiunea. 

Făcu un pas în față și se așeză lângă el. 

— Anchetez moartea lui Rakel Sjödin și... 

— Cine? întrebă Börje. 

Reacţia o luă prin surprindere pe Vanessa. Nici măcar un om al străzii n- 
avea cum să rateze ştirea care era peste tot în ultimele zile. 

— Oscar Sjölander, spuse detectiva. Ştii cine e? 

— Da, un bădăran cretin. 

Vanessa băgă de seamă că iar era furios. Glasul îi devenise din nou 
încordat și aspru. 

— Obișnuia să vină la mine şi la Eva ca să ne acuze că-i furăm lucruri. E 
complet țicnit. Ai venit aici din cauza lui? 

— Oarecum. 

Börje Rohden părea nedumerit. Vanessa tăcu. Îl lăsă să se gândească. Să 
devină curios. Așa cum spera, se mai linişti. 

— Acum de ce mă mai acuză? 

— De crimă. Rakel Sjödin, o tânără cu care avea o relaţie, a fost găsită 
moartă. Dispăruse de sâmbătă. El e ultima persoană care a văzut-o în viaţă. 
Când a fost interogat, te-a numit pe tine ca potenţial suspect. 

Börje deschise gura, vrând să spună ceva, dar expresia îi deveni iarăși 
bătăioasă şi nu mai zise nimic. 

— N-am nicio treabă cu asta, aşa că dacă nu te deranjează, aș vrea să pleci 
acum. 

— Unde e Eva? întrebă Vanessa. 

— De unde știi cine e Eva? 

— Tocmai i-ai spus numele. Ai zis că Oscar Sjölander v-a acuzat pe tine şi 
pe Eva că furaţi lucruri. 

Börje o privi calm. Ştia ceva. Vanessa își dădea seama de asta numai 
privindu-l. 


— Vreau să recuperez o scrisoare pe care mi-au luat-o căcaţii ăia de 
paznici. Dacă mi-o aduci, îți spun ce-am văzut. 


16. 


Tom intră în Taverna Brillo. Trecu pe lângă bucătăria aflată în partea 
stângă. Bucătari îmbrăcaţi în alb agitau tigăi și lătrau unii la alţii. 

Brusc, își aduse aminte că mai fusese acolo. Cândva, pe când era abia la 
începutul trezirii lui, îşi crease un profil pe un site de matrimoniale. Folosea 
pozele unui american pe care-l găsise pe Facebook. Îşi spusese Christoffer, 
susținuse că e fotograf şi că lumea e locul lui de muncă, că face naveta între 
Los Angeles, New York, Milano, Paris şi Stockholm. Reacţia fusese 
copleșitoare. Femeile voiau să-l cunoască. Femei frumoase. Tom își folosea 
toată energia ca să stea de vorbă cu ele, să le complimenteze, să inventeze 
povestioare despre viaţa lui Christoffer. 

Se întâmplase ca una dintre ele, Rebecca, să-i fie colegă, ziaristă la 
„Kvăllspressen”. Tânără, arogantă și de succes. Tom se purtase mereu 
amabil, dar ea aproape că nici nu-l băgase în seamă. Ea era simpatică doar cu 
şefii şi cu reporterii faimoși. Cei care puteau s-o ajute să avanseze în carieră. 
Rebecca era fascinată de propria frumuseţe, de propriul succes. Tom aranjase 
o întâlnire între Christoffer şi Rebecca aici, la Taverna Brillo. Se aşezase la 
bar şi simţise satisfacția de a o vedea cum așteaptă în zadar, de a privi cum 
masca ei atât încrezătoare se năruie în faţa lui. 

Poate că lunile petrecute în rolul lui Christoffer îl făcuseră pe Tom să-și 
dea seama că, indiferent ce impresie voiau să lase, femeilor nu le pasă decât 
de locul de muncă, de statut şi de bani. În dorinţa lui de a le înţelege, le 
demascase. lar acum că începuse să vadă tiparul, acum că înțelegea că avea 
să rămână singur fiindcă era urât și că nu mai era cale de întoarcere. 

În dreapta era zona de mese, unde mai multe cupluri şi câteva grupuri mari 
luau cina. În stânga era un bar uriaş, înţesat de grupuri de oameni cu 
cocktailuri sau beri în mâini. Tom se simţi stingher în mijlocul mulțimii de 
indivizi beţi şi îmbrăcaţi la costum. Se duse la bar ca să comande o apă tonică 
cu gheaţă. 

— Felie de lămâie? întrebă barmanul. 

Tom dădu din cap. Nu că i-ar fi simţit gustul, dar arăta bine. 


Se întoarse cu spatele la bar şi aruncă o privire prin zona de mese. Luă o 
gură și își lăsă jos paharul tocmai când îi văzu pe Henrietta și Douglas la vreo 
zece metri de el. Grupul era format din șapte persoane. Probabil că ajunseseră 
cu doar câteva minute înaintea lui Tom, deoarece încă se uitau la meniu. 
Henrietta era atât de preocupată de persoana ei, încât el nu-și făcea nicio grijă 
că urma să-l observe. 

Un chelner veni cu două sticle de șampanie, turnă în pahare, apoi lăsă 
restul în nişte frapiere strălucitoare. Grupul ţinu un toast, întorcându-se spre 
Henrietta, care zâmbi, bău şi lăsă paharul jos. Se ridică, iar Tom văzu că era 
îmbrăcată într-o rochie neagră fără bretele. Se excită gândindu-se la ea 
dezbrăcată. Henrietta spuse câteva cuvinte, ciocni din nou şi se aşeză. 

Dar dacă ar fi reușit mai degrabă să o șantajeze cu filmuleţul, să o forțeze 
să-l satisfacă sexual? Era un gând grozav, aţâţător. Dar riscurile erau prea 
mari, ținând cont de ce urma. Ea nu însemna nimic altceva decât o răzbunare 
personală. 

Urma să-i distrugă viaţa, s-o umilească în faţa partenerului ei, a colegilor 
şi a prietenilor. Ea n-avea cum să-l găsească niciodată, chiar dacă Tom și-ar fi 
dorit să existe o modalitate prin care să-i spună că cel care o învinsese fusese 
chiar el. 

Chelnerul le luă comanda, iar Tom hotărî că putea să înceapă spectacolul. 

Îşi scoase telefonul, își puse căştile şi acoperi ecranul cu mâna în timp ce 
apăsă pe filmuleţul de patruzeci şi șapte de secunde. Alesese Anotimpurile lui 
Vivaldi drept fundal muzical. 

Începură să se audă acordurile dramatice. Henrietta și individul de la sală, 
dansând în contratimp. Era comic. Tom zâmbi. Liniuţele albe apărură pe 
ecran. Cadrul se schimbă într-un prim-plan cu Henrietta în timp ce trăgea pe 
nas cocaină de pe penisul tipului. Linse ce mai rămăsese. Muzica deveni din 
ce în ce mai dramatică. Cei doi făcură schimb de locuri. Henrietta îşi arcui 
spatele pe măsuţă. Volumul muzicii scăzu. Ţipetele şi gemetele Henriettei îl 
acoperiră pe Vivaldi. Filmuleţul se termină cu mesajul La mulți ani, 
Henrietta! P.S. Salută-l pe Douglas. 

Tom aduse pe ecran lista de e-mailuri ale colegilor ei, pe care le obținuse 
de pe site-ul companiei de PR, şi le trimise filmuleţul de pe o adresă anonimă. 
Pe urmă, intră pe contul de Facebook pe care-l crease mai înainte, încărcă 
filmuleţul pe pagina Henriettei şi a lui Douglas și îi etichetă. 

Acum nu mai trebuia decât să aştepte. 

Îşi puse telefonul în buzunarul de la spate și se sprijini de bar. 


Tom privi cum Henrietta îşi ia telefonul şi apasă pe ecran. În următoarea 
secundă, ascunse telefonul sub masă. Douglas se întoarse și o întrebă ceva. 

Henrietta se ridică fără să răspundă. 

Fugi spre toaletă cu mobilul în mână. Tom aşteptă să vadă reacţia lui 
Douglas, însă partenerul ei încă nu descoperise înregistrarea. Bărbatul își 
lărgi cravata şi se aplecă spre tipul de pe cealaltă parte a mesei. 

Tot aia e. Nu mai durează mult. Henrietta tot nu se întorsese încă. 

Douglas aruncă o privire spre toalete, în aparență nedumerit de dispariţia 
bruscă a prietenei lui. Începu să butoneze telefonul. Tom bănui că-i scria 
Henriettei ca s-o întrebe ce se petrece. 

Ceilalți nu părură să bage de seamă că se întâmpla ceva și continuară să 
discute liniștiți între ei. 

Douglas ţâşni de la masă. Rămase cu gura căscată, cu ochii pironiţi în 
telefon, după care fugi spre toalete. Tom îl urmă. 

Douglas își făcu loc printre două femei şi o strigă pe Henrietta. Tom se 
prefăcu că se spală pe mâini. În oglindă îl vedea pe Douglas cum bate în 
cabina în care era Henrietta. 

— leşi și explică-mi ce căcat e asta! urlă Douglas. 

Ușa se deschise încet, iar Tom văzu chipul Henriettei. Era roşu şi umflat 
din cauza plânsului. 

Tom făcu doi paşi înapoi, după care dispăru. Henrietta încercă să-l 
liniștească pe Douglas, dar bărbatul era prea nervos. O împinse şi trecu în 
fugă pe lângă Tom, părăsind Taverna Brillo fără să mai salute pe nimeni. 


17. 


Jörgen Olsen traversă piaţa Liljeholmstorget cu ia porţie de curry de vită 
pusă la pachet într-o sacoşă. Aerul de seară era în continuare cald. Sudoarea îi 
curgea pe șale. 

Nu era multă lume în jur. De undeva se auzea lătratul unui câine. 

În mijlocul pieţei era parcată o maşină. Un BMW negru, lucios, cu 
geamuri fumurii. Jörgen se gândi că sigur îi aparținea unui traficant. 

Asta era problema în Suedia. Oamenii obişnuiţi, cinstiți, nu reușeau în 
viaţă. Singurele lucruri pe care abia le așteptai ca plătitor de taxe care 
munceşte din greu erau weekendurile, vacanţa de vară și cele două săptămâni 
obligatorii în Thailanda în ianuarie. Ca paznic putea să se mai distreze bătând 
vreun beţiv sau drogat, dar nu era nici pe departe de ajuns. 


Trebuia să emigreze. Să-și deschidă un bar, să facă rost de o thailandeză 
drăguță care să gătească, să curețe şi să-l satisfacă sexual. Iarna trecută 
aproape că reuşise. Nu în privinţa barului, ci a femeii. 

La Showroom, în Pattaya, o cunoscuse pe Lucy, sau cel puţin așa își 
spunea ea. Micuţă și drăguță ca o păpușică. Bună la pat. Amuzantă. Vorbea 
engleză acceptabil. De obicei Jörgen avea o regulă, să nu și-o tragă cu aceeaşi 
expertă mai mult de o dată în cele două săptămâni. Dar de data aceea, când se 
întorsese a doua zi la Showroom și o văzuse pe Lucy din nou, nu-i putuse 
rezista. Fără să priceapă cum se întâmplase, în dimineața următoare se 
pomenise luând micul dejun cu ea la terasa unei cafenele. Rămăsese 
împreună cu Lucy pentru restul vacanței. Femeia se mutase în camera lui de 
hotel. Îl trezea cu buzele în jurul cobrei lui, la fel ca baborniţa aia de la 
Swedish Hollywood Wives, Anna Anka, care declarase la TV că de obicei așa 
îşi trezeşte soţul. Era de vis. Jörgen se simţea ca James Bond. 

În ultima seară, el îi propusese să se mute împreună în Suedia. 

Spre imensa lui bucurie, ea acceptase. Dar, fireşte, existau mai multe 
probleme de ordin practic care trebuiau rezolvate mai întâi. 

Jörgen zbură spre acasă. Era îndrăgostit lulea. O suna după muncă în 
fiecare zi. Se purta ca un adolescent amorezat. După o săptămână, Lucy 
avusese nevoie de bani. Ceva cu o chirie. Îi trimisese două mii de coroane 
fără să clipească. După încă o săptămână, una dintre mătuşile ei se 
îmbolnăvise. Ce dracu”, se gândise Jörgen, Lucy e ca şi cum ar face parte din 
familie, aşa că nici nu mai stau pe gânduri. 

Mătușa îşi revenise, însă pe urmă venise rândul lui Lucy să se opereze. Îi 
spusese că voia să arate cât mai bine pentru viitorul ei soţ. Și îşi dăduse 
seama că bărbaţilor suedezi le place un bust generos. N-ar putea oare să-i 
trimită douăzeci de mii de coroane pentru o operaţie la sâni? Jörgen era în al 
nouălea cer. Îi trimisese banii. După operaţie, vorbiseră pe Skype, iar Lucy 
avusese bandaje peste sâni. Nu păreau mult mai mari, dar Lucy îl asigurase că 
era din cauza camerei video. Jörgen se rugase și se milogise de ea să-i arate 
rezultatul, dar Lucy refuzase. Voia să aştepte până se întâlneau din nou ca să 
j-i arate. 

Totuși, ceva nu era în regulă, ceva îl rodea pe Jörgen. 

Trecuseră aproape două luni de când plecase din Pattaya. Când urma să 
vină în Suedia? De fiecare dată, fără excepţie, intervenea ceva. Într-un final, o 
luase la rost. Lucy plânsese. Îi explicase că își dorea să vină la el în Suedia, la 
noua lor viaţă împreună, dar că acum era datoare unui proprietar de bar. Cinci 


mii de coroane. Pe urmă, putea să călătorească. Jörgen vânduse niște acțiuni 
şi îi trimisese banii. 

După aceea, linişte. 

Îi luase lui Jörgen vreo două săptămâni să se prindă că fusese tras pe 
sfoară. Un prieten îi recomandase o pagină de Facebook numită Târfe 
Thailandeze Pattaya, unde bărbaţi suedezi se preveneau reciproc despre 
escroace. Una dintre escroace era Lucy. 

Ce fel de oameni picau în plasă în halul ăla? 

Jörgen tastă codul şi intră în hol. Uşa nu se închise; o blondă o oprise cu 
piciorul. Era îmbrăcată ca o snoabă, într-o bluză albă şi pantaloni de costum 
de un albastru închis. Era atrăgătoare. O bunăciune mai în vârstă. Bluza îi 
stătea bine întinsă peste sânii proeminenți. 

— Jörgen Olsen? 

ÎI luă prin surprindere. O cunoştea? 

— Te pot ajuta cu ceva? 

— Mă numesc Vanessa Frank şi sunt polițistă. Trebuie să vorbim. 

Ce dracu” mai era şi asta? Citise într-un articol din Aftonposten despre o 
feministă care ura bărbaţii în general și ceruse ca bărbaţii suedezi să fie dați 
în judecată pentru că plăteau pentru sex în străinătate. Oare de asta venise 
acolo? Rahat. El doar își făcea treaba, curăța străzile de vagabonzi și alți 
jegoşi pentru ca oamenii de rând să fie în siguranţă. Sigur avea și el dreptul la 
puţină distracţie în vacanțe, nu? 

— Putem să discutăm în apartamentul tău? întrebă detectiva. 

— Despre ce e vorba? 

— Aş prefera să discutăm despre asta între patru ochi, zise Vanessa și 
arătă spre lift. 

Jörgen o studie cu privirea. Arăta prea bine pentru o polițistă. Dintre toți 
oamenii, el trebuia s-o ştie cel mai bine. Poliţistele pe care le cunoscuse la 
muncă aveau de obicei cel puţin douăzeci de kilograme în plus. Erau late în 
umeri, se mișcau ca bărbaţii, vorbeau ca bărbaţii. Cea din faţa lui era aproape 
la fel de slabă ca Lucy. 

Băieţii puseseră oare ceva la cale? Jörgen împlinea patruzeci de ani peste o 
săptămână. Poate că îi făcuseră lipeala cu o escortă ca să-l mai înveselească? 
Poate voiau să se distreze puţin? 

— Ce zici, ai timp? întrebă blonda. 

Jörgen pufni şi se dădu într-o parte ca să o lase să intre în lift. 

Lăsa mâncarea în bucătărie, apoi se așeză pe canapea, cu picioarele 


desfăcute. Blonda rămase în mijlocul livingului. Nu părea să se grăbească. Îşi 
aruncă privirea prin încăpere și se opri asupra posterelor cu mașini şi 
frumuseți bronzate, îmbrăcate în bikini, de pe pereți. 

— Ce decor interesant, zise Vanessa. Parcă aş fi în casa prietenului meu 
adolescent din 1989. Mai lipsesc doar bucăţile de șerveţel mototolite de pe 
măsuţă. 

Câtă obrăznicie pe târfa asta. Venise aici să-l insulte, însă odată ce-avea s- 
o dezbrace, urma s-o pedepsească el cu bastonul. Probabil că-i plăcea sexul 
mai dur. lar dacă nu, ei bine, atunci avea să fie și mai amuzant. Dar când își 
scoase blazerul și Jörgen văzu pistolul din toc, se simţi deodată nesigur. Dacă 
era o păcăleală, era una extrem de bine pusă la punct. Oare înţelesese greșit 
ce se întâmpla? 

— Tu şi colegul tău l-aţi reţinut în Farsta pe un bărbat numit Börje 
Rohden. 

Căcat. Femeia chiar era polițistă. Vagabondul ăla împuţit îl dăduse în gât. 
Data viitoare când o să-l vadă, n-o să se mai abţină să-i pune pielea în băț. 
Beţivanul ăla şi-o făcuse cu mâna lui. 

— Am considerat că era un pericol public. Din păcate, n-am putut să ne 
comportăm civilizat cu el. Nu e niciodată o plăcere, dar mă tem că face parte 
din munca noastră, răspunse Jörgen mecanic. 

Vanessa dădu din cap. Se scărpină repede la nas, fără să-și ia ochii de la el. 
Ceva se schimbase la ea. Avea o privire care îl băga în sperieţi. 

— Ascultă aici, Jörgen. Știu că nu s-a lovit de perete şi că n-a dat cu capul 
de masă sau orice aţi scris voi în raport. Dar azi e ziua ta norocoasă. Singurul 
lucru de care-mi pasă în clipa asta e scrisoarea. 

— Ce scrisoare? 

Căcat. Ce făcuseră cu scrisoarea? Probabil că era tot în încăperea de sub 
peron. 

— Avea o scrisoare la el. A luat-o unul dintre voi. Şi dacă nu vrei ca eu să 
fiu nevoită să inventez o poveste despre cum ai ajuns tu să ai un glonţ în 
stomac după ce te-ai lovit cu capul de masă, ar fi bine s-o scoţi chiar acum. 

Trebuia s-o tragă pe sfoară neapărat. Să nu-i dea nimic pe care să-l poată 
folosi împotriva lui. Creierul începu să-i lucreze frenetic, dar fără să dea de 
nimic măcar cât de cât folositor. Iisuse, îl îngrozea. Dar cum făcea asta? Doar 
stătea acolo şi îl țintuia cu privirea ei cu raze X. 

— Roagă-ţi cei doi neuroni să comunice mai repede, zise Vanessa, 
punându-și degetele pe armă. Acum... 


Făcu un pas spre el. Își puse toată mâna pe pistol. Jörgen avea o presimțţire 
rea. 

— Probabil că a scăpat-o. 

— Poţi mai mult de atât. Oare pe unde crezi că o fi scăpat-o? 

— În cameră. Adică în camera unde-i ţinem până vin colegii tăi. 

— Perfect. Să mergem acolo, dar. 


18. 


Tom alese ruta care ducea prin Kungsgatan. Conducea încet. Femeile erau 
îmbrăcate sumar, provocator. Siluete voluptuoase în topuri mulate şi blugi 
strâmţi. Multe purtau fuste. Tom nu era sigur ce prefera. Sigur, îl excitau 
lunile mai calde, dar îi provocau și frustrare fiindcă ştia că nu avea să se 
apropie niciodată de pielea aceea netedă, bronzată. 

Poate că ăia din ţări ca Arabia Saudită aveau dreptate. Femeile trebuiau să 
se acopere ca să nu atragă bărbaţii. Tom visa să emigreze din Suedia. Aici, 
parcă trăia printre nisipuri mișcătoare și trebuia să depună efort în fiecare zi 
ca să-și ţină capul la suprafaţă. 

Se opri la o trecere de pietoni ca să lase patru femei să traverseze. Nu îi 
mulțumiră și nici nu se uitară la el. Cât de ușor ar fi fost să apese pur și 
simplu pedala de acceleraţie și să le calce! Să le secere. Să le vadă trupurile 
sărind de pe botul mașinii. 

— Rapandule proaste. 

Ajunseră pe cealaltă parte a trotuarului, iar Tom îşi continuă drumul. Nu 
voia să urască femeile. Însă pur şi simplu nu putea să n-o facă. Poate că totul 
începuse cu maică-sa — slabă, depresivă și scârboasă. Chema pe acasă tot 
soiul de bărbaţi cu care și-o trăgea. Bărbaţii îi loveau și pe ea, şi pe Tom, 
beau cu zilele, i-o trăgeau maică-sii cu ușa deschisă când el se întorcea acasă 
de la şcoală. Pe urmă dispăreau. Mereu. Maică-sa plângea, venea la el în 
cameră noaptea şi se punea în pat, căutând alinare. 

Trebuie să-mi promiţi să te porţi mereu frumos cu fetele, Tom. 

ÎI străbătu un fior. Ura ecoul vocii ei stridente, demne de milă, pe care încă 
o auzea în minte. Vocea care îl călăuzea. Vocea care îl distrugea. 

La finalul clasei a noua o sunase pe telefonul fix pe Jenny, cea mai 
populară fată din clasă. Cea care fuma, bea porcării şi despre care se zvonea 


că făcuse sex cu un elev de liceu pe o schelă aflată la două străzi distanţă. 
Jenny îl întrebase pe Tom dacă voia să se vadă cu ea. Să mănânce o 
înghețată. 

Se aranjase frumos. Făcuse duș. Se dăduse cu aftershave. Își pusese 
costumul pentru balul de absolvire pe care i-l cumpărase maică-sa. Ea era 
mândră de el. ÎI ajutase să se pieptene și îi dăduse bani să ia nişte flori. Tom 
ajunsese la locul de întâlnire, o bancă în zona Farsta, cu mult înainte de ora 
stabilită. Soarele strălucea. Cerul era albastru. În aer plutea polen. Inima îi 
bătea tare, iar mâinile asudate i se lipiseră de folia de celofan. 

Primul balon cu apă căzuse la mică distanţă de pantofii lui. Al doilea îl 
lovise direct în ceafă. Urină galbenă, de adolescenţi, îi cursese pe cămașă și 
blazer. Băieţii din clasă alergaseră spre el. Panicat, Tom se uitase în jur, 
căutând o cale de scăpare, dar veneau la el din toate direcţiile. Precum o 
creatură uriașă, urlătoare, îl prinseseră și îl duseseră într-o parcare cu mai 
multe etaje. Făcuse pe el. Crezuse că urma să moară. Îl loveau cu pumnii și 
picioarele. Îi trăseseră pantalonii jos şi îi înfipseseră în fund o sticlă goală. 

Chiar ai crezut că Jenny voia să iasă la întâlnire cu tine, ciudatule? 

Ia uite ce costum are, cred că scârba aia de maică-sa i l-a cusut! 

Probabil că voia s-o violeze pe Jenny. 

Odată ce nu le mai auzise râsetele, rămăsese acolo, răsuflând din greu. 
Costumul îi era distrus. Când îl văzuse, maică-sa își smulsese părul din cap 
de necaz și se închisese plângând în camera ei. Tom mototolise sacoul și 
cămașa şi le aruncase pe tobogan. 

Cu toate astea, își dorise să se schimbe. Se gândise că era vina lui. Însă 
acum înţelegea. Era vina civilizaţiei occidentale, iar el era unul dintre învinși. 
Un bărbat alb, fără valoare, pe care-l ridiculizau şi de care-și băteau joc 
constant feministele care scriau pentru ziare. 'Târfele din media, marile 
preotese. Lumea chiar nu-şi dădea seama ce se întâmpla? Făceau schimb de 
roluri şi scriau de parcă ele ar fi fost cele dezavantajate. Dar cine avea, de 
fapt, cea mai multă putere? Tom era un bărbat alb. Societatea se aștepta să 
aibă succes. Nu avusese niciodată şansa asta, nu cu mama lui singură, cu 
bătaia și insultele încasate, cu înfățișarea lui ciudată. N-avea nicio diplomă. 
Abia câștiga douăzeci și șase de mii de coroane pe lună, și asta înainte de 
taxe. Cum de aveau tupeul să spună că era privilegiat? Ele, cu platformele lor 
din cotidianele naţionale, cu conturile lor cu mii de urmăritori pe reţelele de 
socializare, cu cinele lor cu politicieni și oameni puternici. 

Toată viaţa lui Tom fusese numai un strigăt de ajutor disperat, un strigăt 


acoperit de vocile lor. 

Se opri la un semafor de pe Kungsgatan. 

Îi sună telefonul. Surprins, Tom privi ecranul înainte să răspundă. 

— Ştiam eu, spuse Katja plângând. Ştiam eu c-o să-i facă rău. 

Părea beată. 

— Nu pot să cred că Rakel a murit. 

— Te-a interogat poliția? 

— Da. 

— Ce le-ai spus? 

— Le-am spus adevărul, că era însărcinată şi că urma să i-o spună. Mi-a 
dat un mesaj în care-mi zicea că-i e teamă. 

Tom era prea nervos ca să aibă chef să stea de vorbă cu ea. 

— Sunt la muncă. Trebuie să închid acum. Spune-mi dacă te pot ajuta, 
Katja, oricând ai nevoie. Sunt aici. 

Închiseră. 

Furia pe care o simţise în urma incidentului din parcare nu și-o 
direcționase către băieţii care-l agresaseră. Nu, era mai deștept de atât. Jenny 
fusese cea care-l ademenise acolo. Ea era cea pe care încercau s-o 
impresioneze Stefan, Max, Jonny și ceilalți colegi de clasă. Jenny și 
promisiunea fofoloancei ei fuseseră otrava care declanşase totul. Chiar copii 
fiind, băieţii se judecă unii pe alții după capacitatea lor de a atrage fete. Dacă 
fetele din clasă n-ar fi strâmbat din nas faţă de Tom, dacă n-ar fi adulmecat 
dezgustate aerul pe care-l lăsa în urma lui când trecea pe lângă ele, dacă n-ar 
fi râs de hainele lui, atunci băieţii l-ar fi lăsat în pace. 

Cine nu vedea asta era un idiot. 

Din spatele lui se auzi un claxon. Se făcuse verde. 

Tom făcu dreapta, pe Sveavägen, și merse pe străduţele lăturalnice spre 
Malmskillnadsgatan. Femei cu tenul închis, îmbrăcate în fuste scurte, făceau 
trotuarul şi stăteau pe la colţuri. Mașinile încetineau și geamurile se lăsau jos. 
Femeile se aplecau și își negociau preţul trupurilor. 

Tom parcă într-un loc gol. 

Avea fantezii în care-și cumpăra o târfă cu piele neagră. Citise pe internet 
că un futai costa o mie de coroane. Problema nu era că nu-şi permitea. Dar nu 
voia să se umilească. Asta ar fi fost ca și cum ar fi îngenuncheat, ar fi cedat în 
faţa sistemului. Iar în unele mașini sigur erau bărbaţi care nu ar fi avut nevoie 
să plătească pentru sex, dar o făceau pentru distracţie. 

Însă Tom nu era ca ei. Pentru el, singura modalitate de a face sex era să 


plătească o târfă. Și, chiar şi atunci, încălca legea. Societatea — politicienii și 
feministele — le luaseră dreptul ăsta. Lui și altor mii de bărbaţi. Ce voia 
societatea din partea lor? 

Una dintre târfe îl observă şi veni spre mașina lui, ţuguindu-și buzele. 
Avea coapse groase şi era îmbrăcată într-o rochie strâmtă, de un galben neon. 
Nu, mulțumesc. Tom clătină din cap și îi făcu semn să plece. 

Femeile îl urau. Bărbaţii își băteau joc de el. Îi era interzis ceea ce toată 
lumea primea fără efort. 

Dragoste. 

Contact fizic. 

Era o fantomă pe care n-o vedea nimeni, cu care nimeni nu voia să aibă 
de-a face. 

Din când în când avea fantezii în care o ademenea pe una dintre femei în 
maşină, pleca și apoi o viola. O strangula şi apoi o înjunghia. Îi lăsa corpul să 
putrezească într-un șanț. Nimănui nu i-ar fi păsat. În fine, nimănui, mai puţin 
familiei ei din Gambia. Poliţia nu s-ar fi chinuit prea tare să caute o târfă 
moartă care probabil că nici nu trebuia să se afle în Suedia. Peștele ei 
probabil că nici nu s-ar fi chinuit să-i raporteze dispariţia. Tocmai asta era 
problema. Dacă urma să lovească, voia să lovească unde trebuie. Să aducă 
schimbarea prin sânge și teroare. 

Tom parcă în garaj, acoperi maşina cu prelata și urcă în apartamentul lui 
îmbâcsit. 

Se uită pe camera de luat vederi. Pe urmă deschise frigiderul şi rămase 
acolo pentru o clipă înainte să scoată containerul de plastic în care-și ţinea 
sperma. În câteva zile, avea să valoreze o grămadă. Dar, dacă lucrurile aveau 
să meargă cum trebuie, era necesar s-o înlocuiască în fiecare săptămână ca să 
fie utilizabilă. Poate că asta avea să fie ultima oară. 

Frecă plasticul cu peria şi apoi îl clăti. Îşi scoase pantalonii în timp ce se 
întorcea la birou. Alese două imagini cu femei moarte şi însângerate, pe care 
le luase de pe internet, și umplu micul container cu sperma lui. 

Pe urmă, deschise toate geamurile ca să circule aerul. leşi pe balcon. Se 
simţea purificat. Acum putea să se gândească și la altceva în afară de penisul 
care-i zvâcnea. 


19. 


Vanessa era cu inima la gât când îşi parcă BMW-ul în faţa secţiei de pe 
Västberga. 

Simţea că se apropie de o descoperire. Börje Rohdén se afla tot pe pat, 
exact unde-l lăsase în urmă cu două ore și jumătate. 

— O ai? 

Vanessa, care ţinuse scrisoarea la spate, o agita acum în aer. 

— Eu m-am ţinut de cuvânt. 


Börje dădu din cap, fixând cu privirea scrisoarea. 

— Ce-ai văzut, Börje? 

— Un bărbat a bătut la ușa lui Oscar Sjölander. 

Vanessa își ţinu respiraţia. 

— Eşti sigur? Nu erai... 

Detectiva tăcu. Apucă o sticlă imaginară şi o duse la gură. 

— Eram treaz. Asta s-a întâmplat înainte s-o găsească pe Eva. 

După felul în care Börje spusese „găsit”, Vanessa își dădu seama că Eva 
nu mai era în viață. Dar nu putea să insiste pe acest subiect. Exista riscul ca el 
să cedeze nervos şi să nu mai vorbească. 

— Ce s-a întâmplat pe urmă? 

— O brunetă a deschis ușa. Asta mi-a rămas în minte fiindcă nu era 
Therese, soţia lui Oscar. Ea e drăguță, nu-i nimic în neregulă cu ea. Când 
Oscar nu era acolo, ne și saluta. 

Vanessa îi arătă pe telefon o poză cu Rakel. 

— E posibil să fi fost ea, zise Börje. L-a lăsat să intre. 

— Maşina lui Oscar Sjölander era acolo? 

— Nu era. 

Spusele lui Börje puneau ancheta într-o cu totul altă lumină. Rakel Sjödin 
lăsase un bărbat în casă în aceeaşi dimineaţă în care ea dispăruse. Ba mai 
mult, asta se întâmplase după plecarea lui Oscar Sjölander. 

— Mi-l poţi descrie pe bărbat? întrebă Vanessa. 

Börje clătină din cap. 

— Pare rău, nu. 

— Avea maşină? 

— Dacă avea, eu nu am văzut-o. Dar îţi pot spune ceva. Purta uniformă. 

Vanessa îl fixă cu privirea pe Börje. 

— Uniformă? 

— Un soi de uniformă. Albastră? Gri? Nu foarte diferită de ce purtați tu și 


colegii tăi. 

— O uniformă de poliţist? întrebă Vanessa, aruncând o privire spre ușă. 

— Posibil. 

Vanessa așeză o carte de vizită cu numărul ei de telefon pe scrisoarea din 
poala lui Börje. 

— Îți mulţumesc pentru informaţii, îi zise privindu-l în ochi. 

Bărbatul dădu din cap. Vanessa se opri la jumătatea drumului spre ușă. 

— Jörgen Olsen a retras plângerea împotriva ta. 

Börje nu spuse nimic. Continuă să mângâie scrisoarea. 

— Ai tot umblat cu scrisoarea la tine, dar încă n-ai citit-o? întrebă 
Vanessa. 

— Crezi că ar trebui s-o citesc? 

— Eva a ales s-o scrie. Oricât de greu i-ar fi s-o citeşti, îți garantez că mai 
greu i-a fost ei s-o scrie. 

Vanessa îi puse o mână pe umăr, după care zâmbi scurt, se întoarse și 
părăsi celula. 

Se urcă în maşină și porni motorul, dar rămase locului, cu mâinile pe 
volan. 

Ce aflase de la Börje schimba totul. Mai devreme, Vanessa îl sunase pe 
Nicolas și îl rugase să-i facă o vizită la închisoare lui Ivan Tomic ca să afle ce 
anume refuzase Karim să-i spună ei şi lui Ove: cine erau inamicii lui Karim 
şi, prin extensie, care dintre ceilalți prizonieri ar fi putut să-i planteze probele 
în celulă. Nicolas avea șanse mai mari să afle ceva de la Ivan. Infractorilor nu 
le place să stea de vorbă cu poliția dacă nu au ceva de câștigat. 

Fără îndoială că existau asemănări între moartea lui Emelie şi a lui Rakel. 
Nu între victime, în afară de vârsta și de sexul lor, ci între bărbaţii care erau 
suspectaţi că le-ar fi ucis. Erau violenți față de femei, lucru care-i făcea 
suspecți în orice anchetă. Și asta nu era tot. Vanessa simţi cum i se face pielea 
de găină când îşi dădu frâu imaginaţiei. O persoană care ştie cum acţionează 
poliția atunci când e ucisă o femeie putea să indice un criminal, putea să 
trimită ancheta într-o direcţie greşită. Chiar dacă probele nu erau suficiente, 
ar fi câștigat timp ca să distrugă probele adevărate. 

Poate că Emelie Rydén și Rakel Sjödin nu fuseseră alese în mod special 
pentru ele însele, ci pentru bărbaţii violenţi din viaţa lor, care le transformau 
în victimele de serviciu. 


PARIEA A VI-A 


Vor urma și mai multe atacuri armate. 


Robert Pastila Roşie. 


I. 


Mirosul de pâine proaspăt coaptă, cafea și clătite o îmbie pe Vanessa în 
timp ce deschidea uşa de la Mellqvists de pe Rörstrandsgatan. Era puţin 
trecut de ora șapte, iar locuitorii sofisticați din Stockholm beau cappuccino, 
îmbrăcaţi în echipament de sport. Mikael Kask și Ove Dahlberg, amândoi în 
blugi, îi făcură semn. 

Vanessa comandă un croissant cu jambon Serrano și brânză, își umplu 
ceașca de cafea de la un recipient negru şi se așeză lângă colegii ei. 

— Aşadar, Oscar Sjölander ar putea fi nevinovat? întrebă Mikael Kask, 
scărpinându-și barba bine aranjată, veche de trei zile. 

Vanessa se gândi la ce-i spusese Ove despre Kask şi Trude. 

— Am şi eu ceva de zis, dar despre cazul Emelie Rydén, spuse Ove. M- 
am uitat pe înregistrarea ultimei vizite a lui Emelie la Akersberga. A cerut un 
pix la recepţie. Din câte am văzut, nu l-a dat înapoi. 

Mikael Kask își trecu mâna prin păr. 

— Bine, spuse el. Hai să vedem cu Emelie Ryden mai întâi. Criminalul 
trebuie să fi fost în Akersberga. Poate că era cineva venit în vizită. Un alt 
grup care voia să-i facă rău lui Karim, aşa că au omorât-o pe Emelie. El ce 
zice? 

Vanessa aruncă o privire la ceas. În două ore, Nicolas o să fie la închisoare 
ca să afle prin Ivan Tomic care erau inamicii lui Karim din Akersberga. Dar 
Vanessa nu le putea spune asta. 

— Nu a zis nimic, răspunse Ove. Am încercat. 

— Cum aţi vrea să procedaţi? întrebă Mikael. 

— Aş vrea să încerc să văd dacă există vreo legătură între cele două crime, 
zise Vanessa. 


Ove și Mikael pur şi simplu se holbară la ea. Se așteptase la o astfel de 
reacţie din partea lor. Muşcă din croissant. În poală îi căzură firmituri ca nişte 
fulgi. 

— Nu există nicio asemănare, în afară de faptul că ambele victime sunt 
femei cam de aceeași vârstă, zise Mikael. 

— Nu între ele, ci între bărbaţii care au fost luaţi drept criminali. Despre 
amândoi se ştie că sunt mai mult sau mai puţin violenţi față de femei. Am 
investigat cercurile sociale ale victimelor, am dat de Oscar Sjölander și de 
Karim Laimani și ne-am oprit acolo. Karim s-a dovedit răspunsul greșit. 
Acum şi Oscar. 

— Uiţi... începu Ove. 

— Probele? În cazul lui Karim, sunt convinsă că i-au fost plantate în 
celulă. Cât despre Oscar, arma crimei și un pulover au fost găsite într-o pungă 
de plastic la vreo cincizeci de metri de casă. Mi se pare că e o legătură între 
crime. 

— Nu prea ţine. 

Vanessa îi aruncă o privire rugătoare şefului ei. 

— Mai dă-ne două zile. Trebuie să ne dăm seama cine mai știa de relația 
lui Oscar cu Rakel. 

— Pot să vorbesc din nou cu Katja, zise Ove, căutând aprobarea lui 
Mikael Kask. Ea s-ar putea să se gândească la altcineva care mai ştia de ei. 

Șeful de la Omucideri oftă şi îşi ridică palmele în aer. 


— Vanessa? 
— Mă duc să mă întâlnesc cu Therese Sjölander. 
— Pentru ce? 


— Pentru că a spus la un moment dat că fiica lor a fost trezită de cineva 
care intrase în dormitorul ei. Dar n-am mers pe pista aia, fiindcă totul părea 
să-l indice pe Oscar Sjölander. 

Mikael își duse ceaşca la buze și sorbi o gură de cafea. 

— Daţi-i bătaie, spuse resemnat. 


2. 


Ivan Tomic se ridică în picioare când Nicolas intră în camera pentru vizite. 
Era îmbrăcat la fel ca data trecută. Tricou gri, pantaloni gri. Papuci negri. 


Părul îi mai crescuse puţin, ceea ce-l făcea să pară mai tânăr, să semene mai 
mult cu băiatul care fusese cel mai bun prieten al lui Nicolas. 

— M-am mirat că ai vrut să ne vedem iarăși, zise Ivan. 

Îi întinse mâna, iar Nicolas i-o strânse. 

— Dar bucuros. 

Se aşezară. Nicolas își aduse aminte de ce era acolo. Îl dispreţuia pe Ivan. 
Dispreţuia tot ce ţinea de masca lui de macho, de cum voia să arate mereu că 
e un mascul alfa. Însă acum Vanessa avea nevoie de ajutorul lui pentru a-l 
prinde pe ucigaşul lui Emelie Rydén. O ultimă favoare înainte să plece la 
Londra. Dacă n-ar fi fost important, nu l-ar fi rugat. Avea să-i fie dor de 
Vanessa. De umorul ei fin, sec. De sarcasmul ei. Era una dintre cele mai 
deosebite persoane pe care le cunoscuse vreodată. Plină de contradicții. 
Lipsită de orice milă când venea vorba de dușmanii ei. Însă dedesubtul 
armurii era un om fragil, rănit şi însingurat, care îi era loial până în pânzele 
albe. 

Ivan îl privi nerăbdător pe Nicolas, așteptând ca el să spună ceva. 

— Te salută Maria, minţi Nicolas. 

— Cum se simte? 

— Bine. 

— Şi tu? 

— Sâmbătă plec din Suedia ca să mă angajez la Londra. Tu pari să te simţi 
mai bine. 

Nicolas își puse un deget sub ochi, așa încât Ivan să înţeleagă că se referea 
la ochiul învineţit, care între timp devenise gălbui. 

— Cine ţi-a făcut asta? 

Se gândise în linii mari ce urma să-i spună. Cum avea să-l facă să 
vorbească. 

Ivan se aplecă peste masă. Îi spuse pe un ton scăzut, făcându-i totodată un 
semn conspirativ cu ochiul: 

— Karim. Ştii, tipul care e bănuit că şi-a ucis fosta prietenă în Täby. 

Nicolas îşi ascunse surpriza. 

— ÎI ştii? 

— E un papagal. Umblă de colo-colo şi se laudă ce periculos e el. E numai 
gura de el. Cineva o să-l curețe imediat ce iese. A călcat pe nervi pe prea 
mulți aici. 

— Pe cine? 

Ivan îl privi pe Nicolas cu interes. 


— Nu-i ştii tu. 

Ivan își împleti degetele și îşi așeză mâinile pe masă. 

— Dar a fost ciudat că i s-a întâmplat același lucru ca lui Eyup. 

Nicolas încercă să caute prin memorie. Discuţia ar fi trebuit să fie despre 
Karim, asta dorea Vanessa. Dar Ivan îi stârnise curiozitatea. 

— Eyup? 

— Tipul de care ţi-am zis data trecută. Cât era aici am petrecut ceva vreme 
împreună și după ce a ieșit a venit să mă viziteze. Două săptămâni mai târziu, 
poliţia l-a săltat iar. Credeau că și-a ucis drăguţa. 

— Şi chiar a făcut-o? 

Ivan plescăi, după care clătină repede din cap. 

— Victoria arăta ca un star porno. Probabil că asta îşi și dorea să fie. 
Trecea des pe la el. Ştii, de obicei relaţiile se termină când intri la pâmaie. 
Dar între ei, nici vorbă. Ba din contră. Venea aici măcar o dată pe săptămână, 
îi trimitea poze cu ea dezbrăcată... Eyup mă lăsa să-i miros degetele după 
ce... mă rog, ştii tu. Eu n-aş fi putut să am o prietenă care să fie aşa o târfă. 

Ivan pufni și își dezveli dinţii. Nicolas se forță să zâmbească strâmb. 
Trebuia să-l lase să-și continue vorbăraia pe care o ura atât de mult. Îi trecu 
prin minte că bărbaţii care nu aveau soră, de pildă Ivan, probabil că nu puteau 
înţelege cu adevărat ce însemna să fii fată sau femeie. 

— Victoria era altceva, îţi spun eu. Unele camere de vizite au camere de 
supraveghere. Nimeni nu vrea să meargă acolo, în afară de Eyup şi Victoria. 
Paznicii se distrau la maxim când Eyup primea o vizită. Se uitau pe camere 
cum și-o trăgeau. Asta o excita pe ea. La fel și pe el. Oamenii sunt mai 
tăcăniți decât crezi. 

e 

După vreo jumătate de oră, îşi luară rămas-bun. Nicolas merse încet pe 
coridor, își luă înapoi lucrurile de la paznicul de la recepţie și părăsi 
închisoarea. 

După ce ieşi pe poartă, se întoarse şi privi clădirea întunecată și gardul 
înalt care o înconjura. Nicolas avea impresia că nu aflase nimic care s-o 
intereseze pe Vanessa. Însă Eyup, prietenul lui, fusese şi el bănuit că şi-a ucis 
prietena chiar după eliberare. Asemănările cu cazul lui Karim băteau la ochi. 

Nicolas îşi scoase telefonul. Apelă numărul pe care-l folosea Vanessa 
pentru informatorii ei. Detectiva nu răspunse. Nicolas închise fără să-i mai 
lase un mesaj și îşi continuă drumul spre staţia de autobuz. 


3. 


Un zgomot strident se auzi dinăuntrul clădirii mari. Deasupra încuietorii 
era un interfon. Vanessa făcu doi paşi în spate. Jaluzelele din faţa casei 
familiei Sjölander erau trase. Vanessa zări pe cineva mișcându-se în casa de 
vizavi. O bătrână se uita la ea, pe jumătate ascunsă după draperie. Când 
vecina curioasă îşi dădu seama că fusese văzută, se retrase cu repeziciune de 
la geam. 

Detectiva sună din nou. 

— Cine e? 

Un glas de femeie. Răgușit. Gol. Nu se potrivea cu Therese pe care o 
văzuse în fotografiile de pe internet, poze făcute pe covorul roșu, la gale de 
premiere. 

— Vanessa Frank. Detectivă de la Omucideri. 

Îşi ridică legitimaţia până la vizor, dar nu se întâmplă nimic. 

— Poţi să-mi deschizi? 

— V-am spus deja tot ce ştiu. Vreau să fiu lăsată-n pace. Vanessei îi părea 
rău de Therese Sjölander. În doar câteva zile, viaţa i se întorsese cu susul în 
jos. Chiar dacă mass-media clasică nu îi numise soţul, toată lumea știa cine 
era starul TV. Detaliile despre viaţa ei, despre infidelitatea soțului, despre 
aventurile și violenţa lui fuseseră dezvăluite spre deliciul publicului. 

— E important, zise Vanessa. 

Se bucură când auzi încuietoarea deschizându-se. Therese Sjölander avea 
cearcăne. Părul îi era nespălat, iar pe tricou avea pete. Duhnea a băutură și 
fum de ţigară. Era o diferenţă ca de la cer la pământ între lumina strălucitoare 
de afară și întunericul din casă. Therese se întoarse şi o conduse pe Vanessa 
într-o bucătărie utilată luxos. 

Pe peretele din spatele mesei se afla un dreptunghi unde culoarea era mai 
întunecată decât în restul tapetului albastru. 

— Acolo era o poză înrămată cu „familia”, zise Therese când observă 
unde se uita Vanessa. Ce vrei să știi? Cum m-am simţit când a dat în mine? 
Vrei să-mi arăţi o poză cu vreo puștoaică de douăzeci de ani cu care şi-a tras- 
o? Să mă întrebi dacă știam? 

Rămășițele ramei, bucăţi de lemn și sticlă, erau împrăștiate sub masă. 

— Înţeleg că... 

— Înţelegi pe dracu”! urlă Therese. 


Femeia răsturnă un scaun. 

— Habar n-ai cum e să-ţi fie expusă viaţa în halul ăsta! Pune-mi 
întrebările tale de căcat și pe urmă lasă-mă-n pace. 

Therese se duse la bufet și luă o sticlă de whisky. Scoase din chiuvetă un 
pahar ud și îl trânti pe masă, după care-și turnă băutură. 

— Ai dreptate, zise Vanessa. Nu înţeleg. 

Therese își duse mecanic paharul la buze și sorbi încet. Mâna îi tremura. 

— Ai spus că fiica ta a visat că un bărbat era la ea în dormitor? 

— Da. 

— Mai ţii minte când s-a întâmplat asta? 

— Cu două zile înainte să mergem la filmări, acolo unde am cunoscut-o pe 
târ... pe ea, cea cu care soțul meu a avut o aventură. 

Therese se ridică de pe scaun, își scoase un pachet de Marlboro din 
pantalonii de trening și își aprinse cu mâini tremurânde o ţigară. 

Vanessa verifică data pe mobil. Spre surprinderea ei, văzu că abia dacă 
avea semnal. Joi dimineaţa, 2 mai. Trei zile mai târziu, Rakel dispăruse. 

— Există ceva care să dea de înțeles că Josephine spunea adevărul? Că nu 
visa? 

Therese clătină din cap şi se așeză încet pe un scaun. 

— N-a dispărut nimic? întrebă Vanessa. 

— Nu. 

Therese trase un fum. Vârful ţigării se lupta cu gravitația, dar femeia nu 
schiță niciun gest pentru a scutura scrumul. 

— Cine ar fi putut să ştie că Oscar o să se vadă cu Rakel Sjödin după 
emisiune? 

Therese o fixă cu privirea în timp ce scrumul căzu pe masă. 

— Adică întrebi dacă umbla de colo-colo lăudându-se că şi-o trage cu una 
de douăzeci de ani? Mie, cel puţin, nu mi-a spus nimic despre asta. 

Specialiştii IT nu găsiseră nici pe calculator, nici pe cele două mobile ceva 
care să sugereze că Oscar spusese cuiva că urma să se vadă cu Rakel. Părea 
să fie discret în privinţa aventurii. 

— De ce mă întrebi chestiile astea? 

Vocea ei, până atunci slabă, cedă. Therese stinse ţigara de masă şi tuşi. 

— Nici măcar nu fumez. Eram asistentă înainte să renunţ la carieră ca să 
mă ocup de treburile lui Oscar. Să mă ocup de facturi, să îi planific apariţiile 
la evenimente, să am grijă de copii. Toate astea în timp ce el strălucea, în 
timp ce în ochii suedezilor el era băiatul bun. 


— Poate crezi că vreau să te fac să mă placi, dar înţeleg ce spui. Şi eu am 
fost cândva partenera unui bărbat faimos. Știu cum oamenii sunt orbiţi de 
faimă. Toată lumea o păţeşte. Inclusiv noi, persoanele cele mai apropiate de 
marea vedetă. lar noi... 

— Stăm atât de aproape de lumină, încât vedem cel mai puţin. Cine? 

— Svante Lidén. Regizorul. Sau Dramaturgul, cum îi place să-și spună. 

Therese luă pachetul de ţigări, îl scutură, şi își dădu seama că era gol. 

— O să... mai am un pachet pe aici. 

Vanessa deschise aplicaţia de comunicare Signal ca să verifice dacă Ove îi 
scrisese. Semnalul era prea slab. 

— Aş putea să mă conectez la Wi-Fi-ul tău? întrebă Vanessa. 

— Parola e sub router. Aici, în living. 

Therese stătea în dreptul ferestrei. Ridicase jaluzelele până la jumătate și 
se uita afară. Îi arătă Vanessei o masă pentru TV, din lemn închis la culoare, 
pe care clipoceau luminiţele verzi ale unui router alb. 

Vanessa întinse mâna ca să întoarcă router-ul, dar se opri la jumătatea 
mișcării. Brusc, îşi aduse aminte de Celine şi de cum îi povestise că îi folosea 
rețeaua lui Nicolas. 

— A mai intrat cineva în casă de când a început ancheta? întrebă Vanessa. 

Therese stătea acum în spatele ei. 

— Nu. 

După ce Vanessa o sună pe Trude de pe telefonul 'Theresei și o rugă să 
trimită un specialist IT în Bromma cât mai repede, se aşezară din nou la masa 
din bucătărie. 

Vanessa făcu semn spre pachetul de ţigări de pe masă, iar Therese împinse 
bricheta spre ea. Detectiva își aprinse ţigara, se ridică, scoase o farfurie din 
chiuvetă şi o aşeză pe masa dintre ele. 

— Oscar va fi condamnat? întrebă Therese. 

Părea mai puţin ostilă. 

— Adică am mai citit despre bărbaţi care scapă după ce fac aşa ceva. În 
ciuda probelor. 

Vanessa expiră fumul gros. Nu avea un gust atât de bun pe cât își 
imaginase. Așa se întâmplă în general, dacă trece timpul. 

— Contează? Pentru tine, adică. 

— Nu cred. 

Therese se uită surprinsă la scrumiera improvizată, de parcă nu-și dăduse 
seama când o aşezase Vanessa acolo. 


— Partea cea mai rea e că nici nu m-am gândit la Rakel. Știu că i-au găsit 
cadavrul în apă şi că a fost înjunghiată. 

Din nările Theresei ieșeau rotocoale de fum alb. 

— Era superbă. Tânără. Oscar e un jeg. Dincolo de toate astea, mi-am dat 
seama de lucrul ăsta. Dar nu cred că a ucis-o. Putea să tragă pumni, putea să 
te facă să leşini, dar să înjunghie pe cineva? S-o înjunghie iar şi iar... 

Therese clătină din cap. 

e 

Trude Hovland aşeză laptopul pe podeaua de lemn și se lăsă pe vine lângă 
Vanessa, lângă masa pentru televizor. Își puse o pereche de mănuși de plastic 
şi întoarse cu atenţie router-ul. 

— Aprindeţi lumina, îi zise Theresei Sjölander, care stătea în spatele lor. 

Trude se aşeză în poziţie lotus, cu calculatorul în brațe, şi o rugă pe 
Vanessa să-i citească parola de la reţea. Specialista tasta frenetic. 

— Se poate vedea ceva? întrebă Vanessa. 

Therese Sjölander îşi aprinse o altă ţigară. Trude adulmecă dezaprobator 
aerul, dar continuă să lucreze. 

— Între 1 şi 2 mai? murmură Trude. 

Se opri la jumătatea mișcării şi se holbă la ecran. 

— Să mă ia dracu”. 

Vanessa se aplecă peste umărul lui Trude ca să încerce să înțeleagă ce o 
făcuse să reacționeze așa. Un fundal alb. Litere mici şi negre. Vanessa nu 
pricepea nimic. 

— Joi dimineaţa, la 03:02, un nou aparat s-a conectat la router, zise 'Trude. 
Un calculator numit Blackpill:?. 

— Ce altceva mai vezi? 

— Nimic, doar asta. Dar eu nu sunt specialistă IT. O să ajungă și el 
curând. 

7 „Pilula neagră”, în limba engleză (n. trad.). 


4. 


Ove Dahlberg se uita fix la Katja Tillberg. Geamul era deschis, iar jos, în 
stradă, doi câini lătrau unul la altul. 
— Poţi să mai spui o dată, te rog? 


Îşi mişcă telefonul mai aproape de Katja și verifică pentru a cincea oară 
dacă înregistrarea era pornită. 

— Unchiul meu, Tom, lucrează ca paznic la închisoare. 

— Unde? 

Trebui să se chinuie să-și păstreze un ton calm, să nu dea de înțeles cât de 
entuziasmat era. 

— La Penitenciarul Akersberga. 

Asta era legătura. Vanessa avea dreptate. Femeie isteață. Frumoasă. 
Amuzantă. Dar, înainte de toate, isteaţă. 

Înţelesese asta imediat ce făcuseră cunoştinţă. Să-i ia dracu” pe cretinii ăia 
de la secție care o vorbeau de rău. Era mai bună decât toţi la un loc. 

— Și unchiul tău ştia că Rakel Sjödin are o aventură cu Oscar Sjölander? 

— Da, eu i-am spus. Îi zic tot lui Tom. Suntem foarte apropiaţi. Dar ce 
treabă are el cu toate astea? 

Se concentraseră pe prizonieri, pe rudele și prietenii care-i vizitau la 
închisoare. Poate chiar Tom era cel care o primise pe Emelie la ultima ei 
vizită și îi dăduse pixul? 

— Care e numele lui complet și unde locuiește? întrebă Ove dintr-o 
suflare. 

Katja se încruntă. 

— Tom Lindbeck. Locuiește pe Essinge Brogata. Dar, ascultați, el n-are 
nimic de-a face cu asta. E timid. De treabă. Când a murit mama, el a avut 
grijă de mine. N-ar face rău nici unei muşte. 

Privirea lui Ove se opri asupra checului de pe farfuria dintre ei. Sigur 
putea să ia şi el o bucăţică, nu-i aşa? Luă o felie şi o îndesă în gură. 

— Ai o poză cu el? 

Ove înghiţi, după care îşi șterse firmiturile de la gură cu mâna. 

Katja dădu din cap, îşi scoase telefonul, apăsă de câteva ori pe ecran, după 
care i-l dădu lui Ove. Era paznicul care stătea de obicei la recepţia de la 
Åkersberga. Se ocupase de formularele de acces când îl interogaseră pe 
Karim Laimani. Și, aşa cum bănuia Ove, pe filmarea de la camere el era cel 
care îi dădea pixul lui Emelie Rydén. El era agresorul din cazul nerezolvat de 
tentativă de viol din Parcul Rălambshovs. 

Ove îi dădu înapoi iPhone-ul. 

— Unchiul tău se pricepe la tehnologie? 

— Adică? 

— E bun la calculatoare și chestii din astea? 


Katja râse. 

— E un adevărat tocilar. Ăsta e marele lui hobby, pe lângă fotografie. 
Cândva lucra ca fotograf, el a făcut pozele alea, zise Katja, arătând nişte poze 
înrămate. 

Prietenii și familiile deţinuţilor trebuiau să își predea telefoanele și 
tabletele. Toate lucrurile de valoare erau încuiate în dulapurile de la recepţie. 
Tom Lindbeck ar fi putut să-i șterpelească mobilul lui Emelie. Aşa ar fi aflat 
că Emelie urma să fie singură acasă în seara în care a fost ucisă. Tânăra îl 
recunoscuse și îl lăsase să intre. Tom Lindbeck umbla prin telefoane. Aşa 
putea să-și urmărească victimele, să le înregistreze apelurile, să le citească 
mesajele. 

Ove se uită la propriul telefon. 

Agenţii nu erau scutiți de procedură, și ei trebuiau să-și predea bunurile 
când vizitau închisoarea. Oare Tom Lindbeck intrase și în telefonul lui? Și al 
Vanessei? Dacă așa stăteau lucrurile, amândoi erau în pericol. Ştia că sunt pe 
urmele lui. 

Ove se ridică şi îi întinse mâna Katjei. 

— Îţi mulțumesc pentru ajutor. Ţinem legătura. 

Închise ușa de la intrare şi coborî pe scări. 

Telefonul i se părea sinistru. Ove începuse să nădușească. Trebuia să 
meargă la secție. Să-şi ia alt telefon. Să o contacteze pe Vanessa. Cabinele 
telefonice nu mai existau de multă vreme pe străzile din Stockholm şi 
niciodată nu le simţise lipsa mai mult decât atunci. Ove murea de nerăbdare 
să-i spună Vanessei noutăţile. Îi plăcea la nebunie s-o facă fericită. 

Învârti clanţa şi tocmai voia să deschidă ușa, când din spatele lui auzi un 
zgomot. 


5. 


Vanessa lăsă mașina în parcarea supraetajată a magazinului Nordiska 
Kompaniet, coborî şi se rezemă de capotă cât aştepta. Făcu o grimasă. În gură 
simţea gust de cenușă. 

După întâlnirea cu Nicolas, urma să se vadă la secţie cu Trude Hovland și 
cu Ove. Se simţea încordată. Descoperirea lor, faptul că cineva accesase 
rețeaua wi-fi a familiei Sjölander cu doar trei zile înainte ca Rakel să fie 


ucisă, schimba totul. Spera ca Trude să le poată spune mai multe despre 
calculatorul intrus. Mai devreme, fără să intre în detalii, Trude îi explicase că 
odată ce accesai rețeaua cuiva nu era deosebit de greu să intri în celelalte 
aparate — mobile, tablete, calculatoare. Așa se explica de ce bărbatul pe care îl 
văzuse Börje Rohden şi căruia Rakel îi deschisese ușa ştia că ea urma să fie 
acolo. Dar de ce ea? 

Vanessa îl zări pe Nicolas trecând pe lângă mașinile de lux din parcare, îi 
făcu semn cu mâna, iar bărbatul se urcă în dreapta. Detectiva deschise 
portiera cealaltă. 

— Te-ai văzut cu el? 

— El şi Karim nu sunt prieteni. Din contră. Se urăsc. Se pare că lumea nu 
prea-l place pe Karim. 

— Cine-ar fi crezut? întrebă Vanessa cu sarcasm. 

Simţi cum o părăseşte încrederea. Aruncă un ochi la ceas. Ove și Trude o 
aşteptau la secţie. 

— Dar a spus ceva ce cred că te-ar putea interesa. Numele Eyup Riistii îți 
spune ceva? 

Vanessa se gândi o clipă, după care clătină din cap. 

— A fost la pârnaie în același timp ca Ivan. A ieşit vara trecută. La puţin 
timp după aceea a fost arestat, fiind bănuit că şi-a ucis prietena. A fost 
eliberat. Cazul a rămas nerezolvat. 

— Ceva mă sperie, răspunse Vanessa. De regulă, bărbaţii ucid femei cu 
care au sau cu care au avut o relație. Gelozie, despărțiri, certuri legate de 
copii. De obicei îi găsim repede. Karim Laimani e criminalul tipic. E un 
infractor violent. O mai ameninţase în trecut pe Emelie. Pe pantofii lui s-au 
găsit sângele ei și un fir de păr. Dar nu el e ucigașul. 

— De unde ştii asta? 

În Nicolas putea să aibă la fel de multă încredere ca în ea însăşi. Poate 
chiar mai multă. 

— Un alibi. Cât era eliberat condiţionat, a violat o femeie în același 
moment al zilei când a fost ucisă Emelie Ryden. La viol au mai participat doi 
bărbați. 

Nicolas făcu ochii mari. 

— De ce... 

— Pentru că nu vrea să se afle. Eu nu sunt de acord, dar e alegerea ei. 
Colegilor nu le-am spus nimic. 

O femeie dichisită trecu prin faţa mașinii. În mâini avea pungi de 


cumpărături. Vanessa tăcu şi o privi. 

— Ieri am aflat de la un martor că Rakel Sjödin a primit în casă un bărbat 
îmbrăcat în uniformă. Astăzi am descoperit că acelaşi individ a accesat 
router-ul familiei Sjölander. Probabil că a putut să urmărească ce-și spuneau 
Oscar și Rakel. Ştia că sunt la vila din Tyresö. 

Nicolas căzu pe gânduri. 

— N-a ucis-o Oscar Sjölander? 

— Se pare că nu. 

— Crezi că e vreo legătură între Emelie şi Rakel? 

— Nu ştiu. Ele două n-au nimic în comun. Erau tinere, frumoase, dar mai 
departe — nimic. În afară de faptul că la început aveam un suspect sigur în 
ambele cazuri, iar acum nu. 

După descoperirea făcută la casa familiei Sjölander, Vanessa îi rugase pe 
specialiști să examineze și router-ul lui Emelie Rydén. Până acum, însă, nu 
descoperiseră nicio tentativă de conectare neobișnuită. 

— Există o legătură între Eyup şi Karim, zise Nicolas. Amândoi erau la 
închisoare la Akersberga. 

Vanessa își privi hainele, blugii albaștri şi cămașa albă. Deodată, trase o 
palmă în volan. 

— Uniforma. 

— Adică? 

— Bărbatul pe care Rakel Sjödin l-a lăsat să intre purta uniformă. M-am 
gândit la un poliţist, poate la un paznic de la o firmă de securitate. De fapt, 
paznicii de la închisoare poartă o uniformă asemănătoare cu a noastră. Emelie 
cu siguranţă ar fi lăsat în casă pe cineva îmbrăcat aşa. Și e posibil ca Rakel 
să-și fi confundat agresorul cu un poliţist. 

Vanessa porni motorul, se uită rapid în stânga și în dreapta, după care 
porni. Fuseseră tot timpul pe-aproape. Paznicii de la închisoare. Personalul de 
la închisoare participase la o conferinţă la Rosersbergs. Un paznic îi dăduse 
pixul lui Emelie Rydén. Vanessa se gândise în tot acest timp numai la 
prizonieri, ceea ce poate că nu era atât de ciudat. Erau mult mai multe şanse 
să găsească un criminal printre ei decât printre cei care-i păzeau. 

— Te las pe drum, zise Vanessa. 

Nicolas îşi puse centura în timp ce accelerau pe lângă rânduri și rânduri de 
maşini parcate. 

leşiră din parcarea supraetajată, făcură dreapta de două ori şi trecură pe 
lângă piaţa în stil modern Sergels Torg. Vanessa își scoase telefonul şi îl sună 


pe Ove. Niciun răspuns. Îi dădu telefonul lui Nicolas. 

— Sună-l din nou. 

Nicolas făcu întocmai. Puse mobilul pe difuzor și îl ţinu ridicat. Apelul se 
încheie. Intrase căsuţa vocală. 

— Sun-o pe Trude Hovland. 

— Chiar ea te sună, zise Nicolas. 

— Fi? 

Nicolas îi duse telefonul la ureche. 

— Tocmai voiam să te sun, zise Vanessa. Eşti cu Ove? 

— Nu. E... 

— Trebuie să vorbesc cu el. 

— Vanessa. Ove a fost împuşcat. 


6. 


Vanessa călcă pedala de accelerație. Ove fusese găsit în stare gravă în 
holul Katjei Tillberg și dus în grabă la Spitalul Karolinska, unde se afla acum 
pe masa de operație. Oare cât de aproape ajunsese? N-avea niciun dubiu că 
ucigașul lui Rakel și Emelie era cel care îl împușcase. 

— Pot să ajut cu ceva? întrebă Nicolas. 

Detectiva aproape că uitase că era lângă ea. 

— Nu. 

— O să supravieţuiască? 

— Nu ştiu. Te las aici. 

Vanessa făcu stânga în dreptul magazinului 7-Eleven de pe Scheelegatan, 
după care opri. Nicolas coborî. Se sprijini de mașină. 

— Ai grijă, Vanessa. 

Detectiva dădu din cap. Nicolas închise portiera, iar mașina demară. Din 
spate se auzi cum cineva claxona iritat. 

Mikael Kask îi trimise un mesaj prin care o anunţa că e în drum spre 
secţie. Vanessa hotărî să aştepte în garaj. Intră cu mașina în catacombele de 
sub clădire. 

După două minute apăru și maşina lui Mikael. Parcă la două locuri 
distanţă şi coborî grăbit. 

— Tocmai mă duceam la o zi de naştere, zise Kask în timp ce-și scotea 


cravata şi o băga în buzunarul de la blazer. 
Era palid, părea tulburat. 
— Ce ştim de Ove? întrebă Vanessa. 
— Cei de la spital au spus doar că e pe masa de operație. 
— Trebuie să-i verificăm mobilul. 


— De ce? 
— Pentru că înregistrează interogatoriile pe el. Trebuie să aflăm ce i-a zis 
Katja Tillberg. 


— Dar, Vanessa, dacă îl aştepta cineva, nu era fiindcă i-a spus ea ceva. 
Cum ar fi putut criminalul să afle aşa ceva atât de repede? 

Mikael se îndrepta spre lift. Vanessa îi puse o mână pe umăr, oprindu-l din 
drum. 

— S-ar putea să fi găsit legătura dintre Rakel Sjödin și Emelie Rydén. 
Börje Rohden a spus că bărbatul pe care l-a lăsat Rakel în casă purta 
uniformă. Dacă era o uniformă de paznic de la închisoare? 

— Vanessa... nu acum. 

— Un alt fost deţinut, un anume Eyup Riistii, a fost bănuit vara trecută că 
şi-a ucis prietena la două săptămâni după eliberare. Ulterior a fost lăsat în 
libertate. 

Mikael Kask își trecu degetele prin coafura perfectă. 

— Cineva a plantat probele în celula lui Karim, continuă Vanessa. La fel 
şi în faţa casei lui Oscar. Ieri am aflat despre bărbatul pe care l-a lăsat Rakel 
în casă. Azi am aflat că cineva s-a conectat la router-ul familiei Sjölander. 

Mikael apăsă butonul pentru a chema liftul. Uşile, care se închiseseră în 
timp ce vorbeau, se deschiseră din nou. 

— Vrei să spui că avem de-a face cu un criminal în serie? 

— Da. 

Mikael Kask pufni. 

— În afară de Peter Mangs și John Ausonius, în Suedia n-am mai avut un 
criminal în serie din 1979. În afară de faptul că sunt femei, victimele n-au 
nimic în comun. 

Mikael intră în lift, iar Vanessa îl urmă. 

— Nu, dar partenerii lor au. Karim Laimani, Eyup Riistii și într-o oarecare 
măsură Oscar Sjölander sunt suspecţii de serviciu. Emelie Rydén i-a deschis 
ușa celui care a ucis-o. Am presupus de la bun început că l-a recunoscut, 
închipuie-ţi dacă l-a recunoscut de la închisoare. Cu doar câteva săptămâni 
înainte, Karim o amenințase cu moartea. lar sângele din celula lui Karim — 


cine avea acces la celulele deţinuţilor? Paznicii, Mikael. 

Liftul porni. 

— Îţi dai seama cum sună asta? 

Mikael Kask clătină din cap. 

— Un criminal în serie care lucrează ca paznic la închisoare. Te-ai uitat 
prea mult la televizor. Ce motiv să aibă? 

— Nu ştiu. 

Uşile se deschiseră. Trude Hovland îi aştepta. 

— Trebuie să vorbim, zise femeia. 

— Va trebui să aştepţi, zise Mikael Kask, încercând s-o ocolească. 

— Unchiul Katjei Tillberg lucrează ca paznic la închisoare. La 
Åkersberga. 


7. 


Tom deschise dulapul cu arme și îşi puse cele trei pistoale în rucsacul 
negru de pe pat. Poliția avea să apară în câteva ore, dacă nu chiar minute. 
Totul era în pericol. Intrase în panică. Acționase sub imperiul furiei. Când 
Katja îl sunase ca să-i spună că detectivii o să-i facă iarăşi o vizită, se 
ascunsese în scara blocului ei. Îl împuşcase în spate pe detectivul grăsan. 

Totul era în pericol. 

Îşi aruncă geanta sport pe spate şi intră în birou. Îşi împachetă laptopul. Se 
uită prin jur. Ce mai era? Pregătise totul. Ascunzătoarea lui era departe de 
Stockholm și nu avea nicio legătură cu nimic din viaţa lui. Chiar avea să 
devină umbra care fusese dintotdeauna. Avea acolo tot ce-i trebuia. Numai să 
reușească să ajungă acolo. Revolta urma să se răspândească pe tot globul. 

Canadianul Alek Minassian şi americanul Elliot Rodger îl priveau din 
ramele lor de pe pervaz. O să-i facă mândri de el. 

— Domnilor. 

Dădu din cap către portrete. 

Tocmai se întorcea să iasă din cameră, când ecranul computerului se făcu 
verde. Camera video de pe scară. Mări fereastra de pe ecran și văzu cum 
nenumărați polițiști înarmaţi cu automate pătrund pe intrarea principală. 

x k 

Vanessa se uita fix la ecran. Cei de la trupele speciale erau echipați cu 
camere cu vedere nocturnă pe căşti, aşa încât ea și ceilalți puteau să le 
urmărească fiecare pas. Tocmai intraseră în scară. Detaliile din jur se 


dezvăluiau într-o nuanţă fluorescentă de verde. Duba neagră în care se afla ea 
era parcată la un capăt al Podului Marieberg, pe Lilla Essingen. Atmosfera 
era încordată. Respirația lui Mikael Kask era neregulată, iar bărbatul bea 
frenetic dintr-un pahar de carton. Rosese marginea. 

Accesul pe insula Lilla Essingen era restricționat. Niciun vehicul nu putea 
intra, autobuzele fuseseră redirecționate, iar în punctele strategice se găseau 
polițiști cu întăriri înarmate. Tom Lindbeck fusese văzut în apartamentul său. 

N-avea unde să fugă. 

În curând, totul urma să se sfârșească, iar Lindbeck avea să fie prins. 

Cazurile Rakel Sjödin și Emelie Rydén vor fi rezolvate. La fel şi al 
Victoriei Ahlberg. Dacă ea şi Ove ar fi ştiut de la bun început ce să caute, ar 
fi putut să facă legătura dintre crime mai devreme. Acum trebuiau să ia la 
rând toate cazurile neelucidate din ultimii ani din Suedia. Existau în 
continuare nenumărate piste pe care nu avuseseră timp să meargă. lar la 
Karolinska, Ove se lupta pentru viaţa lui. Alături de el se aflau soţia și cei doi 
copii. 

În spatele Vanessei, uşa se deschise şi Trude urcă în dubă. 

— Cum merge? 

— Urcă acum, zise Mikael Kask pe un ton sumbru. ÎL prindem în curând. 

Vanessa avea o presimţire rea. Nu-și dădea seama de ce. Cu fiecare clipă, 
avea impresia tot mai tare că trecuseră ceva cu vederea. Oare cât timp reuşise 
Tom Lindbeck să îi tragă pe sfoară pe poliţişti? Chiar avea să fie atât de uşor? 
Se mișcau prea repede. Poate că ar fi trebuit să aştepte, să-l pună sub 
supraveghere. 

— Poţi să nu mai faci asta? 

Mikael Kask o fixa cu privirea și dădu din cap spre degetele ei, care 
loveau peretele interior al dubei. Detectiva se opri. Făcu mâna pumn și şi-o 
aşeză în poală. 

Cei de la trupele speciale înaintau. 

— Etajul trei, mormăi Mikael Kask. Haide. 

Pe ecran, Vanessa vedea cum siluetele îmbrăcate în negru se regrupează. 
Numără opt polițiști. Aduseră un berbec. Ofiţerul îşi ridică pumnul. Le dădu 
semnalul. 

Vârful berbecului lovi uşa. 

Apoi totul se întunecă. 

x k 


Hainele lui Tom fâlfâiau în bătaia vântului. Se urcă pe frânghie şi nu putu 


să nu arunce o privire Stockholmului, pe deasupra autostrăzii și apelor 
întunecate din jur. 

Începu să alerge. Știa acoperișul ca pe propriile buzunare. De câte ori 
fugise pe aici, fiind urmărit de polițiști închipuiţi? De data asta, însă, totul era 
real. Acum era adevăratul test. Tocmai intraseră în lumea lui Tom și jucau 
după regulile lui. Paşii săi loveau acoperișul de metal. Când poliţiştii îşi vor 
dea seama cum a reuşit să scape, o să fie prea târziu. Îl vor vâna prin toată 
Suedia, prin Europa, dar vor trebui să accepte că Îşi găsiseră nașul. 

Nimeni n-avea să dea de el până nu se lăsa el însuși găsit. Urma să devină 
faimos în toată lumea. Femeile își vor dori să fie inseminate cu sperma lui. 
Să-i perpetueze genele. Va avea de unde să aleagă. În spatele lui se declanșă 
explozia. Un zgomot înfundat. Îndepărtat. Se opri. Ascultă tăcerea care se 
instală, apoi îşi văzu de drum. 

x k k 

Înăuntrul dubei se lăsă o linişte mormântală. Mikael Kask se aplecă și fixă 
cu privirea ecranul negru. Trude reacționă prima. Îşi smulse căştile, deschise 
uşile şi sări afară. Vanessa o urma îndeaproape. Se grăbiră pe Essinge 
Brogata. În faţa ei, în spatele ei, peste tot alergau poliţişti. Peste tot în jur se 
deschideau ferestre și se aprindeau lumini. Privitori curioşi se uitau pe stradă. 
Tom Lindbeck se aruncase în aer odată cu echipa de la trupele speciale. Prin 
ferestrele sparte de la etajul trei se înălța către ceruri un fum argintiu 

Intrarea în clădire era deschisă. Scara blocului răsuna de urletele celor 
răniţi. Vanessa o urmă pe scări pe Trude. Poliţiştii mai puţin răniţi coborau 
singuri, sprijinindu-și colegii. 

— Câţi morţi? urlă Vanessa. 

x k 

Tom deschise uşa grea, de metal, a liftului, îşi scoase lanterna din rucsac și 
își lumină picioarele. Adora zgomotele haosului. Sirenele stridente, urletele 
disperate de jos, din stradă. Se simțea ca un dirijor care în sfârşit avea 
dinaintea lui o orchestră. În sfârşit, putea să transforme în muzică ura pe care 
o înmagazinase în el atâta vreme. 

Reuşi să coboare până la primul etaj fără probleme. Apoi deschise 
fereastra şi ieşi. Ateriză uşor pe peluză, se îndreptă și se uită prin întuneric. 
Pe Gamla Essinge Brovăg nu trecea absolut nicio mașină. O luă spre stânga, 
aproape alergând pe strada pustie. Se uită la stâlpii de beton care sprijineau 
viaductul. Deasupra lui se auzea uruitul traficului. Încetini, o luă pe 
Primusgatan și printre copaci zări secţia de poliţie de culoarea vinului roșu. 


Cu o zi în urmă, Tom Lindbeck era un nimeni. Mâine, toată ziua, toate 
săptămânile care aveau să vină, urma să se vorbească despre el. Nu în ultimul 
rând datorită a ce avea să se întâmple sâmbătă. Fusese în tot acest timp sub 
nasul lor și îi trăsese pe sfoară pe toți. Jurnaliştii, foştii lui colegi, aveau s-o ia 
razna. Poate că avea să-i ofere unuia dintre ei un interviu în exclusivitate, în 
caz că așa ceva putea fi aranjat în siguranţă. Interviul urma să facă înconjurul 
lumii. Avea să-i trezească pe alţii, să-i facă să acţioneze. Încetini și merse 
spre apă, spre clubul de iahturi Essinge. 

Duse cheia în dreptul senzorului, becul roșu se făcu verde, iar încuietoarea 
se deschise. 

Toamna, când Tom fusese pe ponton ca să i se arate cum funcţionează 
barca, i se spusese că acolo mirosea a motorină și catran. Se întrebă ce fel de 
miros era acela. 

Vântul sufla peste valurile mici. Bărcile se legănau. Pe cealaltă parte a 
micului canal, deasupra apei se înălțau dealuri înalte şi întunecate. În dreapta 
lui, pe Podul Mariebergs, sclipeau lumini albastre. Se opri ca să se bucure de 
peisaj. 

Erau acolo pentru el. El făcuse toate astea. 

Barca era amarată în penultimul ancoraj. Era albă. Nu atrăgea atenţia. 
Urcă la bord. Motorașul de la pupa porni aproape imediat. Nici măcar n-avu 
timp să se neliniștească. Tom cârmi calm dincolo de dealurile din Fredhäll și 
ajunse la Kristineberg, de unde vedea cum se aprind luminile din Pampas 
Marina. Nu întâlni nicio altă barcă. 

În jurul lui, oraşul scotea sunete obișnuite. Dar acolo, pe apă, era altă 
lume. O lume calmă. Întunecată. Singuratică. 

Se simţea invincibil. 

Ce se întâmplase în apartament fusese necesar. Ce urma era răzbunare. 
Răzbunare împotriva femeilor care-i refuzaseră accesul la corpurile lor, 
împotriva bărbaţilor slabi care-l batjocoriseră, împotriva Suediei și a lumii. 

Însă, înainte să se regrupeze și să se pregătească, persoana care aproape 
distrusese totul trebuia să moară. 


8. 


Un poliţist mort și alţi trei răniţi grav. Era ora unsprezece, iar vecinii lui 


Tom Lindbeck fuseseră evacuaţi. Echipa de genişti căuta alte dispozitive prin 
apartamentul cu două camere. Daunele nu erau aşa de mari cum se crezuse 
iniţial. Se părea că explozia fusese produsă de o grenadă pe care o activaseră 
forțând ușa. Tom nu fusese găsit. 

Mikael Kask stătea cocoţat pe o cutie electrică. Picioarele îi atârnau 
deasupra asfaltului. Avea o privire goală. Introspectivă. Jurnaliștii ajunseseră 
la faţa locului — cei de la „Kvăllspressen” primii, desigur. Redacţia lor era la 
numai două sute de metri. Fotografii se îmbulzeau în fața cordonului, iar 
reporterii îşi urlau întrebările către specialiştii care umblau în interiorul zonei 
demarcate cu bandă alb-albastră. 

Vanessa veni şi se aşeză lângă Mikael. Șeful ei o privi sumbru. 

— O să-l prindem, zise bărbatul. 

Detectiva dădu din cap. 

— Întrebarea e: cu ce preţ? 

— Îl caută toţi poliţiştii din Stockholm, drumurile sunt blocate. Nu poate 
să scape. 

— Ove? 

— Nu ştiu. Du-te acasă şi dormi și tu, Vanessa. Nu mai ai ce să faci aici. 
Mâine am nevoie de tine. Odihnită. 

— Sper să nu. 

Mikael Kask o privi nedumerit. 

— Adică poate îl prindem în seara asta. 

Mikael zâmbi cu buzele lipite strâns. 

— Ai fost nemaipomenită. Îmi pare rău că nu te-am crezut de la început. 
Fără tine, nu l-am fi găsit niciodată. 

Vanessa se aplecă pentru a trece pe sub banda de demarcaţie, se îndreptă și 
ignoră întrebările cu care o bombardau reporterii cuprinși de agitație. Zgârie- 
norul care găzduia „Dagens Nyheter” se profila luminos pe cer. Pe lângă ea 
era un du-te-vino de mașini de poliție. Un elicopter vâjâi pe deasupra. 

Rememoră vânătoarea teroristului al cărui nume refuza să şi-l aducă 
aminte, cel care intrase cu duba în mulțimea de pe Drottninggatan. Un oraş 
îngrozit. Un oraş stăpânit de o indignare controlată. Locuitorii din Stockholm 
se duseseră acasă în coloane lungi. Temători, dar sfidători. De data aceea, ura 
teroriștilor fusese îndreptată către Occident, către societatea deschisă, către ei 
toți. În mijlocul tristeţii şi haosului, Vanessa reușise să vadă ceva frumos în 
camaraderia de care dădea dovadă lumea. Un sentiment de dragoste pentru 
semenii din jur. Acum simţea doar un hău. Singurătate. Ceva care aducea a 


frică. Tom Lindbeck nu voia să moară. Nu era înfrânt nici pe departe. 

Maşina ei era parcată în secția de la Kronoberg. Avea să-i fie imposibil să 
ia un taxi de oriunde de lângă Lilla Essingen. Toate mașinile erau oprite și 
verificate. Dar poate că putea să facă asta de lângă Văsterbron. 

Altminteri ar fi trebuit să meargă până la Fridhemsplan ca să ia un taxi. 
Putea să-și ia mașina a doua zi. Aerul curat avea să-i facă bine. 

Când Vanessa deschise ușa de la apartamentul ei, era trează de-a binelea. 
Îşi scoase hainele murdare, pline de praf şi sânge. Îşi dădu jos tocul pentru 
pistol. Puse totul pe canapea înainte să intre la duș. 

În timp ce o scăldau jeturile de apa caldă, se gândi la Ove. Probabil că 
acum zăcea la spital, într-o rezervă, conectat la tuburi și aparate. Spera să 
supraviețuiască, să nu ajungă doar o amintire ştearsă pentru copiii lui. În faţa 
ei văzu chipul palid, ca de pasăre, al lui Tom Lindbeck. Obţinuseră o poză a 
lui de la Serviciul Penitenciarelor. O trecu un fior când se gândi că îl întâlnise 
la închisoare, că vorbise cu el. Îi trăsese pe sfoară. Rămânea de văzut cum o 
făcuse mai exact. A doua zi avea să limpezească multe lucruri. 

Rakel. Emelie. Poate Victoria Ahlberg. Poliţiştii de pe Essinge Brogata și 
cei care se luptau acum pentru vieţile lor. Câte vieţi luase? Şi câte avea să mai 
ia până îl prindeau? 

Vanessa opri apa, tremură în aerul rece şi luă prosopul. Se uscă încet. 
Când se întoarse în living, porni televizorul. Un buletin de ştiri târziu arăta 
imagini de pe Lilla Essingen. 

„— Explozia a avut legătură cu o descindere într-un imobil”, spuse 
prezentatoarea. „Ce anume a provocat explozia, care deja a luat viaţa unei 
persoane, nu este un subiect pe care purtătorul de cuvânt al poliţiei a fost 
dispus să-l discute”. 

Simţea că n-o să i se facă somn prea curând. Prin minte îi treceau mii de 
gânduri. Vanessa se ridică şi își turnă un pahar generos de whisky. Afară, 
vântul puternic bătea în schele. Foliile de plastic care acopereau geamurile 
dispăruseră. 

Cu paharul de whisky în mână, Vanessa reveni pe canapea și se întoarse 
pe partea cealaltă. 

Diferenţa dintre ea și majoritatea colegilor ei era că ei aveau familii, aveau 
pe cineva pe care-l găseau acasă, care-i făcea să se gândească la alte lucruri. 
Un alt context. După atacul terorist, Svante rămăsese treaz ca s-o aştepte. 

Relaţia lor nu mai mergea de vreo doi ani, iar el probabil că deja se culca 
cu Johanna Ek, dar o așteptase. O ţinuse în braţe. Avusese o mie de întrebări, 


iar ea îl rugase să aştepte. În schimb, Svante îi relatase o poveste amuzantă 
care i se întâmplase în cursul zilei. Odată ajunși în pat, făcuseră dragoste. Nu 
violent, cum făceau de obicei, ci tandru. Aproape solemn. 

De pe schele se auzi un scârțâit. Vanessa privi în sus și zări o mişcare în 
fața geamului. Primul gând care-i veni era că se făcuse deja dimineaţă şi 
muncitorii începeau devreme. Un bărbat o privi direct în ochi. Înainte să-și 
dea seama că era ceva în neregulă, individul ridică un pistol. Vanessa se 
holbă direct în ţeavă, îşi puse picioarele pe podea şi împinse, dându-se peste 
cap cu tot cu canapea. 

Zgomotul împușcăturii răsună în apartament. Zăcând pe podea, cu 
canapeaua între ea şi bărbat, simţi o durere ascuţită într-o parte şi își dădu 
seama că glonţul o nimerise. 

Echipa editorială de la „Kywvăllspressen” se găsea în starea de haos 
organizat care apărea întotdeauna când se întâmpla ceva important. Reporterii 
care fuseseră chemaţi după-amiaza se opreau câteva clipe cât să primească 
niște ordine lătrate din partea lui Bengt și se grăbeau la birourile lor. Jasmina 
apucase deja să treacă pe la locul exploziei și obținuse două informaţii 
interesante de la vecini. Apăsă pe butonul de play al reportofonului. 

„Cel care a fost luat pe braţe era un poliţist. 

Sunteţi sigur?” 

Îşi auzi propria voce prin amalgamul de ţipete, zgomote de aparate foto şi 
poliţişti care ordonau mulţimii să se dea înapoi. 

„Da. Avea cască şi era îmbrăcat în negru. Alţi doi îl duceau jos pe scări. 
Avea tot abdomenul sfâșiat. A fost cel mai oribil lucru pe care l-am văzut 
vreodată”. 

Pe fundal urlau sirenele. Un poliţist începuse să tragă de martorul cu care 
vorbea Jasmina, cerându-i să-l însoțească. 

„Staţi aşa. Cine locuia în apartament? 

Era cel de deasupra mea. Îl chema Tom”. 

Înainte să stea de vorbă cu Bengt, voia să afle cât mai multe de una 
singură. Introduse prenumele și adresa lui Tom într-un registru online de 
telefoane și obțţinu numele lui de familie. Pe urmă, intră pe Facebook. Profilul 


lui 'Tom Lindbeck era blocat. Nu avea detalii publice. Numai poza de profil 
era vizibilă. Un selfie. Se uita fix la cameră, cu ochii larg deschişi. Avea un 
chip lipsit de expresie şi își ţinea gura închisă. 

Jasmina îi căută numele pe Google. Spre surprinderea ei, găsi câteva link- 
uri către articole din „Kvăllspressen”, care însă erau vechi de câţiva ani. 
Apăsă pe unul dintre ele și înţelese imediat despre ce era vorba. Tom 
Lindbeck lucrase ca fotograf la „Kvăllspressen”. Jasmina se ridică și fugi la 
biroul unde Bengt stătea cu telefonul la ureche în timp ce scria la laptop. Îi 
spuse persoanei cu care vorbea să aştepte. 

— Da? o întrebă pe Jasmina, privind-o fix. 

— Tom Lindbeck. 

Bengt se încruntă. 

— Ce-i cu el? 

— Era apartamentul lui. 

— Cel care a bubuit? 

— Da. 

— Vino cu mine. 

Bengt îşi luă telefonul, închise fără să-i mai spună nimic celeilalte 
persoane și se îndreptă spre biroul Tuvei Algotsson. Jasmina trebui să alerge 
ca să ţină pasul cu el. Bărbatul intră fără să mai bată în ușă, iar Tuva își ridică 
privirea de după birou. 

— Tom Lindbeck, zise Bengt și îi făcu semn Jasminei să închidă uşa. 

— Fotograful? Ce-i cu el? întrebă Tuva, închizându-și laptopul. 

— Apartamentul de pe Lilla Essingen care a explodat era al lui. Ştii ce a 
făcut după ce a plecat de la noi? 

— Habar n-am, dar asta ne dă un avantaj enorm față de celelalte ziare. 
Tom Lindbeck chiar era un mare dubios. 

Jasmina, care stătuse în spatele lui Bengt, făcu un pas în faţă. 

— În ce fel? 

Tuva îşi încrucișă braţele şi se lăsă pe spătarul scaunului. 

— Era un... ciudat. Așa am crezut cu toţii, încă de la început. Dar era un 
fotograf bun. Loial. Venea mereu când îl chemam, indiferent dacă era zi sau 
noapte. După vreo două luni, am băgat de seamă niște apucături dubioase. 
Reporteriţele primeau mesaje sinistre, amenințări, întrebări cu tentă sexuală, 
poze cu penisuri şi tot soiul de porcării. Mereu păţeau asta după ce lucrau cu 
Tom. L-am luat la întrebări, evident că a negat totul, după care a fost 
concediat. 


— Şi femeile? 

— Niciuna nu a vrut să facă o plângere oficială. Pe atunci, lucrurile 
mergeau altfel. 

Se auzi o bătaie în uşa de sticlă. Max intră surescitat. 


— Sursa mea din poliție spune că operaţiunea de pe Lilla Essingen avea 
legătură cu cazul Oscar Sjölander. Şi nu doar asta. Și cu femeia ucisă în 
Täby. Şi cu poliţaiul care a fost împușcat azi, mai devreme, în Blackeberg. 

Vanessa stătea cu fața în jos în spatele canapelei, lipită de podea. Se auzi 
încă o împușcătură. Glonţul perforă tapiţeria și se opri în parchet. 

Pe jos plouă cu cioburi. 

Vanessa își dădu seama că bărbatul încerca să intre. Să se apropie. Cine 
dracu” era? 

Nu putea să stea pe loc. Neînarmată, era lipsită de apărare. Se auzi o nouă 
împușcătură. Chiar dacă nu o vedea în spatele canapelei, în curând unul dintre 
gloanţe tot avea s-o lovească. Oare unde-i ajunsese tocul de armă? 

A patra împușcătură. 

Nu mai avea timp. Probabil că nu mai dura mult până când gaura din geam 
ajungea îndeajuns de mare încât să poată intra. 

Undeva sub canapeaua răsturnată era revolverul ei Sig Sauer. Se întoarse 
spre dreapta. Avea trupul în continuare ud după duș, așa că alunecă ușor pe 
podea. Durerea din coastă, unde intrase glonţul, o săgeta. Sângele îi înroşea 
prosopul de culoare albă, dar nu putea să fie o rană prea gravă. Altminteri, n- 
ar fi putut să se miște atât de ușor. Își întinse braţul, căutând sub canapea, își 
apucă blugii albaştri și simţi sub ei tocul de piele. 

Vanessa scoase piedica. Ridică pistolul peste canapea şi trase fără să se 
uite. ÎI întoarse spre stânga. Trase din nou. Bărbatul răspunse şi el cu gloanţe, 
dar nu mai încerca să spargă geamul. Renunțase, acum că şi ea era înarmată. 

Vanessa aruncă o privire fugară peste canapea şi se lăsă imediat jos. 
Glonţul îi trecu la numai câțiva centimetri pe deasupra capului și lovi peretele 
din living. 

Îi auzea pașii pe schele. Bărbatul alerga. 


Vanessa era în picioarele goale şi avea numai prosopul pe ea. Împinse 
canapeaua în faţă ca să nu fie nevoită să calce pe cioburi. Se opri la o 
jumătate de metru de geam şi se aplecă peste marginea canapelei. Apoi 
înșfăcă o pernă şi o băgă în gaura din geam ca să poată ieși. 

Se ghemui, puse perna peste cioburi şi sări. Căzu pe scândurile pe care se 
aflase bărbatul mai devreme. Durerea aproape că o făcu să-și piardă 
echilibrul, însă reuși să se prindă de o tijă de metal. Privirea îi căzu pe stradă 
și simți cum o ia ameţeala. Ura înălțimile. 

Două etaje mai jos se vedea ceafa bărbatului. Vanessa alergă spre trepte. 
Schelele se zdruncinau puternic. Apucă o balustradă și iuți pasul, încercând 
să se concentreze pe ce era în față, nu dedesubt. Bărbatul aproape că ajunsese 
jos. Detectiva se opri. Ridică pistolul, ţinându-l cu ambele mâini, ochi înspre 
stradă şi îl aşteptă să mai fugă câţiva metri pentru a avea o ţintă clară. 

Bărbatul îşi ridică privirea preţ de o clipă înainte să se arunce la pământ. 
Fugi mai departe spre Odengatan, ţinându-se pe lângă fațade. Vanessa trase. 
Văzu cum glonţul loveşte o piatră din pavaj la câţiva centimetri de el. Trase 
din nou. Spera să-l vadă împleticindu-se, căzând şi rămânând jos. În curând 
avea să ajungă pe Surbrunnsgatan, să treacă de colţ și să dispară. 

În apartamentul de lângă ea se aprinse lumina. Apăsă repede pe trăgaci de 
două ori, însă rată ambele gloanţe, iar bărbatul dispăru din raza ei vizuală. 

După ce amară barca la benzinăria plutitoare de lângă Pampas Marina, 
Tom își luă rucsacul și porni de-a lungul digului. Nu putea decât să aștepte. 
Apartamentul Vanessei Frank de pe Roslagsgatan nu era departe de micul 
port. Tom se trânti pe o bancă de lângă mal, se uită în jur, își scoase laptopul 
şi se conectă la internet. Telefonul detectivei se afla în apartament. Poate că 
era deja moartă. Așa spera. O ura cu toată fiinţa. 

Tom se gândi să sune ca să afle cum se descurcase, dar nu voia să-l 
deranjeze, cel puţin nu în acele momente. Pe lângă asta, îi plăcea locul. Era 
calm, pașnic. În curând avea să ajungă şi el, după care vor pleca împreună. 
Mâine se vor odihni și vor recapitula întregul plan o ultimă oară înainte să se 
întoarcă sâmbătă în Stockholm. 

La început, nu acceptase. Desigur, nimic nu l-ar fi demascat și nu se putea 


face legătura între el şi Tom. Ultimele zile schimbaseră totul. Vanessa Frank 
şi Ove Dahlberg se apropiaseră îngrozitor de mult. 

Tom se uită la calculator, îşi conectă căştile şi deschise mesajul de adio al 
criminalului în serie Elliot Rodgers, înregistrat cu câteva zile înainte să se 
răzbune împotriva lumii. Americanul stătea într-o mașină sport cu tapiţerie 
neagră. Din cauza soarelui californian care tocmai apunea, chipul său subţire, 
de băiețandru, avea o culoare gălbie. 

„— Tipii populari au trăit vieţi hedoniste, în vreme ce eu am fost nevoit să 
mă mulţumesc cu singurătatea. M-au disprețuit cu toţii. Când chiar am 
încercat să socializez cu ei, m-au tratat ca pe un nimeni. Acum o să devin un 
zeu prin comparaţie cu voi. Sunteţi niște animale. Și o să vă măcelăresc ca pe 
niște animale”. 

Fiecare cuvânt suna de parcă l-ar fi rostit Tom, de parcă l-ar fi scos scos 
din adâncurile fiinţei lui. 

Chipul hotărât al americanului de douăzeci de ani îl linişti. Îşi dorea să-l fi 
cunoscut. 

Două faruri luminară micul drum de lângă el. Tom se ridică încet. Îşi puse 
laptopul în rucsac și se îndreptă spre mașină. Imediat ce deschise ușa din 
partea șoferului, își dădu seama că lucrurile nu merseseră conform planului. 

— A scăpat? 

Bărbatul dădu din cap. 

— Nu contează, spuse Tom. Ea nu e importantă, de fapt. 

— Știu. 

Tom îl bătu prietenește pe umăr și ocoli Land Roverul. Deschise 
portbagajul. Bărbatul opri motorul și veni lângă el. Tom urcă în portbagaj, 
căutând cu degetele mica manetă. Se auzi un declic. Scoase panoul care 
acoperea compartimentul secret şi intră în el. Bărbatul îi dădu rucsacul, iar 
Tom şi-l puse pe abdomen, după care se făcu covrig. 

— Ne vedem în două ore. 

După ce-l sunase pe Mikael Kask și i-l descrisese în linii mari pe bărbat, 
medicii reușiseră s-o convingă pe Vanessa să se lase dusă la Spitalul 
Karolinska. Acolo îi explicaseră că glonţul doar îi zgâriase o coastă și o 


bandajaseră. Așteptă într-o încăpere mică să se întoarcă doctorul care o 
consultase. 

Se auzi o bătaie în ușă, după care intrară Trude Hovland şi Mikael Kask. 
Arborau o mină gravă şi o studiară neliniștiți pe Vanessa din cap până-n 
picioare. 

— L-aţi prins? 

— Mă tem că nu, răspunse Mikael Kask. 

Se aşezară în același timp pe scaune diferite pe care le traseră cam la un 
metru de pat. 

— Crezi că are vreo legătură cu Tom? întrebă blând Mikael. 

— Nu ştiu, zise Vanessa. 

Detectiva se simțea confuză. Singurul lucru de care era sigură era că 
bărbatul de pe schelă nu era Tom. Părea puţin probabil ca Legiunea sau 
Reţeaua Södertälje să fi ales exact noaptea aceea pentru a lovi. 

— Dar probabil că da. 

Se lăsă tăcerea. 

— Vanessa, ai vreo rudă pe care ai vrea s-o sunăm? 

Întrebarea veni din senin şi o luă prin surprindere. Îşi strânse buzele și 
clătină din cap. Trude păru să observe cum i se schimbase starea de spirit, aşa 
că se grăbi să intervină. 

— Am găsit mai multe lucruri interesante în apartamentul lui Tom 
Lindbeck. Printre altele, fotografii cu Alek Minassian și Elliot Rodger. 
Credem că Tom este un Incel. Sau cel puţin că este foarte influenţat de ei. 

— Ce e un Incel? 

Vanessa îşi simţea gâtul uscat. Tușşi, după care făcu semn către chiuvetă. 
Mikael Kask se ridică și porni robinetul. 

— Incel vine de la involuntary celibacy:t!, zise Trude. E o mișcare online 
formată din zeci de mii de bărbaţi pe care-i unește misoginia. Membrii 
mișcării sunt în spatele acel puţin patruzeci și cinci de crime din State. Alek 
Minassian şi Elliot Rodger sunt simboluri pentru lumea Incel. Ucigaşi în 
masă. 

— Nu ucigași în serie? 

— Nu. 

Mikael îi întinse Vanessei un pahar de plastic. Detectiva bău încet, atentă 
să nu dea pe jos. Câteva picături tot îi curseră pe bărbie și ajunseră pe halatul 
de spital. 

— Încă încercăm să stabilim care e cercul social al lui Tom. Dar pare să se 


limiteze la nepoata lui. Mâine aflăm mai multe. 

Mikael se foi pe scaun. 

— Ne întrebăm cum de au reușit să te găsească atât de repede. 

— Şi pe Ove, completă Trude. Ai văzut dacă te-a urmărit cineva? 

— Nu, răspunse Vanessa. 

Lăsă paharul pe măsuţa de lângă pat. 

— Mai e ceva, continuă Mikael. 

Șeful Vanessei părea stingherit. 

— Există riscul să fii scoasă din anchetă, dată fiind situația. Evident că eu 
o să mă opun. Fără tine... Oscar Sjölander încă ar fi considerat suspect. 
Probabil și Karim. Vreau să te ocupi în continuare tu. Asta dacă ai energia 
necesară. Dar nu eu o să am ultimul cuvânt. 

După ce ei plecară, Vanessa se întinse în pat. 

Dincolo de ușă auzea pași și glasurile șoptite ale asistentelor. Luminată de 
ecranul telefonului, Vanessa citea despre mișcarea Incel. Urmări clipul de 
rămas-bun al lui Elliot Rodger, înregistrat înainte să omoare șase oameni şi să 
rănească alți paisprezece în California. Apoi arestarea lui Alek Minassian, 
după ce îşi folosise duba ca să dea peste douăzeci şi şase de oameni în 
Toronto, dintre care zece muriseră. Însă nu erau singuri, mai erau și alţii. Pe 
Reddit, un grup avea peste patruzeci de mii de membri. Patruzeci şi cinci de 
morți din America de Nord puteau fi puse în seama mișcării. 

Tom Lindbeck nu mai era anonim. Acum nu mai putea să acţioneze 
netulburat. Dar Vanessa era convinsă că Tom nu avea să dispară pur și 
simplu, să se dea bătut. Mai urma ceva. Ceva de proporții mai mari. Dar ce? 

Îşi închise ochii şi încercă să adoarmă. Renunţă după douăzeci de minute. 
Chemă un taxi, se ridică, îşi adună hainele şi ieşi pe culoar. 

După ce stătuse ghemuit timp de două ore în compartimentul special de 
sub scaunele pasagerilor, Tom se întinse. Lăsă geamul jos de câteva ori, 
bucurându-se de aerul curat al nopții care intra în mașină. 

Merseră mai departe, trecând pe lângă comunități mici, uitate de lume, de- 
a lungul drumului E20. Nu reușiseră s-o ucidă pe târfa de polițistă, dar o 
speriaseră. Îi arătaseră că puteau lovi oricând. Tom se simțea invincibil, 


aproape ca un Chad. În terminologia Incel, Chad formează douăzeci la sută 
din populaţia de bărbaţi, dar se culcă cu optzeci la sută dintre femei. Din 
ecuaţia asta rezulta că bărbaţii ca Tom rămâneau fără partenere sexuale. Chiar 
văzuse grafice care demonstrau cum în mai puţin de un deceniu douăzeci și 
cinci la sută dintre bărbaţi urmau să ajungă Incel. 

Mai aveau treizeci de kilometri până la Eskilstuna. Tom urma să continue 
de-a lungul drumului E18, să schimbe direcţia și s-o ia spre nord. 

— Cum ţi-a venit ideea să modifici mașina? îl întrebă celălalt bărbat. 

— Locuitorii Berlinului de Est făceau deseori ceva asemănător când 
fugeau cu mașina în Vest, răspunse Tom. Ştii ce simţeam când stăteam în 
portbagaj? Libertate. 

Văzu o mică larvă gri târându-se pe bord şi se aplecă spre ea. O luă în 
mână. Preţ de o clipă, se gândi s-o strivească între unghii. 

— În copilărie, băieţii din clasă mă târau în pădurea din spatele școlii. La 
început, găseau gândaci și insecte şi mă forțau să le mănânc. 

Tom aruncă larva afară, după care închise geamul. 

— Dar într-o zi, după ce făcuseră asta toată săptămâna, am realizat ceva: 
cel mai rău lucru nu era să mănânc gângăniile, ci să fiu forțat să fac asta. În 
loc să mă fac mic și să încerc să mă ascund atunci când suna clopoţelul, 
fugeam în pădure. Dezgropam cele mai grase râme pe care le puteam găsi. 
După ce aveam mâinile pline, le făceam semn și strigam la ei. Când ajungeau 
la mine, băgăm râmele în gură și le mâncam. 

Bărbatul gemu. 

— Te-au lăsat în pace? 

Tom clătină din cap încet. 

— O vreme. Câteva zile, poate. 

Bărbatul tuşi. În mașină se lăsă tăcerea. Afară se vedea încă o localitate 
uitată, ca o insulă luminoasă într-o mare de întuneric. 

— Opreşte aici, zise Tom. Mi-e foame. 

Erau singuri la benzinărie. Tom ceru doi hotdogi vegetarieni şi o sticlă de 
apă. Rămase în mașină ca să nu fie văzut de camerele de luat vederi. 

Îi era dor de șobolani. Probabil că urmau să fie uciși. Dacă ar fi avut timp, 
le-ar fi dat drumul înainte să plece. 

Dintr-un Peugeot gri coborî o femeie pe la vreo patruzeci de ani. Făcură 
contact vizual preţ de câteva clipe, după care ea îşi întoarse privirea. Nimeni 
n-avea să mai facă asta. Chipul său va fi pretutindeni, toți o să vorbească 
despre el. Deja îşi ştia discursul, îl șlefuise în timpul petrecut în 


ascunzătoarea de sub scaune. Însă mai avea de aşteptat până atunci. Până 
când loveau, trebuia să evite orice le-ar fi putut periclita misiunea. 

Portiera din dreapta se deschise. Tom luă câmaţii vegetali, coborî geamul 
şi dădu drumul chiflelor pe asfalt. Motorul prinse viaţă. 

— Aşteaptă o secundă, zise Tom. 

— De ce? 

Tom mușcă o bucată mare de cârnat. Chiar dacă nu-i putea simţi gustul, îi 
plăcea textura. Își lăsă dinţii să pătrundă lent prin masa caldă. Mai avu timp 
pentru alte două mușcături înainte ca femeia să se întoarcă la mașină. Tom îi 
urmări cu privirea toate mișcările. 

— Ce-a fost asta? 

— E ultima femeie care o să mă mai ignore, zise Tom. 

Pe forumurile Incel se vorbeşte mult despre cum odată ce ai luat pastila 
neagră și ai realizat că nu mai ai nicio speranţă să cunoşti o femeie, există 
numai trei căi de scăpare. Să accepţi asta, să te sinucizi, sau să faci ce a făcut 
și Elliot Rodger. Să devii E.R., cum se spunea. Însă bărbatul de lângă el 
susținea că mai există şi a patra variantă. Un război de mică intensitate 
împotriva societăţii. Victoria Ahlberg, Emelie Rydén și Rakel Sjödin. Toate 
trei erau Stacey. Zeiţe ale sexului. Potul cel mare genetic. 

Tom le urmărise pe Victoria Ahlberg și pe Emelie Rydén de când le 
văzuse la Åkersberga, unde veniseră ca să și-o tragă cu masculii lor alfa. 
Chiar dacă 'Tom ar fi ales calea lui Rodger, tot ar fi vrut să ajute. Când 
femeiuștile îşi predaseră telefoanele la recepţie, el preluase controlul asupra 
aparatelor. Le aranjase astfel încât să poată urmări traficul de date al Victoriei 
şi al lui Emelie, să le asculte convorbirile, să vadă unde se află. Nici Tom, 
nici bărbatul pe care îl ajutase nu avuseseră vreo speranţă ca Eyup Riistii sau 
Karim Laimani să fie condamnaţi. Însă ce ştiau era că atunci când poliţiştii 
aveau să-și dea seama de greșeală va fi prea târziu. Poliţia căuta mereu 
bărbaţii violenţi din viaţa de zi cu zi a femeilor. 

Era crima perfectă. 

Uciderea lui Rakel Sjödin fusese diferită, un bonus care li se dezvăluise 
atunci când Katja îi povestise despre relaţia lui Rakel cu Oscar Sjölander. 
Toată tărășenia fu mai degrabă o improvizație, dar care îi dăduse şi ocazia să- 
i distrugă viaţa unui Chad adevărat. Însă în sinea lui Tom nu credea în 
războiul de mică intensitate. Calea lui Rodger şi a lui Minassian era mai 
bună. Mult mai eficientă. O altă cale despre care vorbeau mulţi bărbaţi Incel 
erau atacurile cu acid. Să le dizolve chipurile unor femei Stacey bine alese ca 


să le arate ce înseamnă suferința adevărată. 

Părăsiră benzinăria şi intrară pe drumul principal. 

— O urăşti şi pe nepoata ta, Katja? 

Tom dădu din umeri. Se gândi la chipul Katjei. Ea era o Becky. O femeie 
obișnuită, dar și cele de teapa ei voiau să şi-o tragă cu un Chad. 

— Dacă n-am fi fost rude, n-ar fi petrecut timp cu mine niciodată. Şi, deși 
sunt unchiul ei, nu poate să nu mă dispreţuiască, deși probabil că nici ea nu-și 
dă seama de asta. 


14. 


Nicolas deschise ușa când văzu că afară era Vanessa. Scoase capul pe 
scară, verifică dacă mai era cineva, apoi încuie ușa la loc. 

Vanessa se trânti pe canapea. 

— Îmi pare rău că am dat buzna așa, dar n-aveam unde altundeva să merg, 
începu detectiva. Nu puteam să stau singură acolo în spital. 

— Ce s-a întâmplat? întrebă Nicolas în timp ce o mângâie neliniștit pe 
frunte. 

Vanessa era palidă. 

— Am fost atacată. Acasă, în apartamentul meu. 

Îi povesti întâmplările din ultimele câteva ore, din momentul în care-l 
lăsase la magazinul 7-Eleven de pe Scheelegatan. Explozia de pe Lilla 
Essingen. Drumul până acasă. Apariţia bruscă a necunoscutului pe balcon. 
Schimbul de focuri. Vorbele îi ieşeau ca un şuvoi. Era incoerentă. Tremura. 
Poate că era de la morfina pe care i-o administraseră. Poate că era datorită lui, 
fiindcă ştia că Nicolas o va înţelege oricum. Nicolas așa spera. Vanessa își 
trase cămașa şifonată și îi arătă bandajul. 

— Şi colegul tău, cel care a fost împușcat? 

Vanessa clătină din cap. 

— A fost lovit în spate. Se zbate între viaţă şi moarte. 

— Dar mă bucur că tu eşti teafără. 

Nicolas îi luă mâna și o mângâie cu degetul mare, după care îi dădu 
drumul. Se îndreptă şi o privi neliniștit pe Vanessa. Încercă să-și dea seama 
dacă o făcuse să se simtă stingheră, dar chipul detectivei rămase fără 
expresie. 


— Vrei ceva? Apă? Ceai? 

Vanessa dădu din cap. 

— Un ceai ar fi bun. 

În timp ce Nicolas punea apa la fiert, detectiva îi zâmbi cu greu. 

— Îmi pare rău că m-am supărat când mi-ai spus de Londra. A fost o 
copilărie. Mă bucur pentru tine. 

— Nu trebuie să spui că-ţi pare rău. O să-mi fie dor de tine. 

— Chiar aşa? întrebă Vanessa. 

— Da. 

Neliniștea începu să-i dispară. Acum era aici. La el acasă. Nicolas se 
bucura că venise la el. Dacă Vanessei i s-ar întâmpla ceva... Nu, nu putea să 
se gândească la așa ceva. Îi aruncă o privire detectivei. Stătea întinsă pe 
spătarul canapelei, cu ochii închiși. 

Nicolas se întoarse cu două căni aburinde. 

Se pomeni că rămâne în mijlocul camerei preţ de o clipă și îi priveşte 
chipul paşnic, cuprins de somn. Lăsă cănile pe măsuţă, se aplecă și o ridică 
grijuliu. 

O purtă prin apartament și o aşeză pe patul din camera de alături. 

Vanessa îl privi printre pleoape. 

— Mulţam, murmură detectiva. 

Întinse o mână şi îl mângâie pe braţul. Atingerea ei îi arse pielea, îl încălzi 
până în adâncul fiinţei. Nicolas o acoperi pe Vanessa cu pătura şi stinse 
lumina, după care se întinse lângă ea, îşi duse palmele la ceafă și începu să 
privească fix tavanul. 


PARIEA A VII-A 


O să închin o bere pentru fiecare victimă care e o femeie între optsprezece 
și treizeci şi cinci de ani. 


Un bărbat anonim. 


E 


Printr-un panou de sticlă, Vanessa îl vedea pe bărbatul care, după spusele 
asistentei, era Ove. Stătea întins în rezerva tristă, cu o mască pe jumătatea de 
jos a feţei. În jurul patului se înălțau aparate care țineau moartea la distanță. 

Atinse clanța, dar nu reușea să se hotărască. În cele din urmă intră și 
rămase lângă pat, neștiind ce să facă. Își trecu privirea de-a lungul trupului lui 
Ove, până când ochii i se opriră la faţa lui acoperită. Ea îl ştia că pe un bărbat 
mare şi puternic, dar aici arăta mic şi jalnic. 

Simţi cum o ustură un ochi. Se grăbi să-și șteargă obrazul și aruncă o 
privire rapidă spre coridor ca să fie sigură că polițistul de acolo n-o văzuse. 
Îşi trase un scaun și se aşeză la distanță de aparate, ca să fie sigură că nu le 
atinge. 

Lumea nu prea avea încredere în ea. Deseori li se părea că e ciudată şi 
greu de înţeles. Probabil că şi Ove avea aceeași impresie. Însă chiar de la 
început îi arătase, în felul lui zgomotos, că are încredere în ea. 

— Nu muri, șopti Vanessa. 

Dacă el ar fi știut că stătea acolo, vorbind de una singură, ar fi râs de ea. 
Vanessa îşi stoarse creierii, încercând să-și aducă aminte dacă îi spusese 
vreodată cât de mult îl apreciază. Probabil că nu. Nu era stilul ei, la fel cum 
nici lui Nicolas nu putea să-i spună cât înseamnă pentru ea. Dar ceva îi 
spunea că Ove oricum ştia asta. Asta dacă mai ştia ceva, în halul în care era 
acum. 

Voia să-i vorbească. Nu-i păsa dacă era ceva stupid, dacă nu putea s-o 
audă. 

— Mă întreb de ce te-a împușcat, spuse Vanessa atât de încet, încât abia se 


auzi. Nu e stilul lui. Nu ucide bărbaţi, ucide femei. Îmi dau seama că nepoata 
lui, Katja, a spus ceva ce l-a neliniștit. Însă ar fi putut să dispară. Să fugă. 
Poate că avea ceva personal cu tine şi s-a enervat că ne-am apropiat atât de 
mult. Dar nu cred. Cred că ştia ce face. 

Vanessa îşi scoase mobilul și îl tinu în mână. Privi direct în cameră în timp 
ce activa funcţia de memorizare vocală și apropie microfonul de gură. 

— Ştiu că poţi să auzi asta, Tom Lindbeck. Ştiu că ai intrat în telefonul 
meu, în viața mea, de când l-am interogat a doua oară pe Karim Laimani la 
închisoare. Sau de prima oară? Aşa lucrezi tu. Eşti un laş nenorocit. 

După care călcă telefonul până-l făcu bucăţi. 

— Îmi place de tine, Ove, zis Vanessa dând din cap încet. Eşti un om bun. 
Cineva cu intenţii bune, care nu-i judecă pe alții. Când o să te simţi mai bine, 
o să mâncăm hotdogi în mașina mea. 

. 

Taxiul mergea printr-un oraș blocat. La început, șoferul încercase să stea 
de vorbă cu ea, dar tăcuse văzând că Vanessa nu făcea niciun efort să susțină 
conversaţia. Dădu radioul mai tare şi începu să bombăne despre ceilalți 
participanţi la trafic. 

Tom Lindbeck putea fi oriunde în Suedia. Fie singur, fie cu un complice. 
Vanessa înclina mai mult spre a doua variantă. Nu credea că bărbatul care 
încercase s-o ucidă lucra cu altcineva în afară de Tom Lindbeck. 

Căutarea lui devenise cea mai mare operaţiune de poliție de la atacurile 
teroriste de pe Drottninggatan. Însă Vanessa era convinsă că nu se mai afla în 
Stockholm. Cel puţin deocamdată. 

După prânz era planificată o conferință de presă, unde comisarul-șef, 
flancat de un purtător de cuvânt, urma să facă publice numele lui Tom 
Lindbeck şi descrierea lui. Urma să fie catalogat ca fiind extrem de periculos 
şi aproape cu siguranță înarmat. 

Vanessa se trezise în patul lui Nicolas, cu braţul lui cuprinzând-o. Deși 
stăteau atât de aproape încât îi simţea pe gât respiraţia liniştită, se lipise și 
mai tare cu spatele de el. Nu se grăbise să se dea jos din pat. Îl mângâiase pe 
braţe cu degetele. Îi luase mâna într-a ei. În cele din urmă, se dăduse jos, 
făcuse un duș rapid și coborâse la taxiul care o aștepta. 

A doua zi, Nicolas pleca la Londra. Așa era cel mai bine pentru amândoi. 
Aşa, ea nu mai trebuia să se gândească la asta, iar el putea să facă în sfârşit 
ceva care să aibă o importanţă. Altfel, ar fi clacat. Nicolas avea nevoie de un 
context, ceva care să umple golurile despre care Vanessa ştia că sunt acolo. 


Era ceva ce ea nu putea să facă vreodată. Avea și ea propriile goluri. Și chiar 
dacă ea ar fi putut, probabil că Nicolas n-ar fi vrut asta. Vanessa ştia că el o 
place, dar probabil nu suficient încât să renunţe la viaţa lui. 

lar Vanessa respecta asta. Viaţa nu era ca în filme. 

Pe geam văzu cum trec în viteză pe lângă insula Kungsholmen. 

Sună celălalt telefon al ei, cel pentru informatori. 

— Când ajungi? 

— În două minute, răspunse Vanessa. 


2. 


Bengt stătea în faţa reporterilor, care formaseră un semicerc în jurul lui. Îşi 
încrucişă braţele şi îşi drese glasul. Jurnaliștii tăcură şi lăsară jos ziarele pe 
care le citiseră în timp ce aşteptau începutul şedinţei. Fără să zică nimic, 
Bengt trecu încet pe lângă ei. După ce îi privise fix pe fiecare în parte, se 
opri. Se întinse. 

— Bravo vouă! 

Ridică un exemplar din „Aftonposten”. 

— Îi distrugem. N-au nimic cu care să răspundă. Nimic! 

Aruncă ziarul în aer, iar acesta se desfăcu şi pluti în jos până ajunse pe 
podea. 

— Fireşte, să faci ziare e o muncă de echipă, eu sunt primul care susține 
asta, dar... Max Lewenhaupt, zise Bengt, arătându-l pe Max. Articolul de 
fond și ştirile. Aplauze, vă rog. 

Jasmina se alătură aplauzelor. Poate că era doar o impresie, dar parcă Max 
nu se mai purta chiar atât de arogant, așa cum făcea de obicei atunci când îl 
lăuda cineva. Făcu o plecăciune cu capul, după care când se terminară 
aplauzele, îi aruncă o privire Jasminei. 

— Astăzi continuăm de unde am rămas. Toată lumea ştie deja ce are de 
făcut, zise Bengt. 

Jasmina făcu stânga împrejur ca să se întoarcă la birou, dar Bengt o opri. 

— Ai un minut? 

O conduse spre biroul Tuvei Algotsson şi o lăsă să intre înaintea lui. Tuva 
îi primi cu un zâmbet prietenos. Uşa se închise în spatele Jasminei, iar 
zgomotul din redacţie nu se mai auzi. 


— Bravo ţie, Jasmina. Eşti rapidă și eficientă. Presupun că îţi dai seama că 
luăm în calcul să publicăm numele lui Tom, să relatăm povestea vieţii lui. 
Apartamentul lui va fi percheziționat astăzi şi o să aflăm amănunte despre 
asta. Max se ocupă să obţină amănuntele și, după ce face rost de ele, vreau 
să-l ajuţi să scrie articolul. Bine? 

— Da. 

Urma să fie cel mai important articol de a doua zi. Faptul că Tuva îşi dorea 
ca Jasmina să contribuie la scrierea lui arăta că o apreciază. 

— Bine. 

Tuva își luă cafeaua. Jasmina băgă de seamă că era de la cafeneaua 
italienească de vizavi. 

— Cel mai important lucru e să nu uităm întreaga poveste. Oscar 
Sjölander a fost eliberat aseară. Vreau să încerci să-l faci să vorbească. 
Probabil că o să fugă din Suedia în următoarele zile, aşa că e important să 
încerci să dai de el cât mai repede. 

Bengt, care fusese acaparat de mobil, îi puse Jasminei în față un bilet scris 
de mână. 

— Am primit informaţii cum că s-ar fi refugiat la hotelul ăsta. 

Jasmina privi mâzgăliturile de pe bilet. Informatorul oferise până şi 
numărul camerei. Portarul? Recepţionera? Oscar Sjölander fusese în arest 
preventiv, acuzat de uciderea lui Rakel Sjödin. Chiar dacă era nevinovat, 
cariera lui TV se terminase. Declaraţiile martorilor despre violenţa de care 
dăduse dovadă față de femei erau cunoscute acum de toată lumea. Niciun 
canal de televiziune n-ar mai fi vrut să audă de el. 

Jasmina luă biletul și se ridică. 

— Mă duc chiar acum. 


3. 


Trude Hovland aşeză cutia de IKEA pe masa pliantă pe care specialiştii o 
aduseseră cu ei pentru a tria obiectele găsite în apartament. 

Înăuntru erau sute de fotografii. Erau bine organizate, fiecare dintre ele 
având trecute pe spate data și locul. Criminaliștii care umblau prin casa lui 
Tom Lindbeck erau îmbrăcaţi în combinezoane albe. Trecuseră numai câteva 
ore de când geniştii securizaseră apartamentul şi le dăduseră voie să intre. În 


aer plutea un miros dulceag de pământ și materie în descompunere. Vanessa 
respiră pe gură ca să nu-i vină să vomite. 

— Cum putea să suporte duhoarea? 

— Potrivit nepoatei lui, are anosmie, zise Trude. Nu simte niciun miros şi 
niciun gust. 

Vanessa apucă mai multe poze. 

— Aşadar, dacă bine am înțeles, începu detectiva în timp ce se uita la 
poze, explozia a fost provocată de o grenadă. Când s-a deschis ușa, a sărit și 
cuiul. Tom a văzut echipa de la trupele speciale prin camera instalată în scară. 
Apoi a deschis un geam lângă care atârna o frânghie şi s-a urcat pe acoperiş. 
Apoi a fugit spre pod. 

— Corect. Ultima ușă de pe acoperiş, cea mai aproape de pod, era 
descuiată. A coborât pe scara de acolo. Nu știm cum a plecat de pe insulă. 

Aproape toate pozele înfățișau femei îmbrăcate sumar în locuri publice, 
care probabil nu știau că Tom le fotografia. 

— E şi mai rău, continuă Trude. 

Îi dădu Vanessei un plic A4 gros. Detectiva îl cântări în mână şi îl 
deschise. La început nu pricepea la ce se uită. Spre deosebire de celelalte, 
pozele de aici erau întunecate și neclare. Prima din teanc fusese făcută 
noaptea, printr-un geam. Trei persoane dezbrăcate în pat. Doi bărbaţi şi o 
femeie. Întrepătrunşi. O alta înfățișa un cuplu care trăgea cocaină în timp ce 
făcea sex. 

— Să documenteze vieţile private ale oamenilor pare să fi fost un soi de 
hobby pervers de-al lui. Am găsit nişte înregistrări pe un hard drive vechi. 

— Înregistrări? 

Trude dădu din cap. 

— Filmări şi înregistrări audio. A înregistrat persoane la ele acasă. 
Conversaţii. Sex. Certuri. A făcut un colaj din filmări peste care a adăugat 
muzică. 

Vanessa lăsă plicul jos şi se uită prin living. Mobila era masivă și 
demodată. Dacă n-ar fi ştiut deja că Tom Lindbeck avea treizeci şi trei de ani, 
ar fi crezut că era casa unei persoane mult mai în vârstă. 

Îşi aminti brusc ce-i spusese Ivan lui Nicolas despre paznicii care o 
urmăreau pe Victoria Ahlberg când făcea sex cu prietenul ei. 

— Există şi filmări de la închisoare? 

— Încă nu ştiu. N-am avut timp să ne uităm prin toate materialele. Fiecare 
dulap e plin de chiloți vechi, hârtie, gunoaie și cutii. La ce te gândeai? 


— Victoria Ahlberg. 

— Încă nu am găsit nimic care să indice o legătură cu ea. În acelaşi timp, 
n-am găsit nimic nici care să-l lege pe el de morţile lui Rakel și Emelie. Însă 
cred că o să reușim asta în următoarele câteva ore. Acum aş vrea să-ți arăt 
altceva. 

Intrară într-un birou. Duhoarea se înrăutăți. Lângă un perete, o parte din 
podea era delimitată cu un panou de plastic înalt de cincizeci de centimetri, în 
spatele căruia opt șobolani mari se ciorovăiau printre resturi putrede, oase de 
pui roase şi fecale. Vanessa făcu doi paşi spre ei. Șase dintre șobolani aveau 
cozile legate între ele. Nu se puteau mișca decât odată cu ceilalți. Animalele 
chițăiau şi zgâriau plasticul. 

Trude veni lângă Vanessa. 

— Se cheamă „rege-șobolan”, zise Trude. Uneori se întâmplă natural, 
când cozile ajung să se lipească în sânge şi fecale. Însă cel de aici e creaţia 
lui. L-a făcut cu nişte sârmă de oţel. În dormitor sunt multe cărți despre 
şobolani. Aproape la fel de multe precum cele despre sex şi masculinitate. 

Trude se apropie de birou şi se întoarse cu un cameţel pe care-l deschise. 

— I-a studiat îndeaproape. Ia uite aici. 

Regele-șobolan şi cei doi șobolani liberi erau trecuţi pe coloane diferite. 
Îşi notase greutatea, lungimea şi culoarea lor. Făcuse nişte diagrame şi tabele 
organizate. 

— De unde a făcut rost de șobolani? 

— Parcuri, subsoluri, cine știe... Am găsit capcane cu cușcă, probabil aşa 
i-a prins. 

Vanessa făcu stânga împrejur și se duse la fereastră. 

Pe Essingeleden era plin de maşini care se mișcau foarte greu. Lumea se 
ducea la serviciu, la ţară, la întâlniri amoroase. Fiecare dintre ei se afla în 
propriul univers de gânduri interzise, anxietate, familii disfuncţionale, 
fantezii sexuale. La fel ca Tom. Asta era lumea lui, o lume în care fusese 
singur. Nu avea habar cum să întâlnească oameni în afara ei şi de aceea 
devenise obsedat să-şi bage nasul în vieţile altora. Să le afle secretele. Dar de 
ce se mulțumea ca pe unele femei doar să le privească, în vreme ce pe altele 
le omora? Poate că pur şi simplu credea că va găsi o cale prin care să scape 
nepedepsit. 

Pe pervaz se afla o fâşie de hârtie. Vanessa se aplecă. Era un bilet pentru 
un meci de fotbal feminin de Liga 1, între Djurgården și Linköping la 
Stadionul Stockholm. Se uită la dată: sâmbătă, 4 mai. Meciul începuse la 


11.30. Inima începu să-i bată tot mai tare. Doar Tom Lindbeck ar fi avut 
destul timp să ajungă de la Tyres la meci, nu? Doar că între timp trebuise să- 
i mute cadavrul lui Rakel de la vilă până lângă apă, să intre în vila lui Oscar 
Sjölander de la Bromma și să planteze arma crimei și puloverul în coş. Nu, 
era imposibil. 

Dacă nu Tom Lindbeck o omorâse pe Rakel Sjödin? 

— Trude? 

Un specialist îşi iți capul de după ușă. 

— Am găsit ceva ciudat în frigider. Vino să vezi. 

Vanessa îi urmă încet în bucătărie. Unul dintre specialiști ținea un mic 
recipient de plastic. Vanessa nu putea să vadă ce e înăuntru. 

— Ce e? întrebă Trude. 

— Credem că e spermă, zise bărbatul. 


4. 


Nicolas auzi un fluierat în spate şi se întoarse. Celine îi făcu semn cu 
mâna. Rucsacul îi săltă în spinare când ea grăbi pasul. Nicolas ţinu ușa 
deschisă cu piciorul. Trebuia să-i spună acum, trebuia să-i spună că o să 
plece. 

— Vii în oraș? întrebă Celine. 

— Azi nu. 

Nu mai putea să amâne. Nu voia să plece fără să-și ia rămas-bun. 

— Ai timp să vorbim? 

— Dacă nu durează mult. Vreau doar să-mi las geanta acum, pe urmă 
merg în oraș să-mi cumpăr niște haine. Mâine merg la Pussy Power. 

— N-o să dureze mult. 

Celine îl privi bănuitoare. 

— Am făcut ceva greşit? 

Pentru o clipă, Nicolas întrezări nesiguranța din spatele fațadei atât de 
încrezătoare. 

— Nu, se grăbi să răspundă. 

Fata dădu din umeri. 

— Bine. 

Nicolas făcu semn spre o bancă din curte. Înainte să se aşeze, o curăţă cu 


mâna. Celine își luă ghiozdanul în braţe și își puse braţele în jurul lui. 

— Ai nevoie să împrumuțţi bani, sau ce? 

Fata chicoti. Nicolas se strâmbă. Clătină din cap. Îşi luă inima în dinţi, dar 
Celine i-o luă înainte. 

— Am mai exersat. Să-mi ţin respiraţia. 

Nicolas o privi confuz. 

— În cadă. Ca să pot intra în armată. Mi-ai spus că pot să fac orice, dacă 
depun efort pe bune. Acum pot să-mi ţin respirația patruzeci şi şapte de 
secunde. E bine, nu-i aşa? 

Fata îl privi nerăbdătoare. 

— Plec. La Londra. 

Celine nici nu se clinti. 

— Când? 

O coţofană ţopăi pe două picioare pe lângă un coș de gunoi. 

— Mâine. 

În jurul ochilor fetei apărură mici încreţituri. 

— Bine atunci. Ne mai vedem. Acum trebuie să plec. 

— Nu vrei să ştii de ce? 

Fata îşi aruncă rucsacul în spate și porni. Nicolas se ridică, o ajunse din 
urmă și îi aşeză ușor o mână pe umăr. 

— Celine, așteaptă. Îmi pare rău, dar trebuie să fac asta. 

O întoarse cu blândeţe și, spre surprinderea lui, văzu că plângea. 

— O să mai vin din când în când și ne vedem atunci. O să putem să 
mergem la înot. Sau să facem scufundări. Promit. 

Celine nu răspunse. O lacrimă îi curse încet pe obraz. Nicolas întinse mâna 
spre ea, dar fata i-o împinse la o parte. 

— N-o să fie la fel. 

Nu voia s-o mintă, s-o contrazică. Îi lipi cu blândeţe capul de pieptul lui. 
Celine se lăsă îmbrăţișată. Respirația ei îi umezi materialul tricoului. În timp 
ce o ţinea în braţe, Nicolas își trecu degetele prin părul ei încâlcit. 

— O să fie la fel ca înainte să te muţi tu, zise Celine plângând. Nu 
înţelegi? Atunci nu aveam niciun prieten. Tu ești singurul care mă înţelege. 
Singurul care mă place. Te rog, Nicolas, nu mă părăsi. 

— Trebuie, răspunse Nicolas încet. Îmi pare rău, dar trebuie. 

Înghiţi în sec. Tăcu. 

— Nu, Nicolas. Te rog! Nu trebuie să faci asta. 

Celine se smulse din îmbrățișare şi începu să-l lovească. 


— Nu trebuie să faci asta! ţipă fata. Nu trebuie! Mă auzi? Nu trebuie să 
mă părăsești! 


9: 


Jasmina îşi lăsă mâna în jos și aşteptă. Nu voia să dea buzna înăuntru, dar 
ştia că asta face parte din meseria ei. Își lipi urechea de ușă, încercând să audă 
orice semn de viață dinăuntru, dar nu se auzea absolut nimic. Toate slujbele 
au şi dezavantaje, inclusiv să fii reporteriţă la un tabloid. 

Bătu din nou. 

Mai tare. 

Preţ de câteva clipe, și-l imagină pe Oscar Sjölander mort înăuntru, zăcând 
în cadă cu venele tăiate sau atârnat de o frânghie. 

Uşa de la camera 1316 se întredeschise, iar în prag apăru un chip cu barbă. 

— Da? 

Bărbatul îşi miji ochii din cauza luminii de pe coridor. Îi tremurau buzele. 

— Mă numesc Jasmina Kovač, sunt ziaristă la „Kyvăllspressen”. Putem sta 
puţin de vorbă? 

Uşurarea pe care o simţise văzându-l în viață dispăru. Jasmina se încordă, 
pregătită să fie alungată, dar bărbatul doar o privi calm. 

— Cât e ceasul? întrebă Oscar somnoros. 

— Unu fără douăzeci. 

Oscar deschise ușa de tot şi se întoarse. Purta un halat alb peste o pereche 
de boxeri şi un tricou. Draperiile erau trase. Jasmina intră şi se pomeni în faţa 
ușii de la baie. Lângă geam se aflau un fotoliu și o măsuţă. Oscar trase 
draperiile puţin, iar în cameră intră o mică rază de lumină. 

— De ce te-au trimis pe tine şi nu pe altcineva? întrebă Oscar. 

Vorbea cu greu. Jasmina aruncă o privire spre măsuţa de lângă pat. Văzu 
niște pastile şi sticluţe din minibar. 

Situaţia nu părea bună. Politica ziarului era ca persoanele intervievate să 
nu se afle sub influenţa vreunei substanţe. Bărbatul din faţa ei era în mod clar 
drogat sau băut şi nu era nici pe departe stăpân în totalitate pe facultăţile sale 
mintale. 

— Pentru că eşti tânără? Ce zici? Pentru că mie îmi plac femeile tinere? 

Mandibula i se mişca în timp ce o privea fix. 

În cameră era cald. Aerul era închis, umed. Să stea pe pat sau la birou? 
Jasmina trase scaunul de la birou şi îl întoarse cu faţa spre Oscar. 


— Posibil, răspunse ea sincer. Sau pentru că suntem amândoi din Växjö. 

Oscar pufni în râs. Un râs lipsit de veselie. 

— Nici măcar tu nu crezi asta, zise deodată pe un ton serios. Ei bine, o să- 
ți răspund la câteva întrebări, Jasmina din Växjö. 

Bărbatul se tot plimba între pat şi fotoliu, târâind cordonul halatului pe 
podea. 

Arăta ca un animal rănit, torturat. 

— M-a părăsit nevasta, îi spuse, oprindu-se în faţa Jasminei. Nu vrea să 
mai aibă nimic de-a face cu mine și o înţeleg. M-am comportat ca un porc. 

Jasmina aşeză reportofonul pe coapsă şi porni înregistrarea. 

Era ireal. Cuvintele pe care Oscar Sjölander le scotea acum pe gură urmau 
să fie citite de sute de mii de oameni, dacă nu cumva de milioane. Textul 
urma să apară pretutindeni. Jasmina avea să devină faimoasă în toată Suedia. 
Pentru următorii zece ani, nu trebuia să-și mai facă probleme legate de locul 
de muncă. Dar trebuia să se concentreze pe ce spunea el și să tragă de timp 
cât mai mult. În orice clipă, Oscar ar fi putut să oprească interviul și s-o dea 
afară. 

— Singurul lucru pe care vi-l cer e ca lumea să le lase pe 'Therese și pe 
fetele mele în pace. Să nu le implice în chestia asta. 

Tăcere. 

— Ce aveţi de gând să faceţi acum? întrebă Jasmina nesigură. 

— Cariera mea s-a sfârşit. Toată munca mea a fost în zadar. Nu mă 
înțelege greșit. E vina mea. Doar a mea. Niciun spectator n-o să mă poată 
vedea fără să se gândească la mine ca la un porc infidel. Ce-o să fac? Nu ştiu. 
Poate o să plec undeva departe și o s-o iau de la zero? O să evit privirile şi ura 
oamenilor. 

Se prăbuşi pe fotoliu. Îşi puse falanga de la degetul arătător între buze și o 
supse. 

— Nimic nu mai contează, continuă Oscar încet. Ştii? Nu contează ce mi 
se întâmplă mie. Faptul că nu mai sunt suspectat că am ucis-o pe Rakel, asta 
e... nu schimbă nimic. Tot ce a însemnat ceva s-a dus. Aș putea la fel de bine 
să mor. 

Oscar își ascunse faţa în mâini. Apoi, îşi ridică privirea brusc. Avea ochii 
înceţoşați şi ostili. 

— Poate „Kvăllspressen” ar vrea să-mi transmită în direct sinuciderea? Ar 
fi extraordinar pentru publicitate. Apoi puteți să cumpăraţi și drepturile de la 
înmormântare. Să fie cercul complet. 


Bărbatul clătină din cap. 

— Vreau să pleci acum. 

Spre surprinderea ei, Jasmina îşi dădu seama că îi părea rău de el. Se afla 
în faţa unei persoane a cărei viaţă fusese distrusă. Ea, dintre toți oamenii, ştia 
ce însemna să ţi se răpească demnitatea. Să te fărâmi. Să ajungi un simplu 
animal stresat. 

Se uită la pastile şi se întrebă dacă erau destule cât să se sinucidă. Făcu un 
efort să se concentreze. 

— Un ultim lucru. Aveţi ceva de spus familiei lui Rakel Sjödin? 

Bărbatul își împreună mâinile în poală. 

— Doar că era o persoană minunată care nu a meritat ce a păţit, bâigui 
Oscar. 

Jasmina se ridică. Voia să iasă. Să plece. Băgă scaunul înapoi sub birou și 
își strânse lucrurile. 

Când era gata să iasă, se opri şi se întoarse. Oscar Sjölander o privi 
surprins. 

— Am fost violată în grup, zise Jasmina. Trei bărbați m-au drogat, m-au 
violat și m-au agresat atât de rău încât abia mai puteam sta în picioare. N-am 
anunţat poliţia, iar la început n-am spus asta nimănui. Pentru că mi-era ruşine. 
Pentru că mi-era teamă. Sunt îngrozită şi acum. Am coşmaruri tot timpul. Dar 
am ales să supraviețuiesc. Nu fiindcă viaţa e aşa grozavă, ci fiindcă altminteri 
ei câştigă, iar violurile continuă. Zi de zi, oră de oră. Fă ceva folositor cu 
viaţa ta. Eu, una, asta o să fac. 

În timp ce se îndrepta spre ieșirea din hotel, Jasmina îşi verifică telefonul. 
Avea un apel nepreluat de la un număr necunoscut. În timp ce privea cifrele, 
telefonul începu să sune. 

— Cum a fost? Ai dat de el? întrebă Bengt entuziasmat. 

Ușile glisante se deschiseră în faţa ei. 

— Nu era aici, minţi Jasmina. 

Jasmina era ziaristă şi voia să avanseze, să devină cineva, dar înainte de 
orice era om. Nu ar fi trebuit să-l ia la întrebări pe Oscar Sjölander, care abia 
dacă ştia ce vorbeşte. Creierul lui nu era capabil să ia decizii raționale. 

Ăsta era un articol de care Suedia se putea lipsi. 

Nu voia să fie ea cea care să-i treacă familia lui Oscar Sjölander prin tot 
chinul ăsta. Şi-așa, suferiseră destul. Va fi nevoie ca altcineva să facă treaba 
murdară. 


6. 


După ce semnă pentru o nouă armă, Vanessa intră în biroul ei şi închise 
uşa. Avea nevoie să fie singură. Așeză pistolul pe birou, trase jaluzelele și se 
pomeni rămânând acolo în picioare, cu braţele pe lângă corp. 

Duhoarea din apartament tot îi rămăsese pe haine. Voia să fac un duș, să 
se curețe. Însă nu se putea întoarce acasă la ea decât seara târziu. Dacă voia 
să se spele, trebuia să meargă la sala de la secţie sau la vreun hotel. 

Toţi agenţii din zonă îl căutau pe Tom Lindbeck. Însă biletul de la meci 
sugera că nu el o omorâse pe Rakel Sjödin. Asta în caz că se dusese la meci. 
De ce s-ar fi dus un bărbat care ura femeile la un meci de fotbal feminin de 
Liga 1? Încercase să-i facă să creadă că avea un alibi? Nu, aproape sigur ştia 
că e nevoie de mult mai mult de atât. Se gândi la bărbatul care o împușşcase. 
Oare el o omorâse pe Rakel? 

Vanessa își porni calculatorul. Toți detectivii primiseră un raport intern cu 
puţinele detalii strânse despre trecutul lui Tom Lindbeck. 

Născut în 1986, în Trelleborg. Tată necunoscut. Când avea patru ani, 
mama lui, Agata Lindbeck, se mutase cu el şi cu sora lui vitregă, Ingela, mai 
mare cu doisprezece ani, în Farsta, Stockholm. Și mama lui, și Ingela erau 
moarte. Pe lângă locul de muncă de la închisoare, unde se angajase în urmă 
cu patru ani, mai lucrase şi ca fotograf liber-profesionist doar pentru 
„Kvăllspressen”. 

Pe parcursul zilei, anunţul urma să fie completat cu noi informaţii. 
Paisprezece detectivi puneau întrebări persoanelor din viaţa lui Tom 
Lindbeck — colegilor, vecinilor, nepoatei lui — ca să afle mai multe despre cel 
mai căutat bărbat din Suedia. 

După conferinţa de presă, toate ziarele mari îi publicaseră numele. La TV 
apăreau imagini cu declaraţia comisarului-șef. 

Sună telefonul. Era Mikael Kask. Vanessa își dădu seama pe loc că nu 
erau vești bune. 

— Îmi pare rău, Vanessa. Șefii îşi fac griji că jurnaliştii o să înceapă să 
sape şi o să afle despre incidentul de anul trecut, când ai condus în stare de 
ebrietate şi ai fost suspendată. Vor să te odihneşti, mai ales că ai trecut prin 
ce-ai trecut şi în apartament. Mi se pare că e al naibii de incorect. Ştiu ce aţi 
însemnat tu şi Ove pentru ancheta asta. 

Părea încordat şi probabil că se aştepta ca Vanessa să se enerveze. 


Detectiva se simţea pur şi simplu apatică. 

— E în regulă, Mikael. Mulţumesc că ai încercat. 

— Eşti sigură? întrebă celălalt, surprins. 

Vanessa ezită. 

— Da. Ştiu că sună razna, dar nu mai sunt sigură că Tom a ucis-o pe Rakel 
Sjödin. 

— Ce vorbeşti? 

Din împăciuitor, tonul lui Mikael devenise iritat. 

— În apartamentul lui am găsit un bilet la un meci din data de 4 mai, care 
a început la ora 11:30. Dacă a fost acolo, era imposibil să aibă timp să-i mute 
cadavrul lui Rakel și să ajungă până în Bromma. 

— Ar fi putut să facă rost de biletul ăla de oriunde. Poate l-a găsit pe 
stradă şi l-a păstrat. Poate l-a cumpărat și nu s-a dus. Nu-i aşa? 

— Poate. Dar m-am gândit că ar trebui să știi. Verifică măcar camerele de 
la stadion. 

— Mergem pe presupunerea că Tom a ucis-o pe Rakel. Totul indică asta. 

— Faceţi cum vreţi, dar ar trebui să căutaţi și un suspect alternativ. Cel 
puţin în ceea ce priveşte moartea lui Rakel. 

Vanessa închise. 

Fără ea și Ove, nimeni n-ar fi avut măcar habar de existența lui Tom 
Lindbeck. Era și el implicat sub o formă sau alta. Dar mai era cineva. 
Detectiva era convinsă acum. Dacă asta s-ar fi întâmplat în urmă cu doi ani, i- 
ar fi sunat pe toţi șefii. S-ar fi luat de ei. Ar fi țipat. Ar fi încercat să obţină 
din nou cazul. Însă acum începu să-și adune lucrurile. 

Ochii i se opriră pe noua armă de la poliție. O cântări în mână. N-avea 
vreun fetiş pentru arme, însă când își făcea datoria apăreau situaţii când era 
nevoie să fie înarmată. Ca anul trecut în America de Sud. Sau ca ieri. Își băgă 
pistolul în geantă, după care o închise. 

Vanessa ieşi din secţie, lăsă mașina în garaj și merse pe jos până la staţia 
de metrou Rådhuset. 


FĂ 


Börje urcă pe scările rulante care duceau pe peronul din Farsta. Locul era 
aproape gol. Il văzu pe Elvis în capăt, care stătea pe scuterul lui cu o doză 


verde de bere în mână. Nu știa cum o să reacționeze la scuzele lui, dacă o să 
le accepte măcar. Börje o pierduse deja pe Eva și nici nu voia să se gândească 
cum ar fi fost să-şi piardă și singurul prieten rămas. 

Elvis fixa blocurile înalte cu o privire goală. Își întoarse brusc capul numai 
când Börje ajunse fix chiar el. 

Börje se simţi jenat. 

— Te-am speriat? 

Elvis clătină din cap lent. 

— Te-am văzut când veneai, răspunse Elvis făcând semn spre ochi cu 
ciotul. Ochi de șoim. Am moștenit-o pe mama la capitolul ăsta. 

— Vreau să-ţi cer iertare, Elvis. "i-am spus nişte lucruri care... Iisuse, mi- 
e rușine. Eşti singurul meu prieten. Ştii asta, nu? Știu că aveai numai intenții 
bune când ai ascuns băutura. 

Elvis dădu din cap, fără să-şi mute privirea de la Börje. Pe urmă zâmbi, 
dezvelindu-și dinții maronii. 

— Te iert. O inimă mare și un suflet iertător, și pe astea le am tot de la 
mama. Dar, ascultă, ce-ai păţit la față? 

— Voiam să sar în faţa unui tren. În schimb, am ajuns în Cameră, 
împreună cu paznicii. 

— Am înţeles, ai mâncat o bătaie zdravănă. Ţi-o cereai, zise Elvis făcând 
cu ochiul. Acum suntem doi care n-am fost în stare să ne luăm zilele. 

Un tren frână în spatele lor. Din el coborâră peste douăzeci de pasageri. 
Unul câte unul, se îndreptară spre scările rulante. Însă o blondă ieși din 
îmbulzeală şi porni în schimb spre Börje şi Elvis. Când ajunse mai aproape, 
Börje o recunoscu. Vanessa Frank. 

— Te-am tot sunat. 

Börje îşi ridică telefonul. Ecranul era negru. Aparatul era mort. 

Elvis veni lângă Vanessa şi făcu semn spre coşul de pe scuter. 

— Doamna doreşte o bere? 

— E în regulă, mersi, răspunse Vanessa. 

Detectiva i se adresă din nou lui Börje. 

— Am nevoie de ajutorul tău. 

Reuși să scoată din geantă o fotografie scoasă la imprimantă. Börje luă 
foaia A4 și îşi miji ochii, privindu-l pe bărbatul chel. 

— Pe el l-a lăsat Rakel în vilă? 

Börje îi dădu poza înapoi. 

— E prima oară când îl văd pe individul ăsta. 


Detectiva se împurpură la faţă. Dintr-un motiv sau altul, răspunsul pe care 
i-l dăduse o enerva. 

— Eşti sigur? 

Börje dădu din cap. 


8. 


Jasmina ştia că o încurcase. Dacă cineva de la ziar afla că minţise în 
legătură cu Oscar Sjölander, ea urma să zboare de la „Kvăllspressen”. 
Loialitatea faţă de ziar era totul. Poate că dacă Jasmina i-ar fi spus că 
prezentatorul se afla sub influența substanţelor, Tuva Algotsson ar fi hotărât 
că interviul nu trebuie publicat. Însă nu voia să riște. 

Max se aşeză lângă ea. Se uita fix la ecranul calculatorului, prefăcându-se 
că citeşte articolul despre Laimani. Aparent, fiica lui Karim urma să intre în 
custodia lui. 

— Tocmai ce-am vorbit cu sursa mea din poliție, zise Max. Sunt în 
apartamentul lui Tom Lindbeck. Ştii ce-au găsit? 

Jasmina nu răspunse. 

— Ditamai șobolanii. Şi filmări cu partide de sex. A urmărit oameni, i-a 
înregistrat în apartamentele lor. E ţicnit. Avem nevoie de o poreclă 
răsunătoare pentru el în titlurile articolelor. Ştii la ce mă refer, de genul Jack 
Spintecătorul, Kindly Killer‘. Omul-şobolan? Nu, e prea... Rahat, am găsit. 
Regele-şobolan. Ce zici? 

Jasmina se întoarse încet pe scaun. 

— Înţeleg că tu abia aştepţi să publici asta, zise tânăra sumbru. Dar pentru 
mine şi toate celelalte femei, e mai mult de-atât. Pe noi ne urăște. Pe noi vrea 
să ne ucidă. 

Simţea cum se face roșie la faţă. Jasmina nu ridica niciodată tonul, nu se 
enerva niciodată, dar acum era de-a dreptul furioasă. L-ar fi plesnit fără să 
clipească. 

— A ucis două femei de vârsta mea, poate mai multe. Crezi că e un joc? 
Crezi că e singur? Ce scriem noi aici e realitatea. Şi dacă rescrii de prea multe 
ori realitatea, până la urmă devine ireală. Asta s-a întâmplat cu tine. 

„Și cu mine”, aproape că spusese. Doar că pentru ea se întâmplase opusul. 
Karim se asigurase de asta. 


— Jasmina, nu înţeleg cu ce-am greşit sau de ce ești așa supărată pe mine. 

Tânăra trase adânc aer în piept şi se calmă. 

— Eşti un bou, Max. Treaba asta e serioasă. 

— Normal că îmi place. Doar e munca mea! zise Max, ridicându-și braţele 
exasperat. 

Jasmina îl fixă cu privirea. Înghiţi în sec. Telefonul lui Max începu să 
sune. Bărbatul se uită la ecran posomorât. 

— Trebuie să răspund. 

Se uită în jur după reportofon, dar în curând renunţă. În schimb, îl luă pe al 
Jasminei, jucându-se cu cablul în timp ce îşi punea casca în ureche și ieşi pe 
coridor, unde putea să vorbească în linişte. 

. 

— Regele-șobolan, zise Bengt mimând cu degetele titlul unui ziar. Aia e! 

Jasmina îşi încrucişă braţele şi se lăsă pe spătarul scaunului din biroul 
Tuvei Algotsson. Nu mai putea să joace jocul ăsta. 

Bengt, care stătuse pe loc şi se tot aplecase deasupra biroului ordonat al 
redactorului-șef, începu să meargă în cercuri. 

— Ediţia de mâine e practic gata. Mă rog, asta dacă nu îl prind între timp, 
evident. Aşa că avem cele două articole ale tale, Max, unul despre 
descoperirile din apartament şi ăla puţin mai lung pe care îl vom numi 
„Povestea Regelui-şobolan”. Am mai pus alţi doi reporteri să stea de vorbă cu 
persoanele din viaţa lui Tom Lindbeck, dar vreau ca tu să fii cel care-l scrie, 
Max. 

Bengt se opri din mers. Îşi scărpină bărbia. 

— Rahat. Chiar ar fi mers un interviu cu Oscar Sjölander. Putea fi piesa de 
rezistență. Ai vreo idee pe unde s-o fi ascuns, Jasmina? Sau ce planuri are? 

— Nu. Nu era la hotel. Şi, sinceră să fiu, nu prea cred că are chef să stea 
de vorbă cu cineva. 

Max o privi nedumerit. Sau doar i se părea Jasminei? Interviul cu Oscar 
Sjölander era pe reportofonul ei, însă Max doar nu-l ascultase, nu? Ştia că ar 
fi putut avea pe el înregistrări cu informatori. Cu surse care voiau să rămână 
anonime. Pe de altă parte, Max îi furase un articol în urmă cu trei săptămâni. 

— Dar Therese, soţia lui? întrebă Bengt, aruncându-i o privire Tuvei. 

Redactorul-șef se gândi pentru o clipă, după care clătină din cap. 

— E prea devreme, răspunse cu hotărâre. N-o amestecați pe ea în asta. 

Tuva o fixă cu privirea pe Jasmina. 

— Te simţi bine? Nu pari în apele tale. 


9. 


Valiza neagră pe care Nicolas o cumpărase din piaţa Hötorget stătea 
deschisă pe pat. Puţinul pe care voia să-l ia cu el la Londra încăpea fără 
probleme. Avea doar trei fotografii și le ţinea într-un portofel de plastic. Una 
îi înfățișa pe el și pe camarazii lui din GOS în timpul unui exercițiu din 
nordul Suediei. Stăteau cu schiurile în față. Ca nişte turişti fericiți de la 
munte. În spatele lor era o pădure albă, îngheţată. Din moment ce identitățile 
lor trebuiau să rămână secrete, nu aveau voie să apară în poze, aşa că purtau 
cu toții cagule. 

În cealaltă fotografie erau el şi Maria, în Ajunul Crăciunului, în 
apartamentul din Sollentuna. Nicolas avea cinci ani și era îmbrăcat într-o 
cămaşă albă. La gât avea un papion roșu. Lângă el se afla Maria, cu o față 
inexpresivă și o tichie strâmbă de pitic. 

Ultima era poza mamei lor. În toţi anii de când murise, nu fusese în stare 
să privească fotografia. Puse portofelul de plastic şi bereta verde în valiză, o 
închise şi o aşeză pe jos. Apoi se întinse pe pat şi fixă tavanul cu privirea. 

Lucrurile nu se desfăşuraseră cum își dorise când își luase rămas-bun de la 
Celine. Era specială. Inteligentă. Amuzantă. Însă nu putea să renunţe la locul 
de muncă din Londra, la propria viaţă, ca să fie prietenul ei. 

Fata urma să treacă peste asta. 

Sună telefonul. Era Vanessa. 

— Bună, zise Nicolas. 

— Ce faci? 

— Împachetez. 

Vanessa tăcu. 

— M-am gândit mult la Karim, continuă Nicolas. E îngrozitor că o să fie 
eliberat. Trebuie să putem face ceva. 

— Cum ar fi? 

Vanessa tăcu din nou. Îşi luă inima-n dinţi. Pe fundal se auzea zgomotul 
unui motor de mașină. 

— Mă gândeam... mâine cum ajungi la aeroport? 

— Cu trenul, bănuiesc. 

— Ai vrea să te însoțesc? întrebă detectiva pe un ton neutru. 

Nicolas zâmbi. 

— Până la Arlanda? Ai timp? 


— Fiindcă ieri s-a întâmplat ce s-a întâmplat, vor să iau distanţă, zise 
Vanessa. 

Nicolas îşi dădea seama că detectiva încerca să nu pară afectată. Cum 
puteau s-o trateze în halul ăsta? Fără ea ar fi bâjbâit pe întuneric, cu doi 
suspecți identificaţi greşit. Însă nu ajuta cu nimic dacă îi sărea ţandăra. Și, la 
cum o ştia pe Vanessa, nici ea nu-și dorea asta. Era de ajuns să afle că era 
furios, că era de partea ei. 

— Ei bine, în cazul ăsta ne vedem mâine, spuse Nicolas calm. 

Închiseră apelul. 

Ceva se schimbase între ei. Nicolas nu ştia în ce fel, sau când, dar era clar 
că ceva se întâmplase. 

Se gândi la noaptea dinainte. N-o mai văzuse niciodată așa, atât de 
vulnerabilă. Din contră, Vanessa depusese dintotdeauna mari eforturi să arate 
că n-are nevoie de ajutorul nimănui. 

Pe de-o parte era mulțumit, chiar dacă n-ar fi recunoscut asta niciodată, că 
venise la el, nu la altcineva. Se simţise la fel și pe când Maria era mică, când 
sora lui era tristă şi venea la el să-și găsească alinarea la el. Voia să fie 
important pentru Vanessa. Nicolas nu reușea să își înțeleagă sentimentele, nu 
ştia ce vrea. Și nici ce vrea ea. 

Din prima clipă, între ei doi fusese ceva magnetic şi nerostit. Sigur, 
Vanessa îl atrăgea. Nu doar fizic, pentru că era clar că era o femeie frumoasă 
şi seducătoare. Dar, mai presus de orice, persoana Vanessei Frank era cea la 
care Nicolas nu se putea gândi fără să simtă... ceva nedefinit. Ceva care-i 
tulbura întreaga existenţă și nu-i dădea pace. 


10. 


Jasmina se trânti pe pat cu telefonul în mână. Era înfășurată într-un prosop 
şi avea părul ud. Vocea furioasă a lui Bengt îi răsuna în urechi. 

Ai minţit! Ai vorbit cu el. Îţi dai seama ce-ai făcut? 

Descoperiseră că stătuse de vorbă cu Oscar Sjölander. Era vina lui Max, 
desigur. El era singurul care ar fi putut afla asta. Bengt o informase că fusese 
mutată la secţiunea de divertisment pentru restul perioadei contractuale. Deşi 
nu-i spusese asta în mod direct, era clar că la „Kvâllspressen” nu mai avea 
niciun viitor. 


Trebuia să scrie despre un festival numit Pussy Power, care avea loc la 
Stadionul Stockholm a doua zi. 

— Rahat, murmură Jasmina. 

Era convinsă că făcuse ce trebuia. Oscar Sjölander nu fusese în 
deplinătatea facultăților mintale. Nimeni n-ar trebui să dea interviuri după ce- 
a consumat o grămadă de pastile și alcool. Tuva Algotsson poate că n-ar fi 
publicat interviul dacă le-ar fi spus, dar nu îndrăznise să-şi asume riscul. 
Luase hotărârea de una singură. lar preţul era cariera ei. 

Pe de altă parte, familia lui Oscar Sjölander nu ar fi trebuit să sufere doar 
pentru că el era un porc. Voia să-l sune pe Max şi să-l ia la trei păzeşte, însă 
într-un fel se bucura că o prinseseră. Întâlnirea cu Oscar Sjölander o făcuse să 
reevalueze mai multe lucruri. 

Jasmina își dorea să fie o jurnalistă de tabloid, dar fără să renunţe la 
valorile ei. Nu voia să-i sacrifice pe alţii ca să urce ea. Urma să lucreze 
ultimele săptămâni la divertisment, după care să se întoarcă acasă, în Växjö. 
Voia să-i roage s-o primească înapoi la fostul loc de muncă. lar dacă asta nu 
mergea, avea să-și găsească altceva de lucru. 

Se ridică din pat. Trebuia să iasă, să ia o gură de aer proaspăt, să-şi pună 
ordine în gânduri. Își pusese sutienul şi tocmai îşi trăgea blugii pe ea, când se 
auzi soneria. Se uită pe vizor şi văzu că era Vanessa Frank. 

Găsiră o bancă lângă fântâna din Parcul Tessin. Soarele dădea o nuanţă 
portocalie norilor care dispăreau. Un cuplu îşi făcu un selfie în faţa unui jet 
de apă înainte să plece mai departe prin parc ţinându-se de mână. Pe iarbă, 
doi adolescenţi stăteau întinşi pe o pătură, ascultând Avicii și fumând 
canabis. 

Vanessa îşi scoase ţigara electronică şi trase un fum. 

— Voiam doar să văd cum te mai simţi, zise detectiva. 

Îşi întoarse capul pentru a expira fumul. 

— Mă simt bine. 

Jasmina râse. 

— De fapt, ca naiba. Contractul nu o să mi se prelungească, iar mâine o să 
fac sondaje la Pussy Power. 

— Ce-i aia? 

— Un festival fără bărbaţi. 

— Aha. 

O minge de fotbal se îndreptă spre fântână, sări peste margine și căzu în 
apă. Un tată îşi suflecă pantalonii. Fiica lui râse cu poftă când bărbatul intră 


în apă ca să scoată mingea. 

— Chiar ai venit doar ca să vezi cum mă simt? întrebă Jasmina precaută. 

Vanessa dădu din cap. 

— Să nu mă înţelegi greşit, dar pari o persoană cam singuratică. 

— Chiar sunt, recunoscu Jasmina zâmbind. 

— Voiam să mă asigur că te simţi bine după ce s-a întâmplat. De ce nu o 
să mai lucrezi la „Kvăllspressen”? 

Bărbatul recuperase mingea de fotbal din fântână și se întorcea. O stropi 
cu apă pe fata care stătea pe margine. 

— Azi i-am luat un interviu lui Oscar Sjölander. 

— Şi n-ar trebui ca şefii tăi să fie mulţumiţi? 

Un pescăruș ţipă răgușit deasupra lor. 

— Le-am spus că nu am putut da de el. Realitatea e că era într-o asemenea 
stare încât nu se putea vorbi cu el. Dar nu am minţit de dragul lui, ci pentru 
soția și fiicele lui. Oricum, şefii mei au aflat. Unul dintre colegii mei, Max, a 
auzit înregistrarea de pe reportofon. 

Pescăruşul zbură în cerc deasupra lor, după care îşi plie aripile şi se aşeză 
pe un stâlp de iluminat. 

— E adevărat că, atunci când iese, Karim va primi custodia fiicei lui 
Emelie Rydén... a fiicei lor? întrebă Jasmina. 

Vanessa își întoarse privirea. Jasminei i se păru că era jenată. Apoi se uită 
din nou în ochii. 

— Nu te-ai răzgândit, tot nu vrei să anunţi autoritățile? 

Jasmina clătină încet din cap. 

Din geanta Vanessei se auzi un bipăit. Detectiva îi ceru scuze Jasminei și 
îşi scoase telefonul. Se încordă toată și privi în gol, după care lăsă telefonul 
jos. 

— Te simți bine? o întrebă Jasmina. 

Vanessa își lăsă capul în jos. Buza începu să-i tremure. Se întoarse, iar 
Jasmina nu avu timp să bage de seamă că plângea. 

— Colegul meu, Ove, a murit. 


PARIEA A VIII-A 


Atacurile armate înseamnă răzbunare... bucuria de a-ţi vedea dușmanii 
cum suferă. Desigur, nu vor schimba niciodată fundamental societatea. 


Un bărbat anonim. 


E 


Vanessa se opri în fața standului de ziare din Gara Centrală, în fața căruia 
străluceau titlurile galbene de la Aftonposten și Kvällspressen. 

Bărbat căutat, suspect în patru cazuri de crimă, titra Aftonposten lângă 
poza lui 'Tom Lindbeck. 

Viața dublă a Regelui-șobolan și ura lui pentru femei, dădea replica 
Kvällspressen, folosind aceeași imagine. 

Așadar, Regele-şobolan. Cineva de la secţie furniza detalii de la 
percheziția apartamentului lui Tom Lindbeck. Pe lângă ea trecură patru femei 
îmbrăcate în tricouri roşii identice. Aveau sticle de bere în mână, iar dintr-un 
mic difuzor pe care-l ținea una dintre ele se auzea muzică house. Pe spatele 
tricourilor scria Fără bărbaţi — fără pipăieli, fără probleme. 

— Aici erai. 

Nicolas purta un tricou negru cu mâneci lungi, blugi negri și trăgea după el 
o valiză. Vanessa simţi un junghi în coaste când se îmbrăţișară. 

— Te mai doare? 

— Nu prea rău. Mergem? 

Urmară semnele până la expresul de aeroport. 

Nicolas urma să-şi construiască o viaţă nouă, să întâlnească alte femei mai 
tinere. Nu-i purta pică pentru asta. Merita să fie fericit. 

Însă Vanessa nu suporta schimbarea. Ea urma să rămână aici, singură. Să 
se ducă acasă la apartamentul găurit de gloanţe, să fie trimisă la ţară în câteva 
zile și să-și petreacă serile în baruri de hotel goale. Data viitoare când 
vorbeau, totul avea să fie diferit. 

— Poţi să vii în vizită. Londra nu e aşa departe, o încurajă Nicolas. 


— Sigur. 

Vanessa era egoistă. Trebuia să facă un efort, să pară fericită. Altminteri, 
Nicolas avea s-o ţină minte ca pe o babă acră. Se opri. 

— Urăsc să-mi iau rămas-bun, Nicolas. 

Bărbatul zâmbi și o mângâie pe obraz. 

— Ştiu. 

Privirea pătrunzătoare a lui Nicolas o întâlni pe a Vanessei. O tulbură. O 
excită. 

— Tu... tu însemni ceva pentru mine, zise detectiva. Înţelegi asta? Eşti 
printre puţinii care o fac. 

x k 

Muzica răsuna peste zidurile de cărămidă, prin porțile negre şi ajungea pe 
Valhallavägen. Afară, sute de femei de toate vârstele se îmbulzeau de-a 
lungul gardurilor şi beau bere și vin din pahare de plastic. Pe mijlocul 
Valhallavägen erau nenumărate toalete ecologice şi standuri cu produse ale 
formațiilor. Fetele stăteau în grupuri, ca nişte insulițe în jurul ierbii, ascultând 
cu plăcere cântece pe care Jasmina le auzea pentru prima oară. 

Între copaci, deasupra ei, cineva pusese un semn uriaş cu mottoul 
festivalului: Dragoste. Solidaritate între femei. Muzică. Erau prezente şi 
grupări politice. Voluntare de la principalele partide împărțeau fluturaşi pe 
măsură ce tot mai multe spectatoare ajungeau la festival. Veneau pe jos din 
toate părțile și se alăturau oceanului de femei care dansa și zvâcnea. 
Mulțimea era supravegheată de câteva paznice. După gard, doi paramedici 
stăteau cu braţele încrucișate, sprijinindu-se de o ambulanţă. Porţile se 
deschiseseră, dar cele mai multe spectatoare încă mai pierdeau vremea pe 
afară. 

Jasmina și fotografa freelancer Freja Kjellberg, de vreo douăzeci şi șapte 
de ani, umblau printre femei, prezentându-se și punându-le două întrebări: ce 
artistă au venit să vadă şi de ce e nevoie de festivaluri fără bărbați. 

Jasmina se lăsă cuprinsă de atmosferă şi uită repede că fusese trecută pe 
linie moartă și că nu mai avea carieră. 

După ce terminară cu interviurile, se îndreptară spre intrarea pentru presă 
de pe Drottning Sofias Väg şi trecură de două ambulanţe parcate, după care 
își arătară legitimaţiile de presă unui membru din organizare care purta o 
vestă portocalie. Primiră ambele câte o nouă legitimaţie atârnată la gât şi fură 
conduse într-o mică zonă din spatele scenei, unde erau două mese pliante, 
câteva scaune şubrede din plastic şi un ecran TV pe care ziariștii puteau 


urmări ce se petrece în arenă. 

Jasmina înşfăcă un măr dintr-un bol cu fructe și îşi salută două colege. Pe 
ecran vedeau cum publicul nerăbdător umplea treptat stadionul. Jasmina ar fi 
vrut să fie şi ea acolo ca să simtă atmosfera. 

x k 

Vanessa simțea o durere într-o parte a corpului. Își atinse cu degetele 
bandajul de pe coaste. Era umed. 

— Trebuie să-mi verific rana, zise detectiva. 

— Până una-alta, eu mă duc să iau biletele. Ne vedem pe peron. 

Vanessa merse înapoi spre zona de plecări, coborî pe scările rulante şi se 
îndreptă spre toalete. Vreo douăzeci de femei stăteau laolaltă, cu brațele 
depărtate, și cântau Dancing on My Own de Robyn. Câţiva trecători se 
opriseră, își scoseseră telefoanele și filmau scena. Ajunsă în faţa oglinzii, 
Vanessa își descheie nasturii de la cămașa albă și dezlipi leucoplastul 
medicinal care ţinea bandajul, apoi îl înlocui cu un altul. 

În spatele ei, uşile de la toalete se tot închideau și deschideau. 

— Până la urmă unde e stadionul? întrebă o femeie cu accent de Malmö în 
timp ce se spăla pe mâini. 

Vanessa o privi în oglindă. Era una dintre cele care cântau mai devreme. 

— la metroul pe linia roşie, spre Mörby, răspunse o altă femeie. 

— Mulţumesc. 

Vanessa își încheie cămașa, apoi o netezi cu mâna. Se privi în oglindă. Nu 
mai e mult. Nicolas pleacă, iar tu o să te poți întoarce la viaţa ta anostă ca să 
bei de una singură, să vezi emisiuni la Animal Planet și reluări de reality- 
show-uri. 

Făcu un pas spre ieşire, după care se opri brusc. Simţea cum o groază 
cumplită pune stăpânire pe ea. Se iscaseră multe dezbateri pe seama 
festivalului fără bărbaţi. Era scandalos, mai ales pentru anti-feminişti. În ceea 
ce o privea, Vanessa nu știa ce să creadă, deși înțelegea prea bine dorinţa 
femeilor de a asculta muzică fără să fie pipăite. 

Își scoase telefonul în timp ce alerga spre scările rulante. 

— Vanessa. Cum te simţi? întrebă Mikael Kask. 

— Ascultă. Nu ştiu unde credeţi că ar putea fi Tom Lindbeck acum sau cât 
de puţin mai aveţi să-l prindeţi, dar trebuie să trimiteţi agenţi la Stadionul 
Stockholm. 

— Pentru ce? 

— Pussy Power. Festivalul fără bărbați. 


— Nu-ţi face griji. Situaţia e sub control. Nu mai e în Stockholm. Am... 

Vanessa închise, îmbrânci două persoane care stăteau pe loc pe scara 
rulantă şi ajunse în zona de plecări. Fugi prin zona de mese, trecu de ușile 
glisante şi ajunse pe peron, unde se afla un tren galben Arlanda Express în 
care tot intrau călători. 

x k 

Jasmina și Freya erau în mijlocul mulțimii. Difuzoarele prinseră viață 
exact când o siluetă îmbrăcată într-o pelerină neagră, cu gluga pe cap, urcă pe 
scenă din partea de nord a stadionului și se duse în locul rezervat DJ-ului. 

— Aşadar, fetelor, sunteți gata de dragoste, solidaritate între femei și 
muzică? 

Mulțimea de femei răspunse la unison Da!, iar în următoarea clipă muzica 
se revărsă peste ele. Venea din toate direcţiile, transformându-le într-un 
singur trup care cânta și dansa. Artista își aruncă pelerina, ridică pumnul în 
aer şi începu să se miște pe ritm. Basul era dat atât de tare încât Jasmina îl 
simţea în stomac. Îi vibrau organele. Muzica o cuprinse şi începu să ţopăie. 
Freja râse și îi urmă exemplul. 

Piesa se termină, dar DJ-ul nu le lăsă nici să respire. Urmă o altă piesă. 
Freja o apucă de braţ, se apropie şi îi strigă ceva, după care-i făcu semn spre 
zona pentru presă. Jasmina dădu din cap şi o urmă. 

Îşi arătară legitimaţiile şi li se dădu voie să intre. Deschiseră o ușă, 
merseră pe coridor, iar zgomotul muzicii se estompă repede. 

— Trebuie să trimit nişte fotografii, spuse Freja. Redactorul de la 
divertisment vrea materialele cât mai repede. 

— Atunci transcriu eu interviurile. 

Jasmina îşi scoase telefonul. Avea trei apeluri nepreluate. Două de la un 
număr necunoscut de la „Kyvăllspressen”. Jasmina presupunea că era 
redactorul de la divertisment. Un alt apel era de la Max. 

În zona pentru presă, colegii ei stăteau aplecaţi în faţa laptopurilor. Erau 
aproape numai femei, dar erau și doi bărbaţi. Ziarele primiseră voie să trimită 
reporteri, chiar dacă organizatorii spuseseră clar că preferau reporterițe. Aerul 
era sufocant. Închis. Jasmina luă o sticlă de apă minerală, îi scoase dopul şi se 
așeză la un birou gol. 

Îşi deschise laptopul şi tastă parola. Porni Newspilot, programul de scriere 
folosit de cele mai multe ziare suedeze, şi se conectă la Wi-Fi. 

Uşa se deschise, iar muzica se auzi din nou puternic, pentru scurt timp, 
apoi se estompă din nou. Jasmina se întoarse să vadă cine intrase. Hans 


Hoffman. Bărbatul se duse până la bolul cu fructe și luă un măr din care 
mușcă. Aruncă o privire prin încăpere. Jasmina se opri din scris şi se dădu în 
spate cu scaunul. 

— Hans! îl strigă Jasmina. Ce faci aici? 

Bărbatul părea surprins s-o vadă. 

— Aş putea să te întreb acelaşi lucru. Tu nu te ocupai de știri? 

Jasmina clătină din cap. 

— Ai ajuns pe lista neagră? 

Îi vorbise pe un ton jucăuş, dar deveni serios imediat ce văzu expresia de 
pe faţa Jasminei. 

— Cam aşa ceva. Dar nu am am ştiut că o să fii şi tu aici. Ce mă bucur să 
te văd! 

Jasmina se apropie, îl îmbrăţișă și îi simţi barba ţepoasă pe obraz. 

— Unul dintre ceilalți reporteri n-a mai putut să vină, aşa că m-au chemat 
pe nepusă masă. Dar ascultă, acum trebuie să le iau interviu artistelor. Am de 
pus niște întrebări criminale. 

x k k 

— Festivalul, zise Vanessa. Festivalul fără bărbați de la Stadionul 
Stockholm. 

— Ce-i cu el? 

Detectiva expiră şi încercă să vorbească în timp ce-și trăgea sufletul. 

— Cred că vor să atace festivalul. În apartamentul lui Tom era un bilet de 
la un meci de fotbal. Cred că a fost acolo în recunoaștere. 

Nicolas se holbă la ea. 

— Celine e acolo. 

Se ridică și începu să alerge pe peron cu geamantanul după el. În faţa 
ușilor de la sala principală făcu stânga şi ieşi în zona pentru taxiuri. Vanessa 
îl văzu cum se băgă în faţa unui grup de turiști și ajunse la primul taxi. 
Şoferul tocmai punea valiza unui bărbat mai în vârstă în portbagajul de la 
Volvo-ul V70. Nicolas i-o smulse din mâini și o puse jos, pe asfalt. Şoferul se 
înfurie. Începu să urle. Vanessa îi arătă legitimaţia. 

— Avem nevoie de mașina asta. Acum. 

Şoferul își ridică mâinile exasperat. 

— Nu puteţi să-mi luaţi pur şi simplu maşina! 

Bărbatul mai în vârstă se uita la ei perplex. Nicolas aruncă în portbagaj 
propria valiză, ocoli mașina și deschise portiera șoferului. Vanessa urcă în 
dreapta. 


— Cât de sigură eşti de chestia asta? întrebă Nicolas fără s-o privească. 

— Foarte. 

Nicolas merse în zigzag până ajunge pe Kungsgatan, unde făcu dreapta. 

— Sună la 112. Zi-le că la festival s-au tras focuri de armă. 

Jasmina se întoarse la calculator, îşi conectă căştile ca să poată să-și 
asculte reportofonul, își puse mobilul pe masă și începu să tasteze frenetic. O 
întrerupse un apel de la Max. Jasmina îl respinse. Îşi trecu mâna prin păr, 
iritată, şi continuă să transcrie răspunsurile de la sondaj. Mobilul sună din 
nou. Oftă, se ridică și ieși pe coridor cu telefonul. 

— Ce e? 

— Am auzit ce s-a întâmplat, voiam doar să-ţi spun că nu eu i-am zis lui 
Bengt. 

— Nu mai minţi, Max. Măcar o dată în viață, nu mai minţi. Chiar trebuie 
să fii şi hoţ, şi mincinos? 

— Oscar Sjölander a sunat ieri la redacţie ca să încerce să oprească 
publicarea interviului. A luat legătura cu Bengt, care s-a prins că ai stat de 
vorbă cu el. 

Dacă pe Oscar Sjölander îl apucaseră regretele după ce stătuseră de vorbă, 
ştia destule despre cum funcţionează ziarele încât să încerce să ia legătura cu 
ei şi să-i roage să nu publice interviul. Odată ce Jasmina părăsise camera de 
hotel, Oscar n-avusese cum să ştie că ea se răzgândise. 

— Alo? zise Max. 

— Da? 

— Trebuie să mă crezi. 

Jasmina oftă. Privi fix peretele de cărămidă. Mai încolo, pe coridor, se 
deschise o ușă. Începu să se audă muzica şi nişte paşi care se apropiau. 

— Trebuie să lucrez acum. 

— Cum e la festival? 

— E bine. E și Hoffman aici. 

— Hans Hoffman? 

— Da. A fost chemat azi-dimineaţă. 

Max tăcu pentru o clipă. 

— Hoffman a fost dat afară. Le-a trimis amenințări unor jurnaliste și 
politiciene. Din motive evidente, Tuva nu a vrut să facă public ce s-a 
petrecut. Dar ştiu asta fiindcă eu am fost cel care l-a descoperit. Ăsta e 
motivul pentru care am putut să mă întorc, cu condiţia să nu spun asta 


nimănui. 

Traficul de pe Kungsgatan nu se mai mişca. Nicolas porni luminile de 
avarie, claxonă şi intră pe trotuar cu roțile din partea dreaptă. Pietonii se 
aruncau din fața lui, se lipeau de clădiri, urlând și gesticulând în timp ce 
mașina trecea mai departe. 

— Ce-au zis? 

— Nu m-au crezut. Au spus că sunt agenţi acolo și că nu s-a raportat 
niciun foc de armă. 

— Dacă avem noroc, o să-i găsim înainte să tragă vreunul. 

Nicolas claxonă cu putere, iar o bătrână se dădu la o parte exact la timp. 

Vanessa recunoscu expresia concentrată de pe chipul lui Nicolas. O 
hotărâre sumbră. Inumană. O mai văzuse şi înainte. În drum spre Tăby, în 
puterea nopţii. Altă mașină. Altă viață. Atunci ajunseseră prea târziu. 

La Stureplan, un autobuz albastru bloca tot carosabilul. Nicolas intră pe 
contrasens și reuși cumva să treacă la doar câţiva centimetri de autobuz, fără 
să piardă viteză. 

— Eşti sigur că Celine e acolo? întrebă Vanessa. 

Nicolas dădu din cap. 

Trecură de Parcul Humlegården. Din mașină, fațadele clădirilor formau o 
imagine neclară. Vanessa aruncă un ochi la vitezometru. O sută de kilometri 
la oră. Își lungi gâtul şi se întrebă de unde o să înceapă barierele. Câte or fi 
fost acolo? O mie? Două mii? Numai femei. Puteau să tragă la nimereală și 
tot erau siguri că îşi ating scopul. Toate femeile erau ţinte. Însă faptul că 
publicul era format numai din femei însemna că le era mai greu să se 
ascundă. 

Pe Karlavägen, semaforul se făcu roșu. Nicolas încetini. Se uită în stânga 
şi în dreapta, opri în faţa unui Porsche roșu, după care porni din nou. Aproape 
că lovi un Peugeot care venea dinspre Ostermalm, însă trase de volan, făcând 
mașina să-și schimbe direcţia brusc. Vanessa era convinsă că o să se 
răstoarne, însă Nicolas reuși să redreseze taxiul. 

Ajunseră pe Valhallavăgen. Nicolas trase pe dreapta. Se auzea doar 
muzică. Nicio împușcătură, niciun strigăt de ajutor. Doar lume fericită, care 
dansa la cozi imense, așteptând să intre. 

Tom stătea întins pe targa din ambulanţa parcată lângă stadion, pe partea 
dinspre Drottning Sofias Vag. Afară, femeile râdeau, cântau şi se distrau. Îşi 
încleştă pumnul drept până când îl duru încheietura. Îl relaxă. Apoi și-l 
încleştă din nou. Abia aştepta să iasă. Să împrăștie moarte în jur. Să vadă 
sângele curgând. Să audă tipetele. În sfârşit, urma să se răzbune pentru tot ce- 
i făcuseră. 

Hans Hoffman trebuia să tragă primul foc în artista de pe scenă. Cu 
siguranță că era vreo feministă tatuată şi cu părul vopsit în toate culorile 
curcubeului. Când mulţimea începea să fugă spre ieşire, urma ca Tom să iasă 
la rampă. Să-și scoată arma şi să tragă în mulțime. Avea şapte încărcătoare 
pline pentru Glock-ul lui. O sută nouăsprezece gloanţe în total. 

Tom îşi dorea să fi avut mai multe, să aibă timp să le pună la zid una câte 
una și să apese pe trăgaci. Avea de gând să ucidă cât mai multe. Vârsta nu 
conta. Toate erau vinovate. Numai niște individe care urau bărbaţii s-ar fi 
strâns într-un loc unde bărbaţii nu erau primiţi. Ăsta era un război. El era un 
soldat, iar femeiuştile care cântau afară erau dușmanul. Voiau să-l distrugă și 
aproape că reușiseră. Câţi Incel ajunseseră să-şi ia viaţa? Să-și taie venele, să 
ia pumni de pastile, să se arunce de pe poduri? 

Pentru ei era el acolo. 

Tom îşi apucă două gene între degetul mare și arătător, după care le 
smulse. Îl duru. Privi firicelele negre de păr, după care le dădu drumul pe jos. 
Prin geamurile fumurii le vedea pe femeile de afară. 

— Târfuliţelor ce sunteţi. Am să vă măcelăresc. 

Îşi verifică ceasul şi deschise ușa. Privi afară. Grase, slabe, bătrâne, tinere. 
Becky şi Stacey. Hidoase. Femeile nu-l observară. Uniforma verde-galbenă de 
paramedic și peruca maronie îl făceau invizibil. Urcă două trepte de la intrare. 
Privi marea de oameni. Îşi croi drum spre tribună. 

Muzica se opri. 

Nu auzise împușcătura. Se pierduse în zgomotul general. Urmară două 
bubuituri rapide. Lumea din faţa scenei începu să urle. 'Țipetele se răspândiră 
în timp ce tot mai multe femei își dădeau seama ce se întâmplase. Tom ridică 
arma. O femeie de vreo patruzeci de ani, îmbrăcată cu un maiou mov, cizme 
şi pantaloni de piele, ţipă când privi ţeava armei lui Tom. Târfa grasă îşi 
ridică mâinile, iar de la subraţ i se ițiră două smocuri de păr. Îşi mișcă buzele. 


Tom nu se grăbi, ţinti calm şi apăsă pe trăgaci. 
Femeia își întoarse capul în aceeași clipă, iar glonţul i se înfipse în tâmplă. 
Tom râse și se uită în jur, căutându-și următoarea victimă. 

Vanessa şi Nicolas se apropiară de o femeie îmbrăcată într-o vestă 
portocalie, care îndruma lumea pe la intrarea pentru maraton, aflată pe partea 
stadionului dinspre Valhallavägen. Vanessa îi arătă legitimația de poliție. 
Femeia o privi indiferentă, după care se uită la Nicolas. Muzica era 
asurzitoare. De unde se aflau, prin împrejmuirea de piatră se vedea scena. 

— E cu mine. 

Femeia clătină din cap. 

— Fără bărbați. 

În spatele ei, muzica se opri deodată. Femeia care refuzase să-l lase pe 
Nicolas să intre se întoarse şi se uită spre mulțime. Se auziră două 
împușcături. Pentru o clipă, se lăsă o tăcere mormântală, după care auziră 
tipetele din mulţime. Înspre ei fugea un val de femei. 

Poziţia lunetistului era imposibil de identificat, deoarece zgomotul 
reverbera înăuntrul pereţilor înalți. Vanessa o împinse pe femeie la o parte, îşi 
croi drum înăuntru și scoase arma. Se dezlănțuise haosul. Sute de spectatoare 
să grăbeau să iasă. Gardul de fier, înalt de un metru și jumătate, deveni o 
capcană a morţii. Femeile care cădeau erau călcate în picioare de cele din 
spate. Vanessa şi Nicolas fugiră în sens opus, spre scenă, înaintând pe lângă 
pereţi ca să-şi poată croi drum. 

Se auzi încă o rafală de gloanţe însoțită de ţipete. 

— Jos! urlă Vanessa. La pământ! 

Îmbulzeala se înrăutăţi. Femei terorizate plângeau şi urlau disperate. 
Nicolas şi Vanessa reușşiră să treacă de primul val și ajunseră pe teren, care 
fusese acoperit cu o podea de plastic pentru concert. Femeile aruncaseră pe 
jos orice aveau în mâini când începuseră împușcăturile. Nicolas trecu în fugă 
pe lângă Vanessa şi o luă spre dreapta, ţinându-se pe aproape de fundaţiile de 
beton ca să evite grosul mulţimii. Se ridică în braţe. 

— Îi poţi vedea? strigă Vanessa, dar vocea i se pierdu printre ţipete. 

Nicolas urcă şi mai sus. Vanessa îl urmă. 

Arena trebuia să se mai golească de lume, altfel era imposibil de înţeles ce 
se petrece. Fiindcă ieșirile erau blocate, se dezlănțuise haosul. Femeile se 
urcau unele pe altele şi se trăgeau de haine ca să iasă. 

Chiar dacă Vanessa nu putea să-i vadă pe Tom Lindbeck şi pe ajutorul lui, 


urma să le arate că nu erau singuri. Îşi îndreptă Sig Sauer-ul spre cerul 
albastru şi trase. După alte două secunde, mai trase un glonţ. 

Jasmina se trânti pe scaun, își împinse ochelarii pe nas și își puse căștile. 
Ce făcea Hans Hoffman aici? Muzica se opri brusc. Instinctiv, Jasmina 
aruncă o privire spre ecran. Femeia, care cu doar câteva clipe mai înainte era 
în picioare și dansa energic, zăcea acum lângă pelerina de pe jos. Șoaptele şi 
zgomotul degetelor pe tastatură se opriră. Scaunele se târșâiră pe podea când 
reporterii se ridicară şi se apropiară de ecrane ca să vadă mai bine ce se 
întâmplă. 

Hoffman alergă pe scenă. Îşi ridică arma şi începu să tragă în mulţime. 

— Nu! se pomeni Jasmina ţipând. 

Îşi scoase telefonul. Mâinile îi tremurau, iar degetele nu voiau s-o asculte 
în timp ce tasta codul de deblocare. După ce trecu parcă o eternitate, reuşi să 
apese pe numărul lui Max. Tonul apelului răsuna în timp ce Jasmina se holba 
ca hipnotizată la ecran. 

— Trage cu arma! ţipă Jasmina când îi răspunse. 

— Ce? 

— Hoffman... trage cu arma! 

Lângă unul dintre standuri era chircită o tânără. Tom se lăsă pe vine, o 
privi fix în ochi în timp și îi duse arma la tâmplă. 

— Unu, doi, trei. 

Tânăra își închise ochii strâns. Tom trase. 'Tresări când sângele cald îi sări 
pe haine și pe față. Un glonţ pentru fiecare femeie. Fără risipă. Își şterse faţa 
cu mâneca și se întoarse. Peruca îi căzu. Nu mai conta. 

În mijlocul arenei zăceau mai multe trupuri. Unele încă mai mișcau puţin. 
Hoffman era pe cealaltă parte, lângă una dintre ieșiri, împușcând femeile una 
câte una în timp ce încercau să scape. Părea distractiv. Ar fi fost o idee să 
aibă câteva grenade să le arunce acolo. 

Tom se simţea viu, surescitat. Ca un animal crescut în captivitate care e 
lăsat pentru prima oară în libertate. O mașină de ucis. Trase două focuri spre 
două femei care fugeau. O rată pe una, dar cealaltă căzu la pământ. 

Se auzi o împușşcătură. Apoi încă una. 

Nu păreau să vină de la Hoffman, ci dinspre tribuna de pe partea cu 
Lidingövägen. Tom privi într-acolo. În acelaşi timp, zări în tribune un bărbat 
care-l privea. Făcură contact vizual. Era poliţai? În faţa lui era o blondă. Tom 


își miji ochii și se uită la chipul care i se părea cunoscut. Vanessa Frank. 
Târfa de polițistă. Se stăpâni să nu se năpustească spre ei. 

Femeia pe care tocmai o împuşcase încerca să se miște. Tom o ajunse din 
urmă, merse pe lângă trupul care se târa și îi trase un glonţ în spate. 

Tom îl strigă pe Hoffman, dar vocea nu i se auzea din cauza zgomotului. 

— Hans! Aici. 

Chiar dacă mulțimea se mai rărise, în arenă tot mai erau câteva sute de 
femei. Voia să continue, dar nu putea face asta cu Vanessa Frank acolo. 
Sosise momentul să treacă la faza a doua. Fuga. Când Hans nu răspunse, Tom 
fugi spre el. Avea o privire sălbatică, fioroasă. 

— Trebuie să mergem. 

— Acum? întrebă Hoffman în timp ce trase un glonţ spre un grup de 
femei. 

Tom nu-și luă privirea de la el, nu ştia dacă nimerise sau nu. Porniră în 
fugă spre ambulanţă. 

Jasmina încercă să apeleze la 112 ca să le comunice numele lui Hans 
Hoffman, dar telefonul suna încontinuu, fără să-i răspundă nimeni. 

— Baricadați uşile! strigă o femeie din zona pentru presă. 

Ziariştii se ridicară de la mese, apucară mobilierul și îl târâră prin 
încăpere. 

Jasmina nu putea să rămână acolo. Trebuia să le dea numele lui Hoffman 
poliţiştilor. Dădu un scaun la o parte și deschise uşa. Cineva o strigă, dar 
Jasmina ieşi pe coridorul gol şi fugi spre scenă. 

Paznica de la intrarea spre zona de presă dispăruse. Scena era în stânga ei. 
Evită să privească trupurile din mijlocul arenei. Poliţia nu se vedea nicăieri. 
Jasmina fugi printre tribune spre ieșirea care dădea spre Valhallavăgen. 
Acolo trebuia să dea de poliţie. 

Împușcăturile se opriră. Încă se mai auzeau urlete. Jasmina îşi luă inima în 
dinţi. Fugi prin coridorul cu tavan înalt, dar trebui să se oprească aproape 
imediat. Un val de femei se împingeau spre ieşire, oprindu-i calea. Dacă o să 
apară aici? Dacă încep să împuște din nou? Jasmina nu-și mai putea controla 
respiraţia şi încerca să nu se lase cuprinsă de panică. Se uită în jur, după care 
fugi înapoi în arenă. În mijlocul câmpului, un bărbat și o femeie stăteau în 
picioare printre trupurile de pe jos. Vanessa Frank. Jasmina încercă să evite 
să se uite la cadavrele de la picioarele ei. 

— Unul dintre atacatori e un coleg de-al meu. Îl cheamă Hans Hoffman, 


zise Jasmina dintr-o suflare. 

— Ai o poză cu el? 

Jasmina îşi ridică telefonul spre Vanessa. 

— 'Trimite-mi-o pe e-mail. O să mă ocup să ajungă la colegii mei. Fugi la 
ambulanţe. Cheamă-i pe paramedici. 

Poza pe care i-o arătase Jasmina înfățișa acelaşi bărbat care o atacase pe 
Vanessa în apartament. 

Bannerul pe care scria Dragoste. Solidaritate între femei. Muzică. era plin 
de sânge. 

Vanessa răsufla greu. Simțea valurile de adrenalină din corp. Mirosul 
prafului de pușcă îi înțepa nările. Își apăsă tâmplele cu pumnii, își încleştă 
maxilarul și îşi înăbuşi un urlet. Sub banner zăcea o polițistă. Fusese 
împuşcată în cap şi avea trupul contorsionat. Sângele care nu ajunsese pe 
banner i se scurgea din craniu pe pământ. Alte patru femei zăceau într-un 
semicerc. Unele încă se mai mişcau puţin, altele ţipau de durere. Își strigau 
mamele, Dumnezeul, copiii. 

La ieşire, femeile se buluceau să-și găsească scăparea. 

Sirenele ambulanţelor și ale mașinilor de poliţie se apropiau tot mai mult, 
cu un zgomot care lăsa impresia că sunt panicate la rândul lor. 

Vanessa simţi o mişcare lângă ea. Nicolas o trăgea de braţ. îl privi 
nedumerită. Își miji ochii. Gura i se mişca, dar Vanessa nu auzea ce spune. 

Brusc, el fugi spre una dintre fete şi se aruncă lângă ea. Fata era slabă și 
micuță. 

Avea părul vopsit verde. 

Vanessa făcu un pas spre ei, dar picioarele n-o mai țineau. Se împiedică și 
aproape că se prăbuși. Reușşi să rămână în picioare și se apropie de Nicolas și 
de fată. Bărbatul îi ţinea capul în mâini. Părul ei îi atârna printre degete. 
Nicolas urlă și își lipi fruntea de a ei. 

Vanessa își dădu seama abia acum cine era. Privi trupul fetei. Avea 
abdomenul găurit. Nicolas îi lăsase capul și acum apăsa rana ca să oprească 
sângerarea. 

— E în viaţă? strigă Vanessa. 

Cele mai multe dintre femei reușiseră deja să treacă de porțile negre. Afară 
era tot haos. Pe partea flancată de copaci de pe Valhallavăgen unele dintre ele 
se opreau, îşi trăgeau sufletul, stăteau cu spatele la mașinile parcate și 


plângeau, îngrozite. Altele umblau de colo-colo cu priviri goale, moarte. Îşi 
căutau prietenele și strigau întrebări la care nimeni n-avea încă răspuns. 

Jasmina o luă la dreapta, spre locul în care văzuse mai devreme 
ambulanţele. Poate că până şi paramedicii se panicaseră şi se ascunseseră. 
Cum stăteau acolo parcate în spatele tribunei din vest, vehiculele păreau 
abandonate. Se aflau aproape de porţile care dădeau spre Drottning Silvia”s 
Văg și nu se vedeau nici de pe Valhallavăgen, nici de la intrarea principală. 
Jasmina încercă să deschidă portiera celei mai apropiate ambulanţe. Era 
încuiată. Bătu în maşină și încercă să se uite prin geamurile fumurii. 

— Sunt victime înăuntru! strigă Jasmina. 

În acel moment, ușa din spate a celeilalte ambulanţe se deschise. 
Dinăuntru sări Hans Hoffman. Era îmbrăcat cu o uniformă verde de 
paramedic. Jasmina încercă să se ghemuiască, dar Hoffman deja o văzuse. Îşi 
ridică pistolul. În spatele lui era alt bărbat. Tom Lindbeck. Și el era îmbrăcat 
la fel. Jasmina își dădu seama că se sfârşise, că urma să moară. 

— Nu trage, Hans! Te rog. 

Îşi ridică mâinile, încercând să se protejeze, făcând paşi înapoi. 

Expresia de pe chipul lui Hoffman era neutră. Indiferentă. Tom Lindbeck 
îi spuse ceva. Hoffman tinti mai jos, iar Jasmina ţipă disperată când trase. În 
timp ce se prăbuși, simţi cum glonţul îi sparge ceva din coapsă. Bărbaţii 
veniră la ea în fugă și o târâră spre ambulanţă. 

Buzele lui Celine abia se mișcau. Trupul îi era străbătut de convulsii. 
Vanessa se uită spre intrarea sudică, unde se aflau ambulantele. 

— O s-o ajute paramedicii. Noi trebuie să-l prindem pe Tom. 

Nicolas o privi indiferent. Vanessa îi întoarse faţa înspre a ei. 

— Am nevoie de tine! urlă detectiva. 

Se duse la polițista moartă ca să-i ia arma. Evită să se uite la ochii goi în 
timp ce întoarse cadavrul, după care scoase pistolul şi se întoarse în fugă la 
Nicolas. Șterse patul de pantaloni înainte să i-l pună cu hotărâre în mână. 

Împuşcăturile se opriseră. Tom Lindbeck și Hans Hoffman se opriseră din 
ucis. Deocamdată. Vanessa avusese deja o şansă să-l oprească. N-avea să dea 
greş din nou. Detectiva se uită în jur, întrebându-se pe unde plecaseră cei doi. 
Colegii ei probabil că deja înconjuraseră stadionul. Doi bărbaţi n-aveau cum 
să nu fie reperați într-o mare de femei și să dispară pur şi simplu. Jasmina se 
făcuse nevăzută după un colţ. 

Vanessa își scoase mobilul, intră pe Signal şi trimise colegilor ei poza lui 


Hoffman. În curând, accesul la stadion avea să fie restricţionat. Numai 
paramedicii și poliţiştii urmau să mai aibă voie să treacă de bariere sau să 
intre și să plece. 

— Rahat! urlă Vanessa. 

Ambulanţa furată în Fittja. Trebuie să fi fost opera lui Tom Lindbeck şi 
Hans Hoffman. 

Vanessa fugi pe pista de alergare. 

O împușcătură sparse tăcerea. Dacă lucrurile stăteau aşa cum credea, 
anume că voiau să încerce să plece deghizați în paramedici, o trimisese pe 
Jasmina Kovač direct în ghearele morţii. Vanessa trecu de colț și văzu 
ambulanţele și mașinile de poliție care încercau să-și croiască drum prin 
marea de oameni de afară. Când ajunse în spatele tribunei, își dădu seama că 
nu se înşelase. Porţile erau deschise. Mai departe, pe Drottning Sofias Väg, 
luminile din spate ale unei ambulanţe dispăreau pe deal. 

Sună la centrul de comandă ca să-i anunțe în ce direcţie o luaseră 
suspecţii. Nu-i răspunse nimeni. Probabil că erau asaltaţi de telefoane. Îl sună 
pe Mikael Kask, dar intră direct căsuţa vocală. 

x k k 

Jasmina stătea întinsă pe targă în timp ce ambulanța hurducăia pe drum. 
Prin geamurile fumurii vedea fugitiv pomi și clădiri. Era legată şi nu putea să- 
şi mişte brațele și picioarele. Mâna dreaptă îi era legată de targă cu un colier 
de plastic. Tom Lindbeck stătea pe un scaun de lângă ea. Coapsa o ardea. 
Jasmina își ridică puţin capul. Avea blugii lipicioşi din cauza sângelui. 
Glonţul o lovise în coapsa dreaptă, iar pentru o clipă îşi pierduse cunoștința. 
Îi era foarte frig şi îi clănțăneau dinţii. Viaţa se scurgea din ea. 

Tom băgă de seamă că își revenise. 

— Hans mi-a povestit despre tine. Bătrânul și drăguţul de Hans, care te-a 
ajutat aşa de mult, zise Tom pufnind. 

Jasmina nu-i răspunse. Ce mai conta? Nu mai trebuia să înțeleagă, în 
curând avea să se termine, să sângereze până moare din cauza rănii sau să fie 
executată cu un glonţ în cap de îndată ce nu mai aveau nevoie de ea. 

— Articolul tău despre femeile omorâte ale căror ucideri n-au fost 
elucidate, printre care şi Victoria Ahlberg, însemna că Hans trebuia să stea cu 
ochii pe tine în mod deosebit. Mai ales când căcăcioasa aia de Tuva 
Algotsson a început să ţină cont de ce spui. Te urmăresc de multă vreme, 


Jasmina. Eşti o târfuliță angajată numai ca șefii tăi să bifeze o cotă. 
x k 


Nicolas o ridică pe Celine în braţe şi fugi după Vanessa. Fata nu mai putea 
rezista multe minute. Dura prea mult ca ambulanţele să-și croiască drum prin 
mulțimea de pe Valhallavăgen. Lângă stadion era un spital, Sofiahemmet. Era 
singura speranţă pentru Celine. În timp ce fugea, Nicolas încerca să o ţină de 
vorbă ca să nu-şi piardă cunoştinţa. Era palidă la faţă, avea ochii pe jumătate 
închiși, iar capul îi era căzut într-o parte. 

— Rămâi trează. Te rog, Celine, rămâi trează. 

În faţa spitalului, personalul medical îmbrăcat în alb se grăbea la vale. 
Specialiştii aveau tărgi şi truse medicale cu ei. Nicolas o zări pe Vanessa, 
care stătea lângă o ambulanţă abandonată, de partea cealaltă a gardului... 

— Mai rezistă doar puţin, Celine, mă auzi? O să primeşti ajutor imediat. 

Nicolas își croi drum pe poartă şi pe asfaltul care ducea spre parcare în 
timp ce urla ca să atragă atenția personalului medical. O asistentă îl zări pe 
Nicolas, îşi apucă de braţ o colegă şi cele două se îndreptară spre ei. Când 
Nicolas ajunse pe peluza de pe cealaltă parte a Drottning Sofias Väg, se opri 
şi o aşeză cu grijă pe Celine pe iarbă. Femeile se aşezară pe vine lângă ea. 

— A fost împuşcată în abdomen. Glonţul n-a ieșit, reuși să îngaime 
Nicolas. 

— Aduceţi o targă aici! urlă una dintre asistente. 

Vanessa îşi făcu apariţia. 

— Trebuie să mergem după ei. Nu mai poţi face nimic. Dacă dispar acum, 
i-am pierdut. 

Nicolas o mângâie pe obraz pe Celine, după care se întoarse și fugi după 
Vanessa înspre parcare. În spatele unui Volvo XC90 negru stătea pe vine un 
bărbat. Lângă el, pe jos, era un bebeluş într-un scaun pentru copii. 

— E maşina ta? întrebă Vanessa, făcând semn spre maşina de teren. 

Bărbatul îşi mută privirea de la ea la mașină. Ezită, deschise gura să 
răspundă, dar Vanessa ridică pistolul spre el. 

— Dă-mi cheile. 

Bărbatul se căută prin buzunare, scoase cheile, iar Vanessa i le dădu direct 
lui Nicolas, care sări pe scaunul şoferului și porni motorul. Călcă pedala de 
acceleraţie și porni direct prin gardul şubred dintre parcare și drum. 


3. 


— Opreşte sirenele, zise Tom. Atragem atenția degeaba. 
leşiră în sfârşit de pe Drottning Sofias Väg, iar pista de biciclişti pe care 


mergeau dădea într-un drum cu două benzi. Ambulanţa trecu de pe trotuar pe 
Sodra Fiskartopsvăgen. 

Hans Hoffman începu să caute butonul pe bord, iar sirenele se opriră 
brusc. Se întoarse și îi aruncă o privire lui Tom. Spre stânga era pădurea Lill- 
Jans. Spre dreapta, un showroom Porsche în spatele căruia se aflau terenurile 
sportive Östermalm. De cealaltă parte a terenului se vedea Lidingövägen. 

Tom strânse patul pistolului și abia se abţinu să nu-i tragă un glonţ în cap 
Jasminei Kovač. Nu trebuia să mai aştepte prea mult. O parte din plan fusese 
să pună mâna pe o femeie, în caz că poliţia avea timp să ridice bariere. Aşa se 
puteau preface că se îndreaptă spre Karolinska. Apariţia bruscă a Vanessei 
Frank însemna că nu mai aveau timp. 

De îndată ce ajungeau la barcă, Jasmina urma să moară. 

— Cum au ajuns acolo aşa repede? întrebă Hans Hoffman în timp ce 
privea fix la drum. 

Nu era nevoie ca Tom să-i spună pe unde s-o ia. Dacă mergeau tot înainte, 
ajungeau la Ropsten. Acolo urmau să treacă podul spre Lidingö, unde se afla 
barca. 

— Nu ştiu, zise Tom clătinând din cap. Câte ai prins? 

— Șase, cred. Tu? 

— Tot cam aşa. Am ucis mai multe decât Rodger și Minassian. 

— Am scăpat, zise Hoffman, lovind cu pumnul în plafonul mașinii. Iisuse, 
am scăpat! 

O maşină de poliţie veni în viteză din cealaltă direcţie. Trecu pe lângă ei 
cu sirenele urlând. Tom râse, iar Hoffman i se alătură. 

— Mă bucur că m-ai convins să aleg viaţa, zise Hoffman. 

Discutaseră ce avea un impact mai mare — să supravieţuiască sau să se lase 
uciși de poliţişti în interiorul stadionului. Hoffman alesese metoda sinucidere 
prin politai, dar Tom refuzase. Planul lor de scăpare urma să funcţioneze 
atâta vreme cât ajungeau la barcă. Pe urmă trebuiau să nu atragă atenţia 
vreme de o lună, după care să plece din ţară cu paşapoartele false pe care le 
obținuseră de pe dark web. Alţi bărbaţi Incel urmau să-i protejeze, să-i 
ascundă. Mişcarea şi membrii ei erau pretutindeni şi se ascundeau în canalele 
marilor oraşe, acolo unde cetăţenii obișnuiți, funcționali, nu se aventurau 
niciodată. 

Tom voia să scrie un manifest, să facă mai multă lume să bage de seamă 
nebunia, genocidul îndreptat împotriva bărbaţilor. În cel mai rău caz, urmau 
să fie arestaţi în mai puţin de două luni, apoi condamnaţi. Însă în Suedia, o 


sentință pe viaţă era cea mai dură pedeapsă posibilă. 

Trebuiau să reziste următoarele câteva ore. Tom ştia cum funcţionează 
poliția. Dacă s-ar fi predat acum, poliţiştii aveau să inventeze o poveste 
despre cum s-au opus violent, fiind înarmaţi, și că de asta au fost împușcați 
mortal. Tom nu își dorea să moară. Voia să trăiască, să ducă o viaţă lungă. 
Jasmina Kovač se holbă la el, lucru care îl enervă pe Tom. Îşi ridică pistolul 
şi o pocni cu patul în mijlocul frunţii. 

x k 

Merseră prin pădure, înconjurând Colegiul de Atletism. Deasupra lor 
zbura un elicopter. Vanessa lăsă geamul jos şi își scoase capul. Pe partea de 
jos a aparatului scria Polis. Îl apelă din nou pe Mikael Kask, iar de data 
aceasta telefonul chiar sună. 

— Au dispărut înspre nord, într-o ambulanţă, dar s-ar putea să devieze şi 
să se întoarcă în centru. Ambulanţele n-au GPS? 

— Ar trebui să aibă, o să mă interesez. De unde ştii că sunt într-o 
ambulanţă? 

— l-am văzut când plecau de la stadion. Sunt cu trei sau patru minute în 
urma lor. Poţi să îmi faci legătura cu elicopterul de deasupra stadionului? 

— O să încerc. 

— Bine. 

— Eşti singură? 

Vanessa îi aruncă o privire lui Nicolas, care conducea cu hotărâre sumbră 
mașina de teren pe micul drum forestier. 

— Da, sunt singură. 

— Îmi pare rău că nu te-am ascultat. 

Pe Vanessa n-o deranja că nu o crezuse. Era doar mâhnită de ce se 
întâmplase. 

— Şi mie, Mikael. 

— O să-l pun pe copilotul elicopterului să te sune. Ai grijă, Vanessa. 

Nicolas ţâşni cu mașina din pădure și abia evită să zdrobească un biciclist. 

— E puternică, Nicolas. O să reziste. 

— N-ai de unde să știi asta. 

— Nu, n-am de unde să ştiu. 

Nicolas tăcu și se îndreptă spre Lidingövägen. Vitezometrul arăta o sută 
patruzeci de kilometri la oră. Când ajunseră la Tegeluddsvăgen, mobilul 
Vanessei sună. O voce puternică încercă să se facă auzită peste zgomotul de 
fundal. 


— Se vede ceva? 

— O ambulanţă se îndreaptă spre partea estică a insulei, pe Norra 
Kungsvăgen. 

— Ei sunt. Așşezaţi-vă contra vântului. Staţi la distanţă şi spuneţi-mi 
încotro se îndreaptă! strigă Vanessa. 

x k k 

Jasmina îşi recăpătă încet cunoștința. Ambulanţa mergea cu viteză mare. 
Era înconjurată de pădure pe ambele părți. Prin parbriz, Tom Lindbeck fixa 
drumul cu privirea. Cât fusese leşinată, o legase și mai strâns de targă. Nu-și 
putea mișca partea de sus a corpului. O durea groaznic capul, iar sângele de 
pe frunte îi curgea în ochi. Coapsa o ardea. Pulsa. Fiecare curbă aproape că o 
făcea să vomite. Totuși, Jasmina voia ca drumul să nu se termine. Imediat ce 
Tom Lindbeck și Hans nu mai trebuiau să-şi facă probleme legate de bariere, 
urmau s-o ucidă. 

Ambulanţa încetini, după care trecu pe o porţiune de drum accidentată. 
Oare trebuia să stea de vorbă cu Tom Lindbeck, să se roage de el, să 
negocieze pentru viaţa ei? Nu, nu voia să-i ofere această satisfacţie, nu voia 
să-l lase să se joace de-a Dumnezeu. Moartea avea s-o cuprindă repede. Un 
glonţ în cap și gata. De-a lungul istoriei, miliarde de oameni au trebuit să 
accepte moartea. Jasmina o să facă la fel. Tot ce-și dorea era să fi putut să-şi 
ia rămas-bun de la mama ei. Hotărî să nu ceară îndurare. Nimeni n-avea să 
afle cum a murit, dar era important pentru ea să nu-i lase să-i ia totul. Mama 
ei mereu vorbea despre o viață demnă. Acum, Jasmina urma să aibă parte de 
o moarte demnă. 

Ambulanţa se opri. Se lăsă o tăcere mormântală. Nu se auzeau sirene, nu 
se auzeau mașini. Jasmina încercă să-şi dea seama unde era, dar îşi închise 
ochii pentru ca Tom să nu-și dea seama că e trează. Lindbeck îşi strânse 
lucrurile. Deschise ușa din spate și sări afară. Portiera şoferului se deschise. 
Jasmina îşi ridică încet capul ca să vadă ce se întâmplă. 'Totul era neclar. Fără 
contur. Îi zări spatele. Dincolo de el, ceva verde. Copaci? O pădure? Unde se 
aflau? Se răzgândiseră? Urmau s-o lase în viaţă? 

— Ai luat tot? întrebă Hoffman. 

— Da. 

— Cu ea ce facem? 

— E alegerea ta. 

Aruncară hainele de paramedici în spate. 

— În cazul ăsta, închide uşile din spate... 


Ușile se trântiră, iar vocile lor abia de se mai auzeau. Conversaţia 
continuă, dar era imposibil să priceapă ce spuneau. Jasmina se uită în jur, 
căutând ceva ce putea folosi ca să se elibereze. La ce se refereau? Ce urma să 
se întâmple? 

În spatele ei, cineva se urcă pe scaunul şoferului. Brusc, ambulanţa începu 
să se miște, dar motorul tot nu se auzea. Scoseseră frâna de mâna. Ambulanţa 
se mișca tot mai repede și Jasmina nu se mai putu abține. Urlă în timp ce 
încerca să se elibereze. 

x k 

Vanessa ţinea strâns mânerul de deasupra geamului. Maşina se zdruncina 
în timp ce Nicolas trăgea de volan și se îndepărta de Podul Lidingö. Casele 
mari se zăreau doar pentru o clipă. Trecură de o benzinărie. Nicolas depăși pe 
cineva. O maşină care venea din sensul opus se dădu la o parte și ajunse pe 
pista de biciclişti, claxonând furios. Pe stânga se înălțau mai multe blocuri cu 
multe etaje. Vanessa privi clădirile înalte din beton gri. În minte îi veni chipul 
lui Tom Lindbeck. Urma să-i ucidă pe el și pe complicele lui pentru ce 
făcuseră astăzi. Pentru ce-i făcuseră lui Nicolas, împușcând o fată de 
doisprezece ani. Vanessa îl privi. Nu mai era o persoană, devenise o 
mașinărie. Transformarea o fascina şi o îngrozea în egală măsură. 

— Maică-mea. În noaptea aia de pe Djurgården m-ai întrebat de ce nu 
vorbesc niciodată de ea. 

Vanessa îl privi surprinsă. Îşi aduse aminte de bancă, de whisky şi de rațe. 
Fusese ziua de naştere a Adelinei. Atunci el îi spusese despre noul loc de 
muncă, iar ea se ridicase şi plecase. 

— A fost cea mai grozavă persoană pe care am cunoscut-o vreodată. Ar fi 
putut să fie orice. Savantă, autoare, politiciană. În schimb, a trebuit să 
muncească pentru mine şi Maria până a murit. A trebuit să ne apere. Singura 
dată când tata punea osul la treabă era ca să ne bată. Ea s-a sacrificat pentru 
noi. N-a avut niciodată șansa să-şi atingă potenţialul, la fel cum nici femeile 
de pe stadion n-o să apuce. 

Și nici Adeline, se gândi Vanessa. Simţi un nod în gât. Vru să spună ceva, 
dar nu găsi cuvintele. 

— Aici. 

Nicolas frână brusc și făcu stânga. Un drum forestier. Pietrișul zbura, 
lovindu-se de partea de jos a mașinii. Printre trunchiurile de copaci, Vanessa 
văzu apa. 

Spera să ajungă acolo înainte de colegii ei. 


Tom Lindbeck și Hans Hoffman nu aveau să fie prinşi și judecaţi într-un 
tribunal suedez. 

x k k 

Jasmina ţipă în timp ce ambulanța se rostogolea la vale cu viteză. Simți 
durere în încheietură când încercă să rupă colierul de plastic. Era imposibil. 
În următoarea clipă, simți cum roțile se desprind de pământ şi mașina zboară. 
Îşi închise ochii. Își încordă toţi mușchii din corp ca să se pregătească de 
impact. Se lipi și mai mult de targă. Ambulanţa lovi ceva tare. Tânăra 
deschise ochii şi privi în jur. 

Am supraviețuit, gândi Jasmina. Îşi ridică puţin capul, încercând să vadă 
unde a ajuns. Simţi o groază atât de puternică, încât i se opri respiraţia. 

Apă. 

Apă întunecată. 

x k 

Tom privi cum ambulanta zboară prin aer și loveşte suprafața, împroșcând 
apă în toate părţile. Îşi luă rucsacul şi se îndreptă spre pontonul unde era 
barca. Toţi poliţiştii fuseseră mobilizați ca să-i prindă. O ambulanţă părăsită 
cu siguranţă că se vedea din aer. Scufundarea ei era cea mai evidentă soluție. 
Jasmina Kovač urma să aibă parte de o moarte cumplită. Avea să moară 
încet, în timp ce ambulanţa se umplea cu apă. lar Tom păstrase nişte muniţie 
de care era posibil să aibă nevoie pentru altceva. 

Barca n-avea să atragă atenţia nimănui. Urmau să meargă în interiorul 
țării, către lacul Mälaren, spre Råby, la sud de Bålsta, unde îi aştepta maşina. 
Cu mașina trebuiau să ajungă la cabana unde urmau să stea ascunși timp de o 
lună înainte de a părăsi ţara. Până una alta, Tom putea să-și definitiveze 
manifestul. 

În sfârşit o să-l asculte. În sfârșit o să înţeleagă ce i-au făcut. 

Tom auzi un zgomot de mașină pe drum. Se întoarse şi văzu două faruri 
albe cum se apropie printre copaci. 

x k k 

— Acolo! strigă Nicolas. 

Doi bărbați îmbrăcați în negru se îndreptau spre un ponton la care era 
amarată o barcă. Nicolas se uită în stânga. Ambulanţa cu care fugiseră se 
scufunda încet-încet în apă. 

Merse până pe mica zonă cu iarbă de lângă ponton şi frână. Mașina 
alunecă, smulgând iarba, şi se opri la vreo cincizeci de metri de cei doi 
bărbați. 


Tom Lindbeck și Hans Hoffman îi văzură și începură să tragă. Loviră 
parbrizul, iar glonţul trecu prin maşină şi ieși prin lunetă. Cu pistolul pregătit, 
Nicolas deschise portiera şi se adăposti. Gloanţele străpungeau mașina. Din 
apă auzi ţipete. Își iți capul din ascunzătoare şi privi spre barcă. Nu-i vedea 
decât pe cei doi. 

— Ambulanţa! strigă Vanessa. E în ambulanţă! 

Detectiva trecu în scaunul şoferului și se ghemui. Stătea chircită, cu o 
mână pe volan. 

— Ce faci? 

Vanessa ridică frâna de mână. 

— Trebuie să ne apropiem mai mult. Împuşcăturile se înteţiră, iar Nicolas 
se făcu mic în spatele mașinii care înainta. 

x k k 

Tom era confuz. Totul părea să meargă atât de bine! Reușiseră să scape 
fără să fie reperaţi, iar deodată se pomeniseră descoperiţi. O recunoscu pe 
femeia care se aruncă din Volvo. Era târfa de polițistă, Vanessa Frank. Cea 
care aproape că le stricase toate socotelile şi prima dată, cea care ar fi trebuit 
să moartă. Trase înverşunat în mașină, mai mult ca să-i facă să nu se mai 
apropie. 

Ce făcuse cu muniţia? Se lăsă la pământ și căută prin rucsac, dar nu reuși 
s-o găsească. 

— Porneşte motorul! îi strigă lui Hoffman. Să ajungem pe cealaltă parte şi 
de acolo mergem pe jos. 

Nu mai avea gloanţe în Glock. 

Tom regreta că nu o luaseră pe Jasmina cu ei. Ar fi putut s-o ţină ostatică, 
să o dea la schimb ca să poată pleca. 

Hoffman ezită, tot uitându-se de la barcă la mașina care se apropia cu 
viteză. 

— Acum! ţipă Tom. 

Hoffman se ridică. Făcu doi pași, după care încasă un glonţ şi căzu. Tom 
urlă. Maşina aproape că ajunsese la ponton, unde se opri. Mai lumina un 
singur far, cel care nu fusese nimerit. Nu o zărea pe Vanessa Frank pe 
scaunul șoferului. În orice caz, detectiva era în siguranţă în spatele motorului. 
Gloanţele de calibru de 9 milimetri nu puteau trece prin el. 

Hans Hoffman zăcea pe o parte. Era împușcat în piept. Din trupul 
camaradului său curgea sânge. Voia să-i spună ceva, dar buzele i se mişcau 
încet, ca unui peşte pe uscat care încearcă să respire. 


— Nu! se tângui Tom. Nu! 
Nu mai trăgeau. 
Tom își pipăi piciorul spre genunchi, unde îşi ţinea cuțitul. Urma să facă 
orice ca să supraviețuiască. 
x k 
Dacă Vanessa numărase corect, Tom mai avea doar patru gloanțe. Numai 
plafonul ambulanței mai era vizibil. Barca era învăluită într-o tăcere sumbră. 
— Unul e la pământ, zise Nicolas. Mai am un glonț, îi dădu Vanessei 
arma, iar ea își dădu seama brusc ce voia să facă. Prinse al doilea Sig Sauer în 
talia pantalonilor, se ridică precaută şi porni spre ponton cu arma înainte. 
x k 
Ambulanţa scârțâia, se auzeau sunete ciudate, ecouri. Jasmina nu-și mai 
putea controla respiraţia, nici nu mai putea ţipa. O dureau plămânii. Simţea 
cum e târâtă tot mai jos, spre fundul apei. Când se umplea cabina șoferului, 
presiunea avea să spargă geamul, iar apa să pătrundă năvalnic. Jasmina urma 
să se înece, fără să se poată mișca, în timp ce nivelul apei creştea încet. Se 
întrebă dacă va rezista până când ambulanţa va atinge fundul apei și dacă va 
simţi impactul înainte să-și piardă cunoştinţa. 


4. 


Ca scufundător militar, Nicolas îşi ţinuse la un moment dat respiraţia timp 
de patru minute. Însă atunci stătuse pe loc. Fiindcă nu se mișcase, mușchii nu 
consumaseră oxigen în plus. Reuşise să facă scufundări până la adâncimi de 
treizeci de metri şi să se înoate timp de trei minute. Însă pe atunci era mai 
tânăr, mai în formă și se antrena de mai multe ori pe săptămână. 

În timp ce se apropia de apă cocoşat, își umplu plămânii timp de șapte 
secunde, apoi îşi ținu respiraţia tot atât înainte să expire. Chiar ar fi trebuit să 
stea cinci minute să se pregătească înainte, să scape complet de oxigenul 
vechi şi să-l înlocuiască în celule cu unul proaspăt. Însă nu era timp. Trebuia 
să se descurce cu douăzeci şi una de secunde. 

Dacă găsea repede ambulanţa, era posibil să o salveze pe Jasmina. 

Nicolas inspiră adânc. Îşi simţea plămânii umflându-se sub coaste. Își ţinu 
respiraţia şi se aruncă în apă. Pătrunse în ea şi lăsă inerția să-l propulseze în 
jos. Întunericul îl învălui. După două mișcări, zări ambulanţa de un galben 


fluorescent. Se scufunda ca o nălucă. Nu se auzea niciun țipăt. Din mașină 
ieșeau aglomerări de bule de aer. 

Mai înotă puţin, încercând să vadă fundul apei, dar era prea întuneric. Nici 
nu se punea problema să intre pe uşile din spate. Presiunea exterioară a apei 
era prea mare. Nicolas trecu de geamurile fumurii și avansă spre cabină, unde 
geamurile erau coborâte. Ajunse în dreptul capotei. Aruncă o privire înăuntru. 
Cabina era plină de apă. Spatele ambulanţei era despărţit printr-un geam de 
sticlă. 

Geamurile din spatele ambulanţei cedară. Aerul ieşi într-o bulă imensă, iar 
Nicolas auzi un urlet dinăuntru. 

x k 

Vanessa se furişă spre barcă. Se abținu să se întoarcă și să privească înspre 
Nicolas. Era o ţintă ușoară, iar ea trebuia să fie pregătită să-l acopere. 

O pleoscăitură o făcu să-și dea seama că se aruncase în apă, deci nu mai 
era expus. 

Vanessa expiră. Se opri. Ascultă. Barca se tot lovea de ponton. Oare 
Nicolas se înșelase? Nu cumva îi nimerise pe amândoi? 

Merse de-a lungul bărcii, atingând-o cu pistolul, după care sări în ea. 
Aproape că-și pierdu echilibrul, dar reuşi să nu cadă. Avansă încet spre pupa. 
Dinspre drum se auzeau sirene de poliție. Trebuia să se grăbească. Să verifice 
dacă erau morţi. Tom nu trebuia să aibă şansa să se apere la tribunal, să verse 
propagandă, să se bată cu pumnul în piept. Teroriştii făceau asta indiferent de 
motivele lor. Uciderea oamenilor nevinovaţi, a femeilor şi copiilor mici — 
astea numeau ei război. Voiau s-o facă să sune eroic. Era greu. 

Tom Lindbeck urma să moară pentru ce le făcuse femeilor de la festival. 
Vanessa înaintă rapid doi paşi şi se uită după colţ. Văzu un trup. Era celălalt 
individ, Hoffman. Zăcea pe o parte, într-o baltă de sânge întunecat care-i tot 
țâșnea din corp. La picioare avea o geantă sport neagră. Detectiva rostogoli 
cadavrul într-o mișcare concomitentă cu a armei sale, gata să tragă în cabină, 
înăuntru nu era nimeni. 

Aruncă o privire spre drum şi văzu luminile albastre cum se apropiau 
printre tufe şi copaci. 

x k 

Pașii se apropiară și mai mult. Tom stătea agăţat de un amortizor alb de la 
babord. În afară de cap, era complet scufundat în apă. Se lipi de carenă încât 
să nu poată fi văzut de sus. Sirenele se auzeau tot mai puternic. Trebuia să 
acţioneze rapid. 


Se ridică precaut și o zări pe Vanessa Frank din spate. 

Detectiva se uita în cabină, ţinând pistolul în față. Nu-l văzuse. N-avea 
habar că o păcălise. Avea să-i facă plăcere s-o înjunghie până murea. Exact 
când Vanessa coborî o treaptă pe scară, Tom îşi încordă mâinile şi sări peste 
margine. 

Se aplecă, îşi scoase cuțitul şi se furișă după ea. 

x k k 

Jasmina ţipă când geamurile explodară într-o cascadă de sticlă spartă şi 
apa năvăli spre ea. Cu cât îşi umplea plămânii mai repede cu apă, cu atât avea 
să moară mai repede. Nu voia să se chinuie. Voia doar să nu mai existe. Să 
nu-i mai fie teamă. 

Apa îi împroșca brațele. 

Nu conta faptul că hotărâse cu doar câteva clipe mai înainte să nu reziste. 
Corpul îi reacționa instinctiv. Voia să supraviețuiască cu orice preț. Jasmina 
mai trase o ultimă dată aer în piept şi închise gura când apa îi atinse fața. 

x k 

Nicolas se opri ca să aştepte două secunde până ce spatele ambulanţei se 
umplea cu apă. Rămase locului, plutind chiar deasupra mașinii, astfel încât 
mușchii să nu-i folosească mai mult oxigen decât era nevoie. Din ambulanţă 
ieşeau tot mai puţine bule de aer. Sub acoperiș mai rămăsese o pernă de aer, 
dar nu mai putea aştepta. Se împinse în picioare, se prinse de cadrul unde 
fusese geamul care separa partea din spate și băgă capul înăuntru. 

Era întuneric. Deoarece tavanul ambulanţei bloca și puţina lumină care 
exista, abia putea să-și vadă mâna. Dădu din picioare ca să intre şi încercă să 
ajungă în mijloc. Se lovi la genunchi. 

Atinse cu mâinile ceva moale, ţesut omenesc. Un picior. Nicolas îl apucă 
și se mişcă în așa fel încât să ajungă paralel cu Jasmina. În dreptul tavanului 
încă mai era puţin aer. Însă dacă l-ar fi inspirat ar fi început să gâfâie, să vrea 
mai mult. l-ar fi făcut mai mult rău decât bine. Nicolas nu se mai gândi la 
asta. Făcu un efort să se concentreze. Își trecu palmele pe corpul tinerei. 
Trupul îi era țintuit de două chingi groase. De asta nu reușise să scape. 

Trase de chingi, dar nici nu se clinteau. Pipăi marginea tărgii, găsi 
catarama și dădu drumul primei chingi. Apoi începu să caute în cealaltă parte. 
O eliberă şi din a doua chingă. Încercă să-și dea seama dacă Jasmina 
reacționa la atingerea lui, dacă era conştientă. 

Nicolas trase de ea, însă tot era prinsă. Era cumva legată în continuare. 
Trupul îi era greu, cu siguranță că nu mai era conştientă. Poate că era deja 


moartă. Nicolas trase mai tare. Muşchii îi urlau de durere. Jasmina era legată 
de mâna dreaptă. 

Nicolas găsi cu degetele plasticul tare din jurul încheieturii — un colier de 
plastic cu care era legată de targă. N-avea niciun cuţit la el, n-avea nimic 
ascuţit cu care s-o elibereze. Prin ambulanţă sigur existau niște bisturie, dar 
nu avea timp să caute. Simţea că-i pocnește capul. Tâmplele îi zvâcneau din 
cauza pulsului. 

Nicolas nu putea s-o scoată de pe targă. Se terminase. Jasmina urma să 
moară. 

x k k 

Vanessa n-avu timp decât să bage de seamă că în spatele ei se mișcase 
ceva, să îşi dea seama că era Tom și să se arunce din calea lui. Cu coada 
ochiului văzu cuțitul strălucitor despicând aerul pe lângă ea. Detectiva se 
prăbuși la baza scării și simţi că-i cedează piciorul. Ținti spre pieptul lui Tom. 

Apăsă cu sete pe trăgaci. Nu se întâmplă nimic. Tom, care rămăsese stană 
de piatră, gata să moară, prinse viaţă din nou. Se aruncă asupra ei. Vanessa 
apăsă iarăşi pe trăgaci. Se auzi din nou același declic asurzitor. 

x k 

Panica încerca să-l ispitească. Însă Nicolas ştia că, dacă i-ar fi cedat, ar fi 
murit. 

Trebuia să iasă acum. Nu mai putea, însă targa nu era cumva mobilă? 
Trebuia să fie. Nicolas se luptă cu durerea și cu neputința mușchilor și căută 
mecanismul de prindere care spera să fie undeva sub targă. Mai conta? 

Probabil că era deja moartă. 

Nu mai rezista. Trebuia să renunţe. Nu mai avea în corp nici măcar o 
ultimă celulă de oxigen pe care s-o folosească. Aproape că leşina din cauza 
ameţelii. Dacă mai zăbovea, rămânea de tot în ambulanța care cobora în 
adâncuri, iar Tom Lindbeck ar fi câștigat, ar mai fi adăugat o victimă pe lista 
lui. 

Nicolas apucă targa ca să se împingă afară. În timp ce făcea asta, simţi o 
manetă de metal cam cât degetul mare. Îi reveniră forțele. Mai trebuia să 
reziste doar câteva secunde. 


Trase de manetă. O mișcă. Părul Jasminei îi veni în faţă. Trase de targă. 
Nu mai era prinsă. Se mișca. Jasmina era în continuare legată de ea, dar era 
posibil s-o aducă la suprafață. Nicolas se întoarse și înotă spre ușile din spate. 
Sub plafon nu mai era pic de aer. 


Lumea era întunecată, tulbure, învolburată. Uşile din spate trebuiau să se 
deschidă. Le împinse, mușchii îi protestară, dar până la urmă reuși să le dea 
deoparte. Nicolas privi lumina. Ambulanţa ajunsese aproape pe fundul apei. 
Apucă targa şi o smulse dinăuntru. Își luă avânt şi porni în sus. Mai era puţin, 
mai era puţin. Aer. Oxigen. Lumină. Viaţă. 

x k 

Tom căzu peste Vanessa. O lovi cu genunchiul în diafragmă, dar ea abia 
simți. Îşi concentra toată energia ca să-l oprească să n-o înjunghie. Îi apucă 
încheietura stângă și i-o ținu cu dreapta. Era prea puternic. 

— Acum o să mori, târfo! urlă Tom. 

Bărbatul încercă să se ridice ca să apese cu toată greutatea corpului pe 
lamă. Însă podeaua era alunecoasă şi nu reuși. 

— Mori, mori, mori! 

Vanessa se zvârcolea înainte și înapoi. Se zbătea. Era disperată, simţea 
cum viața şi timpul îi scapă printre degete. Lama se apropie şi mai mult. N- 
avea să mai reziste mult. Gâtul ei, pieptul ei. Acolo voia s-o lovească. Așa 
putea s-o ucidă. Dacă Tom își băga cuțitul în mâna ei, Vanessa putea să mai 
aibă un răgaz. O jumătate de scundă. Poate mai mult. Era singura ei șansă. 
Spera din tot sufletul că Nicolas numărase bine, că încă mai avea un glonţ în 
pistol. Altminteri, urma să moară. 

Să fie ultima victimă a lui Tom. 

Îl privi drept în ochi. Se întoarse încât să-și protejeze organele vitale, îşi 
propti braţul drept de lamă și îi eliberă încheietura. Tom apăsă. Vanessa ţipă 
de durere şi zări privirea victorioasă din ochii lui. 

Detectiva bâjbâi în spate cu mâna stângă. Tom scoase lama. Îi sfâşiase 
mușchiul din braţul drept. Vanessa urlă. Simţea furie, durere, ură. Sângele 
care-i ţâşnea din braţ le sărea amândurora pe faţă. Tom îşi ridică din nou 
cuțitul. Vanessa avea ochii larg deschişi, sălbatici. Îi puse pistolul sub bărbie, 
apăsă pe trăgaci şi simţi explozia care-i trimise glonţul de calibru de 9 
milimetri direct în creier. 

x k k 

Nicolas gâfâia, umplându-și plămânii cu aer proaspăt. O trase pe Jasmina 
în sus, ţinându-i capul deasupra apei. Trebuia să mai respire numai puţin, 
apoi putea să ajungă la mal. La marginea pădurii se opreau mașini de poliţie. 
Încercă s-o zărească pe Vanessa lângă barcă, dar nu era nici urmă de ea. 
Chiar auzise un foc de armă în timp ce se ridica la suprafaţă, sau fusese doar 
o halucinație provocată de lipsa de oxigen? Nu, Nicolas era convins că auzise 


împușcătura. 

Se întoarse pe spate, ţinând-o pe Jasmina cu capul pe pieptul său. Dădea 
din picioare ca să înoate. Targa din urma lor îi trăgea în jos. Până la mal mai 
erau douăzeci de metri. Doi poliţişti îl zăriră şi se grăbiră spre ei. Se aruncară 
în apă și pormiră înot ca să-i ajute. Nicolas privi chipul fără viaţă al Jasminei. 
Nu respira. Avea ochii închiși. Din gură îi curgea apă. Poliţiştii ajunseră la ei 
şi o preluară. 

— Mă descurc, gâfâi Nicolas când unul dintre cei doi începu să tragă de 
el. 

Simţea pământ sub picioare. Se târî spre mal. Se întoarse şi aruncă o 
privire spre ponton şi barcă. Unde era Vanessa? Poliţiştii de pe ponton păreau 
nedumeriţi. Șontâcăi spre ei. Încercă să se miște mai repede, dar picioarele 
nu-l mai ascultau. 

— Oprește-te! strigă unul dintre poliţişti. 

Nicolas nu-l băgă în seamă și ajunse la barcă, după care se sui pe ea. Îl 
văzu pe bărbatul pe care-l omorâse. Unde era Vanessa? Uşa de la cabină era 
deschisă. Nicolas aruncă o privire în întuneric și își şterse ochii, care erau 
iritaţi şi îl usturau. Două trupuri. Tom Lindbeck zăcea peste Vanessa. Nicolas 
se opri la jumătatea scării. Nu voia să se apropie mai mult. Nu voia să vadă, 
nu voia să ştie. Se apucă de balustradă ca să nu cadă. 

— Vanessa? 

Auzi un murmur slab. Nicolas sări de ultimele trepte, îl aruncă pe Tom din 
cale și se prăbuşi lângă Vanessa. În braţul drept avea o rană adâncă, de unde 
sângera din plin, dar în rest părea teafără. 

Vanessa, care stătuse cu ochii închiși până atunci, îi deschise şi îi zâmbi 
somnoroasă. 


EPILOG 


Vanessa se ridică de pe scaun, apoi făcu o plecăciune cu capul, înainte să 
mai arunce o ultimă privire spre sicriul de pe altar. 

Orga prinse viață, iar melodia de la Poor Farmhand de Astrid Lindgren 
răsună între pereţii bisericii în timp ce vreo douăsprezece persoane în doliu 
porniră încet pe culoar. Cu ochii roșii, ieşiră şi se strânseră în mici grupuri. 
Vanessa simţea că nu aparținea niciunuia. 

Suedia îşi revenise după atacul de la Stadionul Stockholm din urmă cu mai 
bine de o lună. Morţii fuseseră îngropaţi. Viaţa de zi cu zi își reluase cursul 
obișnuit. Lumea mergea în vacanţă, discuta despre vreme, iar ziarele făceau 
recenzii celor mai bune vinuri la cutie. 

Unsprezece femei fuseseră ucise în arenă. Dacă Vanessa și Nicolas n-ar fi 
ajuns la timp, probabil că ar fi murit şi mai multe. Alte paisprezece fuseseră 
rănite, dar supravieţuiseră, în mare parte fiindcă stadionul se afla lângă 
Spitalul Sofiahemmet, unde medicii salvaseră viețile multor victime. 

În ce-i priveşte pe Tom Lindbeck şi pe Hans Hoffman, ancheta era în 
continuare în desfășurare și concluziile urmau să fie prezentate la toamnă. 
Până acum se stabilise că amândoi făceau parte din mişcarea tot mai mare și 
tot mai misogină Incel. Însă bănuielile Vanessei se adeveriseră: nu Tom 
Lindbeck le omorâse pe Rakel Sjödin, Victoria Ahlberg și nici pe Emelie 
Rydén. El era implicat prin munca lui de paznic la închisoare, care îi permitea 
să identifice ţintele şi să-i dea acces lui Hans Hoffman la telefoanele lor 
mobile. Tom era cel care intrase prin efracţie în casa din Bromma a familiei 
Sjölander. Scopul lui Tom părea să fi fost dintotdeauna atacul de pe Stadionul 
Stockholm. 

De aceea fusese cuprins de panică şi îl omorâse pe Ove cu doar două zile 
înainte de atac, când ancheta se îndreptase spre el. Nu putea să se lase arestat 
sau urmărit şi să nu-și mai poată duce la bun sfârșit planul de răzbunare. În 
plus, amprentele lui corespundeau agresorului din cazul tentativei de viol a 
Klarei Möller. 

Radicalizarea lui Hans Hoffman rămânea un mister. Pe calculatorul lui, 
care fusese găsit la ferma de lângă Sala, pe care o folosiseră ca ascunzătoare, 
specialiștii II găsiseră sute de ameninţări adresate femeilor aflate în poziţii 
puternice, în principal jurnaliste şi politiciene. Părea să fi dat vina pe femei 


pentru concedierea lui de la „Kyvăllspressen”. Cum anume intenţionaseră să 
scape rămânea un mister. Detectivii bănuiau că plănuiseră să rămână ascunși 
o vreme, după care să părăsească Suedia cu niște pașapoarte false — 
ascunzătoarea era aprovizionată cu mâncare pentru săptămâni întregi. 

Mobilul Vanessei târâi în geantă. Detectiva şi-l scoase, verifică ecranul și 
zâmbi. 

— Mai ai mult? Nu trebuie să întârziem prea tare. E prima oară când se 
întoarce acasă. Dacă avionul ajunge mai repede, iar el iese şi vede că nu-l 
aşteaptă nimeni? Îţi dai seama ce supărat o să fie Nicolas? 

— Ajung la tine în douăzeci de minute. Stai liniștită, ajungem la timp, 
răspunse Vanessa. 

— Bine. 

Ne vedem curând. 

— Pa, fraiero! zise Celine, apoi închise. 

Vanessa luă un calmant, după care se îndreptă spre BMW-ul ei. Rana din 
braţ o durea. Scoase cheile și apăsă pe buton ca să deschidă portierele. 

— Vanessa. 

Börje Rohdân era pieptănat, pantalonii de costum îi ajungeau până la 
jumătatea gambelor, iar cămașa îi era șifonată. 

— Te-ai aranjat bine, zise Vanessa. 

Îşi ridică mâna ca să-și apere ochii de soarele arzător de iunie. 

— Nu știu cum să-ţi mulțumesc că m-ai ajutat să fac ceremonia asta 
pentru ea. 

— Stai liniştit. 

Detectiva îi puse o mână pe umăr. 

— Condoleante. 

— Sper să aibă parte de pace acum, mormăi Börje privind în pământ. 
Câțiva dintre noi mergem la Sky Bar pentru un ultim omagiu, ai chef să ni te 
alături? 

Vanessa clătină din cap. 

— Mă tem că n-am timp. Pe lângă asta, n-am voie să amestec calmantele 
cu alcoolul, oricât de tentant ar fi. 

— Şi eu o să rămân pe cafea, zise Börje. 

— Bună alegere. 

Vanessa îl îmbrățişă, se urcă la volan și porni motorul. Börje rămase pe 
loc. Detectiva lăsă geamul jos. 

— Scrisoarea Evei. Ai găsit vreun răspuns? 


Börje dădu din cap. 

— Bine. 

Puțin mai târziu, Vanessa ieşi de pe carosabil şi trecu de pizzeria din 
Bredäng. Geamurile găurite de împușcături fuseseră înlocuite. O familie 
mânca la una dintre mesele de afară. Detectiva merse mai departe, până pe 
Algrytevăgen. Îi sună telefonul. Vanessa presupuse că era tot Celine şi 
răspunse. 

— Sunt așa... 

— Ai auzit de Karim? 

Vanessa zâmbi. 

— Nu, minţi detectiva. 

Jasmina Kovač râse. 

— Poliția l-a tras pe dreapta pentru un control de rutină chiar în ziua în 
care a fost eliberat. Sub bancheta din spate avea o geantă neagră cu cincizeci 
de mii de coroane bani gheață şi un pistol. O să intre iarăși la închisoare. 

— Câtă neglijență din partea lui! Asta înseamnă că n-o să primească 
custodia Novei, zise Vanessa. 

Uşa de la blocul lui Celine se dădu de perete. Sub o beretă verde mult prea 
mare pentru ea, părul îi sclipea roz deschis. 

— Jasmina, nu mai pot vorbi acum. Dar mă bucur că Laimani are parte de 
un fel de pedeapsă, chiar dacă mi-aş dori să fie mai mult de doi sau trei ani la 
închisoare. Dă-mi un semn data viitoare când eşti în Stockholm, dacă vrei să 
ne vedem. 

Celine deschise vijelios portiera din dreapta. Era greu de crezut că fusese 
împuşcată în abdomen cu doar câteva săptămâni înainte. Pe Vanessa o izbi un 
val de parfum când se aplecă s-o îmbrățișeze. 

— Deschide geamul, drăguţo, îi spuse detectiva abţinându-se să nu 
tușească. 

— M-am dat cu prea mult? 

— Nici vorbă. 

Vanessa porni şi întoarse. 

— Mişto beretă. 

— E o beretă de la Kustjăgarna, declară Celine mândră. Am găsit-o în 
patul de spital când m-am trezit. 

Vanessa zâmbi. 

— Ţi-a fost dor de el? întrebă detectiva. 

Îi aruncă o privire lui Celine, care lăsase în jos parasolarul şi se privea în 


oglinda dreptunghiulară ca să-și potrivească bereta. 
— Da. 
— Și mie. 

Lb: Hjalmar Söder, Doctor Glasy traducere de Liliana Donose Samuelsson, Humanitas, 2006, p. 74 (n. 
trad.). 

{2} Tip de tutun care se consumă fiind ținut între limbă și buze (n. trad.). 

13! Sven Olof Joachim Palme (1927-1986), prim-ministrul Suediei în 1969-1976 şi 1982-1986 (când a 
şi fost asasinat) (n. trad.). 

14 Roman pentru copii scris de Astrid Lindgren (n.red.). 

{3 „În viață poți să te distrezi cât vrei. Dacă ești dispus să plătești prețul” (n. trad.). 
16! Unitate din armata suedeză care se ocupă de operaţiuni speciale amfibii (n. trad.). 
n „Pilula neagră”, în limba engleză (n. trad.). 

{8} „Celibat involuntar”, 
19! Dennis Andrew Nilsen, un ucigaș în serie scoțian care a ucis cel puţin doisprezece băieţi și tineri în 
Londra (n. trad.). 


A. 


în limba engleză (n. trad.). 


